
CAPITOLUL I. > Teoria sociologică a personalității 

CAPITOLUL III. Mass-media — factor al formării şi dezvoltării 
opiniei publice 


CAPITOLUL I 
TEORIA SOCIOLOGICĂ A PERSONALITĂȚII 
1. Definirea personalității în timp şi spațiu 


Interesul sporit pentru om ca fenomen individual, ca personali- 
tate este un indiciu caracteristic gândirii social-filosofice la mo- 
mentele de cotitură în dezvoltarea istorică a umanităţii. Propriu no- 
ului spaţiu şi timpului nou, acest interes îşi are începuturile în anti- 
chitate. Cu 2 500 de ani în urmă, vestitul filosof Diogen, plim- 
bându-se ziua-n amiaza mare pe străzi, cu felinarul în mâini, spu- 
nea: “Caut Omul”. Străzile capitalei antice erau, ca şi astăzi, pline 
de oameni — bătrâni, tineri, femei, marinari, negustori etc. Fiecare 
din ei era om, însă Diogen căuta ceea ce era ascuns în fiecare din 
ei. El căuta personalitatea umană. 

Astăzi, personalitatea umană este punctul de pornire al cercetării 
sociologice, dar nu numai astăzi, în prezent. În secolul al XX-lea pro- 
bleme privind dezvoltarea individului, integritatea sa spiritual-morală 
erau puse tot mai mult în centrul atenției, îndeosebi în legătură cu 
agravarea problemelor globale - ecologice, demografice, sociale etc. 

Buneii, părinţii îşi trăiau viața după anumite reguli şi cereau de la 
copiii şi nepoţii lor ca ei să urmeze aceleaşi reguli. Actualmente, oa- 
menii sunt încadraţi, chiar de la naştere, într-o societate mult mai 
complicată, în care nu toți membrii acesteia duc un trai decent. 

Dacă în trecutul nu prea îndepărtat noţiunea de personalitate era 
înțeleasă, de obicei, ca o antiteză a noţiunii de “masă” şi în această 
ipostază era inclusă în filosofia procesului istoric, apoi în literatura 
perioadei contemporane se vorbeşte despre caracteristicile individuale 
ale participanţilor la procesul istoric, despre structura tipică a acțiuni- 
lor lor. Corespunzător, tema personalităţii apare deja tratată nu atât 
sub aspectul rolului marilor personalităţi istorice, cât în contextul în- 
tregii problematici a omului, întru a cărei studiere sunt unite eforturile 
specialiştilor din multe domenii: psihologie, sociologie, filosofie, pe- 
dagogie, etică, estetică, culturologie etc. Cunoştinţele despre persona- 
litate au evoluat în câteva etape. 


Astfel în China Antică, în concepţiile daoiştilor omul ocupă locul 
de mijloc în lume, îmbinând în sine partea întunecoasă şi cea luminoa- 
să, femininul şi bărbătescul, începutul activ şi cel pasiv, mişcarea şi 
repausul. Omul comunică cu divinitatea nu ca individ, dar ca descen- 
dent, verigă în lanţul originar, fără a sesiza limitele personalităţii sale. 

În India Antică, budismul înlătură originalitatea individuală a oa- 
menilor. Budismului nu-i este cunoscută ideea personalității autonome 
care s-a născut în filosofia europeană. 

Filosofii antici primii au conştientizat că valoarea vieţii constă în 
irepetabilitatea sa. Ei au făcut un pas înainte separând individul de cos- 
mos. Transferul spre tema antropologică a fost iniţiat de filosoful grec 
Socrate. El este numit premergătorul, întemeietorul filosofiei omului. 
Substanța maximei sale “Cunoaşte-te pe tine însuţi” rezidă în faptul că 
fiecare om deţine un “eu” interior, având ca nucleu rațiunea şi gândirea. 

Omul este raţional, gândeşte, îşi pune scopuri şi le atinge, poartă 
răspundere pentru ele. Omul nu numai se cunoaşte pe sine, dar este şi 
măsura tuturor lucrurilor din natură şi societate. În continuare, concep- 
ţia despre om ca măsura a tot ce este esenţial au dezvoltat-o filosofii 
Democrit, Platon, Aristotel şi alţii. 

Civilizaţiile Chinei Antice, Indiei Antice şi Greciei Antice sunt cla- 
sate drept culturi prepersonale. Putem afirma că în epoca medievală s-a 
format o nouă viziune privitor la tematica omului, legată de răspândirea 
creştinismului. Creştinismul a plasat omul în centrul universului. Omul 
este “Templu”, fiind creat după chipul şi înfăţişarea lui Dumnezeu. 
Omul este o reflectare a personalității Creatorului. Filosofia medievală 
începe a sesiza personalitatea umană ca pe o realitate particulară, ca ce- 
va deosebit de individualitatea psihologică, ca ceva ireductibil la o care- 
va natură universală, substanță corporală sau spirituală. 

În epoca Renaşterii europene concepțiile despre om conţin tot ce 
este pozitiv prelucrat din antichitate şi creştinism şi încarnat în con- 
cepţia umanistă. Personalitatea era înfăţişată ca armonie dintre corp şi 
suflet, rațiune şi sentimente, pământesc şi ceresc. În această perioadă 
conştiinţa renaştentistă evolua de la “individ” la “individualitate”. Re- 
naşterea prezintă în sine perioada trecerii de la societatea tradițională 
la cea modernă, când apar primele elemente, semne ale capitalismului. 
Sfârşitul epocii Renaşterii este marcat de două evenimente: Marea 
Revoluție Industrială care a favorizat apariţia capitalismului şi Marea 

Revoluție Franceză care a proclamat libertatea şi drepturile politice ce 
au devenit fundamentul democrației contemporane. Istoricii afirmă că 
noţiunile de individualitate şi personalitate au apărut cu aproximativ 
200-300 de ani în urmă, adică în epoca Renaşterii. 

Noţiunea de personalitate este o noțiune relativ târzie şi sintetică. 

În sociologie, personalitatea este o noțiune centrală. O mare influ- 
ență asupra constituirii noţiunii sociologice de personalitate exercită 
filosofia. Filosofia operează mai mult cu noțiunea Omul, aceasta in- 
cluzând în sine - biologicul, mentalitatea şi cultura. Sociologia ia în 
considerație calitățile sociale care se formează la oameni pe parcursul 
vieții lor în cadrul societăţii. Psihologia centrează atenția atât la dife- 
rențele individuale dintre oameni: temperament, caracter, specificul 
comportării, cât şi la cele comune: modul de trai, de activitate, de per- 
cepere a lumii, a universului. 

În sociologie personalitatea este tratată ca ceea ce face ca oamenii 
să se asemene unul cu altul. Atât filosofia, cât şi psihologia au o influ- 
enţă mare în formarea concepţiei despre personalitate. Sociologii ope- 
rează cu noţiunile de personalitate şi subiect social pentru a studia 
esenţa calităților sociale ale omului. 

În sociologia contemporană personalitatea poate fi ca un subiect 
individual, ceea ce coincide cu personalitatea şi cu grupul social, fiind 
deci un început social activ. Se consideră că personalitatea, înțeleasă 
drept caracteristică socială tipică a oamenilor, a căpătat elevaţie de- 
terminată de progresul istoric. 

Personalitatea a păstrat în sensul termenului originar referința la 
aspectele exterioare şi vizibile cu care cineva se înfăţişează în public. 
Conceptul de personalitate este mult mai vast, el reprezentând o con- 
stelație de caracteristici, între care cele aparente formează numai o 
parte. Deci, personalitatea este organizarea dinamică în interiorul 
individului a acelor sisteme psihice, fizice şi sociale ce determină 
gândirea şi comportamentul caracteristice numai lui. 

Să examinăm pe scurt conceptele-cheie din această definiție: 

1) organizarea dinamică. Problema centrală a personalităţii este 
organizarea mintală, adică formarea structurilor, ierarhiilor de idei şi 
de deprinderi ce conduc dinamic activitatea. Termenul implică şi pro- 
cesul reciproc de dezorganizare, mai ales la acele personalități anor- 
male ce sunt marcate de o dezintegrare progresivă; 

2) sistemul psihic, fizic, social - organizarea personalităţii, însoți- 
tă de integrarea spiritului şi a biologicului ce atrage după sine atât fun- 
cția spiritului, cât şi a trupului într-o unitate. Sistemele psihic, fizic şi 
social constituie potenţialul de activitate al personalității. Intrând în 
acțiune, aceste sisteme direcționează o activitate sau o gândire specifi- 
că. Toate sistemele ce compun personalitatea au o influență directoare 
asupra tuturor actelor adaptive şi expresive prin care persoana ajunge 
a fi cunoscută; 

3) comportamentul şi gândirea - constituie o etichetă pentru a 
desemna tot ceea ce poate să facă un individ (adaptarea individului la 
mediul în care el trăieşte şi reflectarea în acțiunile acestuia a interacţi- 
unii sale cu mediul). 

Putem afirma că personalitatea este expresia socioculturală a indi- 
vidualității umane. În limbajul comun personalitatea e sinonimul indi- 
vidualităţii puternice, impunătoare prin creaţie sau prin autoritate de 
lider. În mare parte, la dezvoltarea acestui concept a contribuit psiho- 
logia. Personalitatea a fost definită drept organizare dinamică în in- 
teriorul individului a acelor sisteme psihologice care determină şi 
comportamentul său caracteristic (Allport Gordon). 

Dacă psihologia generală fixează cadrele cele mai largi de mani- 
festare a personalităţii - trăsături, niveluri (conştient şi subconștient), 
comportamente (afectivitate, cogniţie, voință) etc., atunci psihologia 
socială analizează aceste manifestări în cadre sociale concrete (asocia- 
ţii, clase, instituții, comunități, etnii). Ea defineşte personalitatea ca 
rezultat al interacțiunilor sociale (dintre indivizi, dintre indivizi şi in- 
stituții);, aici personalitatea apare ca o aglutinare de roluri şi de statute 
proprii unui sistem social. Antropologia culturală a introdus în această 
viziune o conceptualizare nouă, derivată din cultură. Antropologia 
vede în personalitate purtătorul ultim al culturii, un purtător marcat, la 
rândul său, de sensurile moralei şi de valorile culturii în care el se naş- 
te şi pe care le internalizează prin enculturaţie. În domeniul antropolo- 
giei culturale s-a conturat ca obiect special interrelaţia personalitate- 
cultură, sau, după R.Linton, “fundamentul cultural al persoanlităţii”. 
A. Wallace şi E.B.Tylor menţionează că personalitatea este acel com- 
plex, ansamblu ce cuprinde datele cunoaşterii, arta, principiile morale, 
dreptul, obiceiul şi alte iscusinţe şi deprinderi dobândite de individ ca 
membru al societăţii. 

În sens ştiinţific, personalitatea este totalitatea modelelor com- 
portamentale ale unui individ, organizate într-un sistem unic şi 
durabil. 

În conceptul macrosociologic, personalitatea este un rezultat al 
dezvoltării societăţii, culturii, istoriei şi cosmosului. Personalitatea 
este o totalitate, un întreg. Acest punct de vedere este susținut de 
Em.Durkheim, M.Weber, T.Parsons şi alţii care au pus în prim-plan 
problema socializării. Metaforic, ea era formulată de /. Piaget, care a 
analizat comportarea animalelor sălbatice pentru a determina sensul 
sintagmei “cum devin copiii personalităţi”. 

Vestitul antropolog şi sociolog R.Linton, fondatorul teoriei ro- 
lurilor, a introdus noţiunile de personalitate modală şi personalita- 
te normativă. Personalitatea normativă, prin trăsăturile sale, mai 
bine exprimă cultura grupului în care trăieşte, este deci un ideal al 
acestei culturi. 

Personalitatea este un tip statistic mai răspândit de varietăţi de- 
viante de ideal. Cu cât mai nestabilă este societatea (de exemplu, în 
perioadele de tranziţie) cu atât mai mulți oameni nu corespund perso- 
nalităţii normative. Şi invers, în societăţile stabile omul tot mai rar se 
abate de la stereotipul ideal impus. În momentele de criză în orice co- 
munitate apar anomii (dereglarea ordinii constituite, mărindu-se con- 
siderabil numărul devianţelor de la ideal). 

Anomia îşi are rădăcinile în antichitate. Grecii antici înțelegeau 
prin anomie “fără de legi”, “fără de norme”. Acest termen îl întâlnim 
la filosofii greci Euripid şi Platon, în “Testamentul Vechi” şi “Testa- 
mentul Nou”, la sociologul Em. Durkheim şi alţii. 

Sociologul german R.Darendorf, unul dintre reprezentanţii de va- 
ză ai curentului conflictologic în societatea contemporană, a formulat 
concepţia de “tipologie a personalităţii contemporane”. El afirmă că 
personalitatea este un rezultat al dezvoltării culturii, relațiilor sociale, 
luând ca bază termenul homo sociologicus. 

R.Darendorf a propus următoarele forme tipice ale personalității: 

1) homo faber - personalitate ce îndeplineşte o funcţie soicală 
tradițională - omul muncitor (țăran, politic, militar), purtător de 
sarcină; 

2) homo consumer - consumatorul contemporan, pesonalitate 
formată de societate; 


-10- 


3) homo universalis - personalitate ce poate să se ocupe cu diver- 
se activităţi. În concepţia lui K.Marx — omul care îşi schimbă singur 
activităţile, omul universal; 

4) homo soveticus - omul dependent de stat. 

În anii *60 ai secolulului al XX-lea, sociologul american D.Rismen 
a propus conceptul de om standard (unidimensional) - oameni egali, 
care percep totul ce se petrece în societate, însă doar superficial, nive- 
lul contrazicerilor fiind simplificat până la alternative simple, primiti- 
ve, adică aceştia sunt personalităţi cu o percepere socială redusă. O 
dată cu dezvoltarea capitalismului, Omul devine personalitate capabi- 
lă, din punct de vedere social, să-şi exprime în mod manifest nemul- 
țumirea față de nelegiuirile cu care se confruntă. 

Savanţii 7.Adorno, K.Horni şi mulţi alţii au făcut în lucrările sale 
concluzii paradoxale, şi anume: personalitatea în societatea contempo- 
rană este nevrotică. După părerea lor, societăţile, în care valorile mo- 
rale erau stabile, demult s-au dezmembrat; omul se conduce de alte 
valori şi “joacă” cu totul alte roluri sociale. Microsociologia analizea- 
ză problema personalităţii nemijlocit prin prisma relațiilor interperso- 
nale şi a concepțiilor de roluri. Această abordare teoretică ia naştere în 
lucrarea psihologului G.Mead “Rolul, eu şi societatea” (1934) şi a so- 
ciologului R.Linton “Cercetările omului” (1936). Aceşti savanți au 
ajuns la concluzii asemănătoare, afirmând că atunci când oamenii tră- 
iau în societăți mai simple ei nu considerau că îndeplinesc un anumit 
rol social. Rolul lor era limitat la: rolul-ocupaţie sau la rolul-poziţie (în 
dependenţă de tradiţie). 

Acest rol ei îl moşteneau din generaţie în generaţie, fapt ce nu le 
crea însă disconfort. 

În societatea contemporană au crescut posibilităţile de a fi schimbat 
rolul social al omului. Actorii sociali sunt impuşi să treacă în repetate 
rânduri de pe o scenă mai mare pe una mai mică, şi invers. Actorul so- 
cial se simte că îndeplineşte în general roluri prescrise din interiorul 
structurii sociale. G.Mead analizează rolul ca o sinteză de prescrieri în 
dependenţă de statut, fiindcă funcţiile sociale ale personalităţii se deose- 
besc atât pe orizontală, cât şi pe verticală (fiu, tată, vecin, şef). 

R.Linton analizează conflictul dintre roluri în legătură cu statusul 
marginal al personalității. În microsociologie se consideră că omul nu 
poate combina rolurile, de aceea joacă când un rol, când altul (în depen- 

denţă de statutul ce i se atribuie). Pe R.Linton nu îl interesează cum asi- 
milează omul rolul şi ce atitudine are faţă de el. Pe psihologul G.Mead, 
din contra, îl interesează anume mecanismul de asimilare a rolurilor. El 
introduce noţiunea de comportament aşteptat, “despicând Eul” în “Eu 
cum mă văd eu însumi pe mine” şi “Eu cum vreau să mă vadă alţii”. În 
acest mod, el evidenţiază conflictul dintre cum mă comport eu ca Eu şi 
cum percep acest Eu alţii. Ambele relaţii există în realitate. 

Psihologul contemporan E.FErikson a descris foarte bine această sta- 
re “eu mă văd pe mine”. El subliniază un nou detaliu “autoritarul altul” 
este foarte important pentru dezvoltarea comportamentului de rol al per- 
sonalității. Iată de ce idolii tinereţii, ca simbol social (fapt întâlnit nu 
doar în viaţa culturală), uneori au influență asupra întregii generaţii. 

Microsociologia este preocupată de studierea mecanismelor socia- 
lizării ca de un proces de percepere a funcţiilor sociale şi a rolurilor ce 
permanent înregistrează informația în acest domeniu. 

G.Mead şi C.H.Kuli au cercetat culturile tradiţionale mici şi gru- 
purile primare (sociale) şi au propus trei stadii de socializare ca un 
proces de percepere a rolurilor: 

1) imitația - repetarea mecanică a activităţilor observate; 

2) jocul - trecerea de la un rol la altul, îndepărtarea de la rolul de- 
ja jucat; 

3) membru grupal - perceperea propriului rol, când devine lucra- 
tivă formula “pe mine” ca mecanism de apreciere de către grup a rolu- 
lui social pe care membrul său îl joacă. 

S.Freud analizează conflictul personalităţii ca o luptă dintre nece- 
într-o formă cât mai adecvată. 

În cercetarea reală, la nivel microsociologic, deseori sunt însuşite 
(împrumutate) anume concepțiile psihologice. Sociologul nu se mul- 
țumeşte doar cu faptul că omul îndeplineşte un anume rol, el studiază 
şi cum se adaptează omul la acest rol, cum îl însuşeşte. Macrosociolo- 
gia nu dă însă răspuns la o astfel de întrebare. Iar pentru a completa 
această lacună, microsociologia se adresează teoriilor psihologice, 
foloseşte teste şi interpretarea social-psihologică a acestora. 

Teoriile psihologice şi psihostatice permit a găsi latura comună. 
Analizele permanente au contribuit la formarea unui set de teste pen- 
tru evidenţierea tipurilor sociopsihice de personalitate. 

În acest domeniu s-a dezvoltat un sistem nou de cunoştinţe, numit 
sunt mai variate şi într-un număr mai mare. 

Sociologul rus 7. Kon şi alți savanți afirmă că omul contemporan re- 
fuză să joace un singur rol social, el îşi asumă astăzi roluri sociale, pe 
care însă nu şi le însuşeşte în deplinătate. Iar acel ce se mulţumeşte cu 
un singur rol refuzând celelalte este nefericit şi devine persoană nevroti- 
că. El nu e în stare să-și schimbe rolul social, deoarece sunt în continuă 
schimbare condițiile sociale la care nu întotdeauna se poate adapta. 

Viaţa socială este astăzi polivalentă. Oamenii activează în diferite 
domenii, structuri unde sunt stabilite reguli specifice obiective, de 
aceea pentru a le respecta şi a le atinge el trebuie să se adapteze uşor la 
condiţiile mereu schimbătoare. 


2. Structura personalității: 
individ, individualitate, personalitate 


În analiza conexiunilor dintre noţiunile individ, individualitate şi 
personalitate se reproduce, de fapt, modelul sau structura omului, a 
personalităţii sale. 

Ca formaţiuni istorice, individul, individualitatea şi personalitatea 
constituie componentele fundamentale ale unui om concret ce trăieşte 
în mediul social respectiv. 

Individul are o menire pur biologică, iar în procesul evoluției îi 
revine rolul de a perpetua specia, transmițând generației următoare 
informaţia genetică. În societatea umană, unde dezvoltarea culturii şi a 
civilizaţiei depinde de ceea ce este particular în fiecare individ, de 
gradul de dezvoltare a individualităţii sale, lucrurile capătă un alt sens. 

Aici, individualitatea devine o valoare socială mai superioară de- 
cât însuşi individul natural, capacitatea acestuia de a se acomoda 
determinându-i, în ultimă instanță, capacitatea de a supravieţui. 

Componentele ce formează structura personalităţii (individul, in- 
dividualitatea şi personalitatea) sunt strâns legate între ele. Dar, primo, 
oricât de strânsă şi organică ar fi conexiunea dintre aceste componente 
şi oricât de imposibil ar fi să le separăm în practică, învelişul cel mai 
de suprafață, pe care ar trebui să-l scoatem în relief, este cel al măşti- 

lor sociale la care în diverse situaţii omul este nevoit să recurgă (con- 
ştient sau inconştient). Secundo, sub aceste măşti descoperim adevăra- 
ta personalitate socială care îl prezintă pe om aşa cum el este, cum se 
manifestă în activităţile sociale pe care le îndeplineşte. 

Substratul al treilea rămâne individualitatea ca componentă biosocia- 
lă, formată din două programe: social şi genetic. Ea poartă în sine întreaga 
bogăţie a individului uman şi reprezintă esenţa sa cea mai intimă, ceea ce 
face ca individualitatea să nu poată fi nicidecum separată de individ. 


Ultimul substrat este individul care, la rândul său, se prezintă ca: 
e individ natural - abstract, 
e individ uman. 


Prezentarea grafică: 


1) măştile sociale - modul în care individul vrea să-şi prezinte sau să- 
şi ascundă adevărata sa personalitate; 
2) personalitatea - amprenta individualităţii şi a rolurilor sociale; 
3) individualitatea - sinteza organică a programului genetic şi social; 
4) individul 
a) individul uman - individul natural, abstract, ce formează esența 
ansamblului de relaţii sociale; 


om. 

În psihologie, o teorie recunoscută a personalităţi este cea care a 
apărut la începutul secolului al XX-lea datorită lui S.Freud (1856- 
1939) - psihanaliza. El a creat o teorie despre personalitate şi structu- 
ra ei, aceasta incluzând componente psihice importante: 1) inele, 
2) Eul, 3) Supraeul - situate respectiv în sfera inconştientului 
(subconştientului), conştientului şi a supraconştientului. 

Subconştientul (sau Sinele) include necesităţile biologice: dorințe- 
le sexuale, necesitățile naturale în hrană, căldură etc. Sinele este ger- 
menele din care evoluează în procesul socializării Eul şi Supraeul. 
Este materialul de construcţie a personalităţii, rezerva energiei instinc- 
tiv-psihologice (libido). Nu suntem în stare de a vedea ce conţine 
subconştientul altfel decât conştientizându-l, făcându-l obiect al gândi- 
rii şi reflectării. Însă cuvintele care pătrund în subconștient denaturea- 
ză imaginea primară. 

Subconştientul, susține S.Freud, nu se poate manifesta verbal, ci 
doar indirect: în visuri, fantezii ş.a. Subconştientul (Sinele) este dirijat 
de principiul satisfacţiei şi plăcerii. În fiecare om există un altul care 
spune: “Voi face doar ceea ce-mi place”. Acesta este principiul satis- 
facției, plăcerii şi cu el adesea ne luptăm făcând ceea ce nu ne place, 
făcând ceea ce trebuie. 

Conştientul (sau Eul) este componenta personalităţii ce dirijea- 
ză contactele noastre cu lumea externă. Când omul apare pe lume, 
el are doar trebuinţe biologice care necesită o imediată satisfacere, 
satisfacere care aduce organismului satisfacție (înlătură tensiunea). 
Însă tot mai mult părinţii, apoi cei din jur învaţă copilul să-şi limi- 
teze necesităţile naturale, să se comporte după anumite reguli, să 
facă ceea ce trebuie. Astfel, în procesul educaţiei omul este învăţat 
să se limiteze. Treptat se formează Eul său care este dirijat deja de 
un alt principiu - cel al realităţii. Acest principiu impune să ţinem 
cont de rațiune, argumente logice, să scoatem din toate foloase, să 
ne acomodăm la situaţii, să supunem totul unei critici şi îndoieli, să 
nu încredințăm primului întâlnit adevăratele noastre gânduri. Eul 
raţional ne face nu numai pragmatici, indiferenți, duri, dar şi între- 
prinzători, chibzuiţi, prevăzători, capabili de a obţine succese şi de 
a ne descurca în situaţii critice. Noi datorăm Eului apariţia celei 
mai perfecte arme logice a gândiri - a mecanismului de a lua hotă- 

râri. Realizările civilizației sunt, în multe, rezultatul activităţii 
Eului. Putem spune chiar că realizările civilizaţiei sunt fundamen- 
tul vieţii sociale a oamenilor, tot ce apare ca obiect al studiului 
sociologiei ca ştiinţă. 

Supraconştientul (sau Supraeul) este partea componentă a struc- 
turii personalităţii studiate cel mai puţin de S.Freud, însă el corect a 
indicat izvorul apariţiei Supraeului şi anume - societatea. 

Supraeul lui S. Freud îl constituie normele culturale, regulile, ce- 
rinţele, interzicerile, stereotipurile, legile etc. Supraeul este mediul de 
existență a sentimentelor morale. 

Dar sunt ele oare inconştiente, aşa cum credea Freud? Răspunsul 
corect îl găsim la P. Sorokin care continuă tradiţiile altor filosofi, de 
exemplu ale lui V. Soloviov, N. Berdeaev ş.a. 

Legile morale constituie conţinutul Supraeului, ele sunt expresiile 
generale, desăvârşite în timp, cum ar fi legile logicii, iar normele soci- 
ale de care se conduce Eul nostru sunt doar relative. Atunci când va- 
loarea generală este transformată de către oameni în valoare relativă, 
în societate începe haosul, iar cultura se prăbuşeşte. Perfecţionarea 
conştiinţei morale a personalităţii poate fi înţeleasă ca o ascensiune, în 
timp ce existenţa obişnuită a Eului se desfăşoară exclusiv pe orizonta- 
lă - în lumea valorilor relative. În verticalitatea suprafeţei sunt ampla- 
sate dragostea altruistă pentru apropiaţi, ruşinea, simţul vinei, datoriei, 
milei etc. 

Deci, Supraconştientul este conştiinţa morală a individului, regiu- 
nea valorilor ideale. Câmpul puternic al Supraconştientului este creat 
de energia dragostei altruiste. Dragostea altruistă față de apropiat este 
greu de a o atinge, pentru că la polul opus se află egoismul. Dar, fără 
de el nu este posibilă desăvârşirea personalităţii. P. Sorokin, studiind 
dragostea altruistă, pentru prima dată în sociologie a descris o mulțime 
de personalități istorice şi contemporane purtătoare de energie a dra- 
gostei altruiste. 

Deci, dragostea altruistă este necesară pentru sănătatea nu doar a 
unor indivizi, dar şi a institutelor sociale, a societăţii ca un tot. Salva- 
rea omenirii constă în a te ridica la o mai mare înălțime pe scara mora- 
lității. 

Structura personalităţii la S. Freud: 


Supraconştientul 


Conştientul 


Inconştientul 


Deci, afirmăm că noţiunea de individ desemnează omul ca pe un 
reprezentant unic al geniului uman ce aparţine simultan şi societăţii, şi 
naturii. Această noţiune se utilizează pentru a desemna pe fiecare re- 
prezentant al speciei umane. În filosofia socială cu acest termen este 
desemnat un reprezentant al unui anumit întreg (tot) social (societate, 
grup social, formaţiune socială etc.). 

Individul este singular, adică nu pur şi simplu “unul”, dar întot- 
deauna “unul din”. Deosebirile dintre oameni ca indivizi sunt deosebi- 
rile dintre înseşi grupurile sociale ai căror reprezentanţi ei sunt. Prin 
noţiunea de individ este subliniată dependenţa inițială a fiecărui om 
aparte de condiţiile sociale în care el s-a format ca personalitate. 

Noţiunile de individualitate şi personalitate sunt apropiate după 
sens; deci, faptul că personalitatea este individuală, iar individualitatea 
este specificul personalităţii ne aduce la concluzia că aceste noţiuni 
deseori sunt folosite ca sinonime ce se înlocuiesc unul pe altul. Tot- 
odată, în aceste noţiuni găsim diverse dimensiuni a ceea ce numim 
“calități umane social utile“. 

Esenţa acestei deosebiri cuprinde limbajul. Punem în corespon- 
denţă cu cuvântul individualitate aşa epitete ca “originală”, “specifi- 
că”. Despre personalitate spunem însă “puternică”, “energică”, “inde- 
pendentă” ş.a. În individualitate găsim originalitate, particularitate, în 
personalitate mai degrabă independență. 

Noţiunea de individualitate accentuează specificul, originalul, 
ceea ce deosebeşte omul concret de ceilalți oameni. 


ja 


Toţi oamenii trăiesc în societate, însă fiecare îşi trăieşte viaţa sa 
proprie, deci izolându-se oarecum de ea, devenind autonom, ceea ce-i 
permite să se exprime activ, creator în lumea exterioară. 


3. Tipologia personalității 


Personalitatea reprezintă o particularitate socială relațională a 
omului sau o relație stabilită de facto între individ şi societate. 

În practică, nimeni nu intră în relaţie cu întreaga societate. Relații- 
le se stabilesc cu anumite zone sau compartimente ale societăţii. Ast- 
fel, individul nu dispune de o singură personalitate (caracteristică), ci 
concomitent de trei personalități (caracteristici) diferite în care indivi- 
dul uman se manifestă şi care îi sunt proprii numai lui. Cele trei carac- 
teristici ale personalităţii, ca fapt istoric, individul nu le dobândeşte în 
mod automat. Aceste caracteristici ale personalității sunt: 

1) personalitatea socială - primară; 

2) personalitatea juridică; 

3) personalitatea civică. 

Prima caracteristică, fundamentală, care decurge nemijlocit din re- 
laţia individului cu mediul social, în care el îşi formează principalele 
sale roluri şi activităţi sociale, este personalitatea socială - primară 
sau de bază. A doua decurge din relaţia individului cu statul - juridică. 
A treia presupune relaţia individului cu societatea civică şi se numeşte 
personalitate civică. 

Personalitatea socială - primară este cea mai manifestată la om, 
deoarece ţine de principalele roluri sociale pe care individul le înde- 
plineşte, adică fiind implicat activ în structura (fundamentală) a socie- 
tății. Îndeplinind anumite roluri sociale, omul devine subiect al activi- 
tăţii sociale. Rezultatele activităţilor sociale ale indivizilor îşi lasă am- 
prenta în memoria generaţiilor următoare. Personalitatea primară se 
realizează prin principalele sale roluri sociale şi unul dintre acestea 
ocupă, de regulă, un loc dominant. Aceasta nu înseamnă însă că per- 
sonalitatea socială — primară se identifică cu însuşi acest rol. 

Personalitatea juridică (spre deosebire de celelalte două forme) 
este formată astfel încât în conținutul ei nu găsim amprenta individua- 
lităţii unice şi irepetabile a omului concret. Purtătorul nemijlocit al 

personalităţii juridice nu este omul individualizat, ci individul uman 
abstract. În conţinutul noţiunii de personalitate juridică se conturează 
două laturi strâns legate reciproc, şi anume: corelaţia dintre drepturile 
ce-i sunt asigurate de către stat individului şi obligaţiile pe care le are 
individul faţă de stat. 

Prima latură reprezintă libertatea individului asigurată de actele 
normative de a acţiona în cadrul societății organizate ca stat, cea de-a 
doua - restricțiile ce-i sunt impuse de lege de a nu acţiona în aşa mod. 
El trebuie să respecte aceste două laturi, iar din corelaţia lor şi rezultă 
caracteristica personalității juridice. Dacă însă individul are numai 
obligații fără a dispune de drepturi, atunci personalitatea este de calita- 
te inferioară, şi invers: dacă nu are decât numai drepturi, atunci perso- 
nalitatea juridică intră în conflict cu normele de convieţuire general 
acceptate, ea devenind penalmente pedepsibilă. 

Specificul personalităţii juridice se referă la faptul că nu individul 
îşi proiectează individualitatea față de stat, ci invers, statul îi proiec- 
tează individualitatea. 

Aceasta explică faptul că milioane de indivizi care trăiesc într-un 
anumit stat ca supuşi ai acestuia au personalităţi juridice perfect identice. 

Şi, în sfârşit, individul uman devine personalitate civică prin im- 
plicarea sa în sferele vieţii sociale. Omul nu poate deveni personalitate 
civică, afirmându-se doar în cercul restrâns al prietenilor sau al famili- 
ei. Nimeni nu a devenit personalitate civică pentru simplul motiv că 
este soț sau soţie ideală. Familia nu a făcut şi nu va face pe nimeni 
personalitate civică. Ca personalitate civică omul poate deveni numai 
înscriindu-se prin faptele sale în dimensiunea marelui Socium. 

Astfel, trăsătura caracteristică a personalităţii civice se realizează 
prin servirea unei cauze sociale: apărarea ideilor, principiilor sau inte- 
reselor societăţii, apărarea unor grupuri sociale etc.; deci, prin subor- 
donarea intereselor particulare celor obşteşti şi nu prin vorbe, ci prin 
fapte, nu prin constrângere, ci prin libera alegere. 

Personalitatea civică include „servirea unei cauze sociale juste”, 
ceea ce presupune asumarea unor riscuri şi sacrificii concrete. Perso- 
nalitatea civică este specifică nu pentru că se naşte din raportul ce se 
stabileşte între individ şi societate, ci pentru că este confirmată în aşa 
calitate de către societate. În acest sens, numai societatea poate crea 
personalitatea civică. 

4. Factorii dezvoltării personalității 


Copilul se naşte ca o unitate biosocială. Aceasta înseamnă că el 
apare pe lume cu sistemele sale anatomo-fiziologice formate incom- 
plet, adică ele îi sunt date genetic. Mecanismul ereditării, care deter- 
mină latura biologică a omului, include şi esența socială. Ereditatea îl 
asigură pe copil nu numai cu instincte pur biologice. El de la bun în- 
ceput se pomeneşte posesor al unei capacități deosebite de a-i imita pe 
cei vârstnici, şi anume: acţiunile lor, sunetele şi altele. El e înzestrat cu 
curiozitate, iar aceasta este deja o calitate socială. Copilul este capabil 
să se supere, să aibă frică şi bucurie; zâmbetul lui este ceva înnăscut. 
Şi totuşi, în momentul naşterii copilul este doar candidat în a deveni 
Om. El nicidecum nu poate să devină om în izolare, el are nevoie să se 
înveţe să devină personalitate. 

Latura biologică a omului este determinată în principal de către 
mecanismul ereditar. Destinul lui biologic este prezentat destul de 
multicolor. Unii consideră în mod optimist că sistemul ereditar exis- 
tent la specia umană reflectă în deplinătate rezultatele dezvoltării ei ca 
specie biologică unicală. Stabilitatea şi perfecțiunea acestui sistem 
sunt atât de înalte, încât ele pot servi practic fără limite în cadrul viito- 
rului accesibil vederii noastre. Alţii afirmă că omul ca specie biologică 
înclină deja spre stingere. Cauza acestui fapt e văzută în aceea că, gra- 
ție propriului mediu de viaţă şi succeselor medicinei, omenirea nu mai 
este supusă selecţiei naturale şi îşi asumă ea singură responsabilitatea 
pentru mutaţiile în cadrul ei. Exploziile sociale atestă, din acest punct 
de vedere, stingerea speciei umane. 

Şi, în sfârşit, există cei care sunt de părerea că omul, fiind o specie 
tânără sub aspect biologic, mai continuă să poarte în ereditatea sa prea 
multe gene animalice. 

Evocând aceste doctrine, autorii lor pornesc de la faptul că natura 
genetică a omenirii trebuie în ansamblu corijată, că viitorul cel mai 
apropiat ameninţă omenirea cu pieirea, cauza fiind factorii biologici şi 
că în asemenea condiţii doar genetica, luând evoluția în “mâinile sa- 
le”, poate să abată acest pericol sinistru. Pe baza unor asemenea idei a 
luat naştere eugenia (de la grecescul eugenes - specie bună), disciplină 
care studiază ereditatea omului, reproducerea speciei umane, selecția 
parţială în “folosul” omenirii, care declară că ştiinţa e cea care trebuie 

să exercite acest control al selecţiei. Dacă facem abstracţie de posibili- 
tățile pur genetice ale selecţiei, apar o mulţime de chestiuni de ordin 
moral-psihilogic: cum să determinăm cine dispune de genotip cu trăsă- 
turile dorite şi, în general, cine trebuie să rezolve şi poate rezolva 
chestiunea privind specia dorită. 

Vorbind despre factorii biologici, nu putem să-i reducem doar la 
cei de ordin genetic. Trebuie luate în considerație şi aspectele fiziolo- 
gice ale dezvoltării individuale, mai ales acelea care provoacă efecte 
patologice, pentru că anume ele schimbă comportamentul biologic al 
individului, care în cazul acesta începe să simtă schimbările cu totul 
altfel, reacționând la factorii sociali ce îl influenţează. 

Prezintă interes deosebit acele concepții care, ținând seama de im- 
portanţa factorului biologic, enunță optimism privitor la posibilitatea 
unei schimbări rapide şi ireversibile a naturii umane în direcția cerută 
doar în baza influențelor singulare din exterior - educative. Istoria cu- 
noaşte multiple exemple când cu ajutorul unei singure pârghii se 
schimbă psihicul social (până la psihoze în masă), însă aceste procese 
au fost totdeauna de scurtă durată şi, principalul, reversibile. 

Cercetările din anii ‘80-90 ai sec. al XX-lea au pus în evidență 
faptul că ereditatea joacă un rol decisiv în determinarea anumitor tră- 
sături de personalitate cum ar fi inteligenţa şi mai puțin important în 
determinarea altor trăsături - a intereselor, atitudinilor, sociabilității 
etc. Până în prezent, nu s-a putut oferi o explicaţie ştiinţifică conexiu- 
nilor dintre trăsăturile fizice şi cele comportamentale. 

Omul, ca şi oricare altă ființă vie, are mediul său de viață care îi şi 
determină, prin interacțiunea tuturor componentelor, existența. Noţiu- 
nea de mediu include în sine mediul social, adică societatea, şi mediul 
naturii, al cosmosului în ansamblu. 

Mediul fizic a fost considerat de multe teorii, mai vechi, ca fiind 
un factor determinant în modelarea personalităţii. Condiţiile acestuia 
pot influenţa anumite trăsături de personalitate. Persoanele care tră- 
iesc în zonele cu climă temperată sunt mai dinamice decât cele din 
zonele tropicale. 

Viaţa oamenilor depinde într-o măsură mai mare decât noi credem 
de fenomenele naturii. Noi vieţuim pe planeta în adâncurile căreia au 
loc diverse procese, pe care încă nu le cunoaştem, dar care influenţea- 
ză asupra personalității. Dependenţa stării organismului individului de 

procesele naturii, şi anume - de diversele schimbări ale temperaturii, 
de câmpurile geomagnetice, de radiaţia solară etc. - se exprimă cel mai 
des în starea lui psihică şi în starea organismului în general. 

Noţiunea de mediu nu se limitează numai la sfera Pământului, 
dar include şi cosmosul în ansamblu. Noi trăim în unitate cu între- 
gul mediu cosmic şi orice schimbare în el influențează asupra stării 
noastre. Omul trăieşte pe Pământ în limitele unui înveliş subțire al 
acestuia - mediul geografic. Acesta este zona de trai a omului şi 
sfera de aplicare a forțelor sale. Noi suntem legaţi de mediul geo- 
grafic “prin legături de sânge”, el este baza naturală a vieţii umane, 
o premisă a producţiei materiale. Un mediu calitativ deosebit al 
omului este biosfera, care include suprafaţa terestră, populată de 
organisme, incluzând apele, râurile, lacurile, mările etc. Omenirea 
este o parte a biosferei. 

Diferite locuri pe Terra se dovedesc a fi mai mult sau mai puţin 
prielnice pentru om. De exemplu, iradierile subterane pot contribui la 
eliberarea organismului de stresuri sau pot uşura unele suferinţe ale 
organismului. Este ştiut că dacă omul ar nimeri într-un mediu demag- 
netizat, el imediat ar pieri. 

Se constată că comunicarea cu animalele influenţează benefic 
asupra stării individului. Pe oameni nu-i oboseşte prezenţa câinilor, a 
pisicilor şi a altor animale domestice; grație influenţei câmpului biolo- 
gic al animalelor ei nu simt nici un fel de disconfort, atât de frecvent 
în comunicarea dintre oamenii înşişi. Din contra, omul primeşte de la 
animale o oarecare doză de energie. Masa biologică a tuturor vietăților 
generează “un câmp biologic” deosebit. S-a constatat că pisicile şi 
câinii înlătură starea de stres la om. 

Omul interacționează cu mediul natural nu doar la nivelul funcţio- 
nal al organismului, dar şi la nivelul emoţional, spiritual. 

Cine nu cunoaşte, de exemplu, influenţa emoţională pozitivă pe 
care o produce asupra psihicului sentimentul contopirii depline cu 
natura. Noi trăim în unitate cu întregul mediu cosmic şi orice 
schimbare în el influenţează asupra stării noastre. În prezent, pro- 
blema “înscrierii” organismelor vii în contextul interacțiunilor 
energetico-informaţionale ale universului este pusă tot mai des în 
discuţie. Există o presupunere conform căreia nu doar apariţia vie- 
ţii pe Pământ, dar şi funcţionarea sistemelor vii în fiecare secundă 


=: 22i= 


nu poate fi separată de interacțiunea lor permanentă cu tot felul de 
radiaţii cunoscute sau încă necunoscute, dar pe deplin admisibile ce 
vin din cosmos. 

Trebuie să ţinem minte că nu toți oamenii sunt atât de sensibili şi 
că unii nu se lasă dominați de influenţele din exterior. 

Ştim cu certitudine că în afară de însuşirile înnăscute caracterul 
poporului se formează şi sub influenţa directă a factorilor geografici, 
sociali, economici, culturali etc. 

În context menționăm că triburile primitive populau, în majori- 
tatea cazurilor, pământurile care le plăceau, adică se aşezau cu tra- 
iul acolo unde locul însuşi era în armonie cu caracterul înnăscut al 
tribului. 

Cultura este unul dintre factorii importanți care modelează perso- 
nalitatea. Conexiunea dintre cultură şi personalitate este evidentă, în- 
trucât formarea personalității constă în mare parte în interiorizarea 
elementelor unei culturi. 

În societatea în care cultura este stabilă şi integrată personalitatea 
este un aspect individual al culturii, iar cultura este un aspect colectiv 
al personalităţii (Horton Kunt, 1980). 

Trăsăturile generale ale unei personalităţi generează anumite 
particularităţi în socializarea copiilor. Acest proces include atât 
elemente specifice, diferite de la un grup la altul sau chiar de la o 
persoană la alta, cât şi elemente generale, comune majorităţii 
membrilor unei societăți. 

Prin utilizarea unor elemente şi mecanisme socializatoare comune 
se formează trăsături comune de personalitate tipică pentru membrii 
unei societăți. Această personalitate a fost numită “modală” 
(W.D. Bois, 1944) sau de bază (R.Linton). 

În fiecare societate există unul sau mai multe tipuri de personalita- 
te pe care copiii trebuie să le copie. 

Putem menţiona că mijloacele de bază ale socializării perso- 
nalităţii sunt multiple: religia, cultura, dreptul, filosofia şi altele. 
Totuşi, mijlocul fundamental în realizarea socializării personalită- 
ţii îl are cultura, care include în sine asimilarea cunoştinţelor, va- 
lorilor, normelor şi exemplelor ce prezintă lumea spirituală a in- 
divizilor, a grupurilor sociale şi a societăţii. Cultura îl ajută pe 
individ să însuşească condiţiile mediului extern, la fel şi exemple 

ale comportamentului social. Conştientizarea culturii de către in- 
divid devine condiţia primordială a comportării lui în societatea al 
cărei membru este. 

Cultura creează pentru societate un tip concret al personalității. 
Tipului european de personalitate îi sunt asociate caracteristi ca: soci- 
abilitatea, amabilitatea, cooperarea, competitivitatea, orientarea spre 
practică şi spre eficiență, punctualitatea, creativitatea etc. Familia şi 
alți factori de socializare transmit copiilor aceste caracteristici, con- 
formarea la ele fiind controlată la nivel social. În fiecare societate cul- 
tura dominantă coexistă cu un anumit număr de subculturi şi 
contraculturi. Socializarea făcută în cadrul unei subculturi adaugă ca- 
racteristicilor personalităţii modele, elemente specifice. Apar astfel 
personalități diferenţiate în raport cu subculturile constituite pe criterii 
etnice, religioase, ocupaţionale etc. (personalitatea unui orăşean, inte- 
lectual, muncitor). 

La naştere, copilul este o simplă ființă care se mulţumeşte cu satis- 
facerea nevoilor biologice. Dar mai târziu el devine conştient de sine, 
începând să se identifice prin “Eu”. Devenirea sa ca ființă socială nu 
este posibilă în afara interacțiunii cu grupul în care trăieşte. 

Interacțiunea cu grupul permite copilului să-şi formeze imaginea 
despre sine. Dacă unui bărbat i se repetă că este un sportiv, el se va 
percepe pe sine ca atare. 

Cercetările psihologice şi pedagogice au pus în evidenţă faptul că 
atitudinile şi comportamentele indivizilor sunt determinate de imagi- 
nea pe care o au despre ei înşişi, imagine formată prin interacțiunea cu 
grupul. Imaginea indivizilor despre ei înşişi este în mică parte deter- 
minată de dimensiunile obiective ale personalității lor şi în mai mare 
parte de “oglinda” pe care societatea şi grupul le-o oferă pentru a se 
privi. Această “oglindă a Eului” (Charles Harton Cooley) serveşte ca 
sistem referenţial pentru indivizi de-a lungul întregii lor vieți. 

Grupurile cu care interacționează indivizii în procesul formării 
personalităţii lor nu au aceeaşi importanță. Unele grupuri sunt mai 
importante ca modele de la care indivizii preiau idei şi norme com- 
portamentale. Acestea sunt grupurile de referință în formarea perso- 
nalității. Din această categorie fac parte în primul rând familia şi 
grupurile-pereche. Copiii preiau de la grupurile-pereche idei şi nor- 
me comportamentale. Participarea copilului la grupurile-pereche are 

un rol psihologic important. Pe parcursul vieţii sale, individul in- 
teracționează cu o mulțime de grupuri de referinţă. Imaginea despre 
sine se poate modifica în raport cu modul în care el se simte perceput 
de către grupurile cu care interacționează. Procesul de internalizare a 
atitudinilor celorlalți în formarea imaginii despre sine a fost analizat 
de George Herbert Mead (1863-1931). El a dezvoltat conceptul de 
generalized other (altul generic). 

Altul generic este un ansamblu de aşteptări pe care individul crede 
că ceilalți le aşteaptă de la el. 

Acest concept desemnează ansamblul aşteptărilor pe care comuni- 
tatea sau un segment al acesteia îl are față de un individ, care exercită 
un anumit rol. 

Altul generic desemnează aşteptările comunităţii, dar nu toți 
membrii comunității prezintă aceeaşi importanță pentru individ. Anu- 
mite persoane sunt mai importante decât altele. Pentru a marca această 
diferențiere, a fost introdus conceptul de significator other (altul sem- 
nificativ), concept ce desemnează persoanele care exercită o influență 
majoră asupra comportamentului indivizilor. Această influență poate 
proveni din rolul pe care îl joacă (părinţii, şefii, profesorii, preoții ş.a.), 
sau pentru că individul consideră o anumită persoană că fiind foarte 
importantă pentru el (prieteni buni, persoane iubite etc.). 

Personalitatea individului este influenţată de experienţa proprie. 
Fiecare individ este o experiență personală unică, prin care el se deo- 
sebeşte de ceilalți indivizi. Experienţa de viaţă nu se cumulează în 
mod simplu, nu este niciodată încheiată pe parcursul vieţii individului. 
Experienţa trecută poate fi reevaluată din perspectiva noilor experien- 
te, producându-se modificări de atitudini şi de comportamente şi, prin 
aceasta, modificări de personalitate. 

O experienţă nouă de viață este tratată şi evaluată din perspectiva 
normelor şi a valorilor socializate şi internalizate. În experienţa perso- 
nală acționează şi întâmplarea (un contact cu o personalitate, să zi- 
cem - cu un savant). 

Cultura, ca un sistem de tradiţii, norme sociale, reguli de comporta- 
re dispune de un mecanism de reglare a comportării indivizilor şi a gru- 
purilor, numit controlul social, incluzând în sine normele comportării şi 
sancţiunile pentru nerespectarea lor. Când în societate nu funcționează 
legile şi normele, ea se găseşte într-o stare de haos sau anomie. 

Întrebări recapitulative: 
1. Dezvăluiţi conţinutul conceptului de personalitate. 
3. Determinaţi tipologia personalităţii. 
4. Numiţi factorii ce asigură dezvoltarea personalității. 
5. Ce deosebeşte individul de personalitate? 
6. Caracterizaţi procesul de socializare a personalităţii. 
7. Care sunt tipurile de socializare? Personalitatea şi rolul ei social. 
8. Specificaţi: 
a) concepţiile macrosociologice ale personalității 
b)concepţiile microsociologice ale personalității. 

CAPITOLUL II 


SOCIOLOGIA CULTURII 


1. Definirea conceptului de cultură. 
Cultură şi civilizație 


Procesele complexe ale organizării societăţii în diferite comunități 
umane nu pot fi înțelese fără a fi dezvăluite şi din perspectiva aspecte- 
lor integrării culturale. În acest context, problemele ce țin de cultură, 
în general, şi de sociologia culturii, în special, au fost abordate de ma- 
joritatea sociologilor. A.Weber, spre exemplu, a definit sociologia ca 
ştiinţă a culturilor societăţii, iar în opinia lui B. Malinowski sociolo- 
gia este știința nivelului de viaţă culturală. T.Parsons i-a atribuit 
subsistemului cultural al societăţii rolul de control pentru toate celelal- 
te subsisteme (politic, economic etc.). 

În conştiinţa comună, cuvântul cultură deseori sugerează o 
formă de artă superioară: operă, balet, muzee etc. O persoană cultă 
este definită ca fiind rafinată, sofisticată, având cunoştinţe din do- 
meniul artei şi capacitatea de a o aprecia. În acest sens cultura este 
o caracteristică a individului. Totuşi, sociologii şi antropologii atri- 
buie termenului de cultură un sens mai larg. Astfel, ei prezintă cul- 
tura ca o caracteristică a societăţii, şi nu a unui individ. Cultura 
constituie totalitatea valorilor create de omenire şi transmise din 
generaţie în generaţie. În opinia lui Ralph Linton, ea este ereditatea 
socială a membrilor unei societăţii. 

Dacă e să ne referim nemijlocit la definirea şi etiologia termenului 
de cultură, atunci putem menționa că în prezent există peste 250 de 
definiţii. Sociologii americani A.Kroeber şi C.Kluckhohn, în lucrarea 
The nature of culture (1952), au înregistrat prezența în lucrările de 
specialitate a 164 de definiţii ale culturii, iar sociologul francez 
A.Moles a stabilit că numărul definiţiilor ar fi în jur de 250. 

Prima definiţie riguroasă a culturii a fost formulată de E.B. Tylor 
în lucrarea Primitive culture (1871), desemnând prin ea complexul 
care include cunoaşterea, credinţa, arta, moravurile, legea, obiceiuri- 
le şi orice alte capacități şi deprinderi dobândite de om ca membru al 
societăţii. 

Din punct de vedere etimologic, termenul cultură îşi are originea 
în verbul latin „colo” sau „colere”, ceea ce semnifică „a lucra pămân- 
tul”, dar şi „a locui”, prima conotaţie a termenului de cultură fiind 
drept „arta de a prelucra pământul”. 

Pe parcursul dezvoltării sociale au fost formulate multiple sensuri 
ale noţiunii de cultură, dintre care menţionăm: 

1) sensul subiectiv (cultură spirituală), reprezentând acţiunile de 
modelare a spiritului şi corpului, precum şi efectele acestor acţiuni; 

2) sensul obiectiv (cultură materială, sau civilizație), desemnând 
totalitatea obiectelor create de om, transformate sau umanizate de 
acesta pentru a fi presus naturii; 

3) sensul etnologic, cuprinzând atât maximele, cât şi minimele 
realizărilor umane, atât elementele materiale, cât şi cele spirituale. 
Acesta este sensul cel mai larg posibil având la bază ideea că omul şi 
cultura sunt părți coexistente în cadrul sistemului social; 

4) sensul restrictiv (cultură rafinată, academică, iluministă), cu- 
prinzând ştiinţa, arta, literatura, religia, ideile politice, adică „produse- 
le superioare ale spiritului” care necesită cultivarea minții, tendința 
realizării unor scopuri mai înalte decât simpla satisfacere a nevoilor 
biologice. 

Dacă sensul iniţial al culturii era cel de cultura agrorum (cultiva- 
rea pământului), prin acest ultim sens accentul se deplasează pe cultu- 
ra animi (cultivarea sufletului), sens utilizat în perioada ilumismului 
francez. Secolul luminilor va configura unul din înțelesurile perpetuate 
până astăzi, acela al umanismului universalist: dacă raţiunea este 
ceea ce îl desprinde pe om din animalitate, cultivarea ei presupune 
ridicarea speciei umane pe o treaptă superioară. 

Variația sensurilor conceptului de cultură poate fi urmărită şi din 
punctul de vedere al utilizatorului. Spre exemplu, Cicero utiliza for- 
mularea „cultura animi” pentru a-şi desemna preocupările din dome- 
niul filosofiei. 

Sensul culturii mai poate fi identificat şi în funcție de câmpul de 
forțe manifest în interiorul societăţilor. În pofida eterogenităţii şi a 
tendinţelor de supraordonare, forțele câmpului social definesc în 
manieră unitară un „ideal cultural” valabil pentru o perioadă limitată 
Astfel, o cultură poate exprima opţiunea pentru aspectele umaniste, 
iar alta pentru cele enciclopediste. Dacă în Franţa şi Anglia în pe- 

rioada ilumismului cultura avea sensul de formare intensivă a spiri- 
tului, apoi în Italia şi Germania cultura avea un caracter extensiv: de 
„om desăvârşit”. 

Anumite diferenţe în utilizarea sensului culturii pot fi constatate 
chiar şi în acelaşi spațiu cultural, dar în faze diferite de evoluţie istorico- 
culturală. Astfel, Dicţionarul Academiei Franceze marchează că în 
sec. al XX-lea cultura desemnează ansamblul de aspecte intelectuale, 
morale, materiale, de sisteme de valori, de stiluri de viaţă care caracte- 
rizează o civilizaţie, pe când până în sec. al XVIII-lea noţiunea de cul- 
tură era definită drept totalitate a lucrărilor agricole exercitate pentru a 
spori fertilitatea pământului, creşterea şi dezvoltarea arborilor şi a 
plantelor, deci ca pricepere de a adăuga mai mult la ceva. 

Numărul sensurilor atribuite culturii este, desigur, mult mai 
mare, sociologii vorbind de asemenea despre cultură civică şi cul- 
tură politică, cultură ecologică şi cultură juridică etc. Cu toate aces- 
tea, pluralitatea de sensuri poate fi ordonată într-un număr mai mic 
de tipuri, de definiții cu care să putem opera. Edward Sapir consi- 
deră că multitudinea de sensuri în care circulă termenul de cultură 
poate fi grupată în 3 categorii: 

1) cultura în sens tehnic, folosit îndeosebi de către etnologi şi isto- 
rici, sens care vizează unificarea tuturor elementelor vieţii umane, atât 
materiale, cât şi spirituale, cultura fiind astfel coextensivă omului şi 
identică cu noțiunea de civilizaţie; 

2) cultura în înţelesul de ideal de personalitate, de ideal individual 
în ceea ce priveşte instrucția şi educaţia; 

3) cultura în sens de spirit sau geniu al unui popor. 

Deşi sunt atât de numeroase, definițiile date culturii gravitează în 
jurul a trei aspecte: relația omului cu natura, relația omului cu seme- 
nii Săi şi relaţia omului cu valoarea. 

Cea mai vehiculată definiţie a culturii este cea în sens larg care re- 
prezintă totalitatea valorilor materiale şi spirituale create în procesul 
istoric de afirmare a omului ca om — proces ce evidenţiază progresul 
omenirii în cunoaşterea, transformarea şi stăpânirea naturii, a socie- 
tății şi a cunoaşterii însăşi. Acest sens al culturii este concretizat şi de 
sociologul francez M.Herscovits, care menţionează că omul este „cre- 
ator” şi apartenenţa culturală presupune sintetizarea unor factori isto- 
rici, naturali şi sociali. 

În accepţiune sociologică, prin cultură înţelegem ansamblul 
modelelor de gândire, atitudine şi acțiune care caracterizează o 
populaţie sau o societate, inclusiv materializarea acestor modele în 
lucruri. Cultura cuprinde deci componente ideale: credințe, nor- 
me, valori, simboluri, modele de acţiune, precum şi componente 
materiale: unelte, locuinţe, îmbrăcăminte, mijloace de transport 
etc. Cultura conţine un set de răspunsuri standardizate pentru a in- 
teracționa cu ceilalți membri ai societăţii. Ea prescrie cum trebuie 
să se comporte un om cu membrii familiei, cu vecinii, cu necunos- 
cuţii, ce atitudine trebuie să se adopte la o înmormântare sau la ce- 
lebrarea unei căsătorii etc. 

Cultura reprezintă pentru membrii unei societăți ceva firesc, de ca- 
re nu îşi dau seama decât atunci când intră în contact cu culturi deose- 
bite. Nici un om nu poate fi considerat ca ființă socială, ca membru al 
societăţii, dacă nu aparţine unei culturi. Cultura se dobândeşte prin 
conviețuire socială. Transferurile ereditare au un rol minor. Un copil 
născut în Africa, dar crescut de la vârstă foarte mică într-o metropolă 
(oraş) europeană, aparţine culturii în care a crescut. Transferat în ţara 
părinţilor săi, se va simţi străin, deşi, biologic, nu se deosebesc cu ni- 
mic. Cultura oferă oamenilor posibilități multiple de adaptare la medii 
naturale foarte diferite. 

Analiza multiplelor definiţii date culturii conduce la necesitatea 
sesizării distincției dintre termenul de cultură şi cel de civilizaţie. 
Această problemă a generat controverse dintre cele mai accentuate şi 
opinii cu caracter divers. Astfel, în perioada Luminilor, francezii utili- 
zau termenul de civilisation pentru a desemna cultura, iar germanii pe 
cel de kultur pentru a denumi civilizaţia. 

Dacă urmărim cu atenţie această schemă, putem observa cu 
uşurinţă că termenii Civilisation (în franceză) şi Kultur (în germa- 
nă) tind să subsumeze schema cea mai simplă în care circulă noţiu- 
nile de cultură şi civilizație la majoritatea cercetătorilor din dome- 
niu: respectiv, cultura este spirituală (totalitatea ideilor, concepții- 
lor, teoriilor, valorilor ideale etc.) şi materială (ansamblul creaţiilor 
umane în plan material), aceasta din urmă fiind denumită adesea 
civilizație. 

Schema lui P.H. Chombart de Lauwe 


Franţa Germania 
Civilisation Kultur 
civilisation culture Zivilisation Bildung 
materielle 
Tările anglo-saxone Europa continentală 
culture culture 
(proprie unei societăți) (progres personal sau colectiv) 
civilisation civilisation 
(progresul umanității) (caracterizează o societate ori 
un ansamblu de societăți) 


Or, conceptul de cultură cuprinde în sfera sa atitudinile, actele, 
operele limitate (ca geneză, intenție, motivare şi finalitate) la domeniul 
spiritului şi al intelectului. Opera, actul şi omul de cultură urmăresc 
satisfacerea nevoilor spirituale, explicarea misterului, plăcerea frumo- 
sului. Sferei culturii aparțin: datinile şi obiceiurile, credințele şi practi- 
cile religioase, ornamentele, operele de ştiinţă, literatură şi muzică, 
arhitectura, pictura, sculptura şi artele decorative aplicate. 

Conceptul de civilizaţie desemnează totalitatea mijloacelor cu aju- 
torul cărora omul se adaptează mediului (fizic sau social), pe care îl 
supune, îl organizează şi îl transformă pentru a se putea integra în el; 
tot ceea ce ţine de satisfacerea nevoilor materiale, a confortului şi a 
securității reprezintă civilizația. În sfera civilizaţiei figurează elemente 
de natură utilitară dispuse în următoarele capitole: alimentaţie, locuin- 
tă, îmbrăcăminte, construcții publice şi mijloace de comunicaţie, teh- 
nologii, activităţi economice şi administrative, organizare socială, po- 
litică, militară şi juridică, educaţie şi învăţământ etc. 

Cultura şi civilizația formează o unitate, corespondenţa dintre ele 
manifestându-se în permanență, întrucât obiectivul fundamental al 
omului este „să fie şi să rămână fericit” (S.Freud. Viitorul unei iluzii). 

Dacă dobândirea fericirii implică rezolvarea unor trebuinţe materiale 
presante, atunci omul îşi manifestă opțiunea pentru civilizaţie; dacă 
trebuinţele acestuia sunt orientate spre împlinire şi realizare spirituală, 
atunci el pledează pentru cultură. 

Servind una alteia în calitate de bază şi condiţie, cultura şi civi- 
lizaţia ne apar ca etape distincte şi unitare ale aceluiaşi proces — de 
socializare a omului. 


2. Funcțiile şi elementele culturii 


Multitudinea de definiţii date conceptului de cultură întrunesc în 
mare parte şi funcţiile exercitate de aceasta în viaţa socială, cele mai 
importante din ele fiind: 

a) funcția adaptativă — menită să asigure supraviețuirea şi ajusta- 
rea (adaptarea) întregului program genetic al omului conform solicită- 
rilor condiţiilor de mediu. Ea contribuie la diferențierea omului de 
lumea animală şi, totodată, la autodefinirea omului prin raportare la 
propria natură şi la cea exterioară; 

b) funcția de achiziţie, acumulare a informaţiei — constă în prelua- 
rea şi producerea de cunoştinţe tehnice sau ştiinţifice, economice, mo- 
rale sau de altă natură, necesare oricărei societăți; 

c) funcţia de reproducere a comunităţii, prin transmiterea din ge- 
neraţie în generaţie a patrimoniului cultural al comunităţii date; 

d) funcţia de coeziune socială — menită a solidariza membrii co- 
lectivităţii, a-i aduna în jurul unor obiective comune, dar şi a unor 
simboluri sau imagini pe care le împărtăşesc; 

e) funcția identitară — orientată spre a-i face pe indivizi să-şi re- 
cunoască co-apartenenţa la grupul social, să stabilească convenţii şi 
coduri sociale prin care să poată stabili relaţii unii cu alții etc.; 

f) funcţia de socializare — presupune transformarea fiecărui indi- 
vid născut sau adoptat de colectivitate într-un membru al acesteia, prin 
însuşirea şi interiorizarea normelor, convențiilor, codurilor, a sisteme- 
lor ei de valori specifice; 

g) funcţia de distincție socială — urmăreşte realizarea diferenţierii 
indivizilor care aparțin unor medii, grupuri sau clase, unor etnii, mino- 
rități sau comunități culturale. 

Toate funcţiile enumerate se pot realiza doar prin intermediul fun- 
cţiei de comunicare, datorită căreia se instituie relaţiile interumane, se 
exprimă acordul sau dezacordul, se împărtăşesc aceleaşi semnificații şi 
valori. 

Prin cultură omul devine o ființă socială, depăşind stadiul de dez- 
voltare pur biologică şi încadrându-se într-o nouă formă de organizare, 
şi anume - cea socială. Cultura limitează libertatea umană. Oamenii 
nu sunt liberi să facă tot ceea ce vor. Legile culturii îi împiedică să se 
angajeze în unele feluri de comportament, de exemplu să umble goi pe 
străzile oraşului, impunându-i să acţioneze în anumite feluri, să res- 
pecte anumite norme de convieţuire. 

În acelaşi timp, cultura extinde libertatea umană. Cultura elibe- 
rează individul de comportamentul predeterminat şi condiționat, dictat 
de instinct. Oamenii îşi modifică reacțiile în funcţie de situaţii, fac 
alegeri, oricât ar fi ele de limitate. 

Cultura ne eliberează de nevoia de a reinventa mereu componente- 
le vieţii sociale. Nu trebuie, spre exemplu, să creăm neîntrerupt o lim- 
bă în care să comunicăm sau prin care să redescoperim în mod conti- 
nuu unele lucruri. Nenumăratele fapte obişnuite pe care le facem zi de 
zi şi bunurile materiale de care avem nevoie sunt asigurate prin cultu- 
ră, astfel eliberându-ne timp pentru creaţie şi explorare. 

Ca şi în cazul noţiunii de cultură, atunci când se discută problema 
conţinutului universului cultural, găsim o varietate de poziții la diferiți 
sociologi. Spre exemplu, B. Malinowski consideră că dacă privim cultu- 
ra ca un tot, atunci conţinutul ei include o serie de elemente, cum ar fi 
valorile materiale, legile organice care reglează activitatea diverselor 
grupuri sociale, ideile şi artele, credinţele şi obiceiurile. A. Mucchielli, 
sociolog francez, subliniază că în orice sistem cultural vom desprinde ca 
elemente diferite premise culturale, credinţe, religii, coduri culturale, 
ideologii, valori, expresii culturale obiectuale (sculpturi, picturi etc.). 

Definind cultura ca o totalitate de obiecte şi fenomene dependente de 
simboluri, Leslie A. White consideră că acestea pot fi divizate în 3 grupe: 

e cele care țin de viaţa interioară a oamenilor (concepte, credinţe, 
emoții, atitudini); 

e cele care aparţin proceselor de interacțiune socială dintre ființe- 
le umane; 

e obiectele materiale produse de om (unelte, căi ferate etc.). 

Prin urmare, universul cultural include elemente din sfera intraor- 
ganică, din cea interorganică şi din cea extraorganică. 

T. Parsons şi Ed.A. Shils evidenţiază în mod deosebit dimensiunea 
simbolică a culturii, considerând că un sistem cultural este unul sim- 
bolic, ale cărui componente întreţin mai degrabă relaţii logice sau de 
semnificație decât relaţii funcţionale. Într-un sistem cultural caracte- 
ristica sistemică trebuie să fie coerenţa. 

Pentru E.Morin cultura este un patrimoniu informaţional ce cu- 
prinde drept elemente: cunoştinţele, tehnicile, regulile şi normele pro- 
prii unei societăți. 

În sensul cel mai larg, cultura reprezintă un ansamblu foarte com- 
plex (la prima abordare - eterogen) de obiecte, credinţe, prejudecăţi, 
moduri de comportare, creaţii artistice etc. În acest ansamblu pot fi 
identificate câteva elemente principale: simbolurile, riturile, limba- 
jul, normele şi valorile. 

e Simbolurile sunt semne arbitrare utilizate la nivel social pen- 
tru a desemna ceva (un obiect, o acțiune, o atitudine etc.). Ele sunt 
depozitarele culturii care poate fi definită, într-un anumit sens, şi ca un 
sistem de simboluri. Modurile în care ne îmbrăcăm, mâncăm, ne adre- 
săm altora, ne iubim sau ne duşmănim, vorbim sau gândim sunt orien- 
tate de simboluri. 

Simbolurile pot lua forme foarte diferite de la o societate la alta 
sau de-a lungul istoriei unei societăți. De exemplu, există ritualuri 
foarte diverse ale salutului. Într-un sat tradițional, femeile adresau 
bărbaților salutul, iar aceştia răspundeau; persoanele în vârstă, fie fe- 
mei, fie bărbaţi, erau salutate de către persoanele mai tinere. Tinerii şi 
copiii sărutau mâna bărbaţilor de vârstă înaintată. În societăţile în care 
s-au răspândit „comportamentele cavalereşti” bărbaţii sărută mâna 
doamnelor. În ţările islamice nu există acest obicei; dimpotrivă, în 
unele din aceste ţări ar fi complet dezonorant pentru un bărbat să dea 
mâna cu o femeie. 

Dinamica simbolurilor este uneori foarte rapidă, producându-se 
modificări de la o generaţie la alta. Generaţia adultă de astăzi se adresa 
părinților cu expresiile „mamă”, „tată” utilizând şi pronumele de poli- 
tete: „Dumneavoastră”, „Dumneata”. Prin aceasta copiii dovedeau 
buna educaţie şi respectul față de părinți. Adulții de astăzi au însă alte 
raporturi cu copiii lor. Aceştia, tot mai frecvent, li se adresează părin- 

ților pe nume, fără formule de politeţe. În acest caz, formulele de adre- 
sare către părinţi sunt văzute ca o expresie a emancipării familiale, ca 
o democratizare a vieţii familiale. Generaţia adulților de astăzi a aban- 
donat astfel anumite simboluri şi a început să se orienteze către altele. 

e Ritul poate fi definit ca o secvenţă formalizată şi stereotipă de 
acte săvârşite într-un context religios sau magic (H.Mendras). Aceas- 
ta este o definiţie predominant etnologică. Riturile au cunoscut şi ele 
unele schimbări pe parcursul istoriei. 

În societăţile industriale, riturile magice sau religioase şi-au dimi- 
nuat importanța sau au dispărut. În schimb, s-au multiplicat riturile 
laice: protocolul, ceremonialurile, regulile de politeţe şi comportare, 
sărbătorile. Desfăşurarea unei întruniri publice se supune unui anumit 
ritual, la fel sărbătoarea de Anul Nou sau a Crăciunului etc. 

În societățile tradiționale erau minuţios elaborate „riturile de trecere” 
prin care se simboliza trecerea de la un grup de vârstă la altul. Literatura 
etnologică prezintă numeroase rituri de trecere a băieţilor în categoria băr- 
baţilor şi a fetelor în categoria femeilor. În societățile industriale, vechile 
rituri de trecere au dispărut, dar au fost instituite alte rituri, care, chiar dacă 
nu mai sunt practicate de întreaga societate, îndeplinesc acelaşi rol. 

Nerespectarea unui rit semnifică refuzul societăţii, punerea sub 
semnul întrebării a valorilor şi a normelor care asigură coeziunea şi 
reglementarea socială. Din acest motiv, societatea întreagă sau grupu- 
rile urmăresc respectarea riturilor şi pedepsesc cazurile de devianţă. 

e Limbajul este principalul depozitar al simbolurilor. El este un 
sistem, structurat la nivel social, de modele sonore cu semnificaţii 
specifice şi arbitrare. Însuşirea limbajului semnifică naşterea omului 
ca ființă socială, ca om. Limbajul permite oamenilor să se exprime, să 
creeze cultură, să o acumuleze şi să o transmită etc. 

Limbajul depozitează achiziţiile culturale trecute şi, în acelaşi 
timp, organizează perceperea lumii de către noi. Neposedând limbajul 
referitor la un domeniu, nu putem percepe sau percepem vag acest 
domeniu. Limbajul apare deci ca un preprogram al perceperii realităţii. 
Nu trebuie exagerată această precondiţionare, întrucât limbajul se îm- 
bogăţeşte continuu prin contact cu realitatea, prin cercetare sau imagi- 
nare. Limbajul reține numai diferenţele care sunt importante pentru 
activitatea unei comunități. Dacă aceasta are nevoie să facă noi dife- 
renţe, atunci sunt create cuvinte noi. 

e Normele sunt reguli sociale care specifică comportamentele de 
adoptat în situații date. Ele sunt convenţii sociale, stabilite mai mult 
sau mai puţin arbitrar. De exemplu, nu ne amuzăm în timpul unei ce- 
remonii funerare, ne ridicăm în picioare la intonarea imnului naţional 
etc. În general, normele stabilesc comportamente care s-au dovedit 
raționale şi eficiente în anumite situaţii. Dacă traversăm strada când 
este aprinsă lumina roşie, putem fi accidentaţi. Dar nu întotdeauna 
normele stabilesc comportamentele cele mai raţionale. 

Normele au un caracter constrângător, nerespectarea lor fiind san- 
cționată, pedepsită. Intensitatea pedepsei este diferențiată în raport cu 
forța normei. Aceasta este diferită în cazul tradițiilor, moravurilor sau 
legilor. 

e Tradițiile, sau cutumele, sunt modalități comportamentale 
obişnuite şi practicate de multă vreme de un grup. În mod obişnuit, 
trebuie să fim punctuali la o întâlnire; ajunşi în acelaşi moment în fața 
unei intrări, un bărbat permite doamnei să intre mai întâi; când mer- 
gem la o ceremonie, trebuie să ne îmbrăcăm îngrijit etc. Dacă nu res- 
pectăm aceste norme, putem fi consideraţi imorali, periculoşi sau cri- 
minali. Nerespectarea tradiţiilor se sancţionează prin ridicularizare, 
desconsiderare sau marginalizare. În societăţile puternic ataşate de 
tradiţii, sancţiunile pot fi mult mai severe, societăţile moderne însă 
sunt mai tolerante față de nerespectarea tradițiilor; în anumite limite, 
aceasta este văzută chiar ca o precondiție a inovării sociale. Tradițiile 
se transmit parțial, în mod deliberat, prin învăţare, iar cele mai multe 
sunt însuşite prin convieţuirea socială. 

Cutumele nu sunt identice pentru toți membrii unei societăţi, ele 
pot lua forme diferite de la un grup social la altul. 

e Moravurile au un caracter imperativ mai accentuat. Ele sunt 
idei, afirmaţii puternice cu privire la ceea ce este drept şi greşit şi, în 
raport cu aceasta, permis şi interzis în situații anumite. Moravurile 
sunt norme cărora oamenii le acordă o mare importanţă şi față de care 
pretind o conformare strictă. Un exemplu concludent ar fi acela că este 
nepoliticos să nu îţi saluţi prietenii, dar mult mai grave să nu le restitui 
banii pe care ţi i-au împrumutat. 

Fiecare societate consideră anumite norme ca fiind mai importante 
sau esenţiale pentru bunăstarea şi supraviețuirea ei. Acestor norme li 
se asociază ideea de drept sau greşit, devenind astfel moravuri. Mem- 

brii societăţii apreciază că nerespectarea moravurilor prejudiciază grav 
relațiile sociale stabilite de secole între ei. Moravurile sunt deci cre- 
dinte cu privire la ceea ce este drept sau nedrept. 

Moravurile nu au fost inventate sau elaborate în mod deliberat 
de către cineva. Ele apar în mod treptat, în interacțiunea curentă 
dintre indivizi şi grupuri, de cele mai multe ori în afara unei intenții 
conştiente. În stabilirea moravurilor intervine, desigur, o decizie de 
grup care apreciază că anumite acțiuni sunt dăunătoare şi trebuie 
interzise sau sunt folositoare şi trebuie întreprinse. Aici intervine o 
judecată de grup cu privire la ceea ce este bun sau rău pentru bu- 
năstarea grupului. 

Există o puternică diferenţiere socioculturală a moravurilor, de la 
o societate la alta şi chiar în cadrul aceleiaşi societăţi. Sunt însă şi mo- 
ravuri generalizate având atât caracter pozitiv, cât şi negativ: spre 
exemplu, incestul, canibalismul, trădarea sunt peste tot interzise. Ca 
urmare a unor procese de internaționalizare culturală, sfera moravuri- 
lor comune se lărgeşte şi au loc împrumuturi, transferuri de moravuri. 

Deşi moravurile au o mare persistentă în timp, unele dintre ele se 
modifică sau sunt abandonate. În urmă cu 50-60 de ani, relaţiile se- 
xuale premaritale erau considerate imorale. Astăzi, dimpotrivă, tine- 
rii consideră aceste relații normale, unii opinând că experienţa se- 
xuală premaritală este chiar necesară. Însăşi societatea, comunitatea, 
părinţii au devenit mai toleranţi față de aceste schimbări în compor- 
tamentul tinerilor. 

Moravurile se transmit noilor generații ca un set de adevăruri ab- 
solute. Pe măsură ce ele sunt interiorizate, asimilate, supunerea față de 
ele se realizează în mod automat. Societăţile care dispun de norme clar 
definite şi puternic asimilate se confruntă într-o mică măsură cu cazuri 
de încălcare a lor. 

În unele societăți, interdicțiile stabilite de moravuri sunt foarte pu- 
ternice, instituindu-se fabu-uri. Acestea sunt prohibiţii față de violarea 
anumitor moravuri. În categoria lor intră atingerea unor obiecte, pă- 
trunderea în anumite locuri, pronunţarea unor cuvinte, sacrificarea 
unor animale. Altarul unei biserici ortodoxe este tabu pentru femei, cu 
excepția călugărițelor; vaca este tabu pentru hinduşi etc. Procesele de 
modernizare generează multe tabu-uri; de altfel, unele inovaţii sociale 
nu au fost posibile decât prin neconsiderarea tabu-urilor. 

e Reglementarea prin norme atinge forța maximă în cazul legilor. 
Fiecare societate dispune de un sistem de legi prin care sunt susținu- 
te şi întărite normele. Legile sunt reguli stabilite sau întărite de un 
organism politic (Statul) compus din persoane cărora li se recunoaş- 
te dreptul de a folosi forța. Trăsătura particulară a legilor este utili- 
zarea legitimă a constrângerii fizice. Legile sunt în cea mai mare par- 
te rezultatul unei acţiuni conştiente, al unei decizii formale şi delibe- 
rate. În consecință, legile pot fi mult mai uşor schimbate decât tradi- 
tiile sau moravurile. 

Sancţiunile prevăzute de legi sunt graduale în raport cu gradul de 
periculozitate pe care se consideră că îl reprezintă încălcarea norme- 
lor. În anumite situaţii, legile prevăd amenzi, în altele închisoarea 
sau chiar execuţia. Pentru a putea asigura reglementarea vieţii socia- 
le, legile trebuie să fie în concordanță cu ansamblul de norme, tradi- 
ţii şi moravuri. 

Stabilirea de legi are sens numai atunci când se constată un anumit 
grad de nerespectare a normelor. Este inutil să se stabilească o lege 
când toţi membrii unei societăţi respectă o normă. 

e Valorile sunt idei abstracte despre ceea ce este dezirabil, co- 
rect şi bine să urmeze majoritatea membrilor unei societăţi. Valoarea 
nu se reduce doar la ceea ce este dezirabil, dorinţa, în felul acesta, fi- 
ind un simplu mijloc de realizare a unei nevoi. Valoarea reprezintă 
ceea ce este demn să fie dorit, ceea ce merită în sine să fie apreciat sau 
căutat. În această categorie poate să intre un obiect, un mod de a fi, de 
a spune, de a acţiona. Astfel, pot fi deosebite valori economice, logice, 
estetice şi practice. 

Valoarea economică are trei dimensiuni: valoarea de întrebuința- 
re — caracteristică ce permite satisfacerea unei nevoi sau dorinţe, va- 
loarea de schimb — cantitatea de alte bunuri care pot fi obţinute în 
schimbul unui bun şi prețul — valoarea unui bun exprimată în bani. 

Gândirea şi discursul trebuie să respecte anumite reguli pentru a 
fi valabile. Aceste reguli, ca legi fundamentale ale logicii, le numim 
valori logice, pentru că ele constituie condiţia de valabilitate a orică- 
rui discurs care se vrea coerent. Valorile logice nu trebuie confunda- 
te cu valorile intelectuale care sunt luciditatea, intuiţia, sinceritatea, 
simțul măsurii etc. 

Valorile estetice se articulează cu noţiunea de frumos, originalitate, 
armonie etc., iar valorile practice — cu noţiunile de util sau inutil. 

Valorile sunt atât de generale, încât ele nu pot specifica care 
comportamente sunt acceptabile şi care intolerante. Apelăm la va- 
lori ca la un ultim argument în alegerile pe care le facem în viață. 
Teoriile funcționaliste atribuie valorilor un rol coeziv, o funcţie de 
integrare socială. 

P.Iluţ şi T.Rotariu propun următoarele precizări referitoare la no- 
țiunea de valoare: 

1) valorile funcționează la nivel societal, la nivel de grup şi la ni- 
vel individual, dar ele devin operante numai dacă sunt internalizate de 
către indivizi; 

2) valorile au un statut de motive acţionale; 

3) valorile nu trebuie considerate doar ca un dat universal, ci şi în 
funcţie de context; există o raționalitate axiologică, dar nu una general 
valabilă; 

4) constanța comportamentală a indivizilor şi a grupurilor nu poa- 
te fi explicată fără aportul valorilor, dar o viziune asupra valorilor ca 
fiind veşnice nu este productivă, pentru că şi valorile sunt supuse pre- 
siunilor situaţionale, interpretărilor şi schimbărilor; 

5) valorile trebuie asociate cu normele, deoarece ele reprezintă 
baza pentru acceptarea sau respingerea unor norme specifice. 

La fiecare nivel (societal, grupal sau la nivel de individ) există o 
ierarhie a valorilor, o ordonare a valorilor în sisteme sau scări de va- 
lori. De exemplu, există societăţi în cadrul cărora binele şi răul, justul 
şi injustul sunt considerate valori ierarhic superioare în raport cu valo- 
rile de util şi dăunător, de agreabil şi dezirabil. Ierarhia valorilor diferă 
adesea de la un grup social la alt grup şi de la individ la individ. A 
alcătui scările de valori pentru diversele grupuri sociale şi pentru dife- 
rite perioade istorice constituie un câmp de studiu dintre cele mai im- 
portante pentru ştiinţele sociale. 

Într-o tratare mai amănunțită a sistemelor de valori trebuie să ți- 
nem cont şi de nivelurile diferite la care se structurează acestea. Urmă- 
rind acest aspect, P.Iluţ stabileşte următoarele niveluri pentru univer- 
sul axiologic: 

- valori general umane; 

- valori ale unui sistem sociopolitic; 

- valori ce țin de o anume cultură şi etnicitate; 

- valori ale grupurilor sociale mari şi medii (clase sociale, profe- 
siuni etc.); 

- valori ale microgrupurilor (familie, organizații, grupuri restrân- 
se etc.); 

- valori individuale. 

Preocupat de clasificarea valorilor, P.Andrei stabileşte o sistema- 
tizare a multiplelor taxonomii în funcţie de şapte criterii: 

= valabilitatea — conform căreia putem avea valori absolute şi re- 
lative, obiective şi subiective; 

= calitatea — valori pozitive şi negative, valori-scop şi valori- 
efect; 

= subiectul valorilor — valori proprii şi valori străine etc.; 

= motivul aderării la valori — accidentale, tranzitorii şi valori 
propriu-zise ale persoanei; 

=" obiectul valorilor — economice, etice, juridice, politice etc.; 

= facultăţile psihice vizate — valori sensibile, sentimentale, cogni- 
tive; 

= sfera de întindere a valorilor — individuale, sociale, cosmice. 

Cercetările de sociologie privind valorile urmăresc cunoaşterea 
sistemelor de valori prin utilizarea scalelor de atitudini. 


3. Categoriile şi sferele culturii 


Sociologul francez Guy Rocher definea cultura ca ansamblu arti- 
culat al manierelor de gândire, simţire şi acțiune mai mult sau mai 
puțin formalizate care, fiind învăţate şi împărtăşite de mai multe per- 
soane, contribuie într-un mod obiectiv şi, totodată, simbolic la consti- 
tuirea acestor persoane într-o colectivitate specifică şi distinctă. De- 
finiția dată permite surprinderea caracteristicilor esenţiale ale cultu- 
rii prin care se menționează că ea: 

e desemnează toate activitățile umane (gândirea, simţirea, acțiunea); 

e are un grad de formalizare mai mare la nivelul ştiinţelor, legi- 
lor, ritualurilor, tehnologiilor, structurilor birocratice raţionale etc.; 

e este mai puţin formalizată la nivelul artelor, literaturii, regulilor 
de politeţe, obiceiurilor etc.; 

e este comună unui anumit număr de persoane şi din acest motiv 
are caracter colectiv; numărul celor care se subscriu unei culturi poate 
fi foarte mare (societate globală), dar şi redus la dimensiunile unui 
grup minoritar (subcultură); 

e propune modele de simțire, gândire, acţiune care uşurează co- 
municarea dintre indivizi şi care exercită o „violență simbolică”, per- 
ceptibilă deplin numai în interiorul aceluiaşi grup. 

Prin aspectele obiective şi simbolice ale culturilor grupurile do- 
bândesc stabilitate, unitate şi specificitate. 

Una dintre problemele importante în cercetarea culturii constă în 
găsirea unei grile sau a unui model care să surprindă „universaliile 
culturale”. În acest sens, J.H. Steward vorbeşte despre „universaluri 
instituționale”, Cl.Kluchohn abordează „categoriile universale ale cul- 
turii”, F.M. Keesing utilizează expresia de „constante de cultură”, iar 
T Parsons foloseşte formula „patternuri culturale” — numărul celor 
preocupaţi de această temă fiind foarte mare. 

Prima încercare sistematică în cercetarea categoriilor culturii apar- 
ține lui E.B. Tylor (1871), urmat în scurt timp de J.Frazer care a elabo- 
rat, în 1880, un Chestionar pentru cercetarea universală a faptelor de 
cultură. Variabilele urmărite de J.Frazer, care au însemnat de fapt şi o 
evidenţiere a categoriilor culturii, au fost: 

- cultura materială (hrană, îmbrăcăminte, locuinţe etc.); 

- organizarea economică (producție, schimb, alcătuirea proprie- 

tății etc.); 

- organizarea socială (vârstă, sex, căsătorie, familie); 

- controlul social (lege, moralitate, etică); 

- concepția despre lume (cunoştinţe, filosofie, religie, magie); 

- arta şi jocurile; 

- limba; 

- educaţia şi transmiterea culturală. 

În 1923 Cl.Wissler, în lucrarea Omul şi cultura, formulează o 
nouă schemă de patternuri culturale universale: 

= comunicarea — limbajul, felurile de scriere etc.; 

= trăsăturile materiale — obiceiurile de nutriție, adăpostul, 
transportul şi călătoriile, îmbrăcămintea, uneltele, armele, activită- 
tile industriale; 

= artele — sculptura, pictura, desenul, muzica etc.; 

= mitologia şi cunoştinţele ştiinţifice; 

= practicile religioase — ritualuri, tratamentul bolilor, obiceiurile 
legate de înmormântare etc.; 

= familia şi sistemele sociale — formele de căsătorie, relaţiile de 
rudenie, moştenirea, controlul social, sporturile şi jocurile; 

= proprietatea — colectivă şi personală, standardele de valoare şi 
de schimb, comerţul; 

= ouvernământul — formele politice, procedurile juridice şi legale. 

Categoriile propuse de Wissler au fost criticate, deoarece permit 
extensia de tip antropologic a sensului culturii şi diminuează foarte 
mult semnificaţia elitistă a acesteia. 

O altă încercare de clasificare a categoriilor culturii, în care să se 
evite adoptarea exclusivă atât a sensului larg, cât şi a sensului restric- 
tiv al acestei noţiuni, este regăsită în nomenclatorul elaborat de exper- 
tii UNESCO (1985): 

- Categoria 0 — Patrimoniu cultural: monumente culturale, pa- 
trimoniu arheologic, patrimoniu muzeistic, patrimoniu arhivistic, alte 
forme de patrimoniu cultural; 

- Categoria 1 — Imprimate şi Literatură: cărţi, ziare şi periodice, 
servicii de bibliotecă; 

- Categoriile 2 şi 3 — Muzică şi Arte interpretative (de specta- 
col): muzică, teatre muzicale, teatre dramatice, dans, alte arte de spec- 
tacol (circ, pantomimă etc.); 

- Categoria 4 — Arte vizuale: pictură, sculptură, arte grafice, arti- 
zanat artistic, fotografie etc.; 

- Categoriile 5 şi 6 — Mijloace audio şi Audiovizuale: cinema, 
radio, televiziune, video; 

- Categoria 7 — Activităţi socioculturale: asociaţii socioculturale, 
aşezăminte polivalente pentru activităţi culturale, practici sociocultu- 
rale (individuale, familiale, comunitare); 

- Categoria 8 — Sporturi şi Jocuri; 

- Categoria 9 — Mediul şi Natura: mediul natural, mediul ur- 
ban etc. 

Cu siguranță, şi această clasificare a categoriilor culturii este dis- 
cutabilă. Astfel, ea nu prevede aspecte importante care în mod tradiţi- 
onal au fost incluse în sfera culturii: educaţia, morala, ştiinţa, mitolo- 
gia, religia etc. 

Întrucât diversitatea problemelor pe care trebuie să le cerceteze 
sociologia culturii este extrem de mare, s-a recurs la forme de organi- 
zare şi de grupare a faptelor de cultură. Astfel, realitatea sociocultura- 
lă este reflectată în plan teoretic de categoriile culturii şi organizată, 
sistematizată în sferele culturii. 

Sfera culturii este unitatea socioculturală de realizare a valorilor 
de acelaşi tip. Din această perspectivă definițională, cultura se 
delimitează în următoarele sfere: 

a) sfera artelor; 

b) sfera ştiinţei; 

c) sfera comunicaţională; 

d) sfera eticii; 

e) sfera educaţiei. 

Deosebirea categoriilor şi a sferelor fundamentale în cadrul cultu- 
rii echivalează cu stabilirea părţilor sincretice, ordonatoare în definirea 
omului ca ființă socială. Fiecare sferă a culturii are, la rândul ei, carac- 
teristici de subsistem, deoarece propune cadre instituționalizate — 
neinstituţionalizate, oficiale — neoficiale de desfăşurare şi stimulare a 
creaţiei, categorii proprii de creatori şi receptori, dezvoltă o tipologie 
specifică de relaţii sociale etc. Întrucât sociologul îşi fixează demersu- 
rile în realitatea socioculturală concretă, este posibil ca el să constate 
că în unele spaţii nu sunt manifeste toate sferele amintite sau că, în 
alte locuri, se dezvoltă cu predilecție numai o sferă sau un număr re- 
dus dintre acestea. 

Putem conchide, aşadar, că în studiul sociologic asupra unei 
culturi pot să apară diferenţe de la un sociolog la altul în funcţie de 
interesul acordat de fiecare din ei categoriilor şi sferelor culturii, 
precum şi datorită modului în care ei înțeleg raportul dintre cultură 
şi civilizație. 

4. Unitatea şi diversiratea culturii 

Cercetările antropologilor înregistrează o diversitate culturală 
semnificativă care există între societăţi. Or, societăţile se deosebesc nu 
numai prin modurile de organizare a relațiilor dintre membri, dar şi 


prin culturile lor. 

Cea mai simplă caracteristică a unei culturi este denumită 
trasătură. Cultura materială, spre exemplu, include astfel de trăsă- 
turi, precum: plugul, cojocul, furculița etc. Cultura nematerială se 
caracterizează prin trăsături ca: scrierea de la stânga la dreapta, în- 
clinarea capului la salut, oprirea la lumina roşie a semaforului etc. 
Trăsăturile culturii se asociază şi se combină între ele, formând com- 
plexe culturale. Analiza unei culturi se poate face prin identificarea 
complexelor şi trăsăturilor ei. 

Analiza trăsăturilor şi a complexelor pune în evidență o mare di- 
versitate de la o cultură la alta, încât ne putem întreba dacă există 
trăsături culturale comune tuturor societăților cunoscute până acum. 
Antropologii au identificat numeroase trăsături şi complexe cultura- 
le, comune majorităţii sau totalităţii culturilor, denumite universalii 
culturale. 

Diversitatea trăsăturilor culturale nu se manifestă doar între socie- 
tăți, ci chiar în interiorul aceleiaşi societăți. Unele grupuri de oameni 
practică anumite complexe culturale care nu sunt acceptate de restul 
societății: adolescenţii, spre exemplu, se îmbracă altfel decât adulții şi 
folosesc un vocabular care uneori nu este înțeles decât de ei. În cadrul 
unei culturi generale a unei societăți apar ansambluri specifice de 
trăsături şi complexe culturale caracteristice unor anumite grupuri 
care sunt denumite subculturi. 

Existenţa şi diversitatea subculturilor sunt determinate de gradul 
de omogenitate socială şi de gradul de toleranţă a fiecărei societăți. 
Subculturile se pot constitui pe criterii naţionale, religioase, profesi- 
onale, de vârstă, sex etc.: subcultura muncitorilor, a bătrânilor etc. 
Deseori, o subcultură are o limbă distinctă: terminologia negustorilor 
de droguri sau a muzicanţilor de jaz. Formele distincte de comunica- 
re în cadrul subculturilor conferă un sentiment de identitate, oferă 
posibilitatea unei comunicări mai precise între membrii subgrupului 
şi protejează această comunicare de persoanele din afara acestuia. 

Indivizii aparţin de-a lungul vieții mai multor subculturi. Din 
perspectivă funcționalistă, acestea au un rol de coeziune socială, 
deoarece permit integrarea indivizilor în grupuri relativ omogene şi 
le asigură o identitate socială. Mozaicul cultural creat de subculturi 
poate fi considerat un factor de îmbogățire a societăţii. Statele Uni- 
te ale Americii, de exemplu, deseori au considerat diversitatea lor 

culturală ca fiind una dintre puterile lor majore. Pe de altă parte, 
unele societăţi, de exemplu Japonia, cred că variaţia subculturală 
slăbeşte cultura naţională şi de aceea nu o încurajează. 

În unele situaţii, trăsăturile şi complexele culturale specifice 
unor grupuri nu numai că se deosebesc de cultura dominantă, dar 
şi se opun acesteia, formând contraculturile. Un grup de delicvenţi 
are propriile norme, valori şi trăsături care sunt în opoziţie cu nor- 
mele culturale dominante. În raport cu cultura dominantă, contra- 
culturile sunt opuse numai în anumite aspecte, nu în toate. Chiar şi 
cele mai extremiste contraculturi împărtăşesc norme şi valori ale 
culturii dominante. 

În anii ‘60 şi la începutul anilor *70 ai sec. al XX-lea „hippie” au 
sfidat valorile americane fundamentale de individualism, competiţie şi 
materialism. Mişcarea neonazistă crescândă din Germania, Ku Klux 
Klan-ul din Statele Unite şi Frăția Musulmană din Egipt şi-au dezvol- 
tat propriile lor ansambluri de tipare culturale care îi pun în opoziţie 
cu culturile propriilor lor societăți. 

Integraţi într-o anumită cultură, indivizii ajung să o considere 
ca absolut firească. Unii dintre ei nu concep că ar fi posibil şi un 
alt mod de viaţă. În situația în care celelalte culturi sunt judecate 
în raport cu propria cultură, când modul propriu de viaţă este 
considerat singura cale normală de a gândi, a simţi şi a acţiona, 
este prezent fenomenul de etnocentrism. Totul este raportat la pro- 
priul grup, propria cultură şi ceea ce diferă este apreciat negativ. 
Etnocentrismul întăreşte coeziunea socială a grupurilor, dar pro- 
voacă tensiuni şi conflicte intergrupale. El are, în acelaşi timp, 
efecte pozitive şi negative. Etnocentrismul radical provoacă preju- 
dicii interculturale importante. 

Cercetările de specialitate au stabilit că etnocentrismul se men- 
ține mai uşor în societăți relativ omogene, tradiţionale şi izolate. În 
astfel de societăţi, există probabilitatea unui contact redus cu diferi- 
în interiorul culturii în care acestea au loc. T.Adorno arată că per- 
soanele etnocentriste sunt, în general, mai puţin educate, cu un sta- 
tus mai scăzut şi, din punct de vedere religios, mai ortodoxe. În 
demersul său, etnocentrismul este considerat ca o loialitate puterni- 

că şi necritică față de grupul etnic sau naţional combinată cu preju- 
decăți împotriva altor grupuri etnice sau naţionale. Această defini- 
ție este prea limitativă, deoarece nu explică toate formele de etno- 
centrism şi nici nu face deosebire între cele la care se referă. Cerce- 
tările recente nu au confirmat existența unei corelaţii clare între 
gradul de etnocentrism şi trăsăturile de personalitate sau de status 
social al indivizilor. 

În fiecare societate se manifestă şi fenomene total opuse etno- 
centrismului — xenocentrismul, care constă în preferința faţă de ceea 
ce este străin, în credința că produsele, normele, ideile propriului 
grup sunt inferioare celor produse în altă parte. În cazul xenocen- 
trismului, străinul sau cel care vine de departe se bucură de un 
prestigiu niciodată acordat unui localnic. Xenocentrismul poate fi 
total, dar de cele mai multe ori este parţial sau selectiv. Berea ger- 
mană este considerată a fi cea mai bună, la fel parfurmurile franțu- 
zeşti, electronica japoneză sau avioanele americane. Aceeaşi diferen- 
țiere se poate face şi pentru trăsături culturale nemateriale: politețea 
franceză, disciplina germană, meticulozitatea japoneză. Persoanele 
xenocentriste îşi părăsesc uneori grupurile din care fac parte pentru a 
se instala în grupurile pe care le apreciază, dar nu toți emigrează. De 
cele mai multe ori, xenocentrismul se manifestă doar referențial, fără 
a se asocia cu o mobilitate intergrupală. 

Fiecare societate se caracterizează printr-o anumită doză de etno- 
centrism şi xenocentrism. Determinarea lor riguroasă este o operaţie 
foarte dificilă. Ceea ce se poate afirma în mod sigur este că manifestă- 
rile etnocentriste şi xenocentriste în cadrul aceluiaşi grup sunt surse de 
tensiuni şi conflicte. 

Variabilitatea culturilor înaintează o multitudine de probleme 
teoretice şi metodologice pentru sociolog. Ca oricare membru al 
societăţii, sociologul se integrează într-o anumită cultură care îi 
apare ca normală. Dacă va studia şi va judeca o cultură străină prin 
prisma normelor şi valorilor propriei culturi, el nu va putea realiza 
o analiză ştiinţifică obiectivă. Astfel, soluția la această dificultate 
este dată prin recurgerea la relativism cultural, care constă în sus- 
pendarea judecăților şi în considerarea trăsăturilor unei culturi 
din perspectiva persoanelor care trăiesc în această cultură. Aceas- 

tă perspectivă îl face pe observator să se abțină de la a formula 
aprecieri asupra practicilor necunoscute. Aceasta presupune tole- 
ranță, şi chiar respect, față de stilurile culturale care pot părea ciu- 
date sau chiar „nefireşti”. 

Cultura permite oamenilor să se adapteze condiţiilor de mediu şi 
să supraviețuiască în situații dificile. Achiziţiile culturale au, în gene- 
ral, un efect benefic asupra indivizilor şi colectivităţilor. Însă, unele 
inovaţii culturale complică existența oamenilor sau chiar o ameninţă în 
mod serios. Culturile nu sunt statice, ele se transformă în permanență. 
Analiza schimbărilor culturale pe termen lung pune în evidenţă o creş- 
tere continuă a diversităţii. Această tendinţă istorică a fost numită evo- 
luţie socioculturală. 


5. Tipuri de cultură. Sistemul culturii naționale 


Stabilirea principalilor referenţi ai noţiunii de cultură şi a per- 
spectivelor din care este privită aceasta ne ajută să discernem mai 
bine şi diferitele încercări de clasificare a culturilor. Pe parcursul 
istoriei s-au construit mai multe teorii care se referă la diversitatea 
culturilor şi a civilizaţiilor umane. Deşi aceste teorii şi construcții 
filosofice şi sociologice diferă unele de altele, având puternice ac- 
cente de originalitate de la un autor la altul, se pot găsi trăsături 
comune, cum ar fi cea subliniată de Sorokin, conform căreia mode- 
lul predominant în construcţiile lui Spengler, Berdeaev ş.a. este în 
esenţă organicistă. 

În evoluţia culturii se deosebesc trei faze — de creştere, de maturi- 
tate şi de decădere — care sunt denumite şi tipuri de cultură. 

De exemplu, primei faze (adică celei de creştere) îi corespunde tipul 
de cultură barbară (la Berdeaev), de cultură ascetică (la Schubart), de 
cultură estetică (la Northrop), de cultură religioasă (la Kroeber) şi de 
cultură ideaţionalistă (la Sorokin). Echivalentele fazei de maturitate ar 
fi tipurile de cultură medievală (Berdeaev), armonioasă (Schubart), 
estetică (Northrop) sau idealistă (Sorokin), iar cele ale fazei de decă- 
dere se regăsesc în tipurile de cultură eroică sau prometeică 
(Schubart), umanist-seculară (Berdeaev), teoretică (Northrop), secu- 
lară (Kroeber) şi senzualistă (Sorokin). 

Literatura de specialitate întruneşte mai multe clasificări şi din 
perspectivă antropologică. Studiile de tip antropologic, etnologic şi 
etnografic utilizează propriile clasificări. În concepţia lui Tylor, unii 
autori vorbesc de culturi primitive sau arhaice în cazul comunităţilor 
tribale şi de culturi istorice, tradiționale ori moderne pentru comunită- 
tile evoluate pe scara civilizației. 

Atunci când este privilegiat un anumit factor, care este luat drept 
criteriu de bază, ca, de exemplu, factorul religios, culturile sunt clasi- 
ficate în categorii cum ar fi: 

- cultura şamanică; 

- cultura budistă; 

- cultura creştină; 

- cultura islamică etc. 

În dependenţă de factorul tehnic se discută de o cultură şi o civili- 
zaţie a pietrei, a bronzului, a fierului, iar pentru societăţile moderne — 
de o cultură şi o civilizaţie industrială şi postindustrială. 

Din perspectivă informaţională şi comunicațională asistăm la alte 
încercări de clasificare a culturilor şi societăţilor, îndeosebi după crite- 
riul mutaţiilor care au loc în domeniul mijloacelor de comunicare. 
Astfel, pentru M.McLuhan, acolo unde preponderența este deținută de 
mijloacele orale şi auditive de transmitere a informaţiei este vorba de 
culturi orale, auditive, iar în cazurile în care predomină tehnologia 
tiparului vom avea culturi vizuale etc. 

Din perspectivă sociologică, în care ca referenţi principali sunt 
grupul uman şi valorile, se vorbeşte de cultură rurală şi cultură 
urbană (după criteriul aşezării comunităţilor, în mediul rural sau 
urban), de cultură profesională şi de cultură generală (cultura pro- 
fesională putând fi împărțită în atâtea categorii câte meserii există, 
fiecare meserie reprezentând un grup uman specializat, iar cultura 
generală vizând un anumit nivel de instrucţie şi de însuşire a unor 
cunoştinţe diverse), dar şi de cultură de clasă, cultură etnică şi cul- 
tură naţională. 

O problemă deosebită care se ridică pentru clasificările din per- 
spectivă sociologică este aceea a mărimii, a taliei grupului care trebuie 
luat în considerare pentru a vorbi de o cultură specifică. Se poate dis- 
cuta de o cultură occidentală şi de o cultură orientală? Sau se poate 

spune că există o cultură latină şi o alta anglo-saxonă? Sau putem 
vorbi numai de culturi naţionale, adică de o cultură franceză, de una 
germană, de una românească etc.? 

Este clar că atât la întrebările ridicate de orientarea sociologică, 
cât şi la cele ridicate de celelalte orientări pe care le-am urmărit, nu se 
poate răspunde univoc şi categoric. Modalităţile de abordare şi răs- 
punsurile date la aceste întrebări depind de nivelul de comprehensiune 
al specialiştilor din ştiinţele socioumanistice. 

Dacă ne referim însă la orientarea sociologică, se impune să urmă- 
rim încercările de clasificare a societăţilor din perspectiva culturilor, 
ținând cont de grupurile mari umane ce sunt semnificative şi la scară 
istorică. În acest context deosebim: 

a) Culturi omogene, funcţionale în societăţi stabile, care se de- 
finesc prin: 

- existența unor coordonate spațio-temporale de acelaşi nivel; 

- corelație bună între numărul indivizilor şi posibilitățile interne 
de acoperire a necesităților acestora; 

- diferențe socioculturale dintre indivizi nesemnificative (dife- 
rențele deja existente sunt considerate normale, datorate diferenţelor 
de calităţi fizice individuale); 

- relaţii dintre indivizi, fundamentate preponderent pe conduite 
rațional-altruiste sau rezidual-altruiste; 

- spiritul comunitar predominant ce asigură stabilitatea socială; 

- sfere ale culturii care răspund aşteptării sociale atât din punctul 
de vedere al variației, cât şi în privinţa performanţelor obținute; 

- probleme ale vieţii economice secundare ca importanță în ra- 
port cu problemele referitoare la educaţie, morală şi religie; 

- fondul tradiţional al culturii, permisiv la elementele de schim- 
bare (noutăţile apar însă mai mult din nevoia de variaţie, şi nu datorită 
presiunii exercitate de imperativele culturale); 

- omogenitatea culturală ce se sprijină pe o scară socială puțin 
extinsă; drept urmare, progresul cultural se desfăşoară lent. 

Un asemenea tip de cultură şi societate a fost şi este foarte rar întâlnit. 

b) Culturi retardate şi societăți închise, având următoarele ca- 
racteristici esenţiale: 

- permit desfăşurarea tipului de economie naturală sau închisă, 
fapt care generează un nivel de trai de subzistență; 

- deosebirile dintre indivizi sunt nesemnificative, astfel că apar- 
tenenţa lor culturală este definită de asemănarea acestora până la iden- 
tificare; 

- societatea aplică un sistem de drept represiv în care tradiţia este 
ridicată la statut de lege, determinând tipologia raporturilor interumane; 

- etnocentrismul este exagerat, ajungându-se până la respingerea 
a priori a tot ceea ce provine din afara culturii de apartenență; 

- magia, mitologia şi religia sunt răspunsurile culturale cele mai 
invocate; 

- cultura retardată mai persistă un timp prin istoria ei, treptat ea 
devine o curiozitate şi un suport insuficient pentru societate. 

Pe măsură ce cultura retardată se adaptează la unele forme de mo- 
bilitate, devine posibilă prosperitatea societăţii. În caz contrar, sunt 
sortite pieirii atât cultura retardată, cât şi societatea închisă. 

c) Culturi deschise şi societăţi în crize potenţiale, care pot fi lo- 
calizate în zonele unde se regăsesc următoarele trăsături: 

- soluțiile culturale utilizate de societăţile de acest tip aparțin ac- 
tualităţii, sunt eficiente, au suporturi pozitive şi satisfac în mare parte 
necesităţile şi aspiraţiile indivizilor; 

- societăţile şi culturile din această categorie funcţionează ca ur- 
mare a unor accentuate dependențe de alte societăţi şi de alte culturi 
cu care întreţin intense relaţii de transfer cultural; 

- în ansamblu, cultura deschisă nu poate să devină omogenă, 
pentru că este prea perturbată de elemente culturale de import, după 
cum nu poate să devină retardată, pentru că este prea receptivă şi asi- 
milantă față de penetrările externe; 

- societatea care se bazează pe o cultură atât de deschisă este expusă 
nu numai creşterii valorice, ci şi unei crize potențiale. Spre exemplu, dacă 
din diverse motive (blocadă militară, război, ruperea relațiilor culturale şi 
economice etc.) dispar modalităţile de dialog, împrumut, transfer cultural 
cu alte spații, atunci societatea va intra într-o perioadă de criză care se va 
adânci pe măsură ce vechile relaţii întârzie să acţioneze. 

d) Culturi anticipative şi societăţi proiective, caracterizate prin 
următoarele însuşiri: 

- într-un asemenea tip de cultură, exploratorii şi cercetătorii sunt 
stimulaţi să contureze trăsăturile societăţii de viitor şi să anticipeze 
tipuri de răspunsuri culturale necesare pentru funcționarea ei; 

- cele mai multe dintre societăţi, întrucât sunt afectate de diferite 
categorii de disfuncţii, dezvoltă un sistem cultural, operaţional în cea 
mai mare parte pentru situaţiile prezentului. În ariile culturale în care 
insuficienţele prezentului sunt neglijabile, preocupările cercetătorilor 
sunt axate pe găsirea unor noi surse de energie, pe problema regeneră- 
rii calităților mediului etc.; 

- coordonatele culturii anticipative şi ale societăţilor proiective 
vor fi întotdeauna superioare nivelului răspunsului cultural dominant; 

- cu cât culturile şi societăţile vor trăi mai mult pentru viitorul 
lor, cu atât dinamica şi performanţele răspunsurilor culturale dominan- 
te vor fi mai mari. 

Abordarea modernităţii nu este posibilă fără analiza subsistemului 
cultural propriu fiecărei societăţi. Între sistemul național şi sistemul 
cultural există o relație de intercondiţionare reciprocă, aceasta având 
explicaţia în faptul că națiunea este un produs cultural; la rândul ei, ea 
însăşi produce cultură. Cultura naţională este un sistem sociouman 
deosebit de activ, care sintetizează în sine întreaga experienţă istorică 
a poporului şi îi exprimă în mare măsură specificitatea acestuia. 

În societăţile moderne sistemul culturii naţionale cuprinde trei ca- 
tegorii distincte, cu modele proprii de organizare şi cu modalități spe- 
cifice de a-şi elabora mesajul: 

1) cultura populară sau folclorică; 

2) cultura înaltă sau conceptualizată; 

3) cultura de masă sau mass-media. 

E de reţinut că aceste trei categorii ale sistemului naţional nu se 
plasează dispersat în cadrul sistemului cultural şi nici nu împart cu 
exactitate matematică spaţiul culturii în general. Dimpotrivă, ele se 
fixează în complexe asociative de entităţi originale între care se 
dezvoltă raporturi de susţinere reciprocă şi unde regula întregului 
devine regulă a părților. Ele utilizează valori comune, iar mesajele 
informaționale pot lua forme de expresie care să aparţină concomi- 
tent culturii înalte, culturii populare sau mass-media. Se întâlnesc 
chiar situaţii în care consumatorul manifestă o atitudine indiferentă 
cu privire la apartenența operei la una dintre cele trei categorii 
menţionate şi nu este preocupat de încadrarea ei într-o categorie 
anume. Totuşi, aceste categorii ale culturii naţionale comportă note 
definitorii distincte. 

1. Cultura folclorică are drept spaţiu de manifestare satul, pe 
când cultura înaltă aparţine predominant, dar nu exclusiv — oraşului. 
Timp îndelungat mediul rural a fost privat de instituţii specializate şi 
nu a beneficiat de un cadru relevant de instruire şcolară, motiv pen- 
tru care creaţia şi cunoaşterea în general s-au păstrat la nivelul re- 
flectării empirice şi au vizat în special aspectele concrete ale lucruri- 
lor. Astfel, cultura populară este rezultatul dialogului dintre om şi 
mediu. Nu există produs folcloric care să nu surprindă trăiri ale omu- 
lui în raport cu anumite fenomene ale naturii. Subiectul produce me- 
saje culturale, invocând evenimente din natură şi relaționând cu ele. 
De aceea, cultura folclorică nu se creează în baza unor modele ante- 
rior elaborate şi nu urmează unele canoane exact stabilite, aşa cum se 
întâmplă în cazul culturii înalte, ci este liberă de orice schemă şi re- 
gulă, având un caracter spontan. 

Din punct de vedere generic, folclorul este atât un produs indivi- 
dual, cât şi unul colectiv. Este un produs individual, deoarece în actul 
de creaţie nu lucrează concomitent un grup de autori împreună şi nici 
nu există un fel de diviziune a muncii. Dar nefiind prinsă în anume 
structuri şi circulând în mod oral, opera populară este supusă unor 
transformări continue, astfel că fiecare suprimă şi adaugă motivului 
acele mesaje şi simboluri pe care le consideră necesare. 

2. Cultura înaltă funcţionează numai cu ajutorul specialiştilor şi 
rezistă în timp exclusiv datorită potenţialului lor creator. Din această 
perspectivă, cultura înaltă se impune prin faptul că este un produs ela- 
borat, desfăşurându-se în baza unor ipoteze şi utilizând metode verifi- 
cate şi testate în timp. Tot ceea ce semnifică creaţie nu intră spontan în 
categoria culturii înalte, unde totul este codificat şi precodificat şi are 
un caracter absolut raţional. Din aceste considerente, speciile acestui 
subsistem sunt exact delimitate între ele, iar actul consumului presu- 
pune o îndelungată pregătire de profil a celor care sunt interesaţi de 
conținutul produselor acestora. Grupurile sau persoanele cărora li se 
adresează trebuie să fie instruite şi pregătite în instituții specializate. 
Consumul operelor din subsistemul la care ne referim este unul medi- 
at, obligând la stadii formative anterioare şi constrângând la o muncă 
ulterioară asiduă de informare şi autocontrol profesional. Toate aces- 
tea atestă faptul că, la nivelul culturii înalte, actul de creaţie este precis 
nominalizat, iar autorii sunt bine cunoscuţi în public. 

3. Cultura de masă este un produs al industrializării şi urbanizării 
societății contemporane. Ea nu se impune ca o creaţie absolut autono- 
mă şi nici nu are modele proprii de creaţie. Operele ei sunt realizate de 
către specialişti ai culturii înalte; din acest motiv, mass-media este 
considerată, uneori, drept secundară celor două categorii culturale sau 
ca „vehicul” al mesajelor produse de către acestea. 

Multiplicând şi difuzând mesajele create în sfera înaltă sau folclo- 
rică a culturii, mass-media nu creează, ci reproduce. Totuşi, culturii de 
masă nu i se poate refuza un anume gen de creativitate şi nici nu poate 
fi considerată total neproductivă, deoarece ea modelează conținutul 
operei şi îl adaptează la tehnicile de difuzare, făcându-l astfel accesibil 
publicului larg şi determinându-l pe acesta să participe efectiv la valo- 
rile culturii naționale. 

Concluzionând, menționăm că în sistemul culturii naţionale fun- 
cționează în egală măsură cele trei categorii, iar între acestea se con- 
stată un permanent proces de schimburi de mesaje, ceea ce justifică 
ideea caracterului procesual al creației culturale, precum şi natura des- 
chisă a subsistemelor ei constituente. 


Întrebări recapitulative: 

Explicaţi sensurile noțiunii de cultură. 

Determinaţi raportul dintre cultură şi civilizație. 
Numiţi funcţiile exercitate de cultură în viața socială. 
Definiţi şi exemplificaţi elementele culturii. 

În ce constă unitatea şi variabilitatea culturii? 
Delimitaţi sferele şi categoriile culturii. 

Elucidaţi diversele tipologii ale culturii. 

Numiţi categoriile sistemului culturii naționale. 

CAPITOLUL III 


MASS MEDIA - FACTOR AL FORMĂRII 
ŞI DEZVOLTARII OPINIEI PUBLICE 


1. Opinia publică ca fenomen social 


1.1. Conceptul şi esenţa opiniei publice 


Pentru a determina conceptul de opinie publică, este necesar a de- 
semna inițial sensul cuvintelor care formează îmbinarea “opinie publi- 
că”. Se consideră că termenul opinie provine de la latinescul “opinio”, 
care derivă de la “opinari” — a formula o părere. Termenul public de- 
semnează un personaj colectiv înzestrat cu reflecţie colectivă. Deci, 
opinia publică nu este altceva decât părerea formulată de către public. 

Este necesar a menţiona că fenomenul opinie publică a fost dintot- 
deauna în atenţia gânditorilor timpului, ei încercând să pătrundă în mis- 
terele lui, să-l pună în corelaţie cu societatea, statul, democraţia etc. 

Astfel, încă în epoca sclavagistă sofiştii rezervau opiniei publice 
un loc esențial în statul democratic. Protagoras considera că anume ea 
trebuie să judece ce este echitabil şi ce este inechitabil, ce este adevă- 
rat şi ce este fals. Aristotel, în lucrarea sa Politica, contrapune opinia 
acesteia de a judeca despre operele muzicale şi poetice. Totodată, ma- 
rele filosof sublinia importanța utilizării opiniei publice ca organ con- 
sultativ în statul democratic; prin aceasta populaţia simplă, cetățenii 
liberi se implică în conducerea statală. 

Fenomenul de opinie publică a fost în centrul atenției gânditorilor şi 
în epoca feudală. Se consideră că anume atunci a apărut noţiunea de opi- 
nie publică - “public opinion”. Pentru prima dată această noţiune a fost 
utilizată de scriitorul englez Solsberry în secolul al XII-lea în scopul de a 
desemna susținerea morală a parlamentului de către populația țării. 

În sec. XVI-XVII ideea participării poporului la dirijarea stata- 
lă este reflectată în operele umaniştilor Th.Morus, T.Campanella, 
N.Machiavelli. În Utopia Th.Morus menţionează importanţa adunări- 
lor populare, necesitatea discutării unor probleme în mod public. În 
Oraşul Soarelui Campanella susţine ideile egalităţii sociale, acordă 

populației mature dreptul de a-şi exprima în mod particular opiniile 
despre ceea ce este bine şi ce este rău în societate, despre laturile pozi- 
tive şi negative ale persoanelor aflate la conducerea ţării. Nicolo Ma- 
chiavelli, în lucrarea sa Principele, caracterizând conştiinţa politică şi 
acțiunea politică, denotă că purtătorul concret al puterii politice este 
principele, care însă, pentru a putea conduce, trebuie să cunoască opi- 
niile şi dispoziţiile poporului. 

În perioada capitalistă gânditorii se ridică la o treaptă mai înaltă în 
dezvăluirea fenomenului de opinie publică. Astfel, Thomas Hobbes 
(1588-1679), filosof materialist englez, încearcă să pătrundă în esenţa 
opiniilor, considerându-le o reflectare a unor necesităţi sociale. După 
părerea lui, ele au o deosebită importanță social-practică, deoarece 
influenţează acţiunile oamenilor. A dirija bine cu opiniile oamenilor 
înseamnă a dirija bine cu acțiunile lor şi, astfel, a contribui în cele din 
urmă la menţinerea armoniei în societate. 

Un aport esențial în dezvoltarea teoriei despre opinia publică, 
despre factorii care influențează formarea opiniei publice l-au adus 
iluminiştii francezi din sec. al XVIII-lea Jean-Jacques Rousseau, 
Helvetius şi Holbach. Astfel, Rousseau, în lucrarea sa Contractul so- 
cial (1762), elaborează un sistem al drepturilor democratice, a cărui 
transpunere în viaţă ar duce la crearea unei societăți ideale, asigurând 
principiile democratice general umane. 

Pornind de la situația diferită a oamenilor în societate, de la divi- 
zarea intereselor în personale, de grup, sociale, Helvetius şi Holbach 
au ajuns la concluzia că acestea şi determină caracterul contradictoriu 
al opiniilor oamenilor. Ei considerau că diversitatea mare de concepții 
este rezultatul interesului personal, care se schimbă în dependenţă de 
necesitățile oamenilor, de caracterul gândirii şi condiţiile de viaţă. 

Primul care a elaborat o concepţie integră despre opinie este He- 
gel (1770-1831). Filosoful german a determinat subiectul şi obiectul 
opiniei publice, demonstrând legătura lor dialectică, a elaborat condiţi- 
ile şi factorii dezvoltării opiniei publice, precum şi formele manifestă- 
rii ei. În lucrarea sa Principiile filosofiei dreptului sau elemente de 
drept natural şi de ştiinţă a statului (1821) Hegel lămureşte opinia 
publică reieşind din conceptul organizării statale, în care evidenţiază, 
de rând cu puterea legislativă şi cea guvernamentală, momentul con- 
sultativ — elementul de castă. Acest element include în sine conştiinţa 

publică ca o generalizare empirică a concepţiilor şi a gândurilor mul- 
tora. Hegel tratează opinia publică ca un fenomen general, substanțial, 
veridic, care reflectă tendinţele adevărate ale realităţii. El consideră că 
în opinia publică se reflectă principiile echităţii sociale, rezultatul diri- 
jării statale, eficacitatea sistemului de legi, precum şi starea generală a 
tuturor lucrurilor. Mecanismul de bază al formării opiniei publice este 
discuţia. Anume în timpul discuţiilor este posibil a evidenția acel ge- 
neral care există în opiniile individuale, precum şi a ajunge la anumite 
raționamente veridice. 

Un aport considerabil la dezvoltarea conceptului de opinie publică 
în perioada contemporană l-a adus sociologul francez Gabriel Tarde 
(1843-1904), care a definit opinia publică ca o grupare momentană, 
mai mult sau mai puţin logică, de judecăţi care, răspunzând unor pro- 
bleme de actualitate, se găsesc reproduse în numeroase exemplare — în 
persoane aparţinând aceleiaşi ţări, aceluiaşi timp şi aceleiaşi societăți. 

Fenomenul opiniei publice continuă să rămână şi în prezent un 
obiect de discuţie pentru cercetători. Conştientizând importanţa socia- 
lă a opiniei publice, sociologii încearcă să pătrundă în esența ei, să 
lămurească proveniența fenomenului. Astfel, în gândirea sociologică 
contemporană există două modalităţi de abordare a opiniei publice: 
gnoseologică şi sociologică. Din punct de vedere gnoseologic, opinia 
publică este considerată drept reflectare a realităţii la anumite niveluri 
ale conştiinţei sociale. Adepții punctului de vedere sociologic susţin 
caracterul social determinativ al opiniei publice, accentuând rolul şi 
importanţa funcționării opiniei publice în societate. 

Există unele încercări (V.V. Șaronov, B.D. Parâghin, A.Moiseev, 
L.Cerkasov) de a atribui opinia publică domeniului psihologiei socia- 
le, de a o plasa într-un rând cu dispoziţiile, voinţa colectivă, tradiţiile 
comunităților sociale. 

Cercetătorii ruşi V.M. Hvostov, B.A. Gruşin, V.S. Paderin în- 

cearcă să definească opinia publică prin “atitudine”, “raționament eva- 
luativ”, “stare a conştiinţei”. 

Deosebit de interesant abordează conceptul de opinie publică so- 
ciologul rus M.K. Gorşkov, care consideră că opinia publică poate 
avea trei niveluri de autoexprimare. La primul nivel ea se manifestă ca 
un raţionament de evaluare; la al doilea nivel — ca o poziţie, motiv şi 


devine o verigă de legătură dintre spiritual şi practic; la al treilea nivel 

opinia, în care este materializat potenţialul nivelurilor precedente, e 
capabilă de a se pronunţa ca o atitudine practică şi de a se manifesta ca 
un act de comportament. 

Aşadar, în cazul dat se accentuează capacitatea opiniei de a se 
transforma dintr-o formaţiune spiritual abstractă într-o formaţiune spi- 
ritual practică şi de a apărea în calitate de forță materială. 

Din cele expuse putem concluziona că diferiți autori tratează din 
diferite unghiuri de vedere esenţa fenomenului de opinie publică, evi- 
denţiind o latură a lui sau alta, atribuindu-l la un nivel al conştiinţei 
sociale sau la altul, ori, în cele din urmă, la formele cunoaşterii logice. 

Pornind de la conceptul că orice fenomen trebuie să fie anali- 
zat în mod complex, multiaspectual, integrator, considerăm că cea 
mai aproape de adevăr este următoarea definiţie dată opiniei pu- 
blice: “Opinia publică este o manifestare specifică a conştiinţei 
sociale, o construcție spirituală complexă, care este exprimată în 
aprecieri verbale sau nonverbale şi caracterizează o atitudine la- 
tentă sau manifestă a grupurilor sociale mari față de problemele 
actuale ale realităţii ”. 

Această definiţie dezvăluie fenomenul sub toate aspectele lui: esen- 
ţa, elementul structural central, caracterul spiritual-practic, subiectul şi 
obiectul opiniei publice. 


1.2. Structura, obiectul şi subiectul 
opiniei publice 


În literatura de specialitate s-a conturat deja o structură destul de 
bine definită a opiniei publice, care include: aprecierile sociale, com- 
ponentele social-psihologice (orientări, valori), elementele cunoaşterii 
raţionale (cunoştinţele teoretice şi empirice despre obiect), reprezentă- 
rile, componentele volitive. 

Aprecierea socială este elementul principal al opiniei publice, în 
jurul căruia se grupează toate celelalte. Prin apreciere socială noi înţe- 
legem exprimarea atitudinii subiectului față de obiect. Atitudinea este 
o manifestare latentă sau manifestă a intențiilor, dispozițiilor subiectu- 
lui față de obiect, care reiese din însăşi poziţia socială, interesele şi 
opţiunile lui. Aprecierile sociale pot fi de diferite orientări: pozitive, 
negative, neutre. 

Schema 


Structura opiniei publice 


OPINIA PUBLICĂ 
Componente 
social-psihologice 
(motive, orietări, 
valori) E Elemente ale 
APRECIERE SOCIALĂ cunoaşterii teoretice şi 
practice 
Reprezentări 
Voinţă 
Y 
ACTIVITATE PRACTICĂ 


Componentele social-psihologice includ: valorile şi orientările. 
Acestea din urmă reprezintă predispunerile subiectului de a acționa. 
Orientările sociale reflectă orientările valorice ale indivizilor ca repre- 
zentanți ai diferitelor grupuri sociale, ai societății în general. Orientări- 
le valorice se schimbă sub influența condiţiilor obiective şi a factorilor 
subiectivi, fapt ce se reflectă nemijlocit în starea opiniei publice. Ori- 
entările sociale se exprimă prin dispoziții sociale. 

Elementele cunoaşterii raționale, sau cunoştinţele, sunt de natură 
teoretică sau empirică. Unii încearcă să contrapună cunoştinţele opini- 
ei publice, pornind de la ideea că cunoştinţele dezvăluie adevărul obi- 
ectiv, iar opinia publică nu este altceva decât aprecierea subiectivă a 
oamenilor. Însă, fără a poseda anumite cunoştinţe despre obiect nu 
poţi avea o oarecare opinie. Evident, formarea opiniei publice diferă 
de procesul de cunoaştere. Acest fapt este motivat prin aceea că scopul 
opiniei publice nu este cunoaşterea multilaterală a obiectului, ci utili- 
zarea cunoştinţelor pentru formarea unei aprecieri, a unei atitudini de 
aprobare sau dezaprobare a obiectului. 

De rând cu componentele social-psihologice şi cele ale cunoaşterii 
raționale, în structura opiniei publice se includ reprezentările şi compo- 
nentele volitive. Reprezentarea este imaginea perceptual-senzorială a 
obiectelor sau a fenomenelor evocată mintal în lipsa acestora. Compo- 
nentele volitive, sau voința, se manifestă în opinia publică prin mobili- 
zarea individului ca reprezentant al unei anumite grupe sociale la reali- 
zarea unei acţiuni în corespundere cu recomandările opiniei. 

În rezultatul analizei structurii opiniei publice putem conchide că 
fenomenul dat reprezintă în integritatea sa unitatea dintre aspectele 
raționale, emoţionale şi volitive. 

Subiectul opiniei publice, sau publicul, reprezintă o categorie 
sociologică şi statistică care desemnează o colectivitate de persoane 
mai mult sau mai puțin numeroasă, concentrată sau dispersată spaţial, 
omogenă sau eterogenă din diferite puncte de vedere (sex, grad de in- 
struire, profesie, apartenenţă politică, ideologică, rezidentă etc.), care 
are însă comun un centru de interese sau informații identice şi simul- 
tane la un moment dat. Este de menţionat că în fiecare societate există 
mai multe publicuri, în funcție de problemele sociale existente. Struc- 
tura publicului este foarte mobilă şi depinde de importanţa probleme- 
lor discutate în perioada respectivă. 

Literatura de specialitate distinge diferite tipuri de public. 

Astfel, în funcţie de valorizarea mesajelor, distingem: 

e Publicuri dispersate — cele care valorizează mesajele în mod 
diferit; 

e Publicuri concentrate — valorizează mesajele similar şi coope- 
rează între ele; 

e Publicuri omogene — valorizează convergent acelaşi tip de me- 
saj şi manifestă o frecvență ridicată în receptarea mesajelor; 

e Publicuri eterogene — segmente de opinie relativ eclectice, in- 
teresate constant de un gen anumit de mesaj, dar care îl valorizează în 
mod diferit. 

În funcţie de atitudinea în raport cu mesajele, putem deosebi: 

e Public receptor — manifestă atitudine pasivă în raport cu mesajele; 

e Public participant — participă nemijlocit la acţiune. 

În funcţie de criteriile spaţiale, distingem: publicuri locale şi 
publicuri mondiale. După gradul de instituţionalizare a sursei de me- 
saj se mai cunosc: publicuri organizate şi publicuri neorganizate. 

Obiectul opiniei publice. În calitate de obiect al opiniei publice 
pot fi diferite fapte, evenimente, procese caracteristice atât realităţii 
obiective, existenţei sociale (procese economice, condiţii materiale de 
viață, activitatea oamenilor), cât şi realităţii subiective, conştiinţei so- 
ciale (procese social-psihologice, sisteme de valori etc.). În categoria 
de obiecte ale opiniei publice pot fi incluse de asemenea şi diferite 
fenomene ale naturii, fenomene cosmice etc. În acest context este de 
menţionat că orice eveniment, fapt, proces poate nimeri în categoria 
obiectului opiniei publice dacă îi sunt specifice două criterii principa- 
le: interesul şi natura discutabilă. 

Interesele pot fi de natură obiectivă şi subiectivă — ca manifestare 
a conştiinţei. Corelaţia dintre interesul obiectiv şi cel subiectiv este 
aidoma raportului dintre existenţa socială şi conştiinţa socială . Intere- 
sul ca manifestare a conştiinţei reflectă mai mult sau mai puţin adecvat 
interesul obiectiv. Opinia publică este o formă de manifestare a intere- 
sului subiectiv. 

Opinia publică apare numai în rezultatul suprapunerii diferitelor 
puncte de vedere ale oamenilor. De aici, al doilea criteriu al evidenţie- 
rii obiectului opiniei publice - natura discutabilă a fenomenului, obi- 
ectului, procesului. O problemă asupra căreia în mod obiectiv, logic 
nu se pot formula mai multe judecăţi diferite şi / sau opuse, deci ea nu 
poate fi obiect de opinie. 


2. Conditiile şi factorii formării 
şi dezvoltării opiniei publice 


2.1. Formarea opiniei publice 


Opinia publică parcurge în dezvoltarea sa etapele de formare, 
evoluţie şi funcționare. Înainte de a analiza mecanismul de constituire 
a opiniei publice este necesar să accentuăm că pentru declanşarea pro- 
cesului de formare a opiniilor în general, a opiniei publice în special, 
sunt necesare câteva condiţii: 

1. Contactul publicului cu informaţiile. Reieşind din consideren- 
tul că opinia publică este o apreciere a unui fapt, eveniment, proces, ea 
poate fi formulată numai în urma contactului publicului cu mesajul. 

2. Caracterul concret determinat în timp şi spaţiu al eveni- 
mentului, faptului, procesului. Orice opinie publică, apreciere se 
poate referi doar la personalităţi concrete, la manifestări care au loc 
într-un mediu anumit şi într-un timp anumit. 

3. Informaţia, faptul, evenimentul să trezească interesul pu- 
blicului. Dacă publicul este indiferent faţă de un eveniment sau altul, 
atunci el nu poate fi obiect al opiniei publice. 

4. Evenimentul, faptul devenit obiect al opiniei publice, trebu- 
ie să posede o natură discutabilă şi să fie discutat. O problemă care 
nu devine obiect de discuţie şi nu trezeşte păreri, judecăţi pro şi contra 
nu este obiect de opinie şi deci de opinie publică. 

În continuare vom încerca să dezvăluim dinamica opiniei pu- 
blice, urmărind procesele care se desfăşoară la fiecare etapă a dez- 
voltării ei. După cum am menţionat mai sus, orice opinie publică 
ce formează doar în rezultatul producerii unui eveniment social 
foarte important pentru mase largi de oameni. Iniţial, fiecare per- 
soană apreciază acest eveniment în felul său, pornind de la nivelul 
său de studii, de informare, de cunoaştere a altor fapte care au o 
anumită tangenţă cu fenomenul în cauză. Astfel, se formează un 
şir de opinii individuale privitor la acest eveniment. Deoarece 
evenimentul are o încărcătură socială destul de mare, mase tot mai 
largi de oameni încep să se intereseze de el, încearcă să obțină cât 
mai multă informaţie despre faptul în cauză, caută noi surse de 
informare, obţin şi însuşesc un volum mare de cunoştinţe supli- 
mentare. În consecință, se constituie multe aprecieri evaluative 
individuale referitor la obiectul opiniei şi apare necesitatea internă 
a indivizilor de a-şi expune părerile, de a face schimb de opinii cu 
alte persoane, în primul rând, din mediul său apropiat - rudele, ve- 
cinii, colegii de serviciu etc. 

Necesitatea de a face schimb de păreri privitor la obiectul opiniei 
publice, de a discuta scoate raționamentele evaluative din sfera conşti- 
inţei individuale şi le include în sfera conştiinţei de grup, colectiv, cla- 
să. Are loc un schimb de opinii între oameni la locul de trai, la locul 
de muncă, în mediul prietenilor, asociaților etc. La această etapă din 
mulţimea de opinii existente se cristalizează o opinie dominantă, care 
începe să acopere conştiinţa a tot mai multor persoane, să obțină susţi- 
nerea grupurilor mari de oameni. 


söle 


E cazul să menţionăm că această opinie dominantă nu constituie o 
sumă aritmetică a opiniilor individuale, ci are un caracter integrativ şi 
reprezintă o exprimare concentrată a raţiunii colective. Ea rezultă din 
activizarea atitudinilor şi intereselor, a cunoştinţelor şi convingerilor în 
rezultatul relaţiilor interpersonale din cadrul publicului. Aurelian Bon- 
drea menționează că opinia publică “este expresia generalizată a opinii- 
lor individuale ale unui popor ca popor. Prin ea se aud reacţiile colective 
faţă de fenomenele şi acţiunile vieţii sociale. În opinia publică se împle- 
tesc constanţa (continuitatea) unor atitudini sociale şi reacții (discontinui- 
tatea) de actualitate, fenomene sau acțiuni din viața politică, economică 
şi socială, care trezesc interesele generale şi polarizează atenţia 
oamenilor şi care concentrează voinţa şi sentimentele lor comune”. 

Pornind de la geneza opiniei, în general, şi a opiniei publice, în spe- 
cial, şi ajungând până la cristalizarea unei opinii dominante, putem afirma 
că opinia publică parcurge în procesul de formare patru stadii importante: 

e producerea opiniei — formularea unei idei relevante în legătură 
cu o problemă controversată care polarizează atenţia unui public rela- 
tiv numeros; 

e dezvoltarea opiniei — relaționarea ideii respective cu aşteptări- 
le imediate şi de perspectivă pentru a întruni un coeficient de persua- 
siune cât mai mare; 

e difuzarea opiniei — lansarea opiniei în segmentele de public 
considerate a fi cel mai uşor de persuadat în sensul conţinutului opinii- 
lor şi al aşteptărilor celor ce se afirmă ca producători de opinie; 

e acceptarea şi adeziunea — cristalizarea curentului de opinie 
care poate asigura succes ideii emise şi care poate întruni acceptări 
largi pe termen mediu şi lung. 

În societate poate să existe mai multe curente de opinie, în depen- 
denţă de problemele care se află în centrul atenţiei publicului. În cazul 
unei probleme puse în discuţie pot fi două curente de opinie opuse: 
pro Şi contra. 


2.2. Funcționarea opiniei publice 


Odată formată, opinia publică obţine o anumită stabilitate, intrând 
în perioada de funcţionare. Pentru opinia publică în perioada de fun- 
cționare sunt caracteristice următoarele particularități: un anumit grad 

de maturizare, un public destul de mare, convins în obiectivitatea rați- 
onamentelor sale şi orientat spre susținerea poziţiilor sale şi transferul 
lor în sfera rezoluțiilor concrete. 

La etapa de funcţionare opinia publică îndeplineşte un şir de fun- 
cţii şi roluri sociale. Prin funcție noi înţelegem contribuția pe care un 
element o aduce la satisfacerea unei cerinţe a sistemului din care face 
parte, contribuţie la menţinerea şi dezvoltarea acestuia. 

Există diferite păreri privitor la delimitarea funcţiilor opiniei 
publice. Astfel, M.Gorşkov, de exemplu, nominalizează următoa- 
rele funcţii ale opiniei publice: regulatorie, educativă, axiologică, 
de control social, defensivă, consultativă, directivă, cognoscibilă. 
În alte surse sunt delimitate următoarele funcţii ale opiniei publi- 
ce: regulatorie-educativă, normativă, analitică, consultativă, ex- 
presivă, directivă. Sociologul român Ştefan Buzărnescu divizează 
funcţiile în felul următor: normativ-axiologică, de socializare op- 
timă şi de integrare eficientă, de control social, consultativ- 
participativă, deliberativă. 

E cazul să menţionăm că între aceste tipuri de clasificări nu există 
divergențe esenţiale de sens. Primele surse dau funcţiile într-un mod 
mai fărâmiţat, ultima - în mod unificat, de exemplu: normativ- 
axiologică, consultativ-participativă etc. Pornind de la ultima modali- 
tate de clasificare prezentată, să încercăm a determina în ce constau 
funcţiile realizate de către opinia publică în societate. 

Funcţia normativ-axiologică. În fiecare societate există un cadru 
de norme şi valori. Funcţia normativă a opiniei publice se afirmă prin 
susţinerea sau prin dezaprobarea normelor existente şi promovarea 
unui cadru normativ nou. Prin funcţia normativ-axiologică, opinia pu- 
blică este totodată un regulator al relaţiilor dintre indivizi, dintre indi- 
vizi şi grupuri sociale, dintre grupuri sociale şi societate în general, 
dintre individ şi societate. 

Funcţia de control social. În conformitate cu literatura de specia- 
litate, prin control social se înţelege “procesul prin care o instanță 
reglementează, orientează, modifică sau influențează comportamente- 
le sau acțiunile altei instanţe, ce aparține aceluiaşi sistem, cu ajutorul 
unor mijloace materiale şi simbolice, în vederea asigurării conformi- 
tății şi păstrării echilibrului specific sistemului”. 

Funcţia de control social a opiniei publice se manifestă în scopul 
prevenirii, limitării sau eliminării devianţelor de la normele existente 
şi contribuie la corijarea comportamentului individual şi social. 

Punctul culminant al controlului neformal este autocontrolul — 
reglementarea raţională, conştientă şi voluntară de către o persoană 
a propriului comportament. Individul are dreptul de a alege dintre 
diferite alternative de acţiuni sociale “în funcție de compatibilitatea 
dintre opţiunile valorice proprii şi valorile vehiculate de opinia pu- 
blică din acel moment”. 

Funcţia de socializare şi de integrare. Prin această funcție 
opinia publică contribuie la interiorizarea normelor şi a valorilor 
sociale ale unui grup, comunităţi de către indivizi, la anumite con- 
duite verbale şi comportamentale. M.K. Gorşkov numeşte această 
funcţie a opiniei publice — educativă, deoarece ea contribuie la înţe- 
legerea de către indivizi a valorilor sociale şi la respectarea lor din 
convingere. Valorile cu un conţinut negativ sunt respinse de către 
opinia publică, astfel grăbind procesul de socializare a individului şi 
de integrare a lui în societate. 

Funcţia consultativ-participativă. Esenţa acestei funcţii con- 
stă în participarea opiniei publice în calitate de consultant la diferite 
elaborări din domeniile politic, economic, social, cultural etc. 
Exprimându-şi părerea despre modalităţile de soluţionare a diferite- 
lor probleme prin intermediul instituţiilor din care face parte, al pre- 
sei, publicul participă astfel, voluntar sau involuntar, la crearea unei 
opinii în această direcţie. Dacă opinia este susținută de majoritatea 
indivizilor din societate, ea, pe lângă faptul că consultă, are uneori 
putere de decizie. 

Funcţia deliberativă. Sensul cuvântului a delibera este — a chib- 
zui în comun şi a discuta asupra luării unei hotărâri. Funcția delibera- 
tivă a opiniei publice constă în faptul că publicul poate să-şi expună 
părerea referitor la deciziile luate sau la proiectele de decizii prin in- 
termediul sondajelor de opinie efectuate, prin mass-media etc. Funcţia 
deliberativă este foarte aproape de funcţia consultativ-participativă. 

Funcţiile opiniei publice se caracterizează printr-o interconexiune, 
care ar putea fi calificată drept regulator social. Din aceste consideren- 
te, opinia publică uneori îndeplineşte concomitent câteva funcţii, ele 
completându-se una pe alta. 

Fiind un fenomen social, opinia publică poate fi caracterizată şi 
din punct de vedere cantitativ - calitativ. Astfel, ea posedă orientare, 
sferă de difuziune, intensitate, mobilitate. În funcţie de orientarea pu- 
blicului, opinia publică poate fi: pozitivă, negativă, indiferentă. Opinia 
publică pozitivă se manifestă prin aprecierea pozitivă a evenimentului 
produs. Opinia publică negativă dă evenimentului o nuanță negativă, 
iar cea indiferentă se exprimă printr-o atitudine neutră faţă de eveni- 
ment. În funcţie de difuziune, opinia publică poate avea difuziune so- 
cială şi geografică. Difuziunea socială arată cât de larg a pătruns opi- 
nia în conştiinţa individuală, de grup etc., cea geografică denotă fun- 
cționarea opiniei publice în diverse regiuni ale ţării. 

Intensitatea opiniei publice este o caracteristică care arată gradul 
de atenţie a membrilor societăţii față de obiectul opiniei publice, ex- 
primă puterea lor de convingere în obiectivitatea raționamentelor ex- 
puse. În acest context este de menţionat caracterul mobil, fluctuant al 
opiniei publice. Ea poate fi influenţată, formată sau schimbată prin 
oferirea de informaţii selectate şi direcționate spre orientarea dorită. 


2.3. Condiţiile şi factorii formării şi dezvoltării opiniei publice 


Geneza şi evoluţia curentelor de opinie publică, a opiniei publice 
în general, dinamica şi intensitatea ei privitor la unele sau altele pro- 
bleme sociale este determinată de un şir de condiţii şi factori de diferit 
ordin, pe care vom încerca în continuare să-i dezvăluim. 

Condiţiile reprezintă, conform literaturii de specialitate, punctul 
de pornire care anticipează un proces sau altul, îl însoțesc, creează 

Factorii sunt promotori activi incluşi nemijlocit în proces, care 
determină caracterul lui, precum şi rezultatul. Condiţiile obiective sau 
subiective ale apariției opiniei publice pot fi concepute în calitate de 
factori numai în cazul când devin promotori activi ai procesului şi se 
includ nemijlocit în dezvoltarea lui. 

În viziunea noastră, condiţiile care influenţează formarea şi 
dezvoltarea opiniei publice în orice societate pot fi clasificate în felul 
următor : 

e Condiţiile social-politice. În acest caz este vorba despre caracte- 
rul sistemului social, de faptul dacă societatea este bazată mai mult pe 
principii democratice sau autocratice. Astfel, într-o societate autocrată 

curentul de opinie care corespunde opiniei clasei dominante este artifi- 
cial menținut în forma manifestă de diferite instituții, iar curentul mino- 
ritar se află în permanență în stare latentă. Într-o societate democrată 
opinia publică are un caracter mai mobil. Sub influenţa diferiților factori 
curentul majoritar de opinie poate deveni minoritar, şi viceversa. Pe- 
rioada manifestă a opiniei publice se îmbină cu cea latentă, şi invers. 

e Condiţiile social-economice. Gradul de dezvoltare a societăţii. 
Într-o societate cu un nivel înalt de dezvoltare, opinia publică poartă un 
caracter mai mult spiritual, deoarece la baza formării ei sunt interese şi 
necesităţi în mare parte de ordin spiritual. Într-o societate cu un nivel de 
dezvoltare inferior caracterul opiniei publice este mai mult de ordin ma- 
terial şi acest fapt rezultă din interesele şi necesităţile colectivităţilor. 

e Condiţiile socioculturale. Este vorba despre nivelul de dezvol- 
tare culturală a societăţii, tradițiile culturale etc. 

Factorii care influențează nemijlocit procesul de formare şi de 
evoluţie a opiniei publice pot fi clasificați în felul următor: 

e Factorii de grup (familial, organizare socială, apartenenţă pro- 
fesională etc.); 

e Factorii cu caracter formativ (mijloacele de comunicare în ma- 
să, instituțiile cultural-educative etc.); 

e Factorii psihologici individuali (sentimente, atitudini, mentali- 
tăți, iluzii etc.). 


3. Rolul mass-media în formarea 
şi dezvoltarea opiniei publice 


3.1. Forţa de influenţă a mass-media asupra publicului 


După cum am menţionat, unul din factorii cei mai importanţi în pro- 
cesul formării, dezvoltării şi exprimării opiniei publice este mass-media 
(presa, radioul, televiziunea). Conform literaturii de specialitate, mass- 
media semnifică seturi de tehnici şi metode de transmitere, centralizat, de 
către furnizor a unor mesaje unei audienţe largi, eterogene şi dispersate 
geografic. Într-o perspectivă instituțională, mass-media sunt considerate 
instituţii sociale, atât culturale, cât şi economice. 

Rolul presei, radioului, televiziunii în procesul de formare, dez- 
voltare şi exprimare a opiniei publice a interesat dintotdeauna savan- 
ţii preocupaţi de aceste probleme. Astfel, încă la începutul secolului 

al XX-lea, în anul 1901, marele sociolog G.Tarde în lucrarea sa 
L'opinion et la foule accentuează că presa este o cauză a opiniei şi 
una dintre cele mai recente, numind totodată conversaţia factorul de 
opinie cel mai continuu şi universal. Referindu-se la rolul ziarelor în 
formarea opiniei publice, sociologul francez G.Le Bon menţionează 
că “influenţa ziarelor este astăzi mai superioară acelei a cărților. Este 
incalculabil numărul persoanelor care nu au niciodată alte opinii de- 
cât acelea ale ziarului pe care îl citesc...”. 

Problema cea mai importantă pusă în discuție de specialişti în 
acest domeniu a fost şi este gradul de influență a mass-media asu- 
pra opiniei publice, sau măsura în care publicul este influenţat de 
informaţiile difuzate prin intermediul radioului, televiziunii, presei 
periodice. Sociologul român loan Drăgan desemnează trei etape 
specifice în dezvoltarea gândirii sociologice în această direcţie: 
etapa atotputerniciei media, etapa efectului minimal al media, etapa 
revirimentului. Bazându-ne în continuare pe teoriile occidentale 
descrise de către sociologul român (în spaţiul nostru operele origi- 
nale ale acestor autori sunt lipsă), vom încerca să caracterizăm par- 
ticularităţile fiecărei etape în parte. 

Perioada atotputerniciei mass-media este caracteristică pen- 
tru primul război mondial şi etapa interbelică. În această perioadă 
mass-media sunt considerate de către cercetători atotputernice, de o 
influență nelimitată asupra publicului. În conformitate cu cercetări- 
le de atunci, presa, radioul, televiziunea nu numai că influenţează 
direct opiniile, dar şi comportamentele oamenilor, contribuind ne- 
mijlocit la schimbarea lor. După părerea specialiştilor, mass-media 
sunt în stare să direcționeze opiniile, să manipuleze cu ele în direc- 
ţia scontată. Publicul este privit foarte simplist, ca o masă de oa- 
meni pasivă, căreia i se injectează mesajele cu opiniile gata pregăti- 
te. Gradul de asimilare a mesajelor depinde de mesaj şi de trăsătu- 
rile individuale ale receptorului. Reacţia individului la mesaj este 
directă şi imediată. 

Perioada efectului minimal al mass-media începe în anii '40 ai 
sec. al XX-lea, dar se dezvoltă în special în anii '50-60. Pentru ea este 
specifică o trecere a cercetătorilor la o altă limită: mass-media doar 
întăreşte convingerile publicului asupra unui sau altui fenomen, însă 

nicidecum nu schimbă opiniile, atitudinile create etc. Publicul este 
considerat ca fiind activ şi selectiv în ceea ce priveşte recepționarea 
mesajelor difuzate. 

Importanță deosebită pentru definitivarea acestor concluzii l-a 
avut studiul lui P.Lazarsfeld, B.Berelson şi H.Gaudet The peoples 
choice. Analizând influența mijloacelor de comunicare în masă asupra 
comportamentului populaţiei la alegeri, cercetătorii în cauză au ajuns 
la concluzia că mass-media nu influențează substanţial hotărârile ale- 
gătorilor. Schimbările opiniilor politice ale unor alegători în perioada 
campaniei electorale au fost influențate în special de comunicarea in- 
terpersonală. După părerea cercetătorilor, mesajele comunicaţionale 
numai consolidează şi amplifică orientările deja existente şi modalită- 
tile de comportare a diverselor grupe de alegători. 

În baza acestor cercetări, P.Lazarsfeld şi E.Katz au formulat legea 
comunicării în două trepte, care demonstrează influența liderului de 
opinie în recepţionarea mesajelor prin intermediul mass-media. Liderii 
de opinie se caracterizează prin faptul că sunt activi în plan politic, au 
un interes deosebit pentru informaţia de acest gen şi, respectiv, sunt 
mai expuşi acţiunii media decât ceilalți membri ai comunităţii. Ei sunt 
cei care preiau informația, o compară cu cele citite sau auzite din alte 
surse de informare, fac uneori deducții şi o transmit celorlalți membri 
prin prisma propriei opinii. 

Comparând nivelul de influență a comunicării de masă şi a co- 
municării interpersonale asupra individului, cercetătorii E.Katz şi 
P.Lazarsfeld au stabilit că contactele personale au o influență mai 
mare asupra individului decât contactul cu mass-media, fapt deter- 
minat atât de caracterul nondirectiv al comunicării interpersonale, 
precum şi de nivelul de încredere mai mare al recipientului într-o 
persoană cunoscută. 

Epoca revirimentului începe de la 1965 şi este condiţionată 
de apariţia şi dezvoltarea unui nou media — a televiziunii, când se 
pare că teoria efectelor limitate ale mass-media nu este atât de jus- 
tă. Se revine la ideile influenţei puternice a media asupra publicu- 
lui. În această perioadă influenţa mass-media este privită mult mai 
larg decât la prima etapă. Dacă iniţial se considera că mass-media 
influențează nemijlocit asupra atitudinilor sau că are un impact di- 
rect, imediat, de scurtă durată asupra receptorului, acum se pune 

accentul pe influența mass-media asupra conştiinţei şi opiniei gene- 
rale a publicului. Se acordă o atenţie mai mare contextului social şi 
motivaţiilor expunerii indivizilor la mass-media, se cercetează 
efectele cognitive şi afective, influențele mai largi ale ei asupra 
sistemelor de valori etc. 

Analizând teoriile specifice perioadei revirimentului - Agenda 
setting, Teoria cultivării, Spirala tăcerii, Teoria dependenţei, I.Drăgan 
evidențiază următoarele momente specifice acestora: 

e Mass-media sunt privite ca nişte organizaţii sociale integrate în 
sistemul funcțional al societăţii. Producţia mediatică este o producţie 
industrială care aduce profit. Din aceste considerente, mass-media tre- 
buie studiate din perspectiva relaţiilor lor cu alte instituții sociale, a 
impactului mesajelor asupra reprezentărilor diferitelor grupuri sociale, 
şi invers etc. 

e Mass-media influențează realitatea prin faptul că ele dețin 
puterea de a construi o realitate prin intermediul mesajelor sale. Ele 
selectează problemele care sunt difuzate, acordându-le diferit grad 
de importanţă. Noi cunoaştem lumea, diferite probleme prin mass- 
media. Astfel, mass-media influențează la construcţia propriei 
noastre realități. 

e Deşi efectele mass-media sunt foarte puternice, publicul selec- 
tează şi asimilează mesajul în funcţie de nevoile şi interesele sale, de 
caracteristicile sociodemografice şi culturale (vârstă, sex, studii, con- 
diții familiale etc.). 

e Rolul mesajelor media constă în producerea şi reproducerea so- 
cietății date. 

e Mass-media creează şi menţin un anumit public şi o anumită 
opinie publică prin definirea actualităţii opiniei şi stării ei (minoritară, 
majoritară). 

Efectuând o analiză a concepţiilor caracteristice celor trei etape, 
putem conchide că cercetarea influenței mass-media asupra publicului 
a evoluat, orientându-se de la studierea impactului direct, imediat, al 
mass-media spre cercetarea fenomenului în profunzime, abordarea lui 
complexă. Apreciind la justa valoare aportul savanților la dezvoltarea 
teoriei privind influenţa mass-media asupra publicului, dorim să ac- 
centuăm, totodată, că, oricare ar fi opinia privitor la gradul de influen- 

tă a mass-media, modalitatea de influenţă şi condiţiile, un lucru este 
cert: mass-media deţin un rol decisiv în formarea şi exprimarea opiniei 
publice, rol care, de altfel, a fost desemnat şi de noi pe parcursul cer- 
cetărilor efectuate. 

Astfel, în anul 1990, în timpul cercetării efectuate în mediul ti- 
neretului rural la tema “Mijloacele de comunicare în masă şi acti- 
vismul social al tineretului”, am stabilit o dependenţă destul de mare 
dintre gradul de activism al tineretului manifestat în procesul comu- 
nicaţional şi gradul lui de activism social. Cu cât tinerii citeau mai 
frecvent presa, vizionau mai frecvent emisiunile televizate sau radio, 
cheltuiau mai mult timp pentru aceste ocupaţii, erau mai activi în 
producerea informaţiei, cu atât ei dispuneau de un nivel mai avansat 
de activism social: luau atitudine la adunările colectivului, participau 
activ la campaniile electorale, erau incluşi în diferite asociații 
obşteşti de tip nou etc. Şi invers: cu cât tinerii se pronunțau mai pa- 
siv în ceea ce priveşte consumul mass-media, cu atât ei erau mai pa- 
sivi şi în celelalte domenii de activitate. 

Evident, atât activismul social al tineretului, cât şi activismul în 
procesul comunicaţional este determinat şi de un şir de alţi factori, 
care influențează de rând cu mass-media, cum ar fi factorii social- 
demografici, social-culturali, social-economici, social-geografici 
etc., şi este foarte dificil a determina în mod separat gradul de influ- 
ență a fiecărui factor în parte. Un lucru însă este cert: consumul 
mass-media, nivelul înalt de informare a publicului despre diferite 
probleme şi evenimente importante contribuie la amplificarea cunoş- 
tinţelor lui, la crearea unor opinii adecvate şi, în rezultat - la forma- 
rea atitudinilor şi a comportamentului. 

Rolul mass-media în formarea opiniei publice a fost determinat 
şi în rezultatul cercetării “Mass-media şi opinia publică”, efectuată 
în anul 1998. Astfel, la întrebarea: “Unii consideră că presa, radioul, 
televiziunea influenţează opţiunile alegătorilor, alții consideră că nu. 
D-voastră, personal, consideraţi că mass-media a influenţat conside- 
rabil, puţin sau deloc alegerile prezidențiale din 1999 din Moldova?” 
circa 27% din respondenţi au menționat că presa, radioul, televiziu- 
nea au influenţat considerabil, 39% nu au influenţat într-o anumită 
măsură, 13,2% — au influențat puţin, 3,7% nu au influenţat deloc şi 
17,2% — nu ştiu. 

Opiniile experţilor la aceeaşi întrebare sunt mult mai radicale. 
Fiecare al doilea expert este de părerea că mass-media a influenţat 
considerabil opţiunile politice ale alegătorilor, 40,9% consideră că 
presa, radioul, televiziunea au influenţat într-o anumită măsură şi 
doar 4,5% cred că influenţa a fost destul de mică. Nici un expert nu a 
fost de părerea că mass-media nu au influențat deloc opțiunile politi- 
ce ale alegătorilor. 

Prezintă interes în acest sens şi răspunsurile respondenţilor cu 
referire la comportamentul lor în perioada postcomunicativă. Astfel, 
la întrebarea: “Deseori se întâmplă ca, ascultând radioul, televiziu- 
nea, citind presa, să vă schimbaţi opinia iniţială despre un fenomen 
sau altul?”, 69,2% au indicat că deseori sau uneori şi numai 12,2% — 
niciodată. 

Majoritatea respondenților au menţionat, de asemenea, că au obi- 
ceiul de a-şi împărtăşi impresiile despre informaţiile interesante auzite 
la radiou, televiziune sau citite în presa periodică (83,2%). Şi de cele 
mai multe ori o fac cu membrii familiei, rudele (47,4%), cu colegii de 
serviciu (36,4%), cu vecinii, cunoscuţii (23,2%). Plus la aceasta, 
aproape fiecare al doilea chestionat a indicat că încearcă uneori sau 
frecvent să-i convingă pe alţi oameni să aibă aceleaşi opinii ca şi ei 
referitor la unele probleme sau altele. 

Aşadar, în rezultatul analizei diferitelor lucrări la temele ce ţin de 
formarea opiniei publice, rolul mass-media în acest proces, interacțiu- 
nea dintre presă, radiou, televiziune şi public, precum şi în baza inves- 
tigațiilor efectuate de către noi în acest domeniu pe parcursul ultimilor 
ani, putem conchide că mass-media în general este unul dintre factorii 
determinativi în procesul de formare şi exprimare a opiniei publice şi 
exercită un impact destul de puternic asupra concepțiilor şi părerilor 
publicului, influențând atât atitudinile lui față de anumite probleme, 
precum şi comportamentul. 


3.2. Funcţiile mass-media în raport cu opinia publică 


Rolul presei, radioului, televiziunii în formarea şi exprimarea opi- 
niei publice adecvate societăţii în schimbare este determinat de înseşi 
funcțiile mass-media ca institut social şi de mecanismul de realizare a 
lor în societate. În literatura de specialitate există diferite opinii şi teo- 

rii privind clasificarea funcţiilor mass-media. Cea mai complexă şi 
mai aproape de realitate este, în viziunea noastră, clasificarea elabora- 
tă de Charles R.Wright. Pornind de la funcțiile de bază ale mass-media 
în societate, el delimitează funcţiile şi disfuncțiile ei la diferite nive- 
luri: social, individual, de grup. Astfel, Charles R.Wright distinge 4 
tipuri de funcţii generale, care au şi disfuncţii corespunzătoare: 

e Activitatea de supraveghere, care constă în producerea de in- 
formaţii utile societății şi cetățenilor pentru a-i preveni de anumite 
pericole şi pentru a contribui la dezvoltarea culturală şi a relațiilor in- 
terculturale. Informaţia ajută la stabilirea unor statusuri şi poziţii în 
societate. Disfuncțiile în acest caz pot fi crearea de panică, apatie, 
ameninţarea prerogativelor puterii etc. 

e Funcţia de punere în relaţie a comportamentelor (prin in- 
terpretarea informaţiilor). Atenuează amenințările la adresa stabilității 
sociale prin selectarea informaţiei şi comentariile utilizate. Oferă su- 
gestii şi prescripţii pentru comportament în diferite situaţii. Disfuncţii- 
le în acest caz pot fi sporirea conformismului social, reducerea spiritu- 
lui critic. 

e Funcţia de transmitere culturală. Contribuie la transmiterea 
normelor şi a valorilor de la o generaţie la alta, de la un grup de indi- 
vizi la altul, măreşte coeziunea socială. Disfuncţiile posibile: 
depersonificarea indivizilor, amplificarea societății de masă. 

e Funcția de divertisment. Contribuie la odihna, destinderea ma- 
selor. Disfuncţiile posibile: fiind o distracţie pentru mase, poate duce 
la distragerea lor de la activităţile sociale. 

Funcţiile şi disfuncţiile mass-media sunt în continuare concretiza- 
te la nivel de societate, individ, grup. Astfel, la nivelul societăţii el 
distinge trei funcții pozitive: de avertisment, instrumentală, etică. La 
nivelul individului - funcţia de supraveghere şi cea personalizată. La 
nivel de subgrup: funcţia de orientare a conduitelor, de formare a opi- 
niei publice 

În contextul clasificării funcțiilor mass-media un interes deosebit 
prezintă pentru noi funcţiile mass-media în raport cu opinia publi- 
ca. Astfel, în baza celor expuse putem conchide următoarele: 

1. Prin informarea publicului, difuzarea ştirilor brute, a noutăţilor, 
prezentarea diferitelor documente, a opiniilor raportate, mass-media 

contribuie la creşterea gradului de informare a publicului despre anu- 
mite evenimente, fapte, fenomene etc. şi, astfel — la formarea unor 
opinii individuale privitor la acestea. 

2. Prin prezentarea şi exprimarea diferitelor opinii, mass-media in- 
fluenţează crearea curentelor de opinie şi, totodată, exercită funcția 
de participare a opiniei publice la guvernarea societăţii, la luarea 
deciziilor, la soluționarea problemelor. 

3. Prin publicarea unui flux de opinii referitor la cele mai impor- 
tante probleme, presa, radioul, televiziunea contribuie la structurarea 
opiniilor individuale, de grup, publică şi la modificarea atitudinilor şi 
a comportamentelor. 


3.3. Mecanismul social de realizare 
a funcţiilor mass-media 


Evidenţiind funcțiile mass-media în raport cu opinia publică, e ca- 
zul să menţionăm că realizarea şi manifestarea lor depinde de un şir de 
condiţii şi factori sociali de ordin obiectiv şi subiectiv. În lipsa acestora, 
presa, radioul, televiziunea nu contribuie îndeajuns la informarea pe larg 
a populaţiei despre evenimentele şi fenomenele sociale, la circuitul liber 
al diferitelor curente de opinie şi la structurarea lor şi, în cele din urmă, 
la formarea unor opinii adecvate societăţii în schimbare. Informarea 
parțială a populației, dezinformarea ei poate conduce atât la crearea 
unor efecte sociale negative ale mass-media în raport cu opinia publică 
(ca manipularea, persuasiunea), cât şi la excluderea publicului din pro- 
cesul comunicațional, la dezvoltarea apatiei sociale etc. 

Aceste condiții şi factori sociali de ordin obiectiv şi subiectiv con- 
stituie, după părerea noastră, mecanismul social al realizării functii- 
lor mass-media raportate la opinia publică. Să încercăm în conti- 
nuare să dezvăluim părţile componente ale acestui mecanism social, 
condiţiile şi factorii de care depinde realizarea eficientă a interacțiunii 
dintre mass-media şi public în vederea formării unei opinii publice 
adecvate societăţii în schimbare. 

Prin condiţii obiective noi înțelegem acele condiţii care influen- 
țează din exterior şi care nu depind nemijlocit de subiecții procesului 
comunicațional: mass-media şi public. În primul rând, este vorba de 
condiţiile economice, politice, juridice ale funcţionării presei, radiou- 
lui, televiziunii. Astfel, de exemplu, în ceea ce priveşte condițiile eco- 

nomice, într-o ţară cu un nivel de dezvoltare economică redus, cu o 
piață informațională nedezvoltată, presa, radioul, televiziunea se află 
într-o situaţie dependentă de forțele politice, deservindu-le pe acestea 
din urmă şi formând opinia publică adecvată lor. Şi invers, într-o țară 
cu un nivel de dezvoltare economică înalt, care presupune şi o piaţă 
informaţională dezvoltată, mass-media deţine o independenţă econo- 
mică destul de mare. 

Același lucru se poate afirma şi despre condiţiile politice. Într-o 
societate democrată, unde există interesul de a atrage cât mai pe larg 
segmentele de public în luarea deciziilor sociale importante, de a le 
implica în procesele politice, sociale, economice, accentul se pune pe 
creşterea nivelului de informare a populaţiei despre cele mai impor- 
tante evenimente şi fenomene, în scopul sensibilizării şi conştientizării 
importanţei lor. În acest context rolul presei, radioului, televiziunii în 
calitate de comunicatori şi informatori sociali este destul de mare. În- 
să, într-o societate autocrată, totalitară, unde puterile politice şi finan- 
ciare sunt cointeresate de a ţine publicul cât mai departe de cunoaşte- 
rea situației obiective pentru a putea mai uşor să-l manipuleze în situa- 
tiile necesare, rolul mass-media constă mai mult în informarea parțială 
sau dezinformarea populației, în formarea unor opinii premeditate, în 
manipularea cu opiniile publicului. 

O importanţă deosebită în desemnarea rolului mass-media în for- 
marea opiniei publice îl are şi cadrul juridic al funcţionării presei, 
radioului, televiziunii în societate. Anume legislaţia în vigoare trebuie 
să contribuie atât la asigurarea libertăţii de exprimare a cetăţenilor, de 
realizare a dreptului lor la informare, cât şi la asigurarea libertăţii 
mass-media, a accesului la informaţie. Şi nu numai prin acte legislati- 
ve aprobate, dar şi prin desemnarea unui mecanism de aplicare a aces- 
tor legi în practică. 

De rând cu aceste condiții de ordin obiectiv, o parte componentă a 
mecanismului de realizare a funcţiilor mass-media raportate la opinia 
publică sunt şi factorii subiectivi, care țin nemijlocit de procesul de 
interacțiune dintre presă, radiou, televiziune şi public. Aceştia sunt: 
nivelul de satisfacere a intereselor şi necesităţilor publicului, calitatea 
mesajelor informaţionale (operativitatea, obiectivitatea, veridicitatea 
etc.), nivelul de reflectare a opiniilor publice ale diferitelor grupuri 
sociale, caracteristicile social-demografice ale publicului. 

Pentru a concepe mai bine modalitatea de influenţă a acestor fac- 
tori, să încercăm a clarifica noţiunea de proces comunicațional şi prin- 
cipiile de interacțiune dintre mass-media şi public. În conformitate cu 
literatura de specialitate consultată, procesul comunicaţional desem- 
nează interacțiunea dintre doi subiecţi sociali, care are loc, pe de o 
parte, în baza colectării, prelucrării şi difuzării informaţiei, iar, pe de 
altă parte — în baza recepționării, asimilării, utilizării, creării unei in- 
formaţii noi. Schematic, procesul comunicațional poate fi prezentat în 
felul următor: 


Schema 2 
Interacțiunea dintre mass-media şi public 


PUBLIC 
Receptionarea, asimilarea, 
utilizarea, crearea informaţiei noi 


MASS-MEDIA 


Colectarea, prelucrarea, difuzarea 
informatiei 


Subiecţii principali ai procesului comunicaţional sunt comunica- 
torul, care produce şi difuzează informaţia şi publicul, care recepţio- 
nează, consumă şi produce o nouă informaţie. 

Comunicatorul are o structură ierarhică complicată şi include: 
editorul — fondatorul şi patronul ziarului, jurnaliştii, a căror sarcină 
constă în modelarea şi reflectarea realității sociale, personalul tehnic, 
care multiplică şi difuzează informaţia de masă. 

Publicul este un ansamblu de indivizi constituit din consumatori 
ai informaţiei. Caracteristicile de bază ale publicului sunt extensiunea, 
eterogenitatea, anonimatul. Când spunem extensiune, avem în vedere 
faptul că publicul este alcătuit dintr-un număr atât de mare de indivizi, 
încât comunicatorul nu poate să întreţină cu fiecare din ei o conversa- 
ție personală. Prin eterogenitate se înțelege că persoanele care alcătu- 
iesc un public pot fi diferite după sex, vârstă, profesie etc. Anonima- 
tul înseamnă că persoanele care fac parte dintr-un public nu sunt cu- 
noscute comunicatorului. 


- 75 - 


Interacțiunea dintre comunicator şi public are loc în baza mesaju- 
lui informaţional care reprezintă, pe de o parte, intențiile comunicato- 
rului, iar, pe de altă parte, necesităţile şi interesele publicului. 

Analizând procesul comunicațional ca un fenomen complex, în 
multe etape, e cazul să luăm în consideraţie faptul că interacțiunea 
dintre subiecţii lui — comunicator şi public — se realizează pe principii 
de parteneriat, sau, altfel spus, ei intră benevol în dialog, punctul de 
pornire fiind interesele şi necesităţile proprii. Din aceste considerente, 
pentru ca mesajele difuzate de comunicator să fie recepționate de către 
recipient, este necesar, în primul rând, ca presa, radioul, televiziunea 
să cunoască interesele şi necesităţile publicului. 

Cu părere de rău, investigațiile efectuate în ultimii ani în domeni- 
ul mass-media denotă că presa, radioul, televiziunea sunt prea puţin 
orientate spre public, spre interesele şi necesitățile lui, din care consi- 
derente ele sunt puţin cunoscute de către jurnalişti. Aceasta este o con- 
secință a pieţei informaţionale nedezvoltate, precum şi a condiţiilor 
economice nefavorabile din republică, care pun mass-media în depen- 
denţă nu de segmentele de public, ci de forțele politice din societate. 

De rând cu interesele şi trebuinţele publicului, o importanţă deo- 
sebită în realizarea procesului comunicaţional îl deţine calitatea mesa- 
jului difuzat, modalitatea de reflectare a realităţii sociale. În primul 
rând, este vorba despre actualitatea informaţiei distribuite, operativita- 
tea cu care a fost difuzată informaţia, precum şi despre veridicitatea 
faptelor expuse în ea, nivelul de argumentare a lor. Este cert că publi- 
cul nu va manifesta interes pentru un material sau o emisiune care nu 
corespunde parametrilor indicaţi mai sus. 

În acest context, ar fi cazul să amintim şi de caracterul discutabil 
al materialului, de măsura în care materialul dat poate să conducă la 
inițierea unui dialog cu publicul, sau poate să mențină acest dialog. 
Acest fapt este foarte important, mai ales dacă ţinem cont de faptul că 
opinia publică se formează în mare parte în baza conversaţiei. 

Atunci când ne referim la procesul comunicaţional ca la o interac- 
țiune dintre cei doi subiecți: mass-media şi publicul, trebuie să ţinem 
cont nu numai de realizarea funcţiei comunicatorului de a transmite 
mesajul informaţional, dar şi de realizarea funcţiei recipientului de a 
recepționa mesajul şi de a reacţiona la acest mesaj. Evident, în cazul 
dat nu este vorba despre participarea fiecărui recipient în discuţie prin 

intermediul mass-media, dar mai curând despre posibilitatea diferite- 
lor segmente de public de a-şi exprima opiniile prin intermediul pre- 
sei, radioului, televiziunii, de a participa la formarea curentelor de 
opinii Şi, în rezultat, la luarea deciziilor privitor la unele probleme sau 
altele importante din societate. 

În scopul realizării posibilităţii diferitelor segmente de public de 
a-şi exprima opiniile, este necesară o atitudine echilibrată a presei, 
radioului, televiziunii față de diferite opinii din societate, publicarea 
intactă a acestor opinii, fără a face uz de diferite comentarii redacțio- 
nale, precum şi echidistanțarea mass-media de putere şi actorii politici 
de influență. Numai în aceste condiţii este posibil circuitul liber al in- 
formaţiei, afirmarea pluralismului de opinii şi includerea mass-media 
în procesul de democratizare a societăţii. 

De rând cu acestea, e cazul să menționăm că interacțiunea dintre 
mass-media şi public în procesul comunicațional depinde încă şi de 
caracteristicile social-demografice ale publicului: sex, vârstă, studii, 
mediu rezidenţial etc. Astfel, de exemplu, este bine ştiut că cu cât e 
mai înalt nivelul de studii al respondenţilor cu atât mai mult ei sunt 
orientați spre consumul mass-media şi cu atât mai critică este atitudi- 
nea lor față de diferite mijloace de informare comparativ cu atitudinile 
celor cu nivel redus de studii. Şi invers. 

Aşadar, din cele expuse putem conchide că rolul mass-media în 
formarea opiniei publice adecvate societăţii în schimbare reiese din 
funcţiile sociale ale presei, radioului, televiziunii. Totodată, realizarea 
funcţiilor sociale ale mass-media, în special cele raportate la opinia 
publică, depinde de un şir de condiţii şi factori sociali de natură obiec- 
tivă şi subiectivă, cum ar fi: condiţiile economice, politice, juridice ale 
funcţionării mass-media, nivelul de satisfacere a intereselor informați- 
onale ale publicului, calitatea mesajelor difuzate, gradul de reflectare 
de către radiou, televiziune, presă a opiniilor publice ale diferitelor 
grupuri şi pături sociale, caracteristicile social-demografice ale publi- 
cului etc. Aceste condiţii şi factori (obiectivi şi subiectivi) constituie în 
integritatea lor mecanismul social al realizării funcţiilor mass-media 
raportate la opinia publică. De gradul de cunoaştere a lui, de luarea în 
considerație depinde în mare măsură aportul mass-media în procesul 
de formare şi exprimare a opiniei publice şi, în rezultat - în procesul 
de democratizare a societăţii în schimbare. 

Întrebări recapitulative: 


ile 
2: 
3. 


4. 
5. 


6. 


7. 


În ce constă esenţa fenomenului de opinie publică? 

Care sunt elementele principale ale opiniei publice? 

Numiţi tipurile de public şi criteriile principale care definesc obiectul 
opiniei publice. 

Descrieţi funcţiile opiniei publice în societate. 

Numiţi etapele de formare a opiniei publice, condiţiile şi factorii con- 
stituirii şi dezvoltării ei. 

Caracterizați pe scurt etapele specifice gândirii sociologice privind 
gradul de influență a mass-media asupra opiniei publice. 

Descrieţi mecanismul social de realizare a funcţiilor mass-media în 
raport cu opinia publică. 

SOCIOLOGIA 
SECTIUNEA FAMILIEI ŞI 
i A EDUCAȚIEI 


CAPITOLUL |. > Abordarea sociologică a familiei: concepte 
şi caracteristici 

CAPITOLUL II. >  Socializarea — proces social fundamental 

CAPITOLUL IIl. Teorii sociologice ale educației 

CAPITOLUL I 


ABORDAREA SOCIOLOGICĂ A FAMILIEI: 
CONCEPTE ŞI CARACTERISTICI 


1. Conceptul de familie. Tipuri de familie 


Din punct de vedere etimologic, semnificaţiile conceptului de fa- 
milie pun în evidenţă variabilitatea istorică a instituției pe care o de- 
semnează. Termenul “familie” provine de la latinescul “famulus” (ser- 
vitor), ceea ce, potrivit Dicţionarului etimologic al limbii latine, de- 
semnează “ansamblul sclavilor şi al servitorilor ce trăiau sub acelaşi 
acoperiş”, iar mai apoi casa în întregime: stăpânul - pe de o parte, so- 
ţia, copiii şi servitorii - pe de alta. Prin extensie de sens, familia a 
ajuns să cuprindă agnati (rudele pe linie paternă) şi cognati (rudele pe 
linie maternă) şi să devină sinonimă cu gens (comunitate formată din 
toate rudele de sânge) în limbajul curent, dar nu şi în cel juridic. 

Ceea ce uneşte familia antică este un fapt mult mai puternic decât 
naşterea, decât sentimentele sau decât forţa fizică, este religia căminu- 
lui şi a strămoşilor. Familia antică este o asociație religioasă ce depă- 
şeşte simpla asociaţie potrivit naturii. În acest înţeles, termenul de fa- 
milie îl întâlnim până în secolul al XIV-lea. Pentru Ca/vin, de exem- 
plu, educaţia din familie înseamnă educaţia servitorilor şi a cameriste- 
lor. Pentru Olivier şi Serres, familia este ansamblul stăpânilor şi al 
servitorilor, iar atunci când el vrea să îi distingă pe unii de alţii, îi nu- 
meşte pe servitori “familia de jos”. 

Însoţind omul în întreaga lui existență, familia s-a dovedit a fi 
una dintre cele mai vechi şi mai stabile forme de comunitate umană, 
cea care asigură perpetuarea neamului omenesc, evoluţia şi continui- 
tatea vieţii sociale. Asupra genezei familiei, a evoluţiei şi specificu- 
lui, ca şi asupra definirii ei, şi-au spus cuvântul specialişti din diver- 
se domenii de activitate. 

Astfel, etnologul american G.P. Murdock defineşte familia ca “un 
grup social ai cărui membri sunt legaţi prin raporturi de vârstă, căsăto- 
rie sau adopţiune şi care trăiesc împreună, cooperează sub raport eco- 
nomic şi au grijă de copii”. 

În opinia antropologului francez Claude Levi Strauss, familia este 
acel grup social care îşi are originea în căsătorie, constă din soţ, soţie 
şi copiii născuţi din relaţia lor (deşi acestui grup restrâns i se pot adău- 
ga şi alte rude), unit prin drepturi şi obligaţii morale, juridice, econo- 
mice, religioase şi sociale. 

După J.Szczepanski, “familia este un grup de persoane unite prin 
legături de căsătorie şi paterne, având misiunea de procreaţie şi sarcina 
de socializare”. 

Sociologii americani Burges şi Locke apreciau că familia se deo- 
sebeşte de alte grupuri sociale prin următoarele caracteristici: este 
formată din persoane unite prin relații de căsătorie, sânge, adopţiune; 
membrii locuiesc, de regulă, sub acelaşi acoperiş, alcătuind un singur 
menaj, este compusă din persoane ce interacționează, intercomunică în 
cadrul rolurilor soţ-soţie, tată-mamă etc.; susține şi perpetuează o cul- 
tură comună, derivată, în principal, din cultura societăţii date, prezen- 
tând şi caracteristici proprii familiei respective. 

T.Herseni sublinia că “familia ca instituție socială, organizată şi 
sancționată prin reguli colective cuprinse în obiceiuri sau legi, cel puțin 
în societățile primitive şi arhaice, dar în mare parte până azi, exercită 
mai ales două funcţii: creşterea copiilor şi completarea socio-economică 
a celor două sexe, pentru a forma împreună o unitate socială eficientă”. 

Cu toate că nu există deplină convergenţă între punctele de vedere 
exprimate, se poate constata reținerea în toate definițiile, sau în majo- 
ritatea, a unor trăsături de bază ale familiei: 

e este alcătuită din persoane unite prin căsătorie şi, în cele mai 
multe cazuri, prin legături paterne (uneori de adopţiune); 

e între membrii ei se stabilesc o diversitate de relaţii biologice, 
moral-afective, spirituale, juridice etc.; 

e presupune un sistem determinat de drepturi şi obligaţii, îndato- 
riri reciproce; 

e are anumite sarcini specifice şi îndeplineşte anumite funcţii 
specifice. 

Astfel, putem conchide că familia reprezintă, în orice societate, o 
formă de comunitate umană alcătuită din cel puţin doi indivizi, uniți 
prin căsătorie şi/sau descendență, legaţi între ei prin relaţii biologice, 
economice, moral-afective, spirituale şi juridice, care au anumite 

drepturi şi obligaţii reciproce, legiferate sau nu, şi care desfăşoară o 
serie de activități, îndeplineşte o serie de funcții specifice atât în folo- 
sul său ca grup şi al membrilor acestuia, cât şi al societăţii. 

Propunem această definiţie, având în vedere faptul că realitatea 
socială a generat o diversitate de familii ce se pot rezuma doar la unul 
din cele două aspecte prezentate în perechi. 

În general, viaţa desfăşurată de indivizi în cadrul instituțional al 
familiei cuprinde două elemente esențiale: o latură biologică, constan- 
tă, rămasă în forma aproape neschimbată de-a lungul timpului, şi o 
latură socială, veşnic schimbătoare, reprezentând morala, educaţia, 
aspectele economice, juridice, psihosociale etc. 

În încercările de a defini familia putem delimita două abordări: 
una sociologică şi alta juridică. 

Din perspectivă sociologică, familia poate fi definită ca un grup so- 
cial constituit pe baza relațiilor de căsătorie, consanguinitate şi rudenie, 
membrii grupului împărtăşind sentimente, aspirații şi valori comune. Din 
această perspectivă, familia este un grup primar în care predomină relați- 
ile directe, informale, nemediate. Calitatea de grup primar nu semnifică 
absenţa normelor şi a reglementărilor. Dimpotrivă, familia este unul din- 
tre grupurile primare cu cea mai mare responsabilitate normativă. 

Din perspectivă juridică, familia este un grup de persoane între 
care s-au stabilit un set de drepturi şi obligații, reglementat prin legi şi 
alte acte normative. Aceste norme stabilesc modul de încheiere a căsă- 
toriei, paternitatea, drepturile şi obligaţiile soților, relațiile dintre pă- 
rinți şi copii, modul de transmitere a moştenirii etc. 

Cele două perspective se suprapun parţial. În unele situaţii sensul 
sociologic al noţiunii de familie este mult mai larg decât sensul juridic. 
De exemplu, cuplurile consensuale, care au luat o mare extindere în so- 
cietatea contemporană, sunt considerate de către sociologii familiei, 
întrucât ele îndeplinesc majoritatea funcțiilor unei familii. Din punct de 
vedere juridic, cuplul consensual nu este o familie, deoarece raporturile 
dintre parteneri nu sunt sancţionate prin căsătorie legală. În alte situaţii, 
sensul juridic poate fi mai larg decât sensul sociologic. De exemplu, un 
cuplu separat prin divorţ nu mai este o familie, întrucât nu mai îndepli- 
neşte funcţiile definitorii esenţiale ale familiei. Totuşi, separarea celor 
doi parteneri în menaje diferite nu semnifică încetarea oricăror raporturi 
juridice între ei. În situaţia în care partenerii care divorțează au copii, 

între ei continuă să existe anumite raporturi juridice privind încredința- 
rea copiilor unuia dintre soți, obligaţiile celuilalt soţ pentru sprijinul fi- 
nanciar al copiilor minori, dreptul la vizită etc. Cele două perspective de 
abordare a familiei se completează reciproc. În unele situaţii, perspecti- 
va sociologică poate conduce la modificarea perspectivei juridice şi, 
implicit, la schimbarea reglementărilor legale privind familia. 

Familia reprezintă un ansamblu de relaţii sociale reglementat prin 
norme juridice sau prin norme sociale difuze. Relaţiile din cadrul fa- 
miliei pot fi reduse la câteva categorii principale: 

e relaţii între soţi (parteneri) reglementate prin căsătorie sau prin 

consens; 

e relaţii între părinți şi copii (între ascendenți şi descendenţi); 

e relații înte descendenți (între copiii aceluiaşi cuplu); 

e relaţii de rudenie între membrii cuplului familial şi alte persoa- 

ne (părinţii din famila de origine, socri, cumnaţi etc.). 

În limbajul comun, termenul de familie este folosit în mod nedife- 
renţiat atât pentru familia din care provine individul, cât şi pentru pro- 
pria familie constituită prin căsătorie. Analiza sociologică distinge mai 
multe tipuri de familie, în funcție de anumite criterii: 

1. În funcţie de numărul de generații, există: 

e familia nucleară, restrânsă sau conjugală, alcătuită din soţ, soţie 
şi, dacă este cazul, urmaşii lor. Familia nucleară completă presupune 
ocuparea celor trei poziții-tip (tată, mamă, copil) şi, prin urmare, exis- 
tența a cel puţin trei diade nucleare: soț-soţie, tată-copil, mamă-copil 
(precum şi, eventual, un număr variabil de diade copil-copil). Familia 
nucleară incompletă implică ocuparea doar a uneia sau a două poziţii 
din cele trei posibile în familia nucleară; 

e familia extinsă sau lărgită, formată din mai multe familii nu- 
cleare, aparținând unor generaţii succesive. Sociologul american 
N.Smelser aprecia că familia extinsă reprezintă o anumită continuita- 
te, înţelegându-se prin aceasta că în aceeaşi casă bătrânească trăiesc 
mai multe generaţii, continuându-se tradiţiile, preocupările şi obice- 
iurile familiei respective. În acest caz, indivizii pot să dispară, sunt 
trecători, dar familia ca grup se menține peste generaţii. Putem deli- 
mita familia extinsă parriliniară, atunci când familiile sunt legate pe 
linie bărbătească, şi familia extinsă matriliniară, când legătura este 
stabilită pe linie feminină. 

2. În funcţie de criteriul locuinţei, putem delimita: 

e familia de rezidenţă, care constă din toate persoanele ce lo- 
cuiesc în aceeaşi casă, deci au locuinţă comună şi desfăşoa- 
ră unele activităţi comune. Sociologul american 7.Burch 
apreciază că persoanele care trăiesc în aceeaşi locuinţă, indi- 
ferent dacă sunt sau nu rude, sunt considerate membri ai 
aceleiaşi unități familiale; 

e familia de interacțiune, care reprezintă grupul de persoane 
între care există, în primul rând, relaţii de rudenie, dar şi re- 
laţii de ajutor reciproc, de schimburi de produse, vizite reci- 
proce etc. (este vorba, mai ales, de situaţia în care unul sau 
mai mulți membri ai unei familii sunt plecaţi la muncă / stu- 
dii sau au părăsit familia, deci nu împart aceeaşi locuinţă, 
dar păstrează puternice legături cu familia din care au ple- 
cat). 

3. În dependenţă de poziția unei persoane în cadrul familiei, pu- 
tem distinge: 

e familia de origine (de orientare), prin care desemnăm familia 
în care te naşti şi creşti şi care este formată din mamă, tată, 
frați, surori. Mai este denumită şi familie consanguină pentru a 
desemna faptul că între respectiva persoană şi ceilalți membri 
ai familiei (părinţi, fraţi şi surori) sunt legături de sânge; 

e familia proprie constituită prin căsătorie şi care include so- 
tul, soţia şi copiii acestora. Se mai numeşte şi familie de 
procreare (avându-se în vedere funcția demografică a aces- 
teia) sau familie conjugală (sugerând că se originează în că- 
sătoria partenerilor ajunşi la maturitate). 

Este important a menţiona că majoritatea oamenilor aparţin atât 
unei familii de origine, cât şi unei proprii. 

4. În funcţie de criteriul normalității, vom deosebi, ţinând cont de 
aspectele structural-funcționale, juridice şi etice ale normalității: 

e familii normale, alcătuite din soţ, soţie şi copii; îndeplinesc 
adecvat funcțiile familiei; sunt constituite prin căsătorie înche- 
iată conform normelor juridice existente şi sunt întemeiate pe 
dragoste reciprocă, respect şi stimă. Cu referire la viaţa de fa- 
milie, termenul normal, dincolo de încărcarea axiologică, sem- 

nifică ceea ce este permisibil social, ce se întâlneşte, de regulă, 
în cele mai multe familii. Altfel spus, după cum se exprimă 
H.H.Stahl, sensurile termenului de normal variază de la: 

- accepțiunea curentă, după care frecvenţa unui fenomen de- 
termină normalitatea sa. Potrivit acestui sens, familia nor- 
mală este compusă din soţ, soţie şi copii; 

- sensul conferit de lege normalităţii. Din această perspectivă, 
normale sunt familiile întemeiate prin actul juridic al căsătoriei; 

- sensul etic al normalităţii ia în considerare întemeierea fa- 
miliei pe baza sentimentelor de dragoste, respect reciproc, 
stimă, cu precizarea că dimensiunea etică a familiei este di- 
ficil sau chiar imposibil de a o cuantifica; 

e familii anormale, din care lipsesc copiii (familie incompletă) 
sau lipseşte unul din partenerii cuplului conjugal (familie mo- 
noparentală);, nu-şi îndeplinesc corespunzător funcțiile care la 
revin; nu sunt constituite prin căsătorie; sunt constituite potrivit 
unor calcule şi interese materiale. 

O tipologie interesantă a familiei este prezentată de F.Le Play care 
a delimitat patru tipuri familiale, ultimele două reprezentând însă for- 
me derivate ale familiei patriarhale sau instabile. Dar să vedem prin ce 
se caracterizează tipurile familiale identificate de şcoala lui Le Play, 
aşa cum au fost ele sintetizate de Jie Bădescu: 

Familia patriarhală 

În cadrul acestui tip de familie, individul este anihilat şi complet ab- 
sorbit de comunitate. Societăţile care derivă din acest tip ori care şi-l 
asociază sunt conservatoare, stagnante şi, consideră elevii lui Le Play, 
înapoiate. Caracteristicile morfologice ale acestui tip sunt: 

- autoritatea patriarhului; 

- dependența completă a copiilor de comunitatea familiei; 

- instrucția este familială, şi nu personală. 

Respectul este elementul strategic al ordinii în familia patriarhală. 
Sporirea numărului de membri peste capacitatea de hrană a domeniu- 
lui şi dimensiunile interioare generate de autoritatea slăbită a patriar- 
hului sunt principalele cauze ale disoluţiei familiei patriarhale. 

2. Familia tulpină 

Reprezintă o reproducere, în cadre diminuate, a tipului patriarhal. 
Diferenţa esenţială rezidă însă în faptul că acest sistem familial încura- 
jează anatomia şi dezvoltarea unor menaje noi, oferind — în acest scop 

— suportul material şi social. Familia tulpină îngăduie, aşadar, îmulţi- 
rea familiilor tinere, păstrând o relativă interdependenţă între ele, gra- 
ție provenienţei din aceeaşi matcă familială. Aşa cum remarca 
R.Nisbet, acest tip combină ceea ce este mai bun din sistemul patriar- 
hal cu individualismul familiei instabile. 

3. Familia particularistă 

În societăţile în care predomină acest tip individul “prevalează 
asupra comunității, viața privată asupra celei publice, profesiunile uti- 
le asupra celor liberale şi administrative”. Individul nu se bazează în 
acțiunile sale pe familie, ci pe capacitățile şi inițiativa lui proprie. Fa- 
milia particularistă formează caractere independente la tineri, capabili 
de inițiativă şi cu putere organizatorică, pregătiți să conducă afaceri şi 
activităţi comerciale în mod independent. Acest tip de familie, cel pu- 
tin din punct de vedere istoric, stă la baza familiei instabile. 

4. Familia instabilă 

Trăsăturile familiei instabile sunt cel mai bine sintetizate de 
R.Pinot. Acesta consideră că, spre deosebire de familia patriarhală, fa- 
milia instabilă îşi creşte copiii fără a le comunica respectul autorităţii şi 
al tradiţiilor şi, în acelaşi timp, nu-i pregăteşte pentru a fi originali, aşa 
cum se face în cazul tipului particularist de familie. În familia instabilă, 
calitatea subordonării şi cea a iniţiativei sunt deopotrivă absente, iar 
individul, care în realitate nu a primit nici o educaţie sau instrucţie şi 
care nu e capabil de nimic, devine pradă a statelor şi a guvernelor. 

Prezentând această tipologie am avut ca scop de a reliefa faptul că 
familia, ca grup social, constituie unul dintre cele mai complexe mi- 
crosisteme sociale, în ea regăsindu-se, practic, imensa majoritate a 
elementelor structurale ale sistemului global. Reprezentând “labora- 
torul” în care oamenii se formează şi îşi petrec o bună parte a vieții 
lor, familia este cadrul în care se transmit valori şi norme sociale, in- 
fluenţând decisiv formarea spirituală a oamenilor, modul de raportare 
a acestora la ei înşişi, la semenii lor, la societate în ansamblu. 


2. Fenomenul rudeniei. Forme de rudenie 


Se afirmă adesea că rudenia este “coloana vertebrală a societăți- 
lor tradiționale şi că înțelegând sistemul de înrudire poate fi înțeleasă 
societatea în ansamblul ei”. Elementul-cheie al înrudirii este, desi- 

gur, familia. Familia de provenienţă a oricărui individ se identifică 
cu grupul imediat de rude al acestuia: părinţii, fraţii şi surorile. În 
acest tip de familie rudenia este izvorul fundamental, reperul perma- 
nent şi universal al comunității familiale. 

Limbajul sociologiei şi al etnologiei este deseori confuz atunci 
când încearcă să surprindă nuanțele şi complexitatea fenomenului ru- 
deniei. Familia este adeseori înţeleasă, în sens larg, cuprinzând oame- 
nii legaţi prin înrudire: părinţi, copii, surori, unchi, mătuşe etc. În sens 
restrâns, ea cuprinde părinții şi copiii ce provin din căsătorie. Frecvent 
sunt utilizaţi şi termenii de filiaţie, clan, trib atunci când este vorba de 
societățile tradiționale. Filiația cuprinde grupul de oameni ce provine 
din acelaşi strămoş, care poate avea ramificații diferite şi care în anu- 
mite societăți este foarte extins. Clanul cuprinde acel grup de oameni 
ce se consideră aparţinând aceluiaşi strămoș, fără să poată asambla 
întregul lanţ al filiaţiei. Tribul recunoaşte mai multe clanuri ce se defi- 
nesc în parte prin teritoriul pe care trăiesc. Sistemul de înrudire are o 
structură fundamentală ce se multiplică de la generaţie la generaţie, 
prin creşterea numărului de fraţi şi surori. 

Etnologul american Murdock defineşte rudenia ca “un sistem orga- 
nizat de relaţii, în care indivizii sunt legaţi unul de altul prin legături 
complexe, întrețesute şi cu ramificații”. Claude Levi Strauss afirma că 
există un atom de înrudire şi, în consecință, un limbaj minimal comun 
tuturor societăţilor în materie de înrudire. Mai mult, ele tind să le acorde 
o importanţă crucială chiar şi atunci când se află în umbra altor relaţii 
sociale. Familia extinsă, de exemplu, supune diferitele “celule nucleare” 
unei organizări colective, fără să inhibe însă “căminul nuclear”. 

C.Zamfir şi L.Vlăsceanu, în “Dicţionarul de sociologie”, definesc 
rudenia ca apropiere biologică sau spirituală socialmente recunoscută 
între indivizii umani. Rudenia biologică poate fi considerată consan- 
gvină (bazată pe legături de sânge) sau afină (prin căsătorie). Rudenia 
spirituală (năşia, frăţia de cruce) este o relaţie de tip convenţional, dar 
ea poate reglementa atât raporturi sociale, cât şi raporturi biologice (de 
exemplu, se interzice căsătoria între o persoană din linia naşilor cu o 
persoană de sex opus din linia finilor). Caracterul socialmente recu- 
noscut al relațiilor de rudenie merită să fie evidenţiat: nu numai că 
trăsătura lor esenţială e mai curând socială decât biologică, dar rudenia 
reflectă adesea viziunea despre lume a unui grup uman. 

În societăţile tradiționale statutul omului, identitatea sa, conduita 
elaborată faţă de aceasta sunt determinate de apartenenţa la un grup de 
înrudire. În societăţile dezvoltate, relaţiile de rudenie îşi pierd din im- 
portanță, fără a fi însă neglijabile. 

Care este importanţa înrudirii? În toate societăţile umane, relaţiile 
biologice sunt categorii elementare ce permit omului să identifice şi să 
ordoneze relațiile sociale. Societăţile umane din toate timpurile recu- 
nosc şi utilizează explicit aceste categorii biologice. Nici în acest caz 
socialul nu poate fi opus biologicului. Atunci când un om moare, el 
lasă în urma lui un statut, o poziție socială, anumite bunuri, pământ 
etc. Tot acest patrimoniu trece în folosința altcuiva şi toate societățile 
au transmis reguli precise în ce priveşte moştenirea. 

Juriştii apreciază că rudenia firească este legătura de sânge şi, prin 
reglementare legală, legătura juridică dintre două sau mai multe per- 
soane care coboară unele din altele (cum sunt, de exemplu, tatăl, fiul, 
nepotul de fiu) sau care nu descind unele din altele, dar au un autor 
comun (cum sunt, de exemplu, fraţii între ei, verii primari între ei). 

Rudenia se prezintă sub două forme: rudenia dreaptă şi cea colate- 
rală, ambele interesând în studiul vieţii de familie. Sunt rude drep- 
te/directe: tatăl, fiul, nepotul de fiu. Sunt rude colaterale: frații între ei, 
verii primari între ei. Atât pentru jurist, cât şi pentru sociolog, rudenia 
este studiată şi din punctul de vedere al ascendenței şi, respectiv, al des- 
cendenţei. Legătura de rudenie poate avea intensităţi diferite, poate fi 
mai apropiată sau mai îndepărtată. Distanţa între rude se măsoară cu 
ajutorul gradului de rudenie, grad ce se stabileşte în funcție de numărul 
naşterilor, adică al generaţiilor. În Codul familiei al Republicii Moldova 
nu se admite încheierea căsătoriei între rude în linie dreaptă până la al 
IV-lea grad inclusiv, între fraţi şi surori, inclusiv între cei care au părinte 
comun (art.15). În cazul rudeniei drepte, gradul de rudenie se calculează 
după numărul naşterilor prin care se stabileşte legătura de sânge între 
două persoane. Astfel, fiul şi tatăl sunt rude de gradul întâi, nepotul de 
fiu cu bunicul sunt rude de gradul al doilea. La rudenia în linie colatera- 
lă, gradul de rudenie se calculează după numărul naşterilor, pornind de 
la una din rude, în linie ascendentă, până la autorul comun, şi apoi de la 
acesta, în linie descendentă, până la cealaltă rudă. Fraţii sunt rude de 
gradul al doilea, unchiul şi nepotul de frate sunt rude de gradul al trei- 
lea, verii primari — de gradul al patrulea. 

Din punct de vedere juridic, legătura rudeniei prezintă interes în 
măsura în care legea îi recunoaşte efectele juridice (de exemplu, în 
cazul divorțului, decesului, al transmiterii moştenirii). Pe lângă aces- 
te aspecte de ordin legislativ, sociologul este interesat şi de unele 
elemente psihosociale şi morale (interdicții la căsătorie între rude, 
stabilirea obligaţiilor materiale şi morale pentru descendenţii cuplu- 
rilor concubine etc.). 

Diversele societăți din lume determină în mod diferit descendența. 
Există două modalități majore prin care poate fi stabilită descendența: 

1. Descendenţa uniliniară, care stabileşte descendența doar pe o 
linie părintească: 

e descendența parriliniară, cea mai frecventă formă în lume, în 
care descendența se stabileşte doar pe linie masculină; 

e descendența marriliniară stabileşte moştenirea doar pe linie 
feminină. 

Proprietatea, numele şi bunurile sunt transmise fie de la tată la fiu, 
fie de la mamă la fiică. Descendenţa patriliniară era mai răspândită în 
societăţile agrare şi pastorale preindustriale, deoarece bărbaţii asigurau 
o mai mare parte din bunurile necesare familiei. În societăţile horticole 
(se ocupau de cultivarea pomilor, legumelor, florilor etc.), în care fe- 
meile asigurau o mai mare parte din bunurile necesare familiei, era 
mai răspândită descendența matriliniară. 

2. Descendenţa neuniliniară, care stabileşte moştenirea atât pe li- 
nie masculină, cât şi pe cea feminină. Acest tip include: 

e descendența bilaterală, care stabileşte descendența în mod 
egal atât pe linia bărbaților şi a femeilor din partea tatălui, cât 
şi pe linia bărbaţilor şi a femeilor din partea mamei. Sistemul 
existent în Statele Unite ale Americii şi în multe alte societăți 
industriale este numit descendență bilaterală; 

e descendența dublă, care reprezintă o combinaţie liniară justă a 
sistemelor de descendență matriliniară şi patriliniară. Moşteni- 
rea este stabilită prin bărbaţii din partea tatei şi prin femeile 
din partea mamei. 

Astfel, putem conchide că familia poate fi privită dintr-o dublă 
ipostază. Mai întâi - ca unitate naturală fundamentală, fiind unicul 
grup reproducător care se înmulțește din interior, prin reproducere, 
asigurând descendența şi permanenta vieţii sociale. 

3. Din istoricul formelor de organizare familială 


Originea familiei, ca de altfel originea oricărei alte instituţii, nu poate 
fi pe deplin elucidată, deoarece în viaţa instituțională a omenirii nici o 
formă de organizare socială nu apare cristalizată dintr-o dată. În cazul 
familiei, poate mai pregnant decât la alte instituții, începutul este imper- 
ceptibil şi, în ciuda unor elemente specifice, greu de stabilit în timp. 

Criteriul de bază care separă formele de organizare familială se refe- 
ră la practicile sexuale şi maritale dominante, deci la ceea ce este defini- 
toriu în relația dintre un bărbat şi o femeie. W.M.Kephart şi D.Jedlika 
evidenţiază trei factori principali care caracterizează această relaţie: 

1) gradul de unitate al relaţiei; 

2) numărul partenerilor în relaţie; 

3) prezenţa sau absenţa coitului. 

În conformitate cu aceşti factori, distingem pe parcursul dezvoltării 
omenirii următoarele forme de organizare familială: promiscuitatea, că- 
sătoria în grup, poligamia (poliandria şi poliginia), monogamia. 

Pe primele trepte ale dezvoltării, când omul abia se desprinde din 
starea animalică, domină instinctul sexual, ceea ce i-a determinat pe unii 
cercetători, ca L.Morgan, J.Bachofen, să emită ipoteza promiscuităţii. 

Promiscuitatea se referă la interacțiuni sexuale neînfrânate, în afara 
căsătoriei. În societăţile promiscure, orice bărbat poate fi eligibil pentru 
contactul sexual cu orice femeie, nefiind respectate barierele sau legătu- 
rile de sânge. Astfel de interacțiuni sunt caracteristice celor mai multe 
dintre speciile animale, pentru simplul fapt că sexualitatea lor, spre deo- 
sebire de cea umană, nu este guvernată de reguli culturale. Cea mai mare 
parte a acestor reguli este bazată pe relaţii de sânge şi de vârstă şi de pro- 
hibiţii elaborate intra-clan (de exemplu, tabuul incestului). 

Actualmente, promiscuitatea este incompatibilă cu anumite tipuri 
de organizare umană. Dacă oamenii ar fi îngăduit libertinajul sexual 
nelimitat, problemele create de gelozie şi conflicte ar fi fost, probabil, 
de neînvins. Relaţiile promiscure ascund adesea relațiile amintind de 
cele dintr-un grup de alienaţi. Într-adevăr, supraviețuirea fiecăruia de- 
vine, în acest caz, problema de bază. Deşi pe tot parcursul evoluţiei 
sale omul a continuat să rămână o ființă agresivă, dispunând de o infi- 
nită capacitate de a uri şi a lupta, el a trebuit să-şi asigure supraviețui- 
rea. K.Jaspers menționa că singurul animal care ucide din plăcere este 

omul. Astfel, omul a trebuit să se acomodeze, înainte de toate, cu sine. 
Baza acestei acomodări a constituit-o acomodarea dintre cele două 
sexe, relaţia lor trebuind să fie destul de suportabilă pentru a oferi un 
grad de protecţie, securitate şi grijă faţă de urmaşi. 

Odată depăşit stadiul promiscuităţii, intrăm în analiza celei mai 
vechi forme a familiei, reprezentând căsătoria între câţiva bărbați şi 
câteva femei. Această formă de organizare familială este numită căsă- 
torie în grup sau poliginandrie. Căsătoria în grup a fost semnalată 
încă de primii antropologi, cum ar fi Frazer, Morgan, Briffault etc. Cu 
toate acestea, este puţin probabil să fi existat în orice societate o do- 
minantă a acestui tip de uniune familială, el fiind mai curând un con- 
struct teoretic decât o formă matrimonială instituționalizată. 

În perioada orânduirii primitive gentilice domina anume această 
formă de organizare familială sub forma familiei înrudite prin sânge şi 
a familiei “punalua”, ceea ce desemnează “tovarăş”. Familia punalua 
este o familie de grup în care tatăl unui copil rămâne necunoscut şi 
doar mama este cunoscută. Ea îşi îngrijeşte copiii, deşi numeşte “fii” 
şi “fiice” şi pe ceilalți copii ai grupului. Descendenţa se calculează 
doar pe linie maternă. Mai răspândită este familia de grup. Morgan 
consideră căsătoria în grup ca fiind prezentă pentru unele zone geogra- 
fice ale lumii chiar până la mijlocul secolului al XIX-lea. Numeroşi 
gânditori din această perioadă propuneau ca viaţa de familie să fie în- 
locuită cu forme comunitare de convieţuire. Unele dintre aceste idei au 
fost puse în practică, printre cele mai cunoscute exemple fiind Comu- 
nitatea Oneida din Noua Anglie, în SUA, înfiinţată la mijlocul secolu- 
lui al XIX-lea. Aceasta era bazată pe convingerile religioase ale lui 
John Humphrey Noyem. Fiecare bărbat din comunitate era căsătorit cu 
fiecare femeie şi toți se îngrijeau de copiii comunităţii. Grupul s-a ex- 
tins până la 300 de persoane şi a rezistat aproximativ 30 de ani înainte 
de a se destrăma. Au fost înființate şi alte comunități, atât în Anglia, 
cât şi în alte ţări occidentale. O largă varietate de grupuri comunitare a 
luat ființă în anii '60, adesea implicând relații sexuale libere în interio- 
rul grupului şi responsabilitatea colectivă pentru creşterea copiilor. Cel 
mai elocvent exemplu actual de viaţă domestică comunitară este cel al 
kibbutz-urilor din Israel. Un kibbutz este o comunitate de familii şi de 
indivizi care cooperează în vederea creşterii copiilor. În Israel există 
peste 240 de kibbutz-uri cuprinzând aproape 100 000 membri. Cele 

mai mici nu depăşesc 50 membri, în timp ce cele mai mari includ până 
la 2000 de oameni. Fiecare kibbutz se comportă ca şi cum ar fi o fami- 
lie, îngrijirea copiilor fiind considerată responsabilitatea întregii co- 
munităţi, şi nu a familiei. În unele dintre ele, copiii locuiesc în “case 
ale copiilor” construite special şi nu cu părinţii lor, deşi îşi petrec, de 
regulă, sfârşitul de săptămână în familie. 

În legătură cu această formă de familie s-a stabilit că a fost carac- 
teristică numai regiunilor unde hrana se putea procura relativ uşor, 
fără a implica forța fizică a bărbatului pentru asigurarea traiului. Fami- 
lia devine mai stabilă în organizarea ei atunci când se complică condi- 
tiile procurării hranei. Diviziunea muncii între sexe va determina tră- 
sături specifice organizării familiei, diferențieri ce corespund evoluţiei 
economice şi sociale 

Prin anii '70, ca o replică la adresa restricţiilor întru fidelitate, 
unii tineri au aderat la comunitatea sexuală în grup. Majoritatea aces- 
tor comunități deschise se destramă în câteva luni sau după cel mult 
câțiva ani. Drept exemplu poate servi şi micul grup de tineri din San 
Francisco care îşi spuneau Kerista Village. Din relatările lui P.Hauck 
aflăm că acest grup era format din 5 femei şi 3 bărbaţi şi că au convie- 
tuit împreună timp de 9 ani. Acelaşi autor se întreabă: dacă 8 persoane 
pot convieţui împreună, 90 de milioane de ce nu ar încerca? 

Din punct de vedere psihologic, ne putem da seama că problemele 
geloziei şi a conflictelor între sexe se intensifică, iar tabuul incestului 
devine serios zguduit în aceste familii comunitare cu copii ai căror 
paternitate nu este cunoscută. 

O altă formă de organizare familială este poligamia. Poligamia re- 
prezintă un principiu acceptat de unele popoare, conform căruia căsăto- 
ria se poate realiza între un partener de un sex şi mai mulți parteneri de 
celălalt sex. Ea are două forme derivate: poliandria şi poliginia. 

Poliandria este definită de Levinson şi Malone drept formă de 
familie, alcătuită dintr-o femeie-mamă, copiii ei şi doi sau mai mulţi 
bărbaţi. Pentru ca o familie să fie considerată poliandrică, fiecare 
dintre soți trebuie să fie tatăl al cel puțin unuia dintre copiii femeii. 
În acord cu această definiție, poliandria este foarte rară. Printre cele 
mai cunoscute societăţi poliandrice sunt: Todas din India, Sherpa din 
Nepal, Ţăranii din Tibet, Kandyan Sindhalese din Şri Lanka şi 
Marquesans din Polynezia. 

O caracteristică specifică în căsătoria poliandrică este că bărbaţii au 
avut, de regulă, anumite relaţii între ei, anterioare căsătoriei. Cel mai 
frecvent, ei sunt fraţi sau asociaţi în afaceri. În cazurile clasice, polian- 
dria este asociată cu condiţiile grele ale existenței, care favorizează o 
atitudine socială pozitivă faţă de bărbaţi şi descurajează naşterea fetelor. 
Astfel, în populaţia Todas se acceptă infanticidul fetițelor, ca formă de 
limitare a populaţiei, ceea ce favorizează simultan menţinerea poliandri- 
ei. Ea serveşte astfel unui dublu scop: să ofere o femeie mai multor băr- 
baţi şi să asigure subzistenţa cu ajutorul mai multor susţinători econo- 
mici bărbaţi, situație mai avantajoasă decât în cazul unui singur bărbat. 
În afara factorului economic, e greu de susținut un alt beneficiu al poli- 
andriei ca formă de familie. Determinarea paternităţii devine o proble- 
mă, iar sentimentul geloziei trebuie să fie sub un control constant. 

Cea de-a doua formă a poligamiei — poliginia — reprezintă că- 
sătoria unui bărbat cu două sau mai multe soţii. Această formă de 
convieţuire este foarte răspândită, uneori chiar şi în societăţi în care 
domină monogamia, dar care permit, alternativ, poliginia. Ea este 
larg practicată în Africa, dar este condamnată de Biserică în ţările 
de religie creştină. 

În unele societăți, cum ar fi Ashante, mai mult de 70% dintre fe- 
mei fac parte din familii poliginice. Situaţia nu este însă tipică pentru 
toate ţările africane. În Benin, Gabon, Senegal, Tanzania, Togo şi Zair 
unul din patru bărbați căsătoriți trăiesc în familii poliginice. 

La aborigenii din regiunile montane din Ecuador şi Peru, numiţi 
Jivaro, cunoscuţi pentru ciudata lor abilitate de a-şi “micşora” capul 
până la dimensiunile unei portocale, 90% din femeile lor trăiesc în 
familii poliginice, foarte numeroase din punctul de vedere al sexului 
feminin, numărul bărbaților fiind foarte redus. 

În anumite societăţi poliginice, echitatea poate fi consolidată prin 
restrângerea căsătoriei multiple la surorile primei soţii. Aceasta este 
cunoscută sub numele de “sororal polygyny” şi se referă la un aranja- 
ment contractual prin care un bărbat se angajează să-şi ia toate neves- 
tele din acelaşi grup familial. Astfel, când o soţie decedează sau este 
sterilă, ea este înlocuită de una din surorile sale. 

În mod similar, există şi o practică prin care un bărbat este obligat 
să se căsătorească cu văduva fratelui său decedat (obicei numit în lim- 
ba engleză “levirate”). Un studiu realizat asupra poliginiei nigeriene 


- 93 - 


ne indică o dificultate cu care se confruntă aceasta: există o incidență 
mult mai mare a delincvenţei juvenile printre familiile poliginice, de- 
cât în cadrul celor monogame. Cercetătorul indian Denga a studiat, 
comparativ, cele două tipuri de familie sub aspectul vandalismului, 
luptelor între “bande”, furtului, utilizării drogurilor etc. Cu excepția 
luptelor între “bande”, unde comportamentul celor două grupe de fa- 
milii era similar, copiii din familiile poligame comiteau în mai mare 
măsură infracţiuni, decât cei proveniţi din familii monogame. 

Un alt studiu comparativ între familii monogame şi poligame a 
fost efectuat în anul 1985 de către Durganand şi Shalini pe structuri 
familiale existente în India. Autorii constată diferenţe în privinţa dez- 
voltării intelectuale a copiilor, în formarea celor crescuţi în familii 
monogame (Ql-ul copiilor era, în medie, mai crescut), faţă de cei din 
familiile, în ordinea: poliandrice, poliginice şi poliginandrice. 

Poliginia este considerată de către cei care o practică o formă de 
prestigiu şi de profit, dar numai bărbaţii bogați îşi permit căsătoriile 
multiple, întrucât este necesar să se achite un preţ al logodnei. Din 
acest motiv, chiar şi în societățile în care poliginia se bucură de un 
prestigiu ridicat, un număr mare de familii, îndeosebi din categoriile 
sărace, sunt monogame. 

Una dintre cele mai cunoscute forme de organizare familială spe- 
cifică pentru majoritatea țărilor europene este monogamia. Monoga- 
mia reprezintă forma de căsătorie între un singur bărbat şi o singură 
femeie. Deosebim monogamia serială, care permite după divorţ, deces 
sau disoluţie recăsătorirea, şi monogamia strictă, care este căsătoria 
până la văduvie, sau chiar mai restrictivă, nepermițând recăsătorirea 
după moartea unuia dintre soți. 

Coexistenţa monogamiei cu poligamia atestă caracterul ei gene- 
ral. Acest lucru i-a determinat pe cercetători să o considere ca forma 
cea mai naturală şi corespunzătoare speciei umane. Cercetătorii au 
constatat că în societățile primare întâlnim trăsături comune de orga- 
nizare, şi anume: 

- grupuri familiale, la care apartenenţa este stabilită pe baza legă- 
turilor biologice, reale sau presupuse; 

- grupuri asociative, la care apartenenţa se stabileşte pe baza 
unor afinități şi a unor interese comune. 

Familiile monogame cele mai cunoscute şi care au avut ponderea cea 
mai importantă de-a lungul timpului sunt familia extinsă (caracteristică 
societăţii tradiționale) şi familia nucleară (specifică societății moderne). 

De exemplu, în societatea tradițională, instituția familială repro- 
duce valorile, normele şi comportamentele culturii majoritare. În ra- 
port cu această cultură, celelalte culturi care erau prezente (în propor- 
ție mică, atât ca număr, cât şi ca intensitate) erau considerate “margi- 
nale sau derivate”. 

Modernitatea se pare că reuşeşte să treacă peste asemenea feno- 
mene, deoarece o dată cu trecerea timpului începe să se impună tot 
mai mult o diversitate de moduri de viaţă, şi nu un tipar unic, nebla- 
mabil social. În societatea modernă, mult mai instabilă decât cea 
tradițională, orice cultură, inițial minoritară, poate să se impună mai 
târziu şi, de aceea, este mult mai riscantă etichetarea şi stigmatizarea. 

Mai mult, se poate observa că orice domeniu al realităţii sociale 
este afectat, iar ceea ce se întâmplă cu familia reprezintă, până la un 
anumit punct, o reflectare a crizei prin care trece societatea, o imagine 
a mutaţiilor semnificative ce au răscolit contemporaneitatea în trecerea 
de la tradiționalism la modern. 

Prezentul ne oferă seturi de valori diferite, iar diversitatea se im- 
pune cu tot mai multă putere în fața uniformității. Tocmai de aceea, 
suntem martorii unei oferte spectaculoase şi atrăgătoare în materie de 
relații interpersonale. Din această perspectivă, familia s-a adaptat cu 
uşurinţă pulsiunilor schimbării, cu toate că mulţi specialişti o vedeau 
impenetrabilă şi indestructibilă, baza unei stabilități într-o lume gu- 
vernată de haos. 

Cercetarea familiei tradiționale a reliefat că valoarea focală a sti- 
lului său de viaţă o constituie “autoritatea”. Ea este susținută îndeosebi 
de următoarele valori: ierarhie, conformism, represiune. Acestea defi- 
nesc un stil de viață al familiei ce consacră superioritatea părinţilor 
asupra copiilor, a vârstnicilor asupra tinerilor, a bărbaţilor asupra fe- 
meilor, a fraților mai mari asupra celor mai mici etc. lerarhia este bine 
stabilită, iar cei care nu se conformează devin ţinta represiunii, sub 
orice formă de manifestare a ei. 

Valorile familiei contemporane întemeiază un stil de viaţă distinct 
de cel al familiei tradiționale: autorităţii i se substituie ca valoare foca- 
lă “cooperarea”. Ea este susținută de valori ca: egalitatea, schimbarea, 

comunicarea. Cooperarea dintre membrii familiei este rezultatul 
schimbării mentalităților, schimbare ce a fost impusă de o serie de fac- 
tori. Această cooperare a făcut posibilă egalitatea, a înlesnit comunica- 
rea, a favorizat chiar schimbarea, căci relaţiile familiale nu mai sunt 
dominate de ierarhie şi represiune. 


Întrebări recapitulative: 

1. Delimitaţi abordarea sociologică de cea juridică a familiei. 

2. Definiţi principalele tipuri de familie în dependenţă de criteriile: locu- 
ință, numărul de generaţii, poziția persoanei în cadrul familiei, 
normalitatea. 

3. Caracterizaţi tipologia familiei înaintată de Fr. Le Play. 

4. Explicaţi esența fenomenului rudeniei. 

5. Analizaţi caracteristicile principale ale formelor de organizare familia- 
lă. 

CAPITOLUL II 
SOCIALIZAREA - PROCES SOCIAL FUNDAMENTAL 


1. Definirea procesului de socializare 


Omul este o ființă socială. Chiar din primele zile ale existenţei sale 
el este înconjurat de semenii săi, este inclus în diverse relaţii sociale, 
prin intermediul cărora însuşeşte şi interiorizează valori fundamentale 
comune, simboluri, reprezentări colective, aşteptări etc. Formarea per- 
sonalității umane este rezultatul unui proces complex de socializare, în 
care interacționează factorii personali, de mediu şi culturali. Socializa- 
rea este un proces psihosocial de transmitere-asimilare a atitudinilor, 
valorilor, cunoştinţelor, modelelor de comportare specifice unui grup 
sau comunități în vederea formării, adaptării şi integrării sociale a unei 
persoane. În acest sens, socializarea este un proces interactiv de comu- 
nicare, care presupune dubla considerare a dezvoltării personale şi a 
influențelor sociale. Din punct de vedere psihologic, ea reflectă modul 
personal de receptare şi de interpretare a mesajelor sociale. 

Socializarea este modalitatea prin care un organism biologic este 
transformat într-o ființă socială, capabilă să acţioneze împreună cu 
alţii. Fără socializare, societatea nu ar putea supraviețui cum, de altfel, 
nici individul nu ar putea supravieţui în afara societății. 

Procesul socializării începe din timpul copilăriei, când intervin 
primele contacte sociale şi experienţe de viaţă, derulându-se de-a lun- 
gul întregii vieţi, pe măsura dobândirii de către individ a noi statusuri 
şi roluri succesive. Conţinutul socializării are atât o semnificaţie psi- 
hologică (maturizarea), una culturologică (interiorizarea normelor şi a 
valorilor sociale), cât şi una sociologică (deprinderea cu rolurile socia- 
le şi elaborarea unor comportamente adecvate). 

Socializarea cuprinde în mod necesar două laturi: integrativ- 
adaptativă şi transformator-creativă. În acest sens, un individ este 
socializat atunci când este învăţat să se comporte în mod creativ, în 
concordanță cu modurile de gândire şi simţire specifice societăţii în 
care trăieşte, să selecteze conduite compatibile cu cerinţele rolurilor 
sociale pe care trebuie să le îndeplinească cu creativitate. 

Procesul de socializare include în sine diferite aspecte: personal, 
moral, politic. 

Socializarea profesională are două momente importante: pregăti- 
rea, în cadrul şcolii, pentru viitoarea profesie (caracterizată preponde- 
rent prin manifestarea laturii anticipative) şi integrarea profesională la 
locul de muncă. Începuturile socializării profesionale sunt marcate de 
opţiunea pentru o anumită profesie. Aici este remarcabilă următoarea 
constatare semnificativă: cu cât maturizarea (identificată cu existenţa 
preocupării pentru model şi ideal) prezintă valori mai ridicate cu atât 
mai clar se definesc opţiunile profesionale. 

Socializarea morală. Începuturile acestui studiu este stabilit în pe- 
rimetrul cercetărilor efectuate de Jean Piaget asupra dezvoltării perso- 
nalităţii. Pornind de la el, Lawrence Kohleberg distinge trei stadii în 
evoluţia morală a personalităţii: de la stadiul preconvențional, în care 
respectarea normelor morale are la bază mecanismul pedepsei şi răs- 
plăţii, la cel convenţional, caracterizat prin conformarea la colectivita- 
te şi, în sfârşit, la stadiul superior, postconvenţional, în care respecta- 
rea normelor este o alegere individuală. Aceasta nu înseamnă însă că 
toţi tinerii parcurg integral aceleaşi stadii. 

Socializarea politică. Unii sociologi au ajuns la concluzia că atât 
convingerile şi atitudinile, cât şi comportamentul politic se formează 
şi se dezvoltă în anii tinereţii. Socializarea politică cuprinde următoa- 
rele etape succesive: 

- perceperea unui univers simbolic (în jurul vârstei de 5 ani); 

- recunoaşterea unui univers politic (5-6 ani); 

- constituirea unei ordini politice intuitive (7-11 ani); 

- constituirea unei ordini politice concrete (12-13 ani); 

- elaborarea unei ordini problematice conflictuale (14-16 ani); 

- gândirea politică concretă, abstractă, ideologică (după 17 ani). 

Adolescenţa şi începutul vârstei adulte sunt perioade cruciale pentru 
formarea şi dezvoltarea conştiinţei şi a comportamentului politic. 

Socializarea se poate efectua atât pe verticală, prin intermediul 
adulților, cât şi pe orizontală ("intersocializare"”), prin intermediul ce- 
lor de aceeaşi vârstă. 

Sociologii fac diverse afirmaţii referitor la modalitățile de socializa- 
re şi impactul lor asupra formării personalității umane. Em. Durkheim 
insistă asupra socializării ca constrângere exercitată de societate asupra 

individului. G. Tarde interpretează socializarea ca voință individuală de 
a imita. H. Coolez spunea că socializarea depinde de modul în care ne 
contemplăm în privirea tuturor celorlalți, depinde de judecăţile lor asu- 
pra noastră. E.H. Mead pretinde asupra faptului că "Sinele" nu este pre- 
zent la naştere, ci se dezvoltă prin experienţa socială, atrăgând atenția 
asupra binefacerilor socializatoare ale jocului (de roluri). 

Socializarea reprezintă, în ansamblul său, procesul început de la cea 
mai fragedă vârstă prin care individul îşi însuşeşte normele, valorile, re- 
gulile de conduită compatibile cu modelul etico-normativ al societății. 


2. Teorii ale socializării 


Procesul de socializare a format obiectul numeroaselor analize 
ştiinţifice, având drept scop evidenţierea factorilor determinanţi ai so- 
cializării, a agenților de socializare, a mecanismelor prin care aceasta 
se realizează. Aceasta a dus la apariţia diverselor teorii ale socializării. 

Dintre cele mai importante şi mai complete teorii ale socializării sunt 
menționate: psihanaliza, teoriile învăţării, teoriile dezvoltării cognitive. 

În continuare ne vom referi la analiza acestor teorii. Una dintre 
primele teorii ale socializării este psihanaliza. 

Autorul acestei teorii, psihologul german Sigmund Freud, aprecia 
importanţa factorilor biologici (a naturii) şi a experienţei sociale (a 
educaţiei) pentru dezvoltarea personalităţii umane. 

Una dintre necesităţile umane fundamentale care ajută la modela- 
rea comportamentului uman este erosul, "instinctul vieţii”, care expli- 
că nevoia oamenilor de a stabili legături între ei şi de a-şi manifesta 
afecțiunea. Cealaltă este thanatos, "instinctul morţii”, baza înclinaţiei 
agresive a omului. Aceste două impulsuri deseori se află în opoziţie, 
iar drama vieţii umane este o consecință a acestui conflict. 

În opinia lui S.Freud, personalitatea umană este compusă din trei 
elemente: Sinele, Supraeul şi Eul, a căror interacțiune constituie sub- 
stanţa vieţii mintale. 

Sinele reprezintă impulsurile biologice universale, care deseori cer 
satisfacție imediată. El este, în mare măsură, inconştient şi operează pe 
baza "principiului plăcerii". Din perspectivă psihanalitică, sugarul este 
esențialmente un sine, un mănunchi de nevoi biologice care cer satis- 

facere imediată. În personalitate Sinele este reprezentat prin Supraeu, 
care este similar cu ceea ce numim "conştiinţă". Iniţial, el este format 
din prescripțiile şi prohibiţiile impuse copilului de către părinți. Pe 
măsură ce copilul creşte, contribuţiile la Supracu se măresc. 

Deseori Sinele şi Supraeul se află în opoziţie: Sinele vrea ceva, iar 
Supraeul îl constrânge din cauza normelor sociale. Aici intervine cel de-al 
treilea element — Eul, care are sarcina de a media acest conflict. 

Eul este acea parte a personalităţii care este în contact cu realita- 
tea. El mediază între pretenţiile deseori irealiste ale individului şi ce- 
rințele uneori restrictive ale Supraeului, încercând să le adapteze pe 
amândouă la realitatea socială. 

În esență, personalitatea conţine în ea conflictul care există între el 
şi societate, între natură şi educaţie. 

Personalitatea umană se dezvoltă, trecând printr-o serie de stadii 
succesive pe care S.Freud le-a numit "stadiile dezvoltării psihosexuale”, 
care sunt determinate de fixarea libidoului. Primul stadiu, care se mani- 
festă în timpul primului an de viaţă, este stadiul oral, în care sugarul 
caută plăcere prin activităţile orale, cum este suptul şi muşcatul. Al doi- 
lea stadiu, care se manifestă în timpul celui de-al doilea an, este stadiul 
anal, a cărui funcţie constă în controlul instinctelor. Următorul stadiu, 
falic, cuprinde vârsta de la 3 până la 5 ani şi reprezintă perioada conşti- 
entizării sexuale inițiale, fiind perioada conflictului oedipal, care se re- 
feră la tendinţa copilului de a forma un ataşament afectiv puternic, cu 
complicații sexuale față de părintele de sex opus şi de a dezvolta o reali- 
tate ostilă față de părintele de acelaşi sex. Acest conflict este rezolvat 
prin renunţarea la ataşamentul puternic al copilului faţă de părintele cu 
sex opus şi identificarea cu părintele de acelaşi sex. În stadiul /atenței, 
care începe aproximativ de la 5 ani şi derulează până la pubertate, sexu- 
alitatea scade în importanță, dezvoltarea personalităţii fixându-se pe 
dezvoltarea fizică şi pe deprinderile intelectuale. Stadiul genital constă 
în revenirea energiei sexuale, datorate schimbărilor hormonale ale pu- 
bertăţii. Însă, în acest stadiu instinctul sexualităţii este mai matur, impli- 
când totodată împărtăşirea plăcerii sexuale cu altcineva. 

Aceste faze sunt considerate moştenire biologică universală a speciei 
umane. Răspunsul la libidoul care stârneşte pofte este important pentru 
dezvoltarea personalității. Pentru S.Freud dezvoltarea personalității depinde 
de interacţiunea caracteristicilor noastre biologice şi de experienţa socială. 

O altă teorie a socializării este teoria învățării. Conform acestei 
teorii, individul trăieşte din experiențe în care constată anumite legă- 
turi între fapte şi anumite consecințe ale acțiunilor sale. Teoriile 
behavioriste au arătat că, dacă asupra individului se repetă un anumit 
număr de stimuli, la acesta se dezvoltă un anumit număr de reacții care 
devin, pe parcurs, mai mult sau mai puțin automatisme. Preluând ana- 
logic ideea reflexului condiţionat al lui Pavlov, putem afirma că învă- 
tarea socială are ca rezultat dezvoltarea la copil a unui anumit număr 
de reflexe sociale. Reflexele sau reacțiile condiționate dobândite în 
copilărie se vor manifesta şi la vârsta adultă, cu anumite diferenţe re- 
zultate din experiența de viaţă a individului. 

Învăţarea se realizează asociativ prin condiționare operantă şi prin 
învăţare. Prin condiționare operantă individul învaţă din experienţele 
sale trecute, reține consecinţele comportamentului său. În acest fel, el 
va putea repeta comportamentele ale căror consecinţe le doreşte şi le 
va evita pe cele cu consecinţe neplăcute. 

Învăţarea prin întărire poate fi realizată prin modul similar dresa- 
jului animalelor. În momentul în care animalul exercită o mişcare con- 
formă cu intenţiile dresajului, el primeşte un stimul pozitiv (de exem- 
plu, hrană), iar când exercită o mişcare pe care dresorul nu o vrea, 
animalul primeşte un stimul negativ (spre exemplu, este lovit). Aceşti 
stimuli, fiind repetați de mai multe ori, la animal se formează reflexe- 
le, adoptând doar comportamente asociate cu consecințe pozitive. În 
mod analogic se procedează şi cu copiii: sunt încurajate, stimulate 
comportamentele dorite şi sunt reprimate, descurajate cele nedorite. 

Învăţarea se poate face nu numai prin condiţionare sau prin pro- 
pria experienţă. Învăţarea se mai realizează şi prin observarea compor- 
tamentului altora, prin interacțiunea cu alţi oameni. Învățarea obser- 
vațională constă în dobândirea unor răspunsuri prin observarea altor 
oameni, fără ca individul să fi fost în situaţia de a da primul aceste 
răspunsuri. Învăţarea se realizează progresiv, etapă cu etapă. 

Socializarea este explicată şi de teoriile dezvoltării cognitive. Re- 
prezentant al acestei teorii este Jean Piaget. 

Spre deosebire de S.Freud, J.Piaget şi-a concentrat atenţia asupra 
zonei dezvoltării cognitive. 

Din experienţele efectuate în privința modurilor de gândire a ființei 
umane, J.Piaget a conchis că copiii nu colectează informația în mod pasiv, 
ci analizează, selectează, reactualizează ceea ce văd, aud şi simt în lumea 

înconjurătoare. Are loc un proces mintal, denumit cogniţie, de utilizare a 
informaţiei provenite din mediu şi din memorie în luarea deciziilor. 

Dezvoltarea cognitivă parcurge mai multe stadii (etape). Fiecare 
stadiu implică dobândirea unor noi deprinderi şi depinde de încheierea 
cu succes a celui precedent. J.Piaget distinge patru stadii în dezvolta- 
rea cognitivă a copilului. 

Primul stadiu, senzorial-motor, se manifestă în primii doi ani de 
viață. Până la vârsta de aproximativ patru luni, un bebeluş nu se poate 
deosebi pe sine de mediu. De exemplu, copilul nu diferențiază obiec- 
tele de persoane, nu este conştient că există altceva în afara câmpului 
său vizual. El învaţă treptat să deosebească oamenii de obiecte, ajun- 
gând să-şi dea seama că acestea au o experienţă independentă de per- 
cepţiile sale imediate. În decursul acestui stadiu copilul învaţă prin 
simțuri, prin atingerea obiectului, prin manipularea lui, prin explorarea 
fizică a mediului. În această perioadă copiii nu sunt în stare să folo- 
sească simboluri şi nici nu se pot angaja în gândirea superioară. Lu- 
mea lor este experienţa fizică directă. 

Cel de-al doilea stadiu, preconvențional, durează de la vârsta de 
2 ani până la 7 ani, când la copil începe să se dezvolte rapid capacita- 
tea de a utiliza simboluri (în special limbajul). Copiii încep să concea- 
pă, cel puțin într-o formă rudimentară, lucruri pe care nu le văd şi nu 
le ating, putând astfel distinge între fantezie şi realitate. Viziunea ca- 
racteristică a copiilor în acest stadiu este egocentrismul. Acest concept 
nu se referă însă la egoism, ci la tendinţa copilului de a interpreta lu- 
mea în mod exclusiv în termenii propriei sale poziţii. De exemplu, 
băieţelul sau fetița nu înțeleg că alţii văd obiectele dintr-o perspectivă 
diferită de a sa. Ţinând o carte în faţa sa, copilul poate întreba despre o 
imagine din ea fără a-şi da seama că persoana care stă în faţa lui nu 
poate vedea decât coperta cărții. 

Stadiul al treilea, operațional concret, durează de la 7 ani până la 
10 ani. Pe parcursul acestui stadiu la copil se dezvoltă capacitatea de a 
gândi logic şi de a aprecia perspective alternative. Copiii concep natu- 
ra cauzei şi a efectului. Totuşi, gândirea lor continuă să rămână legată 
mai curând de obiecte şi evenimente concrete, identificabile, decât de 
idei abstracte. În acest stadiu ei încep să înţeleagă perspectiva altora şi 
să vadă posibilitatea existenţei punctelor de vedere alternative, acesta 
fiind un pas important spre dezvoltarea lor socială. 

Al patrulea stadiu, şi ultimul - operațional formal, cuprinde vârsta 
între 11-15 ani. În această perioadă adolescenţii încep să gândească 
logic. Atunci când se confruntă cu o problemă, ei sunt capabili să ana- 
lizeze toate modalitățile posibile de a o rezolva şi le parcurg în mod 
teoretic spre a găsi o soluţie. Această capacitate de a gândi abstract le 
îngăduie să depăşească limitările timpului şi ale spaţiului. 

În concepţia lui J.Piaget, individul şi mediul sunt într-o continuă 
interacțiune. Procesul de socializare nu este uniform pentru toți indivi- 
zii, deoarece intervin diferenţe în capacităţile cognitive ale individului. 


3. Etapele socializării şi formele ei 


Socializarea începe din primele zile de viaţă şi continuă de-a lungul 
întregii vieţi. Ca proces stadial şi continuu, niciodată total sau încheiat, 
socializarea presupune două etape (stadii) principale: etapa socializării 
primare (de bază) şi etapa socializării secundare (continue). 

Socializarea primară este procesul prin care se formează primul 
univers social al individului. Individul devine capabil să facă faţă vie- 
tii sociale prin includerea lui în elementele sociale de bază: norme, 
valori, credinţe, reguli de comportare etc. Socializarea primară debu- 
tează o dată cu naşterea şi are funcția de a transforma fiinţa biologică 
în ființă socială prin apropierea lumii-viață a primelor grupuri de con- 
tact, printre care familia deţine locul principal. 

Fiecare individ este plasat prin naştere în interiorul unor structuri 
sociale obiective. Contactul său cu aceste structuri nu este însă direct, 
ci mijlocit. Agenţi ai socializării primare sunt aşa-numiții alți semnifi- 
cativi (părinţi, membri ai familiei, rude, alte persoane), care au rolul 
de a media pentru el realitatea obiectivă. Prin urmare, realitatea cu 
care copilul vine în contact din primele clipe ale vieţii şi pe care o in- 
teriorizează, făcând-o a sa, este lumea-viaţă a celuilalt semnificativ. 

Conținuturile specifice apropiate în cursul socializării primare vari- 
ază de la o societate la alta în funcție de definițiile date copilului şi copi- 
lăriei. Ele variază chiar şi în cadrul aceleiaşi colectivităţi, fiind transmi- 
se în mod diferit, atât în funcție de definițiile sociale ale unor particula- 
rități biologice (vârstă, sex), cât şi de distribuţia socială a cunoaşterii. 
Instrumentul principal şi privilegiat al socializării primare este limbajul. 

Prin intermediul limbajului copilului îi sunt transmise modele de condu- 
ită, care pot fi aplicate imediat sau ulterior în viaţa cotidiană şi care 
permit identificarea sau diferențierea sa în raport cu alte persoane. 

Pe lângă dimensiunea cognitivă, socializarea primară implică şi o 
importantă dimensiune afectivă, destul de importantă pentru perioada 
copilăriei. Aprecierea limii-viaţă este condiționată de identificarea emoţi- 
onală a copilului cu altul semnificativ. Preluând rolurile şi atitudinile 
acestuia, copilul le transformă în roluri şi atitudini proprii, adoptând tot- 
odată şi imaginea pe care o are altul semnificativ cu privire la persoana sa 
(a copilului). Astfel, copilul devine capabil de autoidentificare, dobândind 
o identitate subiectiv coerentă, ordonată şi admisibilă. 

În cursul diverselor experienţe cu diferiţi alți semnificativi, rolurile 
şi atitudinile apropiate parcurg un proces de abstractizare progresiv, de 
la cele asociate unei persoane concrete la cele generale şi impersonale. 
Această abstractizare este numită altul generalizat. Din momentul în 
care altul generalizat s-a constituit în conştiinţa copilului, acesta dobân- 
deşte o identitate în raport cu societatea, iar autoidentificarea sa capătă 
stabilitate şi continuitate. Aici socializarea primară se încheie. 

Dimensiunile sociale dobândite prin socializarea primară sunt com- 
pletate pe parcurs cu elemente noi. Procesul prin care persoana îşi mo- 
difică comportamentele şi asimilează noi modele culturale şi compor- 
tamentale, îşi asumă noi sisteme de valori, noi atitudini şi roluri este 
definit ca socializare secundară. Conținuturile interiorizate în cursul 
socializării secundare reprezintă o cunoaştere specializată. Cu alte cu- 
vinte, ea asigură învăţarea rolurilor instituționale. Agenţii socializării 
secundare sunt percepuți, de obicei, ca funcţionari ai instituţiei, dar pot 
coincide şi cu agenții socializării primare (părinţi, în principal). 

Comparativ cu socializarea primară, identificarea emoţională a ac- 
torului este diminuată mult. Socializarea secundară se desfăşoară în 
condiţiile de neutralitate afectivă. Agenţii socializării nu mai sunt, în 
mod necesar, alții semnificativi, ci sunt percepuți ca funcţionari ai in- 
stituției. Simpla identificare mutuală pe care o impune comunicarea 
obişnuită este suficientă. Interacțiunea poate fi formalizată, iar rolurile 
au un înalt grad de anonimat. Conţinutul cunoaşterii dobândite în acest 
fel este mai puţin subiectiv. Totuşi, identificarea emoţională cu agen- 
tul socializării este, uneori, necesară. Este cazul socializării pentru 
roluri a căror exercitare impune implicarea afectivă a individului (spre 

exemplu, rolurile artistice sau religioase). Însă, chiar şi în aceste situa- 
ţii, identificarea emoţională nu este totală, ci merge doar până la un 
punct definit ca necesar şi suficient pentru reuşita socializării. 

În condiţiile în care diviziunea muncii şi distribuţia socială a cunoaş- 
terii au un nivel scăzut de complexitate, agenţii socializării secundare pot 
coincide cu cei ai socializării primare (părinții, în special). O dată cu evo- 
luţia socială şi cu creşterea gradului de complexitate a fenomenelor amin- 
tite, rolul familiei în socializarea secundară decade, ea revenind altor in- 
stante care necesită, de cele mai multe ori (dacă nu chiar totdeauna), un 
ansamblu de operaţii specializate şi un personal specializat. 

Socializarea secundară este condiţionată de conținuturile însuşite în 
cursul socializării primare. Realitatea subiectivă secundară este constituită 
pe fundalul celei cristalizate anterior, care are un accent de realitate mai 
mare. De aici rezultă două consecinţe: 1) socializarea primară este deosebit 
de importantă pentru individ, întrucât ea plasează structurile de bază ale 
Sinelui şi ale lumii; primii ani de viață şi primii alți semnificativi (părinţi, 
membri ai familiei, alte persoane sau grupuri ) oferă o orientare în şi către 
lume, conturând limitele receptivităţii ulterioare a individului; 2) reuşita 
oricărei socializări secundare este condiționată de consistenţa conținuturi- 
lor noi cu cele achiziționate anterior, care funcționează ca filtru. 

Deşi socializarea este un proces global, ea se realizează în cadrul unor 
grupuri, în medii sociale diferenţiate. Din acest motiv, socializarea poate 
avea o formă pozitivă conformă cu valorile, normele, aşteptările sociale 
promovate de către societate, sau negativă, contrară aşteptărilor, normelor, 
valorilor sociale generale, proprie unor grupuri periferice sau subculturi. 
Socializarea pozitivă mai poate fi numită şi socializare normală şi concor- 
dantă, deoarece se realizează în acord cu normele, valorile specifice socie- 
tății date, iar socializarea negativă mai poate fi numită şi discordantă, de- 
oarece presupune un conflict cu normele şi valorile specifice societăţii. 

Utilizând aceste două perechi de tipuri de socializare, putem efec- 
tua o clasificare a acesteia identificând patru forme: 


N Ea a 


SOCIALIZARE sa 

În prima formă (pozitiv-concordantă), socializarea se realizează 
conform unor valori şi norme sociale fundamentale şi în concordanţă 
cu valorile şi normele promovate de socieatatea globală. 

În forma a doua (pozitiv-discordantă), socializarea se realizează în 
conformitate cu valorile şi normele sociale fundamentale, dar în discor- 
danță cu unele norme şi valori promovate de unii agenţi socializatori. 

În forma a treia (negativ-concordantă), socializarea se realizează 
în conformitate cu normele, valorile promovate la nivel social, dar 
neconformă cu normele şi valorile promovate de socializarea globală. 

În forma a patra (negativ-discordantă), socializarea se realizează con- 
trar normelor şi valorilor fundamentale şi celor promovate la nivel social 
global. În acest caz, avem o socializare deviantă în raport cu socializarea 
globală, dar conformă cu normele unui grup sau subculturi. O astfel de 
socializare poate fi întâlnită în cazul unor societăți marginale (care refuză 
societatea înglobată) sau delincvente, raportate la o subcultură delincventă. 

Distincţiile dintre pozitiv-negativ, concordant-discordant nu sunt 
întotdeauna uşor de făcut. Ele presupun raportarea la anumite valori 
generale, dificil de operaționalizat în cercetarea sociologică. 

O altă formă de socializare, aptă să permită adaptarea în perspec- 
tiva unor mutații sociale viitoare, care ar cuprinde fenomenele socia- 
lizatoare ce pot îndeplini o funcţie pregătitoare pentru viitor, este 
numită anticipativă. 

Socializarea anticipativă are un caracter implicit şi neformal, 
deoarece nu presupune forme instituţionale sau persoane care să se 
ocupe special, în mod expres, de aceasta. Ea presupune o adaptare 
prospectivă la o succesiune posibilă de roluri viitoare, pregătind indi- 
vidul uman pentru "cicluri viitoare" ale vieții sale, motiv din care acest 
fenomen este deosebit de important sub aspect formativ (în pregătirea 
tinerilor pentru anumite activităţi şi roluri socioprofesionale). 

Ştim că realitatea subiectivă este permanent modificată. Socializa- 
rea secundară modifică realitatea construită în cursul primei socializări; 
mai mult, pluralitatea “lumilor” trăite face ca multiplele socializări se- 
cundare să se succeadă sau să se suprapună, fiecare aducând transfor- 
mări identităţii individuale. În decursul vieţii apar situaţii care determină 
individul să înveţe roluri complet noi şi să le abandoneze pe cele vechi. 
Spre exemplu, un student în primul an de studii va avea de învăţat roluri 
foarte diferite de cele ale elevului. Dacă va locui într-un cămin studen- 

tesc, el va trebui să se adapteze unui mediu de viaţă diferit de cel famili- 
al. O persoană care se pensionează îşi abandonează o mare parte din 
rolurile anterioare şi intră într-un nou rol, de pensionar. În aceste situaţii 
intervine re-socializarea, care constă într-un proces de învăţare a unor 
roluri noi şi de abandonare a unor roluri anterioare. Eficacitatea re- 
socializării depinde, în mare parte, de receptivitatea individuală, dar şi 
de intensitatea controlului social exercitat de noi agenţi de socializare. 


4. Agentii socializării 


Socializarea este realizată de numeroşi agenţi, dintre care cei mai 
importanţi sunt familia, grupurile-perechi (sau de vârstă), şcoala şi 
mijloacele de comunicare în masă. 

În orice societate familia constituie factorul primordial al formării 
şi socializării copilului. Ea reprezintă cadrul principal în interiorul că- 
ruia se modelează personalitatea copilului. În familie se stabilesc pri- 
mele şi cele mai durabile relaţii intime. 

Funcţia de socializare a familiei se realizează în patru stadii specifice: 
1) situaţiile de "educaţie morală", având la bază relaţiile de autoritate prin 
intermediul cărora copilului i se furnizează regulile morale; 2) situaţiile de 
"învăţare cognitivă" prin care copilul învaţă sistemul de cunoştinţe, apti- 
tudini, deprinderi necesare conviețuirii în societate; 3) situaţiile care anga- 
jează invenția şi imaginaţia, prin intermediul cărora se dezvoltă capacită- 
tile creatoare ale copilului şi gândirea "participativă"; 4) situaţiile de "co- 
municare psihologică", care dezvoltă afectivitatea copilului. 

Deşi familiile realizează funcţii socializatoare comune, în realitate 
intervin numeroase diferențe în ceea ce priveşte stilurile şi modurile în 
care fiecare familie îşi socializează copiii. Există diferenţe între cate- 
goriile profesionale sau între cele rezidenţiale. Socializarea într-o fa- 
milie de intelectuali este diferită de cea dintr-o familie de muncitori, 
iar cea dintr-o familie urbană diferită de cea dintr-o familie rurală. Di- 
ferenţe specifice intervin şi între familiile ce aparţin aceleiaşi categorii 
socioprofesionale sau rezidenţiale. Chiar şi în cadrul aceleiaşi familii 
intervin diferenţe în raport cu rangul naşterii. 

Un rol important în realizarea socializării familiale îl are imitaţia. 
În primii ani de viaţă mama reprezintă afecțiunea şi autoritatea pentru 
copil. La o anumită vârstă băiatul se detaşează de mamă şi se apropie 

de tată printr-un mecanism de identificare. Fetele realizează identifica- 
rea fără a se detaşa de mamă. 

Socializarea familială se face în funcţie de rolul pe care părinţii îl 
anticipează pentru copii (muncitor, stăpân, servitor etc.). Însă, rolul 
anticipat nu concordă întotdeauna cu rolul pe care şi-l doreşte copilul. 
Această neconcordanţă poate provoca conflicte familiale şi contestarea 
drepturilor părinţilor în socializarea anticipativă. 

Socializarea în cadrul familiei este determinată şi de faptul cum 
priveşte societatea copilul. În unele societăţi copilul este văzut ca un 
mic animal, în altele - ca un om mai mic; în unele - ca o ființă pură, 
care trebuie apărată împortiva mizeriei sociale, în altele - ca o ființă 
sălbatică, impură, care trebuie transformată în om. 

În diferite perioade de vârstă familia exercită acţiuni specifice le- 
gate de îngrijire, protecţie, educaţie. 

În perioada preşcolară familia pune accentul pe îngrijire, ocrotire, 
protecție; în perioada şcolară ajutorul este centrat pe îndrumare şi con- 
trol în activitățile şcolare; în perioada pubertăţii apar probleme legate 
de dispoziţia sexuală. 

Cercetările sociologice în domeniul socializării familiale pun în 
evidenţă faptul că în societatea modernă funcţia socializatoare a fami- 
liei se exercită mai dificil şi mai superficial, o parte din elementele ei 
fiind preluate de alți agenţi socializatori. 

Un alt agent al socializării este şcoala — un agent socializator com- 
plex, care oferă atât informaţii, deprinderi, cât şi un întreg climat valoric 
şi normativ, diferit de cel al familiei. Relațiile de familie sunt intime, spe- 
ciale. În şcoală însă profesorul nu trebuie să aibă "relaţii speciale" cu ele- 
vii. Acțiunile lui trebuie să fie dirijate de ceea ce face copilul şi cum face, 
şi nu de cine este el. Socializarea în şcoală depinde de modul de organiza- 
re a ei. Fiecare şcoală îşi are trăsături, elemente culturale specifice, astfel 
încât elevii de la un liceu se vor deosebi de elevii de la alt liceu. 

În şcoală elevii iau cunoştinţă de sisteme formale de evaluări: note 
şi caracteristici periodice primite de elev şi trimise părinților. Aceasta 
vine în contrast total cu practicile familiale lipsite de formalism şi 
constituie o experienţă nouă, deseori dificilă pentru unii copii. În şcoa- 
lă elevul învaţă, de asemenea, multe deprinderi şi interacțiuni interper- 
sonale. El învaţă ce înseamnă să împartă cu alții, să facă un lucru cu 
rândul, să se compare cu egalii săi. Această lume socială nouă contri- 
buie substanţial la socializarea copilului. 

Un agent important al socializării sunt grupurile-perechi (de vâr- 
stă). Acestea sunt grupuri formate din persoane care au aproximativ 
aceeaşi vârstă şi statut social general. Ele se manifestă ca agenţi puter- 
nici de socializare, în special în perioada copilăriei şi a adolescenței. 

Socializarea efectuată în rândul grupurilor-perechi diferă în multe 
privinţe de cea familială. În primul rând, poziţia socială a copilului în 
familie este autonomă, însă în grupul de vârstă ea trebuie câştigată. În 
al doilea rând, în familie (ca şi în şcoală), socializarea este, deseori, 
gândită şi planificată; în grupul de vârstă socializarea are loc în mare 
parte fără un plan gândit. 

Grupul de vârstă oferă copiilor posibilitatea de a se manifesta in- 
dependent, în afara controlului părinţilor. În relaţiile cu părinții sau cu 
adulții copiii au o poziţie subordonată; grupurile-perechi oferă copiilor 
posibilitatea să interacţioneze ca egali, ca parteneri de cooperare şi 
competiţie cu acelaşi statut. Ele socializează caracteristici, trăsături, 
modele culturale şi subculturi diferite de cele familiale, ignorate de 
către adulţi; folclor, jocuri, informaţii despre relațiile sexuale etc. 

Mijloacele de comunicare în masă (mass-media) tind să devină 
astăzi unul dintre principalii agenţi de socializare. Ele desemnează 
ansamblul organizaţiilor (radio, TV, filme, ziare, reviste, cărți, apa- 
rate video, înregistrări pe bandă, casete şi compact discuri etc.) care 
vehiculează informaţii către un număr mare de oameni. Mass-media 
influenţează socializarea, asigurând atât modele suplimentare şi al- 
ternative de roluri, cât şi norme, valori sociale. Efectele lor socializa- 
toare pot fi atât pozitive, cât şi negative, în dependenţă de conținutul 
mesajului. Emisiunile prosociale educă la copii spiritul de cooperare, 
ajutor, prietenie. În schimb, informaţiile care prezintă (de regulă, în 
filmele artistice) violență, agresivitate, delincvență influenţează ne- 
gativ asupra copiilor, tinerilor, adulţilor. 

Problema efectelor ambivalente de informare în masă nu a fost 
însă soluţionată, generând în continuare numeroase dispute. 

Socializarea nu se limitează doar la cei patru agenţi amintiți. Ea 
este realizată şi de către organizațiile religioase, politice, asociaţiile 
voluntare, precum şi de însăşi comunitatea în care trăieşte indivi- 
dul. Toate acestea contribuie la formarea concepţiei despre lume a 
persoanei şi la percepțiile sale a ceea ce este un comportament dorit 
sau nedorit. 

Socializarea realizată de diverşi agenţi poate fi unitară (când acţi- 
unile tuturor agenţilor sunt determinate de norme şi valori similare sau 
compatibile) sau contradictorie (când normele şi valorile socializate de 
un agent sunt opuse celor socializate de alt agent). Diferenţele puterni- 
ce între agenţii socializatori conduc la procese de socializare contra- 
dictorii şi la formarea personalităților contradictorii. 

Prin toate expresiile sale, anterior prezentate, socializarea are pro- 
funde influenţe formative, la nivelul tuturor componentelor structurale 
vidului de a participa la modificările sociale şi de a se autorealiza. Prin 
mecanismele şi formele sale socializarea contribuie la modelarea soci- 
ală a ființei umane, la dezvoltarea personalităţii sociale (implicit, a 
personalităţii creatoare) cu toate structurile sale psihosociale de perso- 
nalitate: sistemul de atitudini şi valori, sistemul de aspirații şi idealuri 
personalităţii în cadrul diferitelor forme de comunitate şi activitate 
umană. Totodată, ea contribuie la formarea şi cultivarea sociabilității - 
capacitatea individului de a fi comunicativ, de a colabora, de a interac- 
ționa în grup. Indiferent de tipul extravert sau introvert căruia îi apar- 
ține, ființa umană îşi poate cultiva un anumit grad de sociabilitate ne- 
cesară integrării sale în viața şi activitatea socială. 


Întrebări recapitulative: 

1. Caracterizaţi aspectele principale ale procesului de socializare.. 
2. Care sunt funcțiile şi etapele socializării? 

3. Care este rolul socializării primare şi al socializării secundare? 
4. Ce tipuri, forme de socializare cunoaşteţi? 

5. Numiţi principalii agenţi de socializare 

CAPITOLUL III 


TEORII SOCIOLOGICE ALE EDUCAȚIEI 


„Omul nu poate deveni om decât prin educaţie. 
El nu este decât ceea ce-l face om”. 
(|m.Kant. Tratat de pedagogie) 


1. Educația din perspectiva funcționalistă 


Educaţia este definită ca proces de devenire a fiinţei umane, de 
scoatere a omului dintr-o stare natural-inferioară şi ridicare a lui la o 
stare calitativ nouă, superior-culturală. A educa înseamnă a schimba în 
mod intenţionat comportamentul individual sau colectiv pentru a atinge 
starea de fiinţare a omului din perspectiva universalului devenirii sale. 

Ne naştem oameni, aceasta însă nu este de ajuns, trebuie să şi de- 
venim. Unitatea noastră biologică are nevoie de o confirmare ulterioa- 
ră, ceva asemănător cu o a doua naştere în care, prin propriile noastre 
eforturi şi relaţii cu alți oameni, ne formăm şi ne cultivăm. 

Explicarea educaţiei comportă mai multe perspective: antropo- 
logic-culturală, istoric-generică, filosofic-praxiologică, sistemic- 
axiologică, sociologică etc. 

În sens antropologic, educaţia desemnează procesul de umaniza- 
re a omului prin intermediul valorilor culturii şi al relaţiilor sociale. 
Explicaţia istoric-genetică vizează condițiile educației în anumite 
etape de dezvoltare a societății şi ale cunoaşterii umane. În sens filo- 
sofic-praxiologic, educaţia este privită ca acţiune de influențare a 
relaţiilor interpersonale în societate. Interpretarea sistemică are în 
vedere globalitatea şi dinamica funcţională a educaţiei, acţiunea edu- 
cativă fiind compusă dintr-o mulțime de componente interdependen- 
te. În sens axiologic, educaţia este interpretată ca proces de formare 
a spiritului uman, de cultivare a respectului pentru valorile morale şi 
patriotice. În sens sociologic, educaţia constituie unul dintre meca- 
nismele create de către societate în vederea perpetuării sale, prin care 
transmite, atât tinerilor, cât şi adulților, ansamblul structural al in- 
formațiilor sale sub forma cunoştinţelor, priceperilor şi deprinderilor 
de comportament, estimate ca necesare. 

Pe parcursul istoriei educaţia a format obiectul numeroaselor ana- 
lize ştiinţifice, având drept scop dezvăluirea şi evidenţierea rolului 
educaţiei, a factorilor determinanți şi a mecanismelor prin care ea se 
realizează. Aceasta a dus la apariţia diverselor teorii sociologice ale 
educaţiei, dintre cele mai importante evidențiindu-se: teoria funcționa- 
listă, teoria interacționalist-simbolică, teoria funcționalist-simbolică, 
teoria constructivist-fenomenologică. 

Unul dintre promotorii teoriei funcționaliste, Em.Durkheim, sus- 
ține teza că educaţia este, pentru oricare dintre membrii unei societăţi, 
înainte de toate un dat. Aceasta înseamnă că noului-născut i se impune 
o realitate socială constituită, exterioară şi constrângătoare. Identitatea 
societate-—individ este un produs al experienţei sociale a individului, în 
cursul căreia are loc interiorizarea elementelor conştiinţei colective în 
conştiinţa individuală. În felul acesta, exterioritatea devine interiorita- 
te, constrângerea exterioară se manifestă ca opțiune personală, iar con- 
ştiinţa colectivă este imanentă conştiinţei individuale. Această mişcare 
este dublă: dintre societate către individ, ca proces de interiorizare, şi 
dintre individ către societate, ca proces de socializare. 


Societatea ae 
«_ Socializare 


Vectorul dublei mişcări îl constituie educația, care se află pe pozi- 
ţia de termen mediu între faptul social şi faptul individual, între con- 
strângere exterioară şi constrângere interiorizată. 

Este evident, că din nimic nu poate rezulta nimic. Personalitatea 
umană se dezvoltă, în mod necesar, în continuarea unor premise pe 
care natura le fixează în codul genetic al individului. Iar educaţia are 
rolul de a-i orienta şi a-i stimula evoluţia potențelor genetice, făcând 
posibilă realizarea naturii umane. Aceasta însă nu înseamnă că educa- 
ţia răspunde exclusiv unor nevoi naturale ale ființei umane, având ca 
scop realizarea în fiecare individ a unei naturi umane universale. La 
nivelul speciei umane, educaţia este necesară şi posibilă tocmai din 
motivul că structurile genetice ale organismului uman mediu nu sunt 
specializate şi prezintă o mare plasticitate. Chiar şi în cazul indivizilor 
a căror înzestrare genetică prezintă o specializare superioară celei me- 

dii, caracterul contradictoriu al atributelor native limitează dezvoltarea 
aptitudinilor, deoarece înaintarea pe o singură traiectorie poate bloca, 
total sau parţial, alte traiectorii posibile. 

Prin urmare, nu natura, ci societatea comandă dezvoltarea perso- 
nalităţii. Educaţia are o funcție eminamente socială. Ea socializează, 
adică transformă un individ biologic asocial într-un membru al unei 
colectivități, asigurând interiorizarea comportamentelor “fixate” în 
calitate de comportamente normale, care se regăsesc la majoritatea 
membrilor societăţii. Interiorizând comportamentele normale, indivi- 
dul se înscrie în limitele tipului individual mediu. 

Educaţia construieşte în individ, din perspectiva scopurilor şi a 
mijloacelor, o serie de structuri subiective, calitativ diferite de cele 
genetice. Esenţa acestor structuri o constituie discontinuitatea lor în 
raport cu dispoziţiile native. Ele reprezintă forma interiorizată a con- 
strângerilor exterioare exercitate asupra individului în cursul experien- 
tei sale sociale. 

Privită astfel, educaţia constă într-un efort continuu orientat spre a 
impune copilului moduri de a simți şi de a acţiona, la care el nu ar fi 
ajuns în mod spontan. Din primele zile de viață copilul este constrâns 
să mănânce, să bea, să doarmă la anumite ore; mai târziu îl constrân- 
gem să ţină cont de celălalt, să respecte uzanțele, consecințele, să 
muncească etc. Dacă peste un timp constrângerea încetează să mai fie 
resimțită, aceasta se întâmplă pentru că ea dă naştere unor obişnuinţe 
(habitudes), unor tendinţe interne care o fac inutilă. 

Aceasta înseamnă că educaţia se manifestă ca o veritabilă forță 
creatoare. Consecințele educaţiei se echivalează cu o a doua naştere. 
Ea creează în om un nou om. 

Noul pe care educaţia îl creează în individ constă într-un ansamblu 
de comportamente normale pentru membrii unei colectivități date, în 
consens cu cele ale celorlalți, într-un sistem de idei, sentimente, obiş- 
nuințe care exprimă în noi personalitatea grupului sau a grupurilor din 
care facem parte (spre exemplu: credinţele religioase şi practicile mo- 
rale, tradiţiile naţionale sau profesionale, opiniile colective de tot fe- 
lul). Totalitatea acestora formează ființa socială, iar scopul educaţiei 
rezidă în a forma în fiecare din noi această ființă. 

Conţinutul esenţial pe care conştiinţa individuală îl reține din conşti- 
ința colectivă este un conținut moral. Fiinţa socială este o ființă morală. 

Crearea ființei sociale (morale) este rezultatul acţiunii exercitate 
de către generaţia adultă asupra generaţiei tinere. Educatorii se deose- 
besc de educați prin faptul că sunt cunoscători şi purtători ai sistemu- 
lui de valori — norme — reguli specifice colectivității date. Anume în 
această calitate ei îl pot transmite. Acest fapt constituie criteriul legi- 
timităţii autorităţii educatorului. 

În societățile simple familia era principalul arhitect al fiinţei socia- 
le a copilului. O dată cu evoluţia societăţii rolul educativ al familiei 
diminuează. 

Soluția care se impune constă în constituirea unui nou tip de edu- 
caţie, care ar înlocui solidaritatea mecanică cu solidaritatea organică. 
Noul tip de educaţie nu mai este de competenţa exclusivă a familiei. 
Educaţia domestică este o educaţie specială: ea modelează fiinţa soci- 
ală aşa cum o cere structura familiei. Bineînţeles, o astfel de educaţie 
este insuficientă. Ea nu mai poate dezvolta în indivizi spiritul de disci- 
plină din momentul în care funcționarea familiei este puţin dependentă 
de norme şi autoritate şi mai mult dependentă de împrejurări particula- 
re şi personale, de afectivitate şi slabă autoritate. 

Regula morală este universală şi impersonală. Ea presupune neu- 
tralitate afectivă şi autoritate din partea educatorului. 

Pentru a răspunde nevoilor sociale, este necesar a lărgi universul co- 
pilului, a înlocui raporturile familiale personalizate cu raporturile şcolare 
impersonale şi neutre, în care se poate impune autoritatea educatorului. 

Durkheim distinge educația conştientă şi educaţia spontană. Cri- 
teriul principal al acestei distincţii vizează, în special, nivelul de con- 
ştientizare şi organizare: acțiunea exercitată de către generaţiile adulte 
asupra generaţiei tinere poate fi conştientă, metodică. În realitate însă 
această acţiune se exercită, de multe ori, spontan, în afara oricărui pro- 
iect ori anticipare a consecinţelor. 

În încheiere menţionăm că Emile Durkheim defineşte educaţia ca 
fapt social constrângător şi exterior atât în raport cu educatul, cât şi în 
raport cu educatorul. Imaginea copil-educat, propusă de concepţia 
durkheimiană, este asemănătoare cu cea a unui ignorant, incapabil de 
discernământ, un fel de tabula rasa. Dar anume din acest motiv copi- 
lul este total receptiv la cea ce i se oferă. Iar poziţia adultului-educator 
este de a asigura transferul sistemului cultural din conştiinţa colectivă 
în conştiinţele individuale. 

2. Analiza educaţiei în paradigma 
interacționalismului simbolic 


O altă teorie, al cărei reprezentant principal este Georg Herbert 
Mead, vine să explice rolul educaţiei în formarea conştiinţei de sine 
a individului. 

Mead susține că la baza comportamentului social al individului se 
află principiul comunicării (gesturile, limba), care implică o participa- 
re cu celălalt. 

În mod normal se consideră că procesul comunicării este condiți- 
onat de conştiinţă. Cum însă este posibilă conştiinţa? 

Referindu-se la rolul limbajului şi al comunicării în procesul edu- 
cativ de formare a conştiinţei de sine a individului, Mead ne sugerează 
ideea că “spiritul conştiinţei de sine” nu este un dat biologic, ci se 
constituie progresiv în cadrul experienţei sociale, prin interiorizarea 
atitudinilor organizate ale grupului. 

Mecanismul dezvoltării sale are la bază asumarea unor roluri ale 
Celuilalt, care implică limbajul şi comunicarea. Acesta este mecanis- 
mul care explică atât evoluţia populațiilor primitive, cât şi pe cea a 
copilului. Dezvoltarea Sinelui este descrisă de Mead ca un proces sta- 
dial de trecere de la asumarea unor roluri (atitudini) izolate, după mo- 
delul oferit de Altul semnificativ, la asumarea unor unități de roluri 
organizate, prin interiorizarea unui Altul generalizat. În acest sens, 
activităţile ludice pot constitui ilustrări ale modului în care copilul este 
pus în situaţia de a interioriza atitudinile celorlalți. 

În prima etapă, cea a jocului liber în care relaţia cu partenerul re- 
al sau imaginar nu este reglementată de reguli speciale, copilul îşi 
asumă rolurile unor adulți. Asumarea nu înseamnă însă imitare, în- 
trucât copilul recrează continuu rolurile “jucate”. Astfel, mama, în- 
vățătoarea etc. se constituie în Alții semnificativi. Un Alt semnificativ 
este o persoană care se constituie în partener al copilului, într-un act 
social oarecare, al cărui rol este apoi asumat de copil, introducând o 
organizare în spiritul său. 

În etapa a doua, cea a jocului reglementat prin reguli speciale (jo- 
cul de fotbal), copilul este pus în situaţia de a-şi asuma un rol al cărui 
exercițiu impune cunoaşterea şi acceptarea rolurilor tuturor celorlalți. 
De această dată copilul este obligat să-şi acomodeze reacțiile la un 


- 115 - 


alter colectiv şi nu individual, la un “obiect” mai complex, care pre- 
zintă o organizare internă pe care trebuie să o înţeleagă şi să o respec- 
te. Colectivitatea organizată (echipa de fotbal, familia, clasa şcolară 
etc.) care desfăşoară o acţiune cooperativă, reglementată, în care par- 
tenerii au de “jucat” roluri complementare, formează un Alter genera- 
lizat. Interiorizarea unităţii interacționale (a Celuilalt generalizat) 
conduce la dezvoltarea unităţii Sinelui. 

În urma activităţilor educative exercitate în cadrul jocului regle- 
mentat are loc constituirea conştiinţei de sine a individului. 

Elaborând o teorie pe care o califică drept transpersonalistă, socio- 
logică, Mead descrie inteligența umană şi conştiinţa de sine ca proiec- 
ţii ale conversaţiei prin gesturi în conduita organismului individual. 
Aceasta implică 2 premise: 

a) preexistența temporală şi logică a procesului social în raport cu 
individul conştient de sine; 

b) dezvoltarea conversației prin simboluri semnificative care per- 
mite interiorizarea de către individ a situaţiei sociale exterioare. 

Rolul fundamental în acest proces de emergenţă simultană a con- 
ştiinţei şi societăţii revine limbajului. 

În acest context, educaţia poate fi definită ca activitate sistematică 
ce urmăreşte formarea dimensiunii sociale a conştiinţei de sine, prin 
interiorizarea de către individ a atitudinilor comune ale grupului, utili- 
zând mijloacele de transmitere a valorilor culturale ale colectivităţi. 

În concepția lui Mead, pot fi recunoscute principalele teze ale so- 
ciologiei lui Durkheim: 

1) disocierea şi identitatea societate-—individ; 

2) înţelegerea personalităţii ca unitate între o componentă socială 
şi una individuală; 

3) definirea educaţiei ca proces de creaţie a componentei sociale a 
personalității; 

4) definirea educației ca termen mediu între individ şi societate. 

Mead însă are meritul de a fi deplasat analiza de la dimensiunea 
instrumentală a activităţii la cea comunicaţională, evidențiind rolul 
esenţial al interacțiunii şi al limbajului în procesele educative. 

Prin elaborarea conceptelor Altul generalizat şi Sine complet el 
observă că educaţia constă în interiorizarea unor fotalități sociale ex- 
perimentate direct de către individ; relația educativă nu este pur şi 

simplu o relaţie între educat şi educator, ci o relaţie între un subiect 
(educat) şi un ambient complex (o situaţie) la care educatul şi educato- 
rul sunt co-participanţi. În aceste condiţii educaţia constă în interiori- 
zarea unei colectivităţi organizate şi a unei situaţii — proces în care 
educatul, educatorul, conținuturile transmise şi însuşi actul transmiterii 
formează elementele constitutive ale educației. 

Subliniind funcţia constructivă a Sinelui, concepţia lui Mead con- 
ține 2 consecinţe importante pentru analiza procesului educativ. Prima 
se referă la statutul epistemologic al educatului şi al educatorului. Co- 
pilul nu este un simplu receptor al mesajului transmis; el procedează la 
o selecţie şi resemnificare a experienţei, iar răspunsul (comportamen- 
tul) său este elaborat în funcție de noua semnificaţie. 

Cea de-a doua vizează funcțiile sociale ale educaţiei: în calitate de 
proces de comunicare prin limbaj (simboluri semnificative) educația 
are nu doar funcţia de reproducere a structurilor sociale în structurile 
subiectului, ci şi una de (re)constituire simultană şi continuă a acestei 
structuri; ceea ce interiorizează individul nu este un dat, ci un proces. 


3. Formarea personalității din perspectiva 
funcționalismului simbolic 


Următoarea teorie care îşi propune să analizeze educația este functio- 
nalismul simbolic. Reprezentantul de vază al acestei teorii este T.Parsons. 

Metoda preferată de T.Parsons în analiza socialului este cea func- 
ționalist-sistemică, iar construcţia întreprinsă de autor în analiza 
educaţiei poate fi interpretată ca o teorie a sistemelor ierarhizate, or- 
ganizată în jurul conceptului de sistem al acțiunii. 

Societatea şi personalitatea pot fi analizate în calitate de subsisteme 
constitutive ale sistemului general al acțiunii. Societatea este un tip par- 
ticular de sistem social (al acţiunii), iar personalitatea constituie o parte 
a mediului său. Societatea reprezintă tipul de subsistem care ajunge cel 
mai înalt grad de autonomie în raport cu mediul său. Autonomia rămâ- 
ne, totuşi, relativă. Conform unui principiu cibernetic, societatea, ca 
subsistem mai bogat în informaţie, controlează sistemul personalităţii; 
în schimb, personalitatea, ca subsistem mai bogat în energie, exercită o 
presiune în sens condițional asupra societății. Prin urmare, autonomia 

unei societăţi depinde de modul în care reuşeşte să controleze relaţiile 
cu fiecare dintre componentele mediului (să realizeze funcția de adapta- 
re), de gradul propriei integrări interne. Integrarea este principala exi- 
genţă funcțională a societăţii şi se referă la raporturile dintre indivizi, 
colectivităţile particulare şi colectivitatea societală. 

Funcţia de integrare se înterpătrunde cu funcția de menținere a 
modelelor culturale, care presupune “materializarea” acestora în nor- 
me mai mult sau mai puțin instituționalizate, şi cu o funcție de realiza- 
re a scopurilor colective, dependentă de transformarea, prin internali- 
zare, a modelelor culturale în componente (dispoziţii-necesităţi) ale 
personalităţii. 

În acelaşi timp, atât societatea, cât şi personalitatea pot fi analizate 
ca subsisteme ce posedă o anumită structură şi care răspund aceloraşi 
imperative funcționale de adaptare, integrare, menţinere a modelelor şi 
de realizare a scopurilor. 

Societatea reprezintă un întreg constituit dintr-o pluralitate de 
subsisteme: normele şi colectivitatea, ca elemente constitutive esenţia- 
le, valorile şi rolurile, ca elemente ce asigură legătura dintre sistemul 
social, pe de o parte, şi sistemul cultural, respectiv sistemul personali- 
tății, pe de altă parte. 

În consecință, personalitatea se prezintă ca o pluralitate de sisteme 
şi subsisteme dispoziții—necesităţi integrate într-un ansamblu organi- 
zat. De aceea, vom spune că societatea şi personalitatea sunt sisteme 
ale acțiunii care se interpătrund, ambele fiind sisteme reale ale acţiunii 
organizate în jurul acestei valori instituţionalizate-internalizate. 

Cum funcționează sistemul dispoziţii—necesităţi? 

Fiind motivat pentru acțiune, ego încearcă să-şi satisfacă nevoile, 
interesele şi să provoace în acelaşi timp o reacţie pozitivă a lui alter. 
Pentru a-şi satisface necesităţile şi a crea o reacție pozitivă a lui alter, 
interacțiunea ego-alter trebuie să se conformeze ordinii normative, 
care reglează viața societăţii, a cărei ordine este legitimată printr-un 
ansamblu de valori împărtăşite de membrii colectivității. Orice sistem 
social orientează acţiunea membrilor săi, propunându-le modele de 
interpretare şi de acţiune. Aceste modele reprezintă scheme interpre- 
tative şi comportamentale care permit actorilor să evalueze şi să defi- 
nească: a) obiectul în funcţie de care trebuie să-şi orienteze acţiunea; 
b) natura relaţiei actor-obiect (ego-alter). 

La nivelul personalității modelele de interpretare şi de acţiune 
(the pattern variables) se proiectează într-o organizare stabilă a 
comportamentelor (dispoziţii—necesităţi) ca rezultat al internalizării 
unor obiecte sociale semnificative. Dispoziţiile—necesităţi, care moti- 
vează şi orientează din interior acţiunea, nu sunt înnăscute, ci sunt do- 
bândite în experienţa interacțională a individului. 

Aderarea la valorile comune înseamnă, din punct de vedere motiva- 
tional, că agenţii au “sentimente” comune favorabile tipurilor de valoa- 
re. Aceasta denotă că o conformare la aşteptările relevante este conside- 
rată un “lucru bun”; mai mult, aderarea la valorile comune are întot- 
deauna un aspect “moral” prin aceea că conformarea defineşte, într-o 
anumită măsură, “responsabilitățile” agentului în sistemele sociale mai 
largi de acţiune socială. Principalul focar al acestor responsabilități este 
comunitatea. “Sentimentele” care susțin valorile comune sunt învățate 
sau dobândite. Sentimentele sau “atitudinile de valoare” sunt autentice 
dispoziţii—necesităţi ale personalităţii. Doar în virtutea interiorizării va- 
lorilor instituționalizate are loc o integrare motivațională autentică a 
comportamentului în structura socială, iar structurile “mai profunde” ale 
motivării sunt atrase în procesul de realizare a aşteptărilor de rol. Şi 
numai atunci când această condiţie este satisfăcută pe deplin putem 
spune că un sistem social s-a integrat superior şi că interesele colectivi- 
tăţii tind să coincidă cu interesele private ale membrilor săi. 

Acţiunea unui actor este supusă unei duble constrângeri: interioare 
şi exterioare. În cazul în care cele 2 tipuri de constrângeri orientează 
acțiunea în una şi aceeaşi direcţie, avem de-a face cu o acţiune institu- 
ționalizată. Prin urmare, instituționalizarea şi internalizarea sunt pro- 
cese inseparabile. 

Originalitatea concepției lui T.Parsons constă în faptul că se 
afirmă internalizarea obiectelor sociale ca sisteme. Procesul prin 
care un obiect internalizat se stabilizează în structura personalității 
presupune corelarea a două aspecte: a aspectului de personalitate 
(intern) şi a aspectului interacțiunii sociale (extern). Ego 
internalizează nu valori şi roluri izolate, ci sisteme de roluri com- 
plementare, metodele de interacţiune. 

Inspirându-se din psihanaliza lui S.Freud şi psihologia genetică a 
lui J.Piaget, Parsons susține ipoteza constituirii progresive, stadiale a 
personalităţii, ca rezultat al experimentării-internalizării unor sisteme 
sociale integratoare din ce în ce mai complexe. 

Prin internalizarea unor sisteme-obiect tot mai complexe şi dife- 
renţiate, sistemul personalităţii se diferenţiază şi înregistrează o creşte- 
re a complexităţii, devenind tot mai competent de a intra în relaţie so- 
cială. La sfârşitul procesului individul devine membru deplin al siste- 
melor în cauză: internalizarea sistemelor-obiect conduce la socializa- 
rea individului. Socializarea este rezultat al interacțiunii subiectului 
(ego) cu diferiţi agenți ai socializării. Agent al socializării este orice 
alter individual sau colectiv care joacă un rol complementar celui pe 
care ego îl “joacă” în sistemul respectiv. 

Constituirea personalității este un proces fazial. Prima fază este 
faza de adaptare. În această fază prima colectivitate integratoare este 
familia de origine. Conform teoriei freudiene, naşterea echivalează cu 
trecerea bruscă a copilului dintr-un spațiu închis, cald, întunecos şi 
protector al uterului într-un spațiu neonatal, deschis, luminat, zgomo- 
tos şi ameninţător. Din acest motiv naşterea este traumatizantă şi 
constituie o sursă a anxietăţii. 

Din punctul de vedere al teoriei lui T.Parsons, experienţa trauma- 
tizantă a naşterii interesează întrucît îl aduce pe copil în contact cu 
mediul şi îl obligă să învețe primele modele de reacţie. În faza de 
adaptare noul-născut este pentru părinţi un obiect al posesiei şi al 
mândriei. Singurul rol activ în această fază este cel al mamei care 
acordă îngrijire. Atitudinea dominantă a ei este permisivitatea. Mama 
este treptat interiorizată ca obiect şi are loc constituirea identităţii 
mamă-copil, ca produs al învăţării. 

A doua fază este faza de fixare a dependenţei afective şi a auto- 
nomiei Sinelui. Copilul nu mai este un beneficiar pasiv, ci are posibi- 
litatea să-şi manifeste dragostea față de partener. Are loc diferenţie- 
rea primară mamă-copil. Copilul devine actor al acţiunii, membru al 
unui sistem social interactiv şi diferențiat. Internalizarea acestui sis- 
tem conduce la prima fisiune binară: este internalizat nu un singur 
rol, ci un sistem de roluri complementare. O dată cu el, în structura 
personalităţii se fixează primul sistem de atitudini de valoare (dis- 
poziții-necesităţi). 

Următoarea fază este faza de integrare. Cele mai importante ca- 
racteristici ale acestei perioade sunt diferenţierea sexuală şi rapida îna- 
intare în învăţarea rolurilor de sex, asociate cu formarea grupurilor de 
vârstă-sex. În contextul concepției parsoniene, diferențierea sexuală 

are semnificaţia primei expansiuni a universului social al copilului. Se 
trece de la sistemul mamă-copil, un sistem în doi, la sistemul familial, 
un sistem în patru. În această fază, pe lângă rolul de copil are loc achi- 
ziționarea rolului de sex. 

Diferenţierea sexuală şi pe grupe de vârstă este asociată unui pro- 
ces complex de identificare. Identificarea poate fi definită ca proces 
de internalizare a oricărei colectivităţi integratoare “noi” şi a valorilor 
comune ale acestei colectivităţi. În perioada postoedipală au loc trei 
identificări: 1) cu familia ca întreg; 2) cu frații (persoanele de aceeaşi 
vârstă); 3) cu persoanele de acelaşi sex. 

Următoarea fază este faza de latenţă. Aspectul esenţial al acestei 
faze constă în asumarea primelor roluri în afara familiei. Ceea ce per- 
mite o nouă lărgire şi diferenţiere a universului social al copilului “al- 
ter”, până acum nediferenţiat, este “categorizat”. Se impun două noi 
identificări: cu grupul de egali şi cu grupul şcolar. 

Grupul de egali îl plasează pe copil pentru prima dată într-un sis- 
tem social în care normele nu transcend grupul, ci sunt, cel puțin par- 
tial, o creaţie a grupului însuşi. În cadrul acestui grup are loc trecerea 
de la particularism la universalism şi are loc interiorizarea principiului 
selecției în funcţie de performanţă. 

Grupul şcolar permite, pe lângă această trecere, şi pe aceea de 
la afectivitate la neutralitate afectivă. Valorile sunt internalizate ca 
valori universale ale societăţii. Şcoala primară este o instanță a 
socializării. Ea îl pregăteşte pe copil pentru rolurile de adult, 
dezvoltându-i spiritul de angajare şi capacităţile necesare pentru 
viitoarele performanţe de rol. Totodată, şcoala are o funcție selecti- 
vă şi o funcție integrativă, hotărâtoare pentru sistem. Este prima 
instituţie care permite interiorizarea unui status—rol dobândit, şi nu 
prescris, în funcție de performanţă, legitimizând o inegalitate 
funcţională între membrii colectivităţii. În această fază rolul 
familiei de origine rămâne a fi important. Familia oferă suportul 
emoţional necesar copilului pentru a minimaliza sentimentul de 
insecuritate provocat de presiunile şcolii. 

La nivelul personalităţii, în această fază are loc o nouă reorganiza- 
re a sistemului dispoziții—necesităţi, trecând de la un sistem de patru 
roluri la unul de opt roluri internalizate. 

4. Constructivismul fenomenologic: rolul educației 
în constituirea ordinii sociale 


O altă teorie care îşi propune să explice rolul educaţiei în constitu- 
irea ordinii sociale este constructivismul fenomenologic, reprezentanţi 
ai căruia sunt Peter Berger şi Thomas Luckmann. 

Rolul educaţiei în construcția continuă a ordinii sociale este sem- 
nificativ. În explicarea acestei teze Berger şi Luckmann pornesc de la 
premisa cu privire la caracterul problematic al ordinii sociale. Ei susțin 
că ordinea instituţională nu poate fi explicată prin mecanisme biologi- 
ce. Relaţia organismului uman cu mediul se defineşte prin deschidere 
către lume. Organizarea instinctuală a fiinţei umane se desăvârşeşte nu 
în perioada intrauterină, ci după naştere, în relaţia cu mediul natural şi 
social-cultural. Nu există natură umană în sensul unui subsrat biologic 
fix. Omul îşi constituie propria natură, se produce pe sine; perioada în 
care organismul se dezvoltă, cristalizând relaţia sa cu mediul, coincide 
cu perioada formării Sinelui. 

Relaţia organismului cu Sinele este excentrică: pe de o parte, omul 
este, în sens ontologic, corp, iar, pe de altă parte, el posedă un corp, 
însă nu poate fi redus la acesta; experiența sa reflexivă este mai mare 
decât experienţa corpului său. Exteriorizarea subiectivității umane ge- 
nerează necesitatea şi posibilitatea ordinii sociale. 

Explicaţia caracterului ordonat al experienţei umane poate fi for- 
mulată la două niveluri: ca ordine socială preexistentă în raport cu ori- 
ce organism individual; ordine socială ca producție continuă a activită- 
tii umane. 

Procesul de instituţionalizare Berger şi Luckmann îl explică ast- 
fel: fie ca A şi B sunt doi indivizi care exercită timp îndelungat o 
acțiune cooperantă. Repetarea acțiunii conduce la crearea unor obiş- 
nuinţe. Între, timp acţiunile vor fi tipizate, socializarea structurală a 
cunoaşterii generând obiectivarea unor modele de conduită. În ace- 
laşi timp, are loc o tipizare a persoanelor: partenerii pot fi identificați 
ca executanţi ai unei acţiuni obiective, care poate fi repetată de orice 
alt actor de acest tip. 

Elaborarea tipurilor personale permite identificarea Sinelui: în ca- 
drul actului actorul se percepe pe sine prin identificarea cu acțiunea. 
După încheierea acțiunii, se stabileşte o distanță între el şi acțiune, 

astfel încât numai o parte a Sinelui este obiectivată în calitate de exe- 
cutant al acţiunii în cauză. Treptat, obiectivările parţiale se acumulea- 
ză şi are loc structurarea unui întreg sector al conştiinţei de sine. Acest 
segment este adevăratul eu social, trăit de subiect ca distinct şi în opo- 
ziţie cu eul total. 

În procesul tipizării persoanelor şi autotipizării apar rolurile socia- 
le. Rolurile reprezintă ordinea instituţionalizată. 

Extensia grupului face ca modelele de conduită să se transforme 
din rutină în fapte obiective exterioare şi coercitive. Obiectivitatea 
modelelor comportamentale este întărită în procesul de transmitere a 
lor către un nou venit (C ). 

Instituţionalizarea unor tipizări este condiționată de obiectivarea 
lor într-un sistem de semne, singurul care le poate acorda statut de 
anonimat, făcându-le general disponibile şi permițându-le transmiterea 
lor între generaţii sau colectivități. Principalul sistem de semne prin 
care poate fi obiectivată experiența este limbajul natural, el fiind, to- 
todată, şi instrumentul prin care se constituie realitatea vieții cotidiene. 

Procesul transmiterii întăreşte sensul realității obiective pentru 
creatorii lui. El impune explicarea şi justificarea modelului în fața 
noului venit, adică legitimarea lui. Însă, problema legitimării nu se 
impune de la primele faze ale instituționalizării, ci doar atunci când 
aceasta trebuie transmisă unei noi generaţii. Legitimarea se înfăptuieş- 
te printr-o dimensiune cognitivă (funcţia explicativă): individul trebuie 
să ştie nu numai cum este societatea ci şi de ce este aşa. Numai astfel 
poate fi justificat sistemul instituțional şi poate fi impusă respectarea 
normei. 

În vederea explicării ordinii instituţionale, comunitatea elabo- 
rează, printr-un proces de obiectivare şi acumulare de cunoştinţe, 
un ansamblu de noi semnificaţii, a căror funcție este de a face obi- 
ectiv disponibile şi subiectiv plauzibile obiectivările de “prim- 
ordin” care nu au fost instituționalizate. Totodată, ele servesc la 
integrarea semnificaţiilor deja existente, asigurând, la nivel orizon- 
tal, legătura dintre ordinea instituţională totală şi indivizii care par- 
ticipă la ea prin exercitarea diverselor roluri, iar la nivel vertical - 
legătura dintre întregul ordinii instituționale şi diferitele momente 
ale biografiei individuale. 

Legitimarea se efectuează la trei niveluri: 

- nivelul preteoretic al cunoaşterii comune, care debutează cu în- 
văţarea limbajului; 

- nivelul propoziţiilor teoretice, construite sub forma rudimenta- 
ră a maximelor, proverbelor, legendelor etc.; 

- nivelul teoriilor elaborate explicit, sub o formă superioară 
de sistematizare şi integrare teoretică a legitimărilor cognitive şi 
normative deja prezente în societate. Între schemele de explicare şi 
justificare a ordinii sociale elaborate la nivelul simțului comun şi 
construcţiile intelectuale de interpretare a “cosmosului” social exis- 
tă o continuitate. De altfel, toate “maşinăriile conceptuale de men- 
tinere a Universului” nu sunt altceva decât produse ale activităţii 
umane. Printre ele un rol important l-au avut mitologia, teologia, 
paradigmele filosofice şi ştiinţifice, necesitatea lor decurgând din 
distribuţia socială a cunoaşterii şi din formularea de către simţul 
comun a definiţiilor alternative ale realităţii. Contruntarea dintre 
universurile simbolice, rudimentare sau conceptuale, alternative 
este o problemă de putere. Aceasta implică o organizare socială 
particulară, caracterizată prin apariţia unui corp de experți univer- 
sali, care pretind a cunoaşte semnificaţia ultimă a lucrurilor. 

Să vedem cum are loc construcția realității subiective, adică a 
individului social. Individul nu se naşte, ci devine membru al socie- 
tății: eul social se construieşte în experienţa cotidiană care impune 
tipizare şi autotipizare. Punctul de plecare al devenirii îl constituie 
interiorizarea semnificaţiilor instituite de predecesori cu funcţie de 
legitimare. Interiorizarea trebuie însă înţeleasă ca un proces meca- 
nic de transfer de cunoştinţe dintre societate şi individ. Ea este o 
apropiere, un proces original prin care individul transformă lumea 
celorlalți în propria sa lume. Procesul ontogenetic care permite 
adaptarea, includerea, instalarea unui individ în interiorul lumii 
obiective a societăţii este socializarea. 

Ca proces stadial şi continuu, socializarea presupune două sta- 
dii principale: stadiul socializării primare şi stadiul socializării 
secundare. 

Rezumând cele spuse, menționăm că orice ordine socială este, 
conform teoriei elaborate de P.Berger şi Th.Luckmann, o construcţie 

intersubiectivă: modelele de acţiune rezultă dintr-un proces complex 
cu următoarele etape: 

- exteriorizarea subiectivităţii; 

- sedimentarea semnificaţiilor; 

- obiectivarea semnificațiilor în sistemele simbolice (limbaj); 

- transmiterea / legitimarea lor. 

Relaţia dintre instituţie (în calitate de producție umană) şi individ 
(în calitate de co-participant la procesul de producție) presupune unita- 
tea dialectică a trei momente: exteriorizarea, obiectivarea şi apropierea 
(interiorizarea). 

Berger şi Luckmann disting între socializare, ca proces de (auto) 
producere a eului social, şi educaţie, înţeleasă ca socializare metodică 
(în manieră durkheimiană). Socializarea reprezintă genul proxim al 
educaţiei. Educaţia constă în transmiterea sistematică a semnificațiilor 
de “gradul I şi II” ale instituțiilor către actorii potenţiali. Ea presupune 
un aparataj social specializat (tipuri de activităţi, proceduri) şi tipuri 
umane specifice (transmiţători şi destinatari). 

Educaţia este procesul care contribuie la autoproducerea Sinelui. 
Întrucât orice transmitere a unei semnificaţii instituționale implică o 
serie de proceduri de legitimare şi control, educaţia are rol /egitimator. 
Totodată, educaţia nu are pur şi simplu funcţia de conservare şi de 
reproducere a unei societăţi (ordini) date, ea contribuie la producerea 
şi schimbarea socială. 

În concluzie menţionăm că educaţia este un proces de formare şi 
de dezvoltare a personalității umane. Educaţia presupune întregul pro- 
ces al vieţii sociale prin care un individ sau grup social învaţă să-şi 
dezvolte conştient, în cadrul şi în beneficiul comunităţii, întregul an- 
samblu de capacităţi, atitudini, aptitudini şi cunoştinţe personale. Ea 
constă într-un efort continuu, orientat către a impune copilului diverse 
moduri de a vedea, a acţiona şi a ajunge la ceea ce el nu ar fi putut 
ajunge în mod spontan. În acest sens, educaţia se manifestă ca o ade- 
vărată forţă creatoare a fiinţei umane, consecinţele ei fiind echivalente 
cu o a doua naştere. 

Întrebări recapitulative: 

1. Cum are loc realizarea personalității umane din perspectiva teoriei 
funcționaliste? 

2. Care este mecanismul de formare a conştiinţei de sine în viziunea lui 
G.H. Mead? 

3. Explicaţi ipoteza lui T.Parsons cu privire la constituirea progresivă, 
stadială a personalităţii. 

4. Care este rolul educaţiei în constituirea ordinii sociale din perspectiva 
constructivismului fenomenologic? 

5. Definiţi procesul de educaţie şi determinaţi distincția dintre educaţie şi 
socializare. 

POLITICA SOCIALĂ — 

DOMENIU 
SEGȚIUNE DE CERCETARE 

AL SOCIOLOGIEI 


CAPITOLUL I. > Politica socială 
CAPITOLUL Il. > Elemente de politici sociale în domeniul 
populatiei şi familiei 

CAPITOLUL 1 
POLITICA SOCIALĂ 


1. Conceptul politicii sociale. Paradigma sociologică 
a politicii sociale 


Dezvoltarea ţărilor pe plan mondial înregistrează în ultimele dece- 
nii multiple neconcordanţe între tendinţele diferitelor procese, feno- 
mene economice şi sociale, întruchipate în creşterea inegalităţii în dis- 
tribuţia veniturilor, în pauperizarea populației, în proporţiile crescute 
ale şomajului, în degradarea stării de sănătate, a condiţiilor de locuit, a 
gradului de instruire etc. Or, concomitent cu creşterea produsului in- 
tern-brut (PIB) creşte şi coeficientul Gini, urmat de o distanţare pro- 
nunţată dintre cei bogaţi şi cei săraci. În 1960, spre exemplu, cincimea 
cea mai bogată din populaţia mondială beneficia de un nivel al venitu- 
lui de 30 de ori mai mare decât cincimea cea mai săracă. Acest raport 
a fost în continuă mobilitate, devenind de 32:1 în 1970; 45:1 în 1980; 
59:1 în 1989 şi de 74:1 în 1997. 

Contururi puternice au căpătat problemele sociale în țările aflate 
în tranziție de la sistemul totalitar spre cel democratic şi marcate la 
această etapă de un profund declin economic. Cele menţionate 
confirmă adevărul că astăzi individul nu mai poate surmonta injusti- 
tiile sociale care îl afectează puternic, impunându-se tot mai mult ne- 
cesitatea intervenției statului, a puterii publice prin delimitarea de fon- 
duri, de mijloace care pun în mişcare noi mecanisme de repartiție, im- 
pozite şi taxe, modificări ale configurației serviciilor sociale, de înv- 
ățământ, sănătate etc. 

Or, politica socială este cea care poate contribui la prevenirea sau 
atenuarea unor probleme sociale cu impact puternic asupra vieţii umane. 
Prin politică socială şi programe sociale se poate obţine “corectarea” 
imperfecțiunilor funcționării mecanismelor economice şi a efectelor lor 
negative în plan social, pot fi evitate noi tensiuni sociale, procese şi fe- 
nomene adverse pentru însăşi dezvoltarea economică. 

Până în prezent nu există o concepție unitară referitor la ceea ce 
este politica socială, care sunt granițele sale ferme şi ce metode de 
analiză utilizează. Diversele opinii inserate în literatura de specialitate 

mărturisesc că definirea conceptului de politică socială este în depen- 
dență de autorii ce abordează problema şi curentul în care ei se înscriu. 
Totuşi, răspunsurile la această întrebare pornesc în majoritatea cazuri- 
lor de la un set comun de criterii care iau în consideraţie anumite ele- 
mente caracteristice conceptului de politică socială: siguranța socială, 
serviciile sociale, programele sociale. 

Problematica privind politica socială, originea şi dezvoltarea ei 
constituie una dintre preocupările constante ale şcolii engleze. În 
literatura anglo-saxonă există multiple şi variate puncte de vedere 
referitoare la natura politicii sociale. În concepţia lui R.M. Titmuss 
(1976), spre exemplu, politica socială reprezintă un întreg sistem de 
principii şi măsuri pe care întreaga societate (nu numai Guvernul) le 
utilizează pentru alocarea şi distribuirea resurselor economice, pen- 
tru a reglementa poziţia între indivizi şi grupuri, ordonând astfel re- 
laţiile de tip social. 

Kahn (1982) consideră că nimeni nu poate oferi o paradigmă pen- 
tru o politică socială, care să reflecte şi să fie reflectată de dezvoltarea 
economică, căci dacă ar fi aşa, această paradigmă şi-ar dovedi aplica- 
bilitatea în toate deciziile privind serviciile sociale. 

Stein (1992), referindu-se la motivaţia politicii sociale, consi- 
deră că ea se naşte din starea conflictuală. La rândul ei, această sta- 
re derivă din divergenţele scopurilor şi intereselor diferiților indi- 
vizi, clase, grupuri, rezultatul fiind un set politic de măsuri care 
poate deveni irațional prin respectarea cu precădere a unora sau 
altora dintre aceste interese. 

Şirul opiniilor cu privire la conceptul politicilor sociale, abordat 
din cele mai diverse aspecte, poate fi completat încă cu multe alte nu- 
me: Glazer, Boulding, Rawls, Barr, Stone etc. Generalizând aceste 
opinii, putem face concluzia că conceptul de politică socială se referă 
la o sferă largă de activităţi ale statului (Strategii, programe, proiec- 
te, legislaţie etc.), care au ca scop promovarea bunăstării individu- 
lui, familiei sau comunităţii, precum şi a societăţii în ansamblul ei. 

Unii teoreticieni acordă o semnificație mult mai generală con- 
ceptului de politică socială, incluzând în sfera acestuia şi programe- 
le, activităţile organizaţiilor nonguvernamentale, care au un obiectiv 
similar: modificarea caracteristicilor vieții sociale ale unei colectivi- 
tăți într-o direcţie considerată a fi dezirabilă. De remarcat însă că 


- 129 - 


influenţele ONG-urilor, ale Bisericii sau ale organizaţiilor internați- 
onale sunt incluse în politicile sociale doar dacă au fost preluate de 
instituţiile statului. 

Termenul politici sociale uneori este identificat cu termenul poli- 
tici publice (public policy). Ultimul însă, prin conţinutul său, este mai 
larg şi, pe lângă politicile sociale, include de asemenea politicile eco- 
nomice, politica externă, politicile de urbanism etc., adică toate acţiu- 
nile actorilor din sistemul politic, în toate sferele administraţiei / gu- 
vernării. Toate celelalte politici publice (în special cele economice) au 
o influență substanţială asupra politicilor sociale, fapt ce face ca defi- 
nițiile cele mai largi ale politicilor sociale să includă adesea majorita- 
tea politicilor publice!; drept urmare, cei doi termeni sunt uneori utili- 
zaţi ca sinonime. În realitate însă noţiunea “politici sociale” se referă 
doar la o parte importantă a politicilor publice. 

În limba engleză, limba de origine a conceptului, se face de ase- 
menea deosebire între politici (policy) ca strategii, planuri de acţiune 
promovate într-un domeniu anume (politică socială, politică economi- 
că, politică fiscală, politică externă etc.) şi politică (politics) ca viaţă 
politică referitoare la partide politice, instituţii politice, ideologii etc. 

Politica socială poate fi definită şi ca fiind o disciplină în cadrul 
ştiinţelor sociale, care are puncte comune cu alte ştiinţe sociale, pre- 
cum sociologia, economia, ştiinţele politice, asistenţa socială etc., fi- 
ind totodată şi distinctă de acestea. 

Conceptul politică socială are o istorie relativ scurtă, de circa 
un secol, şi se află într-un proces de transformare şi completare. Re- 
flecţiile asupra politicilor sociale au explodat concomitent cu marile 
schimbări sociale care au avut loc în special după cel de-al doilea 
război mondial ca efect al creşterii economice sub forma dezvoltării 
statului bunăstării. Statul bunăstării s-a dezvoltat nu ca materiali- 
zare a unui proiect elaborat de sociologi, ci ca rezultat al acţiunii 
actorilor politici şi a instituţiilor politice de a schimba colectiv reali- 
tatea. Deţinând resurse importante şi pe baza unei voințe politice 
generale de compensare a limitelor sociale ale economiei de piaţă, 
s-a constituit un sistem social complet nou. Aşadar, reflecțiile asu- 


1 f x è di i g x ` 
Termenul de “public” este opus celui de “privat” (se referă în bună măsură la grupuri 
de oameni în general), aşa cum şi termenul de “social” este opus celui de “individual”. 

pra politicilor sociale nu au premers constituirii statului bunăstării, 
ci au urmat-o, exprimând preponderent discursuri constructive la 
nivelul ideologiei politice teoretice. 

În paradigma politologică a politicii sociale sociologul nu era pre- 
zent. Criza statului bunăstării din anii '70 — "80 ai sec. al XX-lea a 
generat însă necesitatea unei tratări riguroase de tip ştiinţific a întregii 
problematici a politicii sociale. Pe de o parte, criza financiară a statu- 
lui bunăstării a dezvoltat un interes imens pentru evaluarea eficienței 
diferitelor sisteme: în ce măsură rezolvă ele problemele preconizate; 
cu ce costuri etc. Pe de altă parte, criticile venite din partea ideologii- 
lor neoliberale, care contestau capacitatea statului de a rezolva eficient 
problemele sociale, au înaintat problema eliberării de dezideratele ab- 
stracte şi a efectuării unei testări/măsurări riguroase a efectelor com- 
plexe ale politicilor sociale asupra societăţii. Or, situația nou-creată 
(când problemele sociale în loc să se rezolve prin efortul politic adesea 
se multiplicau, când costurile intervenţiei sociale păreau a depăşi be- 
neficiile, când au ieşit la lumină multe efecte perverse) a schimbat 
profilul studiilor de politici sociale. Din acest moment ele capătă un 
caracter mai pragmatic, dar totodată mai ştiinţific, devenind un mix de 
abordare sociologică şi economică. Politica socială devine un dome- 
niu de drept al sociologiei. Din această perspectivă, în ultimii două- 
zeci de ani au fost realizate dezvoltări esenţiale în Suedia (ţările nordi- 
ce, în general), Marea Britanie, SUA şi în cadrul marilor organisme 
internaționale: Banca Mondială, UNICEF. 

Paradigma sociologică a politicilor sociale este diferită structu- 
ral de paradigma politologică, în cadrul căreia s-au dezvoltat iniţial 
preocupările de politică socială. În locul analizei teoretice a marilor 
ideologii de politică socială se prefigurează următoarele mari secţiuni 
tematice ale paradigmei sociologice: 

1. Analiza problemelor sociale. Politicile sociale au pornit, după 
cum s-a menţionat deja, de la evidenţa problemelor sociale (sărăcie, 
şomaj, delincvență, violență socială, lipsă de locuinţe etc.). Conştiinţa 
colectivă avea însă doar o imagine vagă a dimensiunilor acestor pro- 
bleme. De aici şi caracterul mai mult intuitiv al răspunsului politic şi 
dificultatea de a evalua efectul politicilor sociale adoptate. Pentru a 
pune pe baze ştiinţifice politicile sociale, după cum menţionează cu- 

noscutul sociolog român Cătălin Zamfir!, este nevoie de a porni de la 
o metodologie complexă de diagnoză a problemelor sociale şi a di- 
namicii lor. Cu alte cuvinte, este nevoie să ai măsurători exacte ale 
stării de sărăcie, ale delincventei etc. 

2. Evaluarea politicilor sociale. Discursul politologic nu putea, 
structural, evalua politicile sociale decât prin prisma valorilor, a opţiu- 
nilor ideologice sau, în cel mai bun caz, prin cel al unor efecte mai 
degrabă intuite decât măsurate cu instrumente suficient de exacte. In- 
tervenţia sociologiei a adus dezvoltarea metodologiilor complexe de 
evaluare în care pot fi identificate elemente ca: 


e Estimarea (măsurarea) eficacității (a gradului în care o politică 
socială rezolvă problema). 

e Estimarea costurilor (cât costă rezolvarea unei probleme). 

e Identificarea şi măsurarea efectelor secundare/perverse ale 
unei politici sociale (în ce măsură o anumită modalitate de suport so- 
cial poate crea o stare de dependenţă de ajutor). 

3. Proiectarea propriu-zisă a politicilor sociale. În locul con- 
strucției realizate de actorii sociali cu utilizarea masivă a ideologiilor 
pre-constituite, abordarea sociologică presupune o proiectare a politi- 
cilor sociale pornind de la măsurători mai exacte ale problemelor soci- 
ale şi de la predicția efectelor diferitelor tipuri de politici sociale. 

4. Analiza empirică a mecanismelor sociale prin care politicile 
sociale sunt adoptate şi schimbate”. 

Acestea sunt câteva din aspectele importante ale paradigmei so- 
ciologice de abordare a politicilor sociale care ne permit să conchidem 
că în condiţiile actuale realizarea cu succes a reformelor în Republica 
Moldova depinde şi de implicarea ştiinţei sociologice în schimbarea 
socială sub semnul politicilor sociale. 


2. Obiectivele şi rolul politicilor sociale 


In plan practic, politica socială se concretizează în “seturi de mă- 
suri” orientate spre: 


! Politici sociale în România. —Bucureşti, 1999, p.18. 
? Ibidem, p.15-19. 

a) obiective sociale “globale”, cum sunt: eradicarea sărăciei, o 
distribuţie echitabilă a bunăstării, a veniturilor etc.; 

b) realizarea unor obiective pe domenii sociale, cum sunt: sănăta- 
tea, învăţământul, locuinţele, securitatea socială etc.; 

c) realizarea unor programe sociale ce vizează categorii defavori- 
zate ale populaţiei: programe de susţinere pentru bătrâni, tineri, copii, 
handicapaţi etc., programe de preocupare şi protecţie a şomerilor, pro- 
grame de protecție a familiilor etc. 

Orice stat are o politică socială proprie, caracterizată prin anumite 
obiective specifice. Elementul de referință al obiectivelor politicilor so- 
ciale îl constituie problemele sociale reale ce se manifestă în spaţiul na- 
tional în anumite perioade. Începând cu ultimele 6-7 decenii ale sec. al 
XX-lea, societăţile dezvoltate au înaintat explicit ca obiectiv central al 
politicilor sociale bunăstarea. După cel de al doilea război mondial, în 
Occident a fost lansat conceptul statului bunăstării (welfare state), care, 
de fapt, îşi avea începutul încă de la sfârşitul secolului al XIX-lea în 
țările europene şi cele ale Americii de Nord, ţări intrate într-un ciclu 
rapid de dezvoltare industrială. Concomitent, statul îşi modifică 
substanţial funcţiile sale. Datorită unor factori specifici, el îşi asumă 
la asigurarea întregii colectivități cu bunurile şi serviciile necesare reali- 
zării unui mod de viaţă considerat a fi normal la nivelul respectivei co- 
lectivităţi. Standardele normalităţii variază, desigur, în funcţie de condi- 
tiile respectivei colectivităţi (socioculturale, climaterice, de mediu etc.), 
de acumulările realizate în cadrul ei, precum şi la nivelul întregii umani- 
tăți. Aşadar, conceptul de bunăstare colectivă se bazează pe cel de stan- 
dard de viaţă normală, decentă, la nivelul colectivităţii respective. 

Conceptul de standard de viață al unei colectivități caracterizează 
o stare a aspirațiilor respectivei colectivităţi, modelate în special de 
acesteia. Menţionăm însă că standardul de viaţă, considerat nor- 
mal/dezirabil de o colectivitate, posedă un conținut destul de muabil, 
acesta fiind influenţat de acțiunea factorilor în direcţii opuse. Astfel, 
pe de o parte, noile bunuri şi servicii inventate chiar şi dacă nu sunt 
disponibile la nivel de colectivitate, generează aspirații spre trepte su- 
perioare; pe de altă parte, inexistenţa resurselor acționează invers, în 

Bunăstarea colectivă implică un anumit tip de egalitate: toți mem- 
brii colectivităţii trebuie să dispună de un stoc minim de bunuri şi ser- 
vicii considerat a fi decent, normal. Societăţile actuale prezintă o ori- 
entare pronunţată spre asigurarea unei bunăstări colective. În secolul 
al XX-lea s-au confruntat două modele distincte de producere a bunăs- 
tării colective: statul capitalist al bunăstării, dezvoltat în Occident pe 
baza unei economii de piaţă, şi statul socialist al bunăstării, fondat pe 
o economie de tip socialist. Ambele modele ale statului bunăstării au 
reprezentat în realitate o reacție la limitele economiei de piață de a 
realiza o bunăstare colectivă acceptabilă. 

Rolul politicilor sociale constă în compensarea limitelor economiei 
de piaţă. Deşi economia de piaţă reprezintă cel mai bun mecanism eco- 
nomic cunoscut, el este departe de a fi perfect. Economia de piaţă gene- 
rează o serie de distorsiuni sistematice în bunăstarea pe care o produce. 
De aceea, este nevoie de a fi introduse unele “corecţii” prin mecanisme 
exterioare economiei, precum sunt şi politicile sociale. Pot fi desprinse 
două mari tipuri de limite în cadrul economiei de piață: 1) în sfera pro- 
ducției şi consumului; 2) în sfera distribuţiei resurselor economice. 

În sfera producției şi consumului piaţa nu asigură producția op- 
timă a tuturor bunurilor, ci doar a unora dintre ele. Drept urmare, piaţa 
liberă nu asigură o distribuţie optimală a resurselor colectivității. 

În sfera distribuţiei sistemul economic al pieţei generează prin el în- 
suşi o distribuţie inegală a resurselor. Astfel, o parte însemnată a colecti- 
vității câştigă prea puţin sau chiar deloc, plasându-se sub nivelul minim 
de viață considerat a fi acceptabil în contextul respectivei colectivități. 
O altă parte câştigă foarte mult, ceea ce, în raport cu lipsa de venituri sau 
cu veniturile nesatisfăcătoare ale celorlalți, colectivitatea este tentată să 
considere a fi prea mult. Pot fi desprinse mai multe surse de dezechilibre 
mari în distribuția primară realizată prin intermediul pieţei: 

I)Limitări ale capacităţii individuale de obținere a veniturilor. Nu 
din vina lor (sau din propria opțiune) unele segmente ale populaţiei nu 
au deloc capacitatea de a câştiga sau au o posibilitate redusă de a o 
face. Drept exemplu pot servi bătrânii, copiii, handicapaţii, persoanele 
cu boli cronice etc. 

2) Inegalităţi în şansa de câştig datorită unor factori sociali struc- 
turali, dar nu individuali. Este vorba, în primul rând, de ocuparea par- 
țială a forţei de muncă, de şomaj. În al doilea rând, veniturile obţinute 

din proprietate şi capital sunt, de regulă, mai ridicate decât veniturile 
salariale; de asemenea, posturile de muncă calificată presupun venituri 
substanțial mai mari decât cele slab calificate. 

3) Dezechilibrul dintre nevoi şi posibilităţile de câştig. Distribuţia 
realizată prin mecanismele pieţei economice este legată doar de capa- 
citățile şi proprietăţile individuale, şi nicidecum de necesitățile reale 
ale unei persoane sau familii. Anumite împrejurări pot crea însă nece- 
sități mult mai mari în raport cu capacitățile efective de câştig ale per- 
soanelor: este cazul, în mod special, al familiilor cu copii. S-ar putea 
spune că a avea copii reprezintă un handicap economic în societățile 
moderne. Copilul, din punct de vedere strict economic, reprezintă doar 
un consumator suplimentar, afectând negativ capacitatea familiei de a 
spori veniturile prin efort propriu. Să nu uităm însă că copilul repre- 
zintă nu numai un “bun” individual, ci şi unul social dezirabil, în care 
şi colectivitatea este interesată, căci altfel este de neconceput viitoarea 
existență şi dezvoltare a societăţii umane. 

De asemenea, a te îmbolnăvi sau a avea un handicap, care anulea- 
ză sau limitează capacităţile de muncă, creează un dezechilibru grav 
între venituri şi nevoi. O situaţie similară o constituie şi bătrânețea, 
pentru care nevoile sunt dezechilibrat mai ridicate decât posibilitățile 
economice efective. Or, în condițiile economiei de piață există câteva 
grupuri tipice de persoane/familii care au dificultăți de obţinere a veni- 
turilor necesare unei vieţi decente, la nivelul colectivității respective: 
a) bătrânii; b) persoanele care au suferit accidente/îmbolnăviri soldate 
cu pierderea temporară/definitivă a capacităţii de muncă; c) handica- 
paţii; d) şomerii; e) persoanele cu copii, care nu dețin capacități de 
obţinere a veniturilor, dar care grevează consumul părinților, au o se- 
rie de necesităţi pe care multe familii nu le pot asigura/acoperi pentru 
o integrare eficientă în viaţa socială. Aceste grupuri pot fi completate 
încă cu două categorii sociale cu venituri insuficiente şi destul de frec- 
vente în societăţile bazate pe economia de piaţă. Este vorba de: a) sa- 
lariaţii cu salarii mici sau familiile ai căror membri nu au loc de mun- 
că; b) familiile monoparentale, în care nevoile ridicate produse de 
existența copiilor au ca sursă de îndestulare un singur venit. 

Aşadar, distribuția primară în cadrul economiei de piață conţine 
largi segmente ale populaţiei fără nici un venit sau cu venituri plasate 
sub nivelul unui prag decent de viaţă (al sărăciei). De aceea, distribuţia 

veniturilor pe care o creează piaţa liberă poate fi, în grade diferite şi 
din motive diferite, inacceptabilă pentru colectivitate. 

Ținând cont de toate aceste limite esenţiale ale economiei de 
piaţă, politicile sociale urmăresc drept scop ultim să “corecteze” 
producerea bunăstării colective, generată de mecanismele pur eco- 
nomice. Indiferent de variantele concrete propuse pentru atingerea 
obiectivelor statului privind furnizarea bunăstării individuale, aces- 
te obiective trebuie să conțină o componentă “morală” axată pe 
ideea de reducere a inegalităţilor/inechității sociale la nivelul socie- 
tății sau de diminuare a diferenţelor sociale. Specialiştii preocupaţi 
de bunăstare, în special economiştii, nu se limitează doar la obiec- 
tivele “morale” (justiție sau echitate socială) ale politicilor sociale. 
Ei le completează întotdeauna cu obiectivele economice, care sunt 
reunite în termenul de eficiență. Or, pentru a menţine ceea ce a fost 
numit statul bunăstării trebuie să existe un echilibru între compo- 
nenta morală (echitate socială) şi cea economică, între piaţă, ca ex- 
ponentă a libertăţii individuale, şi funcția de redistribuire a statului, 
ca instituţie a Justiţiei sociale. 


3. Structura sistemului de politici sociale 


Politicile sociale sunt elaborate şi promovate de stat prin interme- 
diul instituţiilor centrale şi locale, cu sprijinul comunităților. Parla- 
mentul adoptă legislaţia socială (inclusiv Legea bugetului de stat şi 
Legea asigurărilor sociale), iar Guvernul propune legi şi le promovea- 
ză în practică prin intermediul ministerelor şi agenţiilor naționale şi al 
structurilor din teritoriu. 

Politicile sociale pot fi concepute şi realizate cu succes doar în 
condiţiile când există următorii factori importanți: 

e Legislaţia socială — stabileşte cadrul politicilor sociale, respon- 
sabilităţile privind finanţarea, implementarea şi evaluarea politicilor 
sociale; 

e Finanțarea — asigură resursele necesare pentru programe, pro- 
iecte şi beneficii sociale. (Ponderea cheltuielilor sociale din PIB repre- 
zintă imaginea efortului de finanţare a politicilor sociale făcut de fie- 
care stat). 

e Resursele umane — alcătuite din specialişti în politici sociale, 
asistenţă socială, sociologie, economie etc., care elaborează şi imple- 
mentează politicile sociale. 

În calitate de componente structurale politicile sociale includ: 

e securitatea socială; 

e serviciile sociale fundamentale; 

e politicile sociale punctuale sau programele sociale. 

Securitatea socială prevede: 

e Asigurările sociale (beneficii contributive — riscurile majore ale 
populaţiei salariale). De regulă, aceste forme de sprijin se acordă doar 
acelor persoane care au adus o anumită contribuţie, fie şi minimală, la 
formarea respectivului fond şi nivelul respectivului sprijin e determi- 
nat de mărimea contribuţiei (numărul de ani în care a contribuit, cuan- 
tumul respectivei contribuţii în fiecare an). Acestea sunt: 

- asigurările de bătrâneţe (pensiile); 

- asigurările de boală; 

- asigurările de naştere; 

- asigurările de şomaj; 

e Asistența socială care include beneficiile non-contributive, 
acestea fiind specificate în: 

- beneficii categoriale, sau universale. În această categorie de 
beneficii intră o serie de transferuri care sunt determinate doar de de- 
tectarea simplei nevoi, fără condiţia vreo unei contribuţii oarecare. 
Aceste transferuri nu sunt în general determinate de situația financiară 
a destinatarului. Cele mai importante din ele sunt: alocaţiile familia- 
le — alocaţii pentru copii, pentru mamele cu mai mulţi copii, pentru 
persoanele cu handicap, pentru invalizii de război etc.; 

- beneficii focalizate pe testarea mijloacelor. În acest caz spri- 
jinul este acordat doar persoanelor aflate efectiv în nevoie şi este 
determinat de nivelul resurselor disponibile ale fiecărei persoane în 
parte; 

Serviciile sociale fundamentale includ: 

e învățământul; 

e sănătatea; 

e sistemul serviciilor de asistenţă socială (asistenţa socială pro- 
priu-zisă, servicii de îngrijire socială, voluntariat etc.) 


- 137 - 


Politicile sociale punctuale sau programele sociale reprezintă o 
activitate colectivă orientată spre obținerea unei modificări, delimitate 
în timp, a unei stări sociale (spre exemplu: promovarea egalităţii între 
sexe; prevenirea abandonului copiilor; promovarea construcţiei de 
locuinţe în mediul urban etc.). 


4. Tipologia politicilor sociale 


Într-un plan concret şi din perspectivă temporală, politica socială a 
evoluat diferențiat pe ţări, ceea ce se poate observa şi astăzi. Începând 
cu cea de-a doua jumătate a secolului al XIX-lea şi până în anii ‘30 ai 
secolului al XX-lea se pot distinge două modele deosebite de politică 
socială. Primul model se stabileşte în regimurile liberale din țările an- 
glo-saxone, iar unul dintre cei mai mari creatori ai acestui model este 
economistul britanic W.H. Beveridge (1879-1963). Politicile sociale 
din această categorie au fost orientate spre sisteme tradiționale de 
combatere a sărăciei şi de încurajare a soluțiilor private de asigurări 
sociale. Această abordare a fost conformă cu ideile economiei politice 
liberale clasice. Politicile sociale aveau ca principale instrumente sis- 
teme de verificare a mijloacelor de trai şi prestații publice orientate 
numai spre nevoi care pot fi dovedite în mod real că nu sunt acoperite 
şi care nu afectează esenţial bugetul public. 

Cel de-al doilea model — stabilit în Europa continentală — a fost 
bazat pe asigurarea socială lansată de Otto von Bismark, cancelarul 
Germaniei, în anul 1880. Acest model era axat pe ideea unui rol pu- 
ternic şi direct al statului, favorizând dezvoltarea de programe de 
asigurări sociale pe principii ocupaţionale, cu statut distinct şi admi- 
nistrare autonomă. 

Politicile sociale au înregistrat ritmuri rapide în evoluţia lor, în 
special după cel de-al doilea război mondial. Creşterea economică pu- 
ternică din anii ‘50, *60 a permis elaborarea şi punerea în practică a 
unor programe sociale importante, care acopereau în întregime pro- 
blematica socială, evident cu particularități şi accente diferite de la o 
țară la alta. Politicile sociale au avut la baza construcţiei şi funcționării 
lor concepții politice diferite, în esență de nuanţă liberală sau social 
democrată, dar nu s-au dezvoltat în aceste forme pure. Astfel, pe de o 

parte, se poate observa existenţa a numeroase aspecte comune chiar în 
toate domeniile esenţiale ale politicilor sociale din diferite ţări. Spre 
exemplu, eradicarea sărăciei, un nivel înalt de ocupare a forţei de 
muncă, un nivel „adecvat” de securitate socială etc. au devenit obiec- 
tive ale guvernelor din toate țările. 

Pe de altă parte, se constată deosebiri semnificative între ţări sau 
grupuri de ţări privind unele caracteristici majore ale politicilor socia- 
le. Astfel, dacă în Franţa şi Suedia au căpătat o amploare deosebită 
programele de protecţie a familiilor cu copii, apoi în SUA şi în alte 
țări acest gen de programe nu este semnificativ. 

În literatura de specialitate au fost lansate de-a lungul anilor mai 
multe clasificări ale modelelor de politici sociale. Ele au cunoscut 
schimbări de la un autor la altul, fiind determinate de un şir de fac- 
tori importanţi, precum: cultura țării respective, orientarea politică a 
partidelor aflate la guvernare, starea economiei etc. În acest context 
prezintă interes lucrărrile autorilor Richard Titmuss, Gosta Esping- 
Andersen, Ramesh Mishra, Stephan Leibfried, Catherine Jones, Bob 
Deacon etc. 

Mult citată în ultimii ani este clasificarea politicilor sociale reali- 
zată în 1990 de Gøsta Esping-Andersen, care este întruchipată în trei 
regimuri ale statului bunăstării: 

a) statul bunăstării liberal, puternic axat pe mecanismele de piață 
(SUA, Canada, Australia); 

b) statul bunăstării conservativ-corporatist, în care preocuparea 
liberală privind eficiența pieţei nu este importantă, fiind caracterizat 
concomitent şi de principiul subsidiarităţii, care prevede intervenţia 
statului doar pentru prestarea acelor servicii pe care instituțiile “in- 
termediare” (piața, familia, Biserica) sunt incapabile să le asigure 
(Austria, Franța, Germania, Italia); 

c) statul bunăstării social-democrat cu principala sa caracteris- 
tică — universalismul serviciilor sociale; statul este principalul 
“furnizor” de bunăstare socială şi este preocupat de menţinerea 
ocupării “totale” a forței de muncă, pentru a limita dependenţa tota- 
lă de serviciile sociale (Suedia, Norvegia). 

În linii generale, diversitatea opiniilor cu privire la clasificarea 
politicilor sociale permite a fi distinse următoarele modele de poli- 
tici sociale: 

1. Ţările care au reformat numai marginal modelul de asistență 
socială de tradiţie liberală, denumit uneori şi „statul bunăstării rezi- 
duale”. Exponentul cel mai tipic al acestui model îl constituie SUA, 
unde se urmăreşte cu prioritate combaterea sărăciei, intervenţia statu- 
lui în domeniul social fiind mult redusă şi caracterizată ca reziduală în 
comparaţie cu modelul european, în special cu cel nord-european. 
Modelul SUA se circumscrie, în linii mari, la programe centrate pe 
asistență socială, pe prestații acordate în special săracilor pe baza unei 
verificări drastice a veniturilor. Criteriul de accesibilitate la prestații 
sociale este definit, în principal, de nevoie sau de capacitatea de plată. 
Drept urmare, avem un proces de redistribuire redus şi o inegalitate 
mare în distribuţia veniturilor, comparativ cu modelele vest-europene. 

2. Ţările Scandinave, cu exemplul cel mai mult admirat: Suedia. 
Politicile sociale au evoluat aici sub influența concepțiilor social- 
democrate şi au tins să se extindă asupra întregii populaţii, indiferent 
dacă nevoia era sau nu manifestată. Principalele obiective le-au consti- 
tuit: eradicarea sărăciei, realizarea solidarităţii sociale; echitatea prin 
politică socială. În această concepție se promovează o politică de veni- 
turi de bază garantate într-o gamă largă de prestații sociale, dintre care 
cele mai importante sunt: alocaţiile universale pentru copii, pensiile de 
bază, îngrijirea sănătății etc. Obiectivele politicilor sociale se realizea- 
ză preponderent pe căi redistributive, prin transferuri şi prin sistemul 
de impozite şi taxe. 

3. Ţările din zona vest-europeană, ale căror politici sociale sunt de 
inspiraţie bismarkiană, reprezentate mai întâi de Germania şi Austria. 
Acest model de politică socială, situat între cel liberal şi cel social- 
democrat, este constituit prin reformarea schemei tradiționale de asi- 
gurări sociale şi prin stabilirea unui sistem puternic de protecţie pentru 
grupuri care nu se pot proteja singure. Modelul german de politică 
socială este astăzi cunoscut ca fiind bine integrat în cerințele economi- 
ei de piaţă, iar literatura de specialitate utilizează pentru economia 
germană termenul de „economie socială de piaţă”. Or, se urmăreşte ca 
funcţionarea pieţei să nu fie stânjenită de dezvoltarea programelor so- 
ciale, ceea ce, la rândul său, nu înseamnă nici limitarea dezvoltării 
politicilor sociale. 

4. Modelul japonez de tip paternalist, deosebit în multe privinţe de 
modelele vest-europene şi de cel american, este un model care se ba- 

zează pe îmbinarea elementelor tradiționale de întrajutorare în mediul 
familial cu intervenţia statului şi antrenarea substanţială a patronatului 
în soluționarea problemelor sociale. 

5. Catherine Jones (1990, 1993) lansează în discuţie statul bu- 
năstării caracteristic Asiei de Sud-Est (Hong-Kong, Singapore, Co- 
reea de Sud şi Taiwan), pe care îl numeşte iniţial statul bunăstării 
oiconomic (1990), iar apoi statul bunăstării confucianist (1993). 
Caracteristicile acestui model (asiatic) al bunăstării au fost determi- 
nate de tradiţia şi cultura comună, având în centru preceptele gândirii 
confucianiste, care pentru această parte a Asiei este de multe secole 
un mod de viață. “Economia gospodăriei (o0ikos)”, cum o mai nu- 
meşte Jones, a creat un model total diferit de cel vest-european, ca- 
racterizat de o influență foarte mare a familiei şi comunităţii, care au 
lăsat în seama statului puţine probleme de rezolvat. Familia şi comu- 
nitatea îşi asumă şi azi responsabilități majore pentru îngrijirea bă- 
trânilor, persoanelor cu handicap etc. De asemenea, familiile inves- 
tesc foarte mult în educația copiilor care vor face carieră pentru a 
ajuta apoi pe ceilalți membri ai familiei. 

Indiferent de modelele aplicate, ţările capitaliste dezvoltate au tre- 
cut, între 1950-1973, printr-o perioadă de prosperitate economică şi de 
dezvoltare fără precedent a politicilor sociale. Şomajul foarte redus, 
uneori “şomaj zero”, a caracterizat aproape întreaga perioadă amintită. 
Acest fenomen a avut însă şi consecinţe care ulterior s-au dovedit a fi 
negative atât în plan economic, cât şi în planul politicilor bunăstării. 
Astfel, “şomajul zero” a condus la presiune salarială ridicată (datorită 
ofertei scăzute de muncă) şi, drept urmare, la inflaţie (datorită devalo- 
rizărilor care s-au produs din necesitatea de a compensa măririle sala- 
riilor). Soluţiile promovate de guverne pentru contracararea acestor 
consecinţe negative au fost valabile doar temporar. În alți termeni, 
începând cu anii *70 statul bunăstării în varianta sa keynesiana’ intră 
într-o perioadă de criză, aceasta fiind marcată şi de declanşarea şocu- 
lui creşterii preţului la petrol în 1973. 

Christopher Pierson sintetizează semnificaţiile atribuite expresiei 
"criza statului bunăstării" astfel: 


! Ideile lui J.M. Keynes aveau ca piloni centrali creşterea rolului statului în reglarea 
proceselor economice de piaţă şi stabilirea ca obiectiv a “şomajului zero”. 

- criză înţeleasă ca punct de cotitură în politicile sociale şi eco- 
nomice; 

- criză ca şoc exterior (statului), preţul petrolului în toate ţările fi- 
ind impus doar de cele câteva ţări exportatoare de petrol grupate în 
OPEC; 

- criză înţeleasă ca o problemă de lung termen, fără soluţie previ- 
zibilă. 

În opinia lui Cătălin Zamfir, termenul de criză are în vedere două 
componente distincte pe care le găsim fie separat, fie împreună, în 
diferite abordări: 

- criză în sensul de imposibilitate de a continua finanţarea statu- 
lui bunăstării; 

- criză în sensul de evidenţiere a ineficienţei statului bunăstării. 

Soluţiile imediate promovate de statele capitaliste pentru ieşirea 
din situaţia de criză pot fi grupate în trei tipuri majore: 

e Tipul SUA, care a recurs la combinarea reglării pieţei cu mana- 
gementul ciclului de afaceri politic (asigurarea unor indicatori favora- 
bili în perioadele electorale pentru a asigura succesul în alegeri). 

e Tipul Suedia, una din puţinele ţări care a continuat să susțină 
ideea "şomajului zero", statul bunăstării devenind principalul său sus- 
ținător prin angajarea forței de muncă excedentare din industrie şi co- 
mert în sfera serviciilor sociale şi în administraţie sau prin subvenții. 

e Tipul Germania, care a recurs la politici de austeritate de tip 
conservator, la încurajarea rămânerii unei părți mari a femeilor în afa- 
ra pieței muncii şi la "dezangajarea" vârstnicilor prin pensionare înain- 
te de termen, adesea pe cheltuiala statului, dar având ca efect raționa- 
lizarea şi eficientizarea firmelor. 

Criticile vehemente aduse statului bunăstării au generat schimbări 
în opinia publică faţă de principiile politicilor sociale. Ulterior, "purtăto- 
rii de cuvânt" ai noilor idei de dreapta au reuşit să convingă mari părți 
din populaţie să împartă săracii în merituoşi (deserving) şi nemerituoşi 
(indeserving), astfel justificând nevoia de restrângere a activităţilor de 
protecţie şi asistenţă socială doar la clienţii “merituoşi” ai statului, adică 
la bătrâni, copii orfani, handicapaţi etc. Alegerile din Marea Britanie şi 
SUA de la începutul anilor ‘80 au adus la putere două personalităţi de 
dreapta - R. Reagan şi M. Thatcher - care şi-au legat numele pentru tot- 
deauna de politicile sociale rezidualiste şi de limitarea rolului de furni- 

zor de servicii sociale al statului. Chiar dacă în opinia multor autori 
aceste curente s-au dovedit a fi ineficiente, ele vor rămâne în istorie ca o 
variantă propusă de curentele de dreapta neoconservatoare pentru ieşi- 
rea din criză a statului bunăstării din anii ‘70-80. 

Un model aparte de politici sociale îl constituie fostele ţări socia- 
liste în care politica socială a fost marcată de ideologia ce a determi- 
nat modul de funcționare a întregului sistem. Politica socială din 
această categorie de țări s-a întrunit într-o componentă inseparabilă 
de sistemul social, în general, şi de cel economic, în special, fiind o 
zonă în care fundamentul său ideologic a avut şi consecinţe benefice. 
În acest context merită a fi amintite următoarele domenii: învăţă- 
mântul, ocrotirea sănătăţii, locuinţele, sistemul de pensii, alocaţiile 
familiale, ajutoarele de boală şi accident. Economia de tip socialist a 
permis depăşirea stării de sărăcie de masă care era înainte de război, 
realizarea unui sistem de securitate socială de bază, cu elementul său 
central — asigurările sociale. S-au creat rețele de învățământ, de sănă- 
tate cu accesul larg la aceste servicii, ceea ce a contribuit semnifica- 
tiv la formarea capitalului uman. 

Deşi în multe domenii politica socială în fostele ţări socialiste a 
avut puncte comune cu cea din ţările dezvoltate (cu economie de pia- 
tă), colapsul sistemului socialist a scos în evidenţă şi numeroasele ei 
limite. Menţionăm mai întâi că anume amploarea problemelor sociale 
a constituit o cauză principală ce a condus la prăbuşirea regimului to- 
talitar. Politica socială promovată de fostele ţări socialiste s-a bazat pe 
principii egalitariste, „echitatea socialistă” fiind doar un principiu de- 
clarat. Statului i s-a atribuit rolul de superpatron, singurul deținător al 
resurselor pentru politica socială, individul fiind exclus de la respon- 
sabilitate în acest domeniu. Mai pot fi enumerate şi un şir de alte limi- 
te ale politicii sociale din ţările socialiste care au condus nu la bunăs- 
tare, ci la o societate săracă. În cele din urmă, menţionăm că politica 
socială în fiecare ţară socialistă a avut şi trăsăturile sale specifice care 
în mod inevitabil se vor reflecta asupra realizării transformărilor din 
perioadele ulterioare. Această situaţie determină țările, pornite pe ca- 
lea tranziției la economia de piață, să ţină cont în căutarea modalități- 
lor de reformare a politicilor sociale de mai multe realităţi, precum: 

a) fiecare tip sau model de politică socială are propria sa memorie 
cu plusuri şi minusuri relative, în diferite segmente ale sale; 

b) nu există un model „cel mai bun” care ar putea fi „importat” în 
condiţii social-economice şi politice deosebite de cele în care s-a dez- 
voltat şi funcționează; rezultatele pozitive, care fac un model atractiv, 
trebuie apreciate în legătură cu dezavantajele sau implicaţiile în plan 
economic, social, politic etc. 

c) alegerea între opţiuni de politică socială depinde de condiţiile 
din fiecare ţară: dimensiunea şi structura forței de muncă, starea de- 
mografică, nivelul dezvoltării economice, tradiţii, cultură etc. 

O încercare de a caracteriza perspectivele regimurilor politicilor 
sociale din fostele țări comuniste a fost întreprinsă de Bob Deacon 
(1993). Astfel, pornind de la cele trei tipuri de stat al bunăstării identi- 
ficate de Esping-Andersen, dar care ulterior au fost supuse unor “mo- 
dificări” (scoate câteva din variabilele acestora, introducând două va- 
riabile suplimentare alese “intuitiv” — caracterul proceselor revoluţio- 
nare şi impactul transnaţional apreciat în funcţie de datoria externă), 
Bob Deacon ajunge la următoarele concluzii: 

- Ungaria, Jugoslavia în special, Slovenia şi Croaţia, în absența 
unor partide muncitoreşti foarte influente, sub influenţa datoriilor ex- 
terne şi cu o implicare scăzută a Bisericii, se vor dezvolta gradual în 
regimuri liberale ale bunăstării; 

- Republica Cehă, datorită caracterului de masă al revoluţiei ei de 
catifea şi datorită experienţei democratice trecute, mai îndelungate, este 
cel mai preferabil să dezvolte, eventual, un regim social-democrat; 

- Germania de Est a fost deja potrivită să se alăture regimului 
conservator-corporatist vest-german; 

- în cazul Bulgariei, României, fostei URSS (sau a unor părți din 
ea) şi al Serbiei, predicția este pentru ceva nou. Aici vechiul limbaj so- 
cialist şi egalitarist nu este mort, tradiția democrației este slabă, măsura 
în care se aşteaptă de la stat un suport puternic pentru interesele munci- 
torilor este mare, aici atracția directă a capitalismului comunist occiden- 
tal este mai puţin evidentă. Or, poate să apară o nouă, dar, istoric vor- 
bind, probabil temporară, formă de corporatism conservator, 

- pentru Polonia situaţia este mai puţin clară!. 


! Deacon Bob. Developments in East European Social Policy, in: Jones Cat- 
herine (coord.). New perspectives on the welfare state in Europe. Routleadge, 
1993. 

Încercarea lui B.Deacon de a clasifica regimurile bunăstării din 
țările est-europene merită atenție, dar ea nu poate fi considerată ca 
fiind totalmente în corespundere cu realităţile din aceste ţări. Mode- 
lele politicilor sociale din fostele țări socialiste actualmente nu se 
încadrează perfect în nici unul din modelele “clasice” occidentale. 
Ele includ elemente din diverse regimuri de politici sociale şi este 
extrem de complicat de a prognoza cu claritate noile forme pe care le 
vor întruchipa. 


Întrebări recapitulative: 

1. Care este sensul noţiunii de politică socială? 

2. În ce constă unitatea şi diferenţa dintre politica socială şi politicile 
publice? 

3. Care este obiectivul central al politicilor sociale? 

4. Explicaţi esența conceptelor de bunăstare colectivă şi standard de viață. 

5. În ce constă rolul politicilor sociale de compensare a limitelor econo- 
miei de piață? 

6. Caracterizați componentele structurale ale politicilor sociale. 

7. Ce modele de politici sociale cunoaşteţi? 


Bibliografie selectivă: 

1. Politici sociale. România în context european. — Bucureşti, 1995. 

2. Zamfir C. Politici sociale în România. — Bucureşti, 1999. 

3. loviţu M. Bazele politicii sociale. — Bucureşti, 1997. 

4. Poenaru M. Politică socială şi indicatori sociali. — Bucureşti, 1998. 

5. Mărgineanu I. Economia politicilor sociale. — Bucureşti, 2000. 

6.Popescu L. Protecția socială în Uniunea Europeană. — Cluj- 
Napoca, 1998. 

7. Politica socială şi problemele ameliorării calităţii vieţii. — Chişinău, 2002. 

CAPITOLUL II 


ELEMENTE DE POLITICI SOCIALE ÎN DOMENIUL 
POPULAȚIEI ŞI FAMILIEI 


1. Familia în societatea contemporană: schimbări 
de modele, tendinţe de interacțiune reciprocă 


Progresul omenirii a fost însoţit de afirmarea şi dezvoltarea multi- 
plelor forme de comunități umane, una dintre cele mai stabile şi impor- 
tante fiind familia, cea care asigură perpetuarea speciei, evoluția şi con- 
tinuitatea vieţii sociale. În toate societăţile contemporane familia 
reprezintă o unitate socială fundamentală şi mediu natural pentru creşte- 
rea şi bunăstarea copilului. Familia constituie o formă superioară de 
comunitate — în principal a soţului, soției şi copiilor — care se bazează 
pe relaţii sociale şi biologice, având drept scop suprem pregătirea unei 
generații sănătoase şi capabile de a participa la dezvoltarea societății. 

Multitudinea definiţiilor, ca şi diversitatea conotaţiilor conceptului de 
familie, ne sugerează varietatea tipurilor de familie şi a condițiilor concre- 
te în care se manifestă funcțiile ei. În toate aceste abordări străbate ideea 
după care familia este o formă fundamentală de asociere a oamenilor, un 
tip special de grup social în care elementele formale — căsătoria fiind san- 
cționată formal — nu împietează coeziunea intimă a grupului, a membrilor 
ei. Coeziunea emoţională are o semnificaţie deosebită pentru menţinerea 
vieţii grupului şi pentru asigurarea funcționalități lui normale. Dacă 
această coeziune dispare, dacă sentimentele reciproce dintre parteneri 
diminuează până la dispariţie, familia funcționează numai în virtutea unor 
interese materiale, care alterează relaţiile dintre soți. O asemenea situație 
atrage după sine modificări în relaţiile dintre parteneri, dintre părinți şi 
copii, grupul pierzând din intimitatea şi specificitatea sa. 

În orice societate familia s-a distins ca grup specific, caracterizat 
printr-o puternică sudură internă şi presiuni externe. Forţele interne 
care unesc familia sunt sentimentele puternice şi ataşamentul emoţio- 
nal al soţilor, precum şi al părinților, copiilor, respectul reciproc, soli- 
daritatea, alte atitudini care rezultă din satisfacerea reciprocă a nevoi- 
lor personale emoţionale, năzuința spre intimitate şi altele. În această 
ordine de idei, sociologul polonez Szczepanski apreciază că în majori- 

tatea societăților sudura internă apare pe baza ataşamentului emoţio- 
nal, a dorinţei sexuale, deci printr-o puternică coeziune sentimentală. 
La această coeziune sentimentală se va adăuga o împletire de depen- 
dente rezultate din funcţiile economice, sociale şi culturale, din îndato- 
ririle faţă de copii, faţă de părinți etc. 

Familia se individualizează în raport cu alte grupuri sociale şi prin 
stilul propriu de viaţă pe care îl practică, prin limba, normele, obiceiurile, 
valorile specifice poporului şi clasei sociale cărora îi aparţine. Transmite- 
rea din generaţie în generaţie a normelor şi a valorilor dezirabile, a mo- 
delelor proprii de conduită, ca şi a unor particularităţi ale exercitării rolu- 
rilor de către membrii grupului, conferă comunității familiale un statut 
aparte. Familia creează un mediu cultural propriu, menține continuitatea 
culturală, transmițând moştenirea culturală!. Din aceste aprecieri se poate 
deduce rolul social al familiei în transmiterea culturii şi, prin aceasta, 
importanța ei în formarea personalității indivizilor. 

De-a lungul istoriei sale familia a îndeplinit anumite roluri în 
raport cu indivizii şi cu societatea în ansamblul ei. Cei mai mulți 
sociologi preocupaţi de studiul vieţii de familie sunt unanimi în a 
aprecia faptul că familia este o formă specială de comunitate uma- 
nă, prin aceea că îndeplineşte funcţii pe care nu le regăsim la alte 
grupuri sociale. Aceste funcţii pot fi sistematizate în: funcții biolo- 
gico-sanitare; funcția economică, de socializare, de solidaritate şi 
unele funcții externe care se referă la integrarea familiei în societa- 
te. În alţi termeni, este vorba de: 

- menţinerea continuității biologice a societăţii prin procrearea, 
îngrijirea, formarea, educarea copiilor; 

- menţinerea continuității culturale prin transmiterea moştenirii 
culturale în procesul socializării,; 

- transmiterea de la părinţi la copii a unei poziţii sociale împreună 
cu moştenirea culturală; 

- satisfacerea nevoilor emoţionale a trăirilor intime, asigurând 
sentimentul siguranţei şi menţinerea personalității; 

- exercitarea de către familie a unui control social asupra compor- 
tării membrilor săi, mai ales asupra tinerei generaţii, fiind şi un factor 
de control al comportării sexuale. 


! Vezi: Dr.Maria Voinea. Sociologia familiei. — Bucureşti 1993, p.12. 

O semnificație deosebită prezintă şi modul în care familia se rapor- 
tează la celelalte instituţii sociale, la societate în ansamblul ei şi modalită- 
tile prin care ea contribuie la socializarea, pregătirea şi integrarea efectivă 
în muncă a tuturor celor valizi. Familia se află în permanență racordată la 
realitățile sociale; ea nu poate fi independentă de multiplele fenomene şi 
procese ce caracterizează societatea la un moment dat. În mod foarte plas- 
tic se exprimă Henri Stahl când afirmă: "Familia nu poate şi nu trebuie să 
rămână indiferentă la tot ceea ce se întâmplă dincolo de viaţa ei personală, 
dincolo de uşa simbolică ce o desparte de restul lumii”. 

Comportamentul familial nu priveşte doar pe cei implicaţi în rela- 
tiile familiale. El prezintă interes pentru întreaga societate dat fiind 
faptul că familia rămâne a fi factorul de bază în coeziunea unei socie- 
tăți. Or, în calitate de grup primar fundamental familia urmăreşte sco- 
puri cu profundă semnificaţie socială. În acest context este important 
să se cunoască direcţiile principale în care se manifestă interacțiunea 
reciprocă dintre familie şi societate. 

Astfel, pe de o parte: 

e familia este sursa proceselor demografice care, din punct de ve- 
dere cantitativ, determină reproducerea şi dezvoltarea forței de muncă 
şi a masei de consumatori; 

e prin intermediul socializării interne, familia exercită, din punct de 
vedere calitativ, o influență puternică (dar nu autonomă) asupra nivelu- 
lui de dezvoltare fizică, intelectuală şi morală a copiilor şi tinerilor, fă- 
când ca noile generaţii să fie mai bune, egale sau mai rele decât genera- 
tiile precedente. Familia contribuie la dezvoltarea calitativă a populației 
care, din punctul de vedere al dezvoltării sociale generale, este mai im- 
portantă decât creşterea pur cantitativă a numărului de locuitori; 

e familia este unul dintre principalii factori care asigură menține- 
rea identităţii culturale naţionale; 

e inegalitățile la nivelul moral, educațional şi cultural al familiilor 
au repercusiuni directe asupra fixării şi reproducerii, adesea chiar şi 
asupra aprofundării inegalităților sociale, asupra apariţiei de noi pături 
sociale. În acest caz, inegalităţile sunt permanentizate de către familie, 
ceea ce este contrar premiselor de justiţie socială. 


'H.H.Stahl. Familia sătească altădată şi astăzi. — Bucureşti: Ceres, 1977. 

Pe de altă parte, societatea, la rândul ei, influențează, direct sau 
indirect, forma familiei, dimensiunile acesteia, relațiile dintre parteneri 
şi pe cele dintre generaţii. Astfel: 

e schimbarea relațiilor de proprietate şi a organizării economice a 
societății determină schimbări în funcțiile familiei; 

e natura acţiunilor desfăşurate în familie şi în afara ei modifică 
dimensiunile familiei şi relaţiile dintre parteneri; 

e preluarea de către societate a unor funcții familiale, tradiționale, 
favorizează creşterea importanţei relaţiilor socioafective dintre parte- 
neri şi generează noi modele familiale; 

e mobilitatea socială şi profesională dintr-o anumită societate este 
asociată şi cu mobilitatea modelelor familiale şi a ideologiilor familiale; 

e politicile familiei pot acţiona, direct sau indirect, asupra mode- 
lelor familiale, asupra dimensiunii familiei şi pot favoriza menținerea 
sau expansiunea modelelor familiale dezirabile din punctul de vedere 
al societății globale. 

Aceste relații generale dintre familie şi societate trebuie nuanţate, 
avându-se în vedere că evoluţia familiei contemporane se realizează, 
mai ales în societăţile dezvoltate din punct de vedere economic, în 
condiții antinomice, adică în condiții care reunesc scopuri şi tendinţe 
contradictorii. Chiar şi într-o analiză sumară, aceste antinomii se do- 
vedesc a fi numeroase şi importante: 

e există o contradicţie între obiectivul de progres social şi mode- 
lul de familie păstrătoare de tradiții. Familia stabilizează nu numai 
virtuțile culturale, naționale, dar şi defectele şi “păcatele” unei naţiuni; 
ea păstrează nu numai valorile, tradiţiile nedevalorizate de către pro- 
gres, ci rezistă şi împotriva noilor valori; 

e în multe societăți (mai ales în cele slab dezvoltate din punct de 
vedere economic) există o contradicție între creşterea cantitativă şi 
calitativă a populației. Astfel, se constată că în multe țări dimensiunile 
cantitative ale natalității nu sunt un factor decisiv al dezvoltării. Dim- 
potrivă, o creştere excesivă a natalității reprezintă o frână în calea 
dezvoltării şi a creşterii nivelului de trai. Cercetările întreprinse în 
unele țări europene au pus în evidenţă că la un spor demografic natural 
de 1% pe an este necesar ca venitul naţional să crească cu 1,5 - 2,5% 
sau mai mult, dacă se doreşte o creştere a nivelului de trai; 

e există o contradicție între tendinţa de a ridica nivelul de educație 
al familiei şi tendinţa de creştere a fertilităţii (toate cercetările realizate 
în ţările europene, la fel şi în unele tări în curs de dezvoltare arată că, pe 
măsură ce creşte nivelul de instrucţie, se schimbă fertilitatea: femeile cu 
un nivel ridicat de instrucţie au un număr mai mic de copii); 

e apare o contradicţie între politica privind creşterea nivelului de trai 
şi cea privind creşterea numărului de copii în familie. În condiţiile în care 
familia dispune de aceleaşi venituri sau beneficiază de creşterea modestă 
a veniturilor, creşterea numărului de copii într-o familie afectează venitu- 
rile medii ce revin unui membru al familiei şi nivelul de trai al acesteia; 

e apare o contradicţie între incitarea angajării femeilor în activi- 
tăți economice şi apelurile adresate acestora de a-şi educa cât mai bine 
copiii şi de a realiza cât mai bine sarcinile gospodăreşti; 

e în unele societăți există o contradicţie între principiile democratice 
privind posibilitatea obținerii divorțului şi insistența pe stabilitatea familiei; 

e există o contradicţie între democratizarea şi laicizarea, atitudi- 
nea oamenilor şi promovarea unor norme sociale (cum ar fi inadmisi- 
bilitatea relaţiilor sexuale înaintea căsătoriei) ce nu pot fi justificate 
decât printr-o educaţie religioasă; 

e există o contradicție între principiul egalității sexelor, vârstelor, 
statutelor civile şi persistența unei atitudini negative față de fetele- 
mame, persoanele divorțate, căsătoria la o vârstă mai înaintată etc.; 

e există o atitudine contradictorie față de vârsta la care trebuie să 
aibă loc căsătoria. Pentru a creşte natalitatea şi pentru a preveni relații- 
le sexuale înainte de căsătorie sau consecinţele nedorite ale acestor 
relaţii, se recomandă căsătoria timpurie, dar, în acelaşi timp, din moti- 
ve de asigurare a stabilității menajului, se recomandă ca alegerea par- 
tenerului să se facă cu toată maturitatea, când partenerii dispun de o 
experienţă de viață suficientă, deci - mai târziu; 

e există o contradicţie între abolirea numeroaselor bariere sociale 
în alegerea partenerului şi înlocuirea acestora cu criteriul nivelului 
asemănător de instrucție. Ca urmare, a apărut un nou plan de conflicte 
familiale pe fondul “şocurilor culturale” ale partenerilor care posedă 
acelaşi nivel de instrucţie, dar care provin din medii sociale diferite. 
Aceste conflicte se manifestă şi în familiile în care partenerii au nive- 
luri de instrucţie diferite; 

e politica pronatalistă găseşte cel mai larg ecou în păturile sociale cu 
un nivel de instrucție scăzut, în care natalitatea este deja ridicată, şi are un 
slab impact asupra categoriilor sociale care ar putea realiza o socializare 
de calitate superioară. Astfel, foarte multe politici pronataliste încurajează 
creşterea cantitativă a populaţiei, dar la un nivel calitativ scăzut". 

Contradicțiile prezentate nu se regăsesc în aceeaşi măsură în toate 
societățile. E necesar să menţionăm că antinomiile generale enumerate 
ar putea fi completate şi cu altele, specifice, ținându-se cont de speci- 
ficul culturii fiecărei ţări în parte. Cunoaşterea contradicţiilor ce apar 
între dezvoltarea economică şi socială generală şi evoluţia familiei 
este de o importanţă deosebită pentru activitatea sociologului şi a asis- 
tentului social, orientată spre depăşirea disfuncționalităților din famili- 
ile contemporane. De ele trebuie să se ţină cont la elaborarea politici- 
lor sociale în general, precum şi a politicilor privind familia. 


2. Particularități ale evoluției comportamentelor 
demografice şi familiale 


Fiecare societate are un anumit sistem familial de reglementare a re- 
laţiilor dintre bărbaţii şi femeile de vârstă matură şi dintre aceştia şi co- 
pii. În opinia sociologului francez Emile Durkheim, familia reprezintă 
“un grup social structurat după anumite norme culturale, un ansamblu 
de raporturi interindividuale între bărbatul-soţ şi femeia-soţie (cuplu 
conjugal), între părinţi şi copii, între fraţi şi surori”. Dezvoltarea omeni- 
rii din ultimele secole a impus ca tip principal de familie pentru unele 
societăți sau ca tip unic pentru alte societăți — familia nucleară. O ase- 
menea familie este formată din soţ şi soţie uniţi prin căsătorie legală şi 
dintr-un anumit număr de copii minori (numărul copiilor variază de la o 
familie la alta, dar în majoritatea societăţilor europene el a fost, până 
acum trei-patru decenii, în medie, mai mare de trei). Familia nucleară 
îndeplineşte funcții socioafective, biologice, economice şi educaţionale. 
Actualmente, modelul familiei nucleare a suferit schimbări importan- 
te în multe din dimensiunile sale sau, în cazul multor societăţi, a înce- 
tat Să mai fie singurul model de familie practicat şi acceptat. 


! Vezi: loan Mihăilescu. Familia în societăţile europene. — Bucureşti 1999, p.10-11. 

Într-o măsura mai mică în țările est-europene şi într-o măsură mai 
mare în ţările vest-europene, familia reprezintă o diversitate de forme 
de convieţuire care diferă mult de familia nucleară sau nu au nimic 
comun cu familia. Astfel, întâlnim: 

e menaje de o singură persoană, formate dintr-un bărbat singur 
sau o femeie singură, care au optat pentru un celibat definitiv; 

e menaje de o singură persoană, formate din persoane divorțate 
sau văduve care nu s-au căsătorit; 

e menaje (familii) formate dintr-un bărbat şi o femeie care coabi- 
tează, dar nu sunt uniţi prin căsătorie legală şi nu au copii; 

e menaje nefamiliale, formate din persoane între care nu se stabi- 
lesc relaţii sexuale. Acestea pot fi formate numai din bărbaţi, numai 
din femei, din bărbaţi şi femei. Între membrii unui asemenea menaj 
pot exista sau nu legături de rudenie; 

e menaje formate dintr-un singur părinte (mai frecvent mama) şi 
unul sau mai mulți copii. Ele pot fi menaje de persoane necăsătorite, 
care au copii, sau menaje de persoane care au fost căsătorite, dar au 
rămas singure prin divorţ sau prin decesul partenerului; 

e familii cu trei sau patru generaţii, care se întâlnesc din ce în ce 
mai rar etc. 

Diversitatea formelor de convieţuire ne mărturiseşte, că actual- 
mente are loc o scădere a ponderii familiei nucleare în toate ţările 
din Europa şi o creştere a ponderii menajelor nefamiliale şi a famili- 
ilor monoparentale şi consensuale. 

Transformările ce au intervenit în modelele familiale țin de urmă- 
toarele aspecte importante, precum: 

a) Relaţia familie-societate, care se caracterizează prin: 

e scăderea importanţei funcţiei economice a familiei; 

e laicizarea şi dezinstituţionalizarea parțială a familiei; 

e accentuarea mobilităţii sociale a membrilor familiei; 

e intensificarea participării femeii la activitățile extrafamiliale: 
prelungirea carierei şcolare, accentuarea profesionalizării, intensifica- 
rea participării la viața socială şi politică, promovarea socială, inde- 
pendenţa economică a femeii, “emanciparea” femeii; 

e preluarea unor funcții familiale de către societate; 

e diminuarea relaţiilor de rudenie şi vecinătate; 

e diminuarea controlului comunitar asupra comportamentelor 
demografice; 

e creşterea toleranţei sociale față de noile comportamente demo- 
grafice; 

e creşterea bunăstării materiale a familiilor; 

e creşterea preocupărilor familiale faţă de problemele sociale (si- 
tuația economică a societăţii, crize economice, calitatea vieții). 

b) Comportamentele tinerilor necăsătoriți, acestea evoluând spre: 

e extinderea experienţei sexuale premaritale; 

e controlul fecundității; 

e extinderea coabitării premaritale; 

e extinderea celibatului definitiv şi a menajelor de o singură per- 
soană; 

e creşterea permisivității sociale şi a toleranţei părinților față de 
comportamentele premaritale ale tinerilor. 

c) Comportamentele nupţiale, pentru care a devenit specific: 

e desacralizarea căsătoriei; 

e reducerea importanţei motivaţiilor economice ale căsătoriilor; 

e creşterea heterogamei căsătoriilor; 

e tendința de egalizare a poziţiilor la căsătorie ale bărbaţilor şi 
femeilor; 

e diminuarea sau dispariţia rolului părinților şi al rudelor în căsă- 
toria tinerilor; 

e scăderea ratei nupțialităţii. 

d) Comportamentele familiale, urmate de: 

e creşterea importanţei relațiilor emoţional-afective dintre parteneri; 

e intensificarea preocupărilor soților pentru calitatea vieţii familiale; 

e modificarea relaţiilor dintre parteneri: tendința de egalizare a 
poziţiilor de autoritate ale soţilor, “emanciparea” poziției femeii, o mai 
mare acceptare socială a relațiilor sexuale extraconjugale, reducerea 
importanţei relaţiilor economice în cadrul familiei, creşterea importan- 
tei comuniunii de preocupări, mentalități, atitudini şi interese; 

e modificarea diviziunii rolurilor în cadrul familiei: tendința de 
egalizare a diviziunii rolurilor, supraîncărcarea relativă a soțiilor ocu- 
pate în activităţi extrafamiliale, generarea unor noi concepții cu privire 
la diviziunea rolurilor, conflicte iniţiate de noua diviziune a rolurilor; 

e modificarea fertilității şi a rolului copiilor: scăderea fertilității, 
controlul fecundității, unilateralizarea fluxurilor de susținere (doar de 
la părinţi la copii), concentrarea preocupărilor familiei pe calitatea 
descendenței, diminuarea rolului moştenirii (avere, nume, rang social); 

e creşterea relativă a instabilității familiei nucleare: creşterea 
divorțialității, scăderea ratei recăsătoririlor, o mai mare acceptare indivi- 
duală şi socială a divorțialităţii, modificarea legislaţiilor privind divorțul. 

Schimbările în comportamentele familiale şi în modelele familiale 
sunt determinate de un ansamblu de factori economici, sociali, culturali şi 
ideologici. Factorii care au generat transformările modelelor familiale nu 
sunt identici în toate țările, după cum nici schimbările nu sunt aceleaşi, nici 
ca amploare, nici ca conținut. Există, desigur, şi tendințe comune; acestea 
se manifestă însă cu precădere la nivelul unor mari zone socioculturale, 
spre exemplu: Europa de Nord, Europa Centrală, Europa de Est etc. 

Cercetările realizate în țările din Europa, în SUA şi în Canada, deşi 
nu au ajuns la rezultate similare, permit totuşi a evidenția principalii 
factori care au determinat schimbări în comportamentele nupţiale şi în 
modelele familiale. Factorii cel mai frecvent puşi în evidenţă sunt: 

e diminuarea funcțiilor familiei prin preluarea unora de către so- 
cietate; 

e creşterea gradului de ocupare a femeilor şi a dorinţei de a se 
promova pe scara socială; 

e creşterea independenţei economice a tinerilor; 

e creşterea veniturilor prin care unor persoane li s-a asigurat posi- 
bilitatea de a trăi singure şi, drept urmare, s-a redus mult frecvenţa 
căsătoriilor pe motive de constrângere economică; 

e creşterea diversității politice, culturale şi spirituale; 

e schimbări în moravuri şi creşterea permisivităţii sociale la noile 
forme de comportament; 

e cfecte de contagiune, de împrumut al unor modele comporta- 
mentale de la un grup la altul şi chiar de la o societate la altal. 

Modificările produse în comportamentele nupţiale şi în modelele 
familiale au consecințe importante asupra relaţiilor dintre familie şi 


! Politici sociale. România în context european. — Bucureşti, 1995, p. 165. 

re a funcţiilor familiei. Ele au contribuit într-o anumită măsură la creş- 
terea gradului de satisfacție a partenerilor, la creşterea independenței 
lor unul față de altul, la creşterea inserției femeii în activitatea socială. 
Aceste consecinţe pozitive pentru individ se îmbină însă cu un şir de 
consecinţe negative pentru societate. Unele modele noi de menaj sără- 
cesc familia de majoritatea funcțiilor şi, în primul rând, de funcția ei 
de bază — reproducţia şi socializarea. Or, familia şi-a pierdut mult din 
caracterul ei de instituţie socială, a crescut proporţia familiilor dez- 
membrate, monoparentale, a familiilor supuse diferitelor forme de 
risc. Eroziunea valorilor familiei este însoțită de scăderea coeziunii 
familiale, pierderea capacității ei de a-şi mobiliza resursele pentru asi- 
gurarea bunăstării comune. În urma schimbărilor produse în structura 
relațiilor familiale au de suferit cel mai mult copiii, căci este distrus 
“cuibul” cald şi sigur care îi ocroteşte de presiunile lumii exterioare. 

Putem spune că în prezent transformările ce caracterizează evoluţia 
comportamentelor demografice şi familiale generează probleme sociale 
noi, extrem de dificile pentru majoritatea societăților. Căutarea soluțiilor 
de rezolvare a acestor probleme, de îmbinare reuşită a intereselor indi- 
viduale cu cele sociale generale, de separare a consecinţelor pozitive de 
cele negative a determinat numeroase țări dezvoltate, precum şi în curs 
de dezvoltare să formuleze în mod tacit sau expres politici ale familiei şi 
politici demografice, să adopte măsuri legislative, economice şi sociale 
privind populaţia şi familia, orientate spre încurajarea creşterii fertilită- 
tii, sprijinirea femeilor necăsătorite care au copii, sprijinirea familiilor 
cu mulţi copii, asistența persoanelor vârstnice etc. Menţionăm însă că 
multe ţări nu dispun de o politică a familiei şi a populaţiei propriu-zisă, 
considerând că asemenea politici ar afecta drepturile fiecărui individ, 
ale fiecărei familii de a decide în mod liber asupra numărului de copii 
pe care să-i aibă. Există şi situații în care formularea unei politici demo- 
grafice este evitată din considerente istorice. De exemplu, în Germania 
discuţiile referitoare la politica demografică sunt foarte delicate, întrucât 
acest tip de intervenţie statală a fost compromis printr-o aplicare denatu- 
rată în perioada nazismului. 

Dincolo de susceptibilităţile privind drepturile democratice ale cetă- 
țenilor, tot mai multe guverne din ţările dezvoltate au recurs în ultimii ani 
la măsuri de politică demografică şi politică a familiei. În unele ţări, aces- 
te măsuri nu sunt integrate într-o politică demografică cuprinzătoare, ci îşi 

propun să intervină în anumite aspecte, cum ar fi: încurajarea creşterii 
fertilităţii, sprijinirea femeilor necăsătorite care au copii, sprijinirea fami- 
liilor cu mulţi copii, asistența persoanelor vârstnice etc. 


3. Obiectivele şi tipologia politicilor sociale 
privind populația şi familia 


Politicile privind populaţia şi familia elaborate în diverse ţări ur- 
măresc mai multe obiective: 

1) asigurarea forței de muncă prin: creşterea natalității, importul 
de forță de muncă, creşterea productivităţii muncii; 

2) creşterea calităţii vieții familiale: creşterea nivelului de trai al 
membrilor familiei, ameliorarea socializării copiilor; 

3) asigurarea imortalităţii societăţii: asigurarea înlocuirii genera- 
țiilor, menţinerea trăsăturilor naţionale specifice, menţinerea şi creşte- 
rea rolului internațional al unei societăți; 

4) socializarea copiilor conform normelor şi valorilor sociale 
promovate de societatea respectivă; menţinerea identităţii culturale; 

5) asigurarea egalității sexelor. eliminarea sexismului instituţio- 
nalizat sau a discriminărilor sexuale neintenţionate. 

Politicile în domeniul populaţiei şi al familiei interferează cu alte 
politici sociale: politica locuirii, tineretului, culturală, educaţională, 
sanitară, politica de protecție a mediului, politica economică, politica 
în domeniul forței de muncă şi al şomajului, politica de protecţie a 
categoriilor defavorizate. Chiar domenii aparent mai neutre, cum ar fi 
politicile fiscale, au influenţe asupra comportamentelor demografice şi 
familiale. Este deci dificil a delimita strict ceea ce ar constitui politica 
în domeniul populaţiei şi al familiei. 

O asemenea delimitare ar putea fi admisă convențional doar într-un 
între politica socială şi politica demografică ţin de motivaţia şi obiec- 
tivele celor două tipuri de politici. Politica demografică se referă strict 
la caracteristicile demografice ale unei populaţii, intenţionându-se de a 
le modifica într-un sens sau altul prin reglarea natalității, fertilității, 
nupțialității, mortalităţii. Reuşita politicii demografice este evaluată în 
dependență de modificările parametrilor demografici. 

Politica socială urmăreşte obiective mult mai largi: bunăstarea co- 
lectivităţii, a familiei şi a copilului, investiţii în învățământ, sănătate 
etc. Ea poate fi realizată cu succes şi în cazul când parametrii demo- 
grafici nu sunt modificaţi. Ba mai mult, prin politicile sociale se pot 
produce schimbări pozitive în evoluția comportamentelor demografi- 
ce. Actualmente, spre exemplu, scăderea rapidă a natalității în Repu- 
blica Moldova este cauzată în mare măsură de degradarea substanțială 
a standardului de viaţă a majorităţii populației, de aprofundarea incer- 
titudinii cu privire la perspectivele personale, de procesele de dez- 
agregare socială etc. Or, în situaţia dată o politică de suport pentru 
familie şi copil poate stimula creşterea calităţii natalității, prin crearea 
condiţiilor normale de dezvoltare a tinerei generații, capabilă să fun- 
cționeze eficient la maturitate. 

Obiectivele politicilor privind populația şi familia sunt declarate 
uneori explicit, alteori sunt parte a politicilor guvernelor sau a partidelor 
politice. De asemenea, unele politici ale familiei insistă doar pe aspecte 
cantitative (creşterea natalității pentru a asigura necesarul de forță de 
muncă), altele — doar pe anumite aspecte calitative, iar celelalte urmă- 
resc atât obiective cantitative, cât şi calitative. Este greu a afirma că într-o 
anumită ţară se practică permanent o anumită politică a familiei. Situaţia 
se schimbă de la o perioadă de timp la alta, de la o situaţie la alta. Ca- 
racterul politicii familiei dintr-o anumită societate poate fi dedus din 
analiza ansamblului intervențiilor şi măsurilor vizând familia. 

Întru fundamentarea politicilor şi a măsurilor privind populaţia şi 
familia, guvernele invocă patru categorii principale de argumente: 

- preocupările demografice şi socioeconomice; 

- considerente de sănătate; 

- considerente privind drepturile omului; 

- motive de justiție şi echitate. 

În ţările cu o fertilitate foarte ridicată, îngrijorările demografice 
şi socioeconomice justifică preocupările pentru o fertilitate scăzută ca 
mijloc de a asigura realizarea obiectivelor de dezvoltare naţională. 
Potrivit datelor furnizate de Divizia pentru Populaţie a ONU, mai 
mult de jumătate dintre guvernele ţărilor în curs de dezvoltare (ţări 
care cuprind peste 60% din populaţia globului) consideră ratele de 
creştere a populaţiei din ţările lor ca fiind prea mari. Circa 40% dintre 
guvernele țărilor în curs de dezvoltare întreprind măsuri exprese de 

reducere a fertilităţii. Conferinţa Mondială a Populaţiei de la Mexico, 
din anul 1984, a insistat asupra legăturilor dintre dezvoltarea 
socioeconomică şi politica demografică şi a adoptat o serie de reco- 
mandări în acest domeniu: a) elaborarea planurilor, a programelor sau 
a strategiilor de dezvoltare pe bază de demersuri integrate care să ia 
în considerare interrelațiile dintre populație, resurse, mediul înconju- 
rător şi dezvoltare; b) elaborarea planurilor şi a programelor de dez- 
voltare în concordanță cu tendințele demografice, încât să se poată 
asigura eradicarea foametei, creşterea nivelului de nutriţie şi sănătate, 
reducerea analfabetismului de masă, îmbunătăţirea statutului femeii, 
eliminarea şomajului de masă şi a inechităţii în relaţiile economice 
internaționale; c) intensificarea cooperării internaționale, creşterea 
exporturilor, încurajarea investiţiilor, reducerea dobânzilor; d) evita- 
rea dezechilibrelor ecologice rezultate din creşterea populației şi din 
trecerea de la tehnologiile tradiționale la tehnologiile industriale mo- 
derne; e) formularea politicilor populaţiei prin luarea atentă în consi- 
derare a nivelului individual, familial şi comunitar, a factorilor ma- 
cro- şi microsociali; f) fundamentarea politicilor populaţiei în consens 
cu valorile şi nevoile locale; g) fundamentarea ştiinţifică a politicilor 
populaţiei, creşterea competenţei celor care aplică aceste politici şi 
intensificarea cooperării internaţionale în acest domeniu. 

Considerentele de sănătate se concentrează asupra numărului de 
copii şi a perioadelor dintre naşteri în vederea asigurării sănătăţii ma- 
melor şi a copiilor. Sub acest aspect, planning-ul familial este apreciat 
ca un mijloc eficient de reducere substanţială a ratelor de morbiditate 
şi mortalitate la femei şi copii. 

Argumentele privind drepturile omului se referă la drepturile fun- 
damentale ale cuplurilor şi indivizilor de a decide în mod liber şi res- 
ponsabil asupra numărului de copii şi a perioadelor dintre naşteri. 

Motivele de justiţie şi echitate insistă asupra extinderii la nivelul 
tuturor grupurilor a serviciilor şi a beneficiilor de care dispun doar 
anumite categorii sociale. 

Politicile în domeniul populaţiei şi familiei cuprind mai multe 
tipuri de acțiuni: măsuri legislative explicite privind relaţiile dintre 
politica demografică şi dezvoltarea naţională; amendamente consti- 
tuționale; instituirea unor oficii guvernamentale care au ca sarcină 
formularea măsurilor politice şi coordonarea programelor de 

planning familial atât în sectorul public, cât şi în cel privat; elimi- 
narea unor restricții în domeniul informaţiei, serviciilor şi mijloa- 
celor de planning familial; măsuri de ameliorare a statutului femeii 
prin care să influenţeze indirect comportamentul natalist etc. Con- 
ținutul lor diferă de la o societate la alta fiind în dependenţă de si- 
tuaţiile obiective generate de transformările în comportamentele 
demografice şi familiale. Diversitatea măsurilor şi a intervențiilor 
vizând populaţia şi familia pot fi clasificate în: 

a) Măsuri legislative care cuprind un şir de reglementări ce acțio- 
nează în mod direct asupra comportamentelor demografice şi familiale 
şi care formează ceea ce am putea denumi politică demografică în sens 
restrâns. Ele ţin de aspectele cantitative, în special de reglarea natalită- 
ţii. Măsurile legislative cel mai frecvent utilizate includ reglementarea 
accesului la mijloacele de control al fecundității, reglementarea avor- 
turilor, reglementări privind celibatul şi familiile fără copii, reglemen- 
tarea divorţurilor, reglementări privind cuplurile consensuale. 

b) Măsuri economice şi sociale care urmăresc să influențeze în 
mod direct comportamentele demografice, structura şi funcţiile fa- 
miliei. Ele vizează îndeosebi aspectele calitative ale vieţii familia- 
le. În acest context, mai frecvent folosite sunt măsurile de asistenţă 
a familiei, de ameliorare a statutului femeii, de dezvoltare a servici- 
ilor sociale. 

Măsurile legislative, economice şi sociale pot avea un caracter in- 
citativ, limitativ şi regulativ: 

- Prin măsurile incitative se stimulează anumite tipuri de compor- 
tamente demografice şi familiale considerate dezirabile din punct de 
vedere societal. 

- Măsurile limitative au ca obiective frânarea sau eliminarea unor 
comportamente demografice şi familiale indezirabile din punct de ve- 
dere societal. 

- Măsurile regulative urmăresc direcționarea într-un sens precis a 
comportamentelor demografice şi familiale, reglementarea relațiilor 
familiale, formularea unor dispozitii legislative sau economice privind 
persoanele căsătorite, naşterile, copiii, mamele, înfierile, divorțul, ce- 
libatul etc. 

Măsurile enumerate pot fi înscrise, la rândul lor, în trei tipuri de 
politici demografice şi sociale privind familia: 


- 159 - 


a) politici pronataliste, care stimulează creşterea fertilității şi a 
dimensiunilor familiei. Politicile pronataliste au fost practicate îndeo- 
sebi în fostele ţări socialiste din Europa de Est. În prezent ele sunt 
abandonate aproape în toate țările dezvoltate; 

b) politici antinataliste, care urmăresc scăderea fertilității şi a 
dimensiunilor familiei. Astfel de politici se practică în unele ţări în 
curs de dezvoltare din Asia, Africa şi America de Sud. De exemplu, 
intervenţii antinataliste se practică în prezent în China. Este vorba 
de: promovarea familiei cu un singur copil; concediu de maternitate 
redus la prima naştere şi diminuat la naşterile următoare; alocaţii 
acordate doar familiilor cu un singur copil; concediu medical plătit 
integral pentru femeile care avortează (14 zile) sau se supun voluntar 
sterilizării (30 de zile); 

c) politici neutraliste, prin care se urmăreşte ameliorarea situaţiei 
familiei, dar care lasă indivizilor şi cuplurilor libertatea de a hotărî 
asupra numărului de copii pe care să-i aibă. Aceste politici se practică 
mai mult în ţările în care rata fertilităţii se situează în jurul limitei de 
înlocuire simplă a generațiilor şi sunt axate în principal pe asistenţa 
socială a familiilor şi a persoanelor în nevoie. 

Țările puternic dezvoltate, în care rata creşterii populaţiei este foarte 
scăzută sau chiar negativă, aplică măsuri de planning familial şi alte 
măsuri în scopul ameliorării sănătății mamei şi a copilului, precum şi 
unele măsuri de stimulare indirectă a natalității sau unele măsuri ce ar 
putea fi apreciate drept pronataliste: limitarea avorturilor legale, sistem 
progresiv de alocaţii familiale în raport cu numărul naşterilor, facilități 
fiscale pentru familiile numeroase, concedii de maternitate şi postnatale, 
protejarea locurilor de muncă ale mamelor. Studiile privind evoluția 
demografică din această categorie de țări denotă că aplicarea unor poli- 
tici pronataliste nu numai că ar fi foarte costisitoare, dar ar avea şi rezul- 
tate modeste sau nesemnificative, întrucât declinul demografic este da- 
torat şi schimbărilor în sistemele de valori ale indivizilor şi cuplurilor. 
Modificarea valorilor şi a normelor privind familia şi descendența nu se 
poate realiza doar prin stimulente financiare sau prin facilități economi- 
ce. Ţările puternic dezvoltate din Europa vor trece printr-o perioadă de 
scăderi demografice de lungă durată, situaţie ce poate fi compensată 
într-o măsură mai mare sau mai mică prin imigrații, cu toate problemele 
sociale şi politice caracteristice acestor procese. 

Politicile privind populaţia şi familia pot fi clasificate şi ținându-se 
cont de gradul în care afectează familia sau condiţiile de viaţă ale familii- 
lor. Din această perspectivă deosebim următoarele categorii de politici: 

1. Politici ameliorative, care au ca scop îmbunătățirea condiţiilor 
de viaţă ale familiilor. Această categorie include în principal două ti- 
puri de măsuri: alocațiile familiale şi reducerile de taxe. Scopul aces- 
tor măsuri este de a realiza o redistribuire pe orizontală de la familiile 
restrânse la cele numeroase. Aceste politici favorizează egalitatea sau 
inegalitatea socială în raport cu clasificarea copiilor pe diferite catego- 
rii sociale. Ele sunt centrate pe copil şi familie. 

2. Politici de remediu, care urmăresc educarea vieții de familie şi 
oferirea de informaţii privind problemele familiale. Aceste politici pot 
fi realizate de instituții publice sau private. Din această categorie pot fi 
menţionate serviciile de consiliere şi de terapie a familiei. Spre deose- 
bire de politicile ameliorative, care pun accentul pe aspectele situaţio- 
nale, politicile de remediu sunt orientate prioritar spre aspectele indi- 
viduale şi interpersonale. 

3. Politici substituționale, dezvoltate mai ales după 1960. Acestea 
sunt axate în primul rând pe problemele rezultate din creşterea partici- 
pării femeilor la activități extrafamiliale. Din politicile substituţionale 
fac parte serviciile de asistenţă a familiei, precum: îngrijirea şi/sau 
supravegherea copiilor sau a persoanelor dependente; servicii de pres- 
tare a unor activități menajere la domiciliu etc. Ele sunt orientate în 
principal spre persoanele cu venituri scăzute. 


4. Măsuri şi intervenții în domeniul populației şi familiei 


Cercetând măsurile adoptate în contextul unei sau altei politici ce 
vizează populaţia şi familia, vom descoperi o multitudine de factori obi- 
ectivi şi subiectivi, endogeni şi exogeni, de care aceste măsuri sunt in- 
fluenţate şi care le atribuie o diversificare extrem de variată. Cu toate 
acestea, măsurile şi intervențiile din cadrul diverselor politici privind 
populaţia şi familia pot fi clasificate în câteva grupe principale: 

1) măsuri de control al comportamentelor demografice; 

2)măsuri de reglementare a comportamentelor demografice şi 
familiale; 

3) măsuri privind comportamentele sexuale deviante; 

4) măsuri economice şi sociale. 

Controlul comportamentelor demografice se bazează pe plannin- 
gul familial, care constituie principalul mijloc guvernamental de influ- 
enţare a fertilității atât în ţările dezvoltate, cât şi în cele în curs de dez- 
voltare. Acest mijloc a cunoscut o răspândire rapidă în ultimii 30 de 
ani. Dacă în 1965 planningul familial era susținut de numai 21 de ţări, 
apoi în 1973 numărul acestora a crescut la 102, în 1983 la 127, în 
1993 la peste 150, iar la sfârşitul sec. al XX-lea — aproape 200 de țări 
utilizau mijloace de planning familial. În unele ţări planningul familial 
este asigurat prin servicii guvernamentale, iar în altele — prin agenții 
private sau prin ambele categorii de servicii. 

Mijloace de planning familial cel mai des utilizate sunt contracep- 
tivele şi sterilizarea voluntară. Organismele specializate ale ONU 
apreciază că, la nivel mondial, peste 250 milioane de cupluri apelează 
la una dintre metodele de control al fertilității. Guvernele din majorita- 
tea țărilor lumii au favorizat în ultimele decenii utilizarea pe larg a 
contraceptivelor pe diferite căi: legalizarea distribuirii contraceptive- 
lor, extinderea categoriilor de lucrători autorizaţi să distribuie contra- 
ceptivelor şi asupra riscurilor pe care le prezintă, dezvoltarea servicii- 
lor de educare a tinerilor în acest domeniu etc. 

Mijloacele contraceptive au o răspândire inegală în ţările dezvoltate. 
Cu excepţia Vaticanului, în toate țările dezvoltate utilizarea contracepti- 
velor nu este interzisă. Dar şi între aceste țări există deosebiri. Spre 
exemplu, în Japonia, Grecia, Irlanda planningul familial nu intră în preo- 
cupările guvernului; utilizarea mijloacelor contraceptive nu este interzi- 
să, dar majoritatea dintre ele sunt distribuite prin sectorul privat. În cele- 
lalte țări dezvoltate, precum Franța, Spania, Regatul Unit, Elveţia, Bel- 
gia, Olanda, Luxemburg, Australia, Noua Zeelandă, Germania, plannin- 
gul familial este sprijinit în mod indirect, iar în mod direct- în ţările din 
Europa de Nord, în Italia, Portugalia, Austria şi în majoritatea țărilor din 
Europa Centrală şi cea de Est. Din totalul populației țărilor dezvoltate 
doar 9% beneficiază de ajutor guvernamental în planningul familial. 


Utilizarea mijloacelor contraceptive nu este legată în mod rigid de 

care planningul familial este sprijinit şi reglementat de către guverne, 
după cum sunt țări cu o rată ridicată a fertilității în care planningul fami- 
lial nu este sprijinit de către guverne. Chiar în țările în care utilizarea 
contraceptivelor este sprijinită de către guverne, ponderea femeilor care 
utilizează aceste mijloace diferă de la o ţară la alta, iar în cadrul acele- 
iaşi țări — de la o categorie socială la alta. Femeile cu un nivel mai ridi- 
cat de instruire şi de calificare folosesc mijloacele contraceptive într-o 
măsură mai mare decât femeile din mediile sociale cu un nivel mai scă- 
zut de instruire şi calificare. Cel mai frecvent mijloacele contraceptive 
au fost folosite în țările dezvoltate la sfârşitul anilor ‘70, în timp ce în 
țările din Europa Centrală şi de Est folosirea lor a crescut rapid după 
1990, fiind în creştere şi în prezent. După 1980, frecvenţa folosirii mij- 
loacelor contraceptive a început să scadă în ţările din Europa de Vest 
datorită posibilelor consecințe negative asupra sănătății utilizatorilor. În 
schimb, a început să crească frecvenţa sterilizărilor voluntare şi a avor- 
turilor Această situaţie se poate explica şi prin faptul că la sfârşitul ani- 
lor ‘70 avortul a fost liberalizat în multe țări dezvoltate. 

Cercetările efectuate în multe țări dezvoltate atestă că utilizarea 
mijloacelor contraceptive moderne are o influență redusă asupra 
scăderii fertilităţii. În anumite ţări, utilizarea acestor mijloace a 
avut efecte pozitive: a înlăturat consecințele grave ale utilizării 
unor mijloace chimice vechi sau ale abuzului de avorturi (mai ales 
în situaţia în care avortul nu este legal şi se practică în mod clan- 
destin). Majoritatea ţărilor dezvoltate, chiar şi cele care se confrun- 
tă cu problema declinului demografic serios, îşi propun să perfecţi- 
oneze mijloacele contraceptive pentru a le face mai sigure şi mai 
sănătoase. În SUA, de exemplu, se alocă anual peste 150 milioane 
de dolari pentru cercetări în domeniul contraceptivelor, pentru stu- 
diile de biologie reproductivă şi de fecunditate. 

Un alt mijloc de control al fertilităţii în cadrul planningului famili- 
al îl constituie sterilizarea voluntară. Sterilizarea voluntară a ajuns să 
fie în prezent unul dintre cele mai răspândite mijloace de control al 
fertilităţii. S-a estimat că în întreaga lume peste 120 de milioane cu- 
pluri au apelat la această metodă de prevenire a sarcinii. În dependență 
de statutul sterilizării voluntare, țările se împart în patru categorii: 

- ţări în care sterilizarea voluntară este expres permisă prin re- 
glementări legale speciale (Austria, Cehia, Danemarca, Finlanda, Nor- 
vegia, Spania, Suedia); 

- ţări în care sterilizarea voluntară este legală, întrucât nu există 
legi care să fie interpretate ca interzicând-o ( SUA, Canada, Germania, 
Regatul Unit); 

- ţări care nu au clarificat legalitatea sterilizării voluntare; 

- ţări în care sterilizarea voluntară în scopul prevenirii sarcinii es- 
te considerată nelegală prin statute, legi, decrete. 

Tendinţele actuale la nivel mondial constau în reducerea sau eli- 
minarea restricțiilor privind utilizarea sterilizării voluntare şi clarifica- 
rea statutului ei legal. Sterilizarea voluntară se practică numai atunci 
când se apreciază că persoanele care se supun acestei intervenţii sunt 
pe deplin informate, au competenţa de a decide, au reflectat cu atenție 
la cererea lor, şi-au dat în mod liber consimțământul. Sterilizarea co- 
ercitivă este penalizată în toate țările. Unele reglementări naţionale 
introduc restricții în ce priveşte vârsta minimă la care se poate practica 
sterilizarea şi numărul minim de copii în familie necesar în acest caz. 

În Republica Moldova planificarea familială îşi are un istoric de 
circa 25 de ani, dar rezultatele nu sunt deloc satisfăcătoare. Astfel, în 
decursul acestor ani planificarea familială, în majoritatea cazurilor, se 
caracteriza prin următoarele: 

- era înțeleasă într-o formă denaturată, fiind redusă doar la practi- 
carea avortului. Metodele de contracepţie hormonală erau aplicate de 
mai puţin de 1% de femei de vârstă fertilă; 

- era considerată doar o problemă medicală; 

- nu dispunea de cadre pregătite după un program special; 

- avea un nivel foarte redus de informare a populației în proteja- 
rea sănătăţii reproductive; 

- era lipsită de un program de educaţie sexuală, aceasta fiind con- 
siderată mult timp ca imorală şi astfel interzisă în şcoală. 

Drept urmare a acestei stări de lucruri conjugate, desigur, cu decă- 
derea economică, indicii mortalității şi morbidităţii materne şi infantile 
au devenit la începutul anilor ‘90 de 5-10 ori mai mari decât în ţările 
dezvoltate, iar rata avortului, conform datelor statistice, a atins în 1991 
cifra de 64,7 la 1000 femei de vârstă fertilă. (Pentru comparare, men- 

ționăm că în Olanda acest indice era de numai 5 la 1000 femei de vâr- 
stă reproductivă). 

Criza social-economică din ţară a înrăutățit şi mai mult situaţia da- 
tă, ea fiind urmată de: 

- scăderea în continuare a natalității (de la 17,7 în 1990 până la 
10,0 nou-născuţi la 1000 de locuitori în 2001); 

- sporirea mortalităţii generale, a mortalităţii materne, a mortali- 
tății şi a morbidităţii perinatale şi infantile; 

- creşterea incidenţei maladiilor sexual transmisibile în rândurile 
tineretului; 

- reducerea accesului populaţiei, în special al grupurilor vulnera- 
bile, la metodele moderne de planificare familială; 

- nivelul înalt al sterilităţii (15-20% din cuplurile căsătorite), de- 
terminat în mare măsură de practicarea avorturilor (una din cinci femei 
din Moldova este nefertilă ca urmare a complicațiilor cauzate de avort. 
În medie o femeie din Moldova îşi face pe parcursul vieţii 3—4 avorturi, 
în timp ce în țările apusene se înregistrează mai puţin de 1 avort). 

Ținând cont de importanţa planificării familiale în ameliorarea să- 
nătăţii reproductive, Ministerul Sănătăţii al Republicii Moldova a sta- 
bilit, prin Ordinul nr. 89 din 17.05.1994, formarea Centrului Republi- 
can de Sănătate Reproductivă şi Planificare Familială, deschiderea 
cabinetelor de planificare familială în cadrul consultațiilor de sector şi 
orăşeneşti pentru femei. 

La 15 decembrie 1998, Ministerul Sănătăţii al Republicii Moldova 
a aprobat Programul naţional de ameliorare a asistenţei în planificarea 
familială şi sănătatea reproductivă pentru anii 1999 — 2003, care in- 
clude un complex de măsuri orientat spre formarea unei atitudini res- 
ponsabile față de comportamentul sexual, preîntâmpinarea apariției 
unei sarcini nedorite sau cu un grad înalt de risc, protejarea de mala- 
diile sexual transmisibile. 

Strategiile principale ale Programului includ: 

- crearea unei baze legislativ-statale privind drepturile omului ce 
țin de sănătatea sexuală şi reproductivă; 

- reorganizarea şi optimizarea serviciului statal de planificare fa- 
milială şi sănătate reproductivă; 

- instituirea unui sistem educaţional de pregătire a tineretului 
pentru viaţa de familie; 

- organizarea unui sistem informaţional pentru populaţie privind 
planificarea familială şi protejarea sănătăţii reproductive. 

Realizarea acestor strategii va avea un impact pozitiv asupra evo- 
luției proceselor demografice şi familiale din republică. 

Reglementarea comportamentelor demografice şi familiale se re- 
feră la cadrul juridic. Reglementările juridice pot avea un rol dublu: 

- activ, de promovare sau chiar de inducere a unor comportamen- 
te dezirabile din punct de vedere social; 

- pasiv, de recunoaştere, inclusiv în plan juridic, a unor compor- 
tamente noi în cadrul societăţii. 

Normele juridice şi-au diminuat caracterul lor imperativ şi con- 
stituie tot mai frecvent rezultatul unor negocieri sociale. Tendinţa 
înregistrată în ultimii 15-20 de ani în țările dezvoltate este cea de 
creştere a corespondenţei dintre normele sociale şi cele juridice, de 
creştere a flexibilităţii normelor juridice în raport cu dinamica com- 
portamentelor sociale sau chiar de normativitate juridică anticipati- 
vă. Preocupările recente ale statelor dezvoltate constau într-o mai 
mică măsură în intervenţia la nivelul comportamentelor individuale 
şi într-o mai mare măsură la nivelul efectelor sociale sau al situații- 
lor sociale care rezultă din anumite comportamente. Această tendin- 
tă se poate uşor constata la nivelul reglementărilor privind cuplurile 
consensuale şi copiii din afara căsătoriilor. În mod tradiţional, 
concubinajul era ignorat de lege. Codul civil al lui Napoleon este 
foarte explicit în această privinţă: “Concubinii nu ţin seama de lege. 
Legea nu ţine seama de ei”. Creşterea ponderii convieţuirii 
consensuale a determinat o schimbare de atitudine la nivelul 
puterilor publice, ajungându-se în multe ţări la o asimilare a con- 
cubinajului cu căsătoria. În majoritatea ţărilor dezvoltate legea nu 
mai face nici o diferenţiere între copiii născuţi în cadrul unei căsăto- 
rii legale şi cei consideraţi anterior “ilegitimi”. 

Caracterul contractual, de negociere a unor norme juridice se 
poate constata şi în domeniul reglementărilor privind unele com- 
portamente sexuale supuse anterior reprimării formale (cum este 
cazul homosexualului). Dinamica unor asemenea tipuri de compor- 
tamente a impus renunțarea la unele norme juridice şi la introduce- 
rea a altor norme, care reprezintă rezultatul lungilor negocieri 
şi/sau presiuni sociale. 

Reducerea caracterului imperativ al normelor juridice în orien- 
tarea comportamentelor demografice şi familiale nu semnifică dis- 
a comportamentelor demografice şi familiale continuă să fie regle- 
mentată. Raportul dintre imperativ şi negociat din cadrul normelor 
juridice este diferit de la ţară la alta. Dimensiunea contractuală este 
mai puternică în Europa de Vest şi cea de Nord, în SUA şi Canada 
şi mai slabă în Europa de Est şi cea de Sud. În cazul Europei de Est 
situația este şi mai complicată: sistemele juridice dezvoltate în so- 
cietățile socialiste au avut un caracter imperativ foarte puternic, 
dimensiunea contractuală, negociativă fiind redusă sau absentă. O 
bună parte a vechilor sisteme normative continuă să fie operante 
din punct de vedere strict legal. Dinamica socială a fost însă mult 
mai puternică decât dinamica legislativă. Această situaţie a condus 
fie la absenţa unei reglementări adecvate (în concordanţă cu dina- 
mica reală a comportamentelor demografice şi familiale), fie la 
suspendarea de fapt a unor norme juridice considerate caduce. Pe 
de o parte, tentaţia reglementărilor juridice exhaustive continuă să 
persiste, iar, pe de altă parte, în Europa de Est se manifestă tot mai 
puternic presiunea socială organizată sau difuză de negociere a noi- 
lor norme juridice. 

Statul continuă să-şi exercite dreptul de reglementare a compor- 
tamentelor demografice, familiale şi sexuale în câteva domenii consi- 
derate mai importante: căsătoria, divorţul, avortul, înfierea, îngrijirea 
persoanelor dependente, abuzarea persoanelor dependente, comporta- 
mentele sexuale deviante. În continuare vom analiza unele din ele, 
care au un impact mai puternic la nivel demografic. 

Reglementarea avorturilor 

Efectul avorturilor asupra fertilităţii este foarte diferit de la o ţară 
la alta: s-a estimat că în perioada 1959-1982, dacă nu s-ar fi practicat 
nici un avort voluntar, rata fertilităţii ar fi fost mai mare cu 59% în 
Bulgaria, 25-31% în Cehoslovacia, 27-31% în Ungaria, 16% în Po- 
lonia, 33% în Iugoslavia, 6% în Danemarca, 13% în Finlanda, 21% 
în Israel, 0-5% în SUA. În România, în perioada 1990-1994, rata 
fertilității ar fi fost cu 80-90% mai mare în absenţa practicării 
avortului voluntar. 


- 167 - 


Avortul, ca mijloc de control al fertilităţii, este supus reglementă- 
rilor guvernamentale în toate țările dezvoltate. Utilizarea avorturilor a 
scăzut în anii “60-*70 pe măsură ce s-au extins mijloacele contracepti- 
ve moderne şi a început din nou să crească în anii “80. Rata avortului 
continuă să fie mare în țările în care populația nu dispune de sprijin în 
utilizarea mijloacelor contraceptive. Practicarea avortului este deter- 
minată nu numai de legislaţiile naţionale, dar şi de factorii culturali şi 
religioşi. În țările în care religia catolică este puternică, rata avorturilor 
este mai mică decât în ţările cu religie protestantă sau ortodoxă. În 
țările cu politici pronataliste reglementarea avorturilor este folosită ca 
mijloc de creştere a fertilității. Evoluţia din ultimii douăzeci de ani a 
fost în direcția liberalizării avorturilor, îndeosebi în ţările din Europa 
de Vest (Franţa, Italia, Germania, Islanda). În prezent, avortul conti- 
nuă să fie strict limitat prin măsuri legislative doar în Islanda. În cele- 
lalte țări europene restricțiile privesc îndeosebi perioada maximă de 
sarcină până când poate fi provocat avortul. 

Interdicţia sau limitarea strictă a avortului nu înlătură completa- 
mente fenomenul. Experienţa din mai multe ţări arată că în condițiile 
în care avortul nu poate fi practicat în mod liber, multe femei apelea- 
ză totuşi la avort: fie că merg pentru a avorta în alte ţări, unde avor- 
tul se practică liber (cum a fost situaţia femeilor din Franța, Italia, 
Germania Federală care, înainte de liberalizarea avortului în ţările 
lor, făceau călătorii “turistice” pentru a avorta în Olanda, Austria, 
Regatul Unit), fie că recurg la mijloace ilegale de avort (fenomen des 
întâlnit în perioadele de după reglementarea severă a avortului). În 
primul caz, rezolvarea problemei se dovedeşte a fi costisitoare pentru 
femeie şi produce stare de nemulțumire la nivel național, iar în cel 
de-al doilea caz — este periculoasă pentru femeie, antrenând conse- 
cinţe grave (sterilitate, îmbolnăviri sau chiar deces). 

Interzicerea sau limitarea foarte strictă a avorturilor nu produce 
efecte sigure de lungă durată asupra fertilităţii. Este adevărat că natali- 
tatea poate să crească şi datorită limitării sau interzicerii avortului, 
adică prin naşteri nedorite. Efectele nu sunt însă de lungă durată. După 
o perioadă scurtă de creştere, pe măsură ce populaţia se obişnuieşte cu 
reglementări restrictive şi identifică noi mijloace de contracepţie sau 
redescoperă altele vechi, urmează o perioadă de scădere a natalității. 

Interzicerea avortului va contribui la creşterea natalității dacă va fi 
însoțită de măsuri pronataliste incitative. 

Reglementarea divorțurilor reprezintă un alt tip de măsuri juridice 
privind comportamentele demografice, având efecte pozitive asupra cu- 
plurilor ce intenționează să divorțeze din motive minore şi unde reconcili- 
erea soților este posibilă. Neacordarea divorțului în cazurile în care soli- 
daritatea cuplului familial este iremediabil compromisă nu face decât să 
agraveze situația şi să împiedice constituirea unor cupluri normale din 
punct de vedere funcţional. Caracterul restrictiv al acordării divorţului 
poate încuraja răspândirea cuplurilor consensuale sau, în cazul parteneri- 
lor căsătoriți, poate încuraja separarea în fapt, fără reglementare egală. 
Limitarea divorțurilor are un efect scăzut asupra creşterii natalității, căci 
neacordarea divorțului în cadrul unor familii disfuncționale ar împiedica 
fertilitatea, care ar putea fi realizată în cadrul unor cupluri noi. Or, carac- 
terul restrictiv al divorțului vizează mai mult aspectele cantitative, stabili- 
tatea căsătoriilor şi mai puţin comportamentul natalist. 

Politicile sociale în acest domeniu sunt orientate spre prevenirea 
divorțului şi acordarea de asistență persoanelor divorțate şi copiilor 
din familiile divorţate. 

În acelaşi context, un mijloc de prevenire a divorţurilor îl constitu- 
ie limitarea căsătoriilor precoce, care, de regulă, este realizată atât prin 
intervenţia părinţilor, serviciilor de consiliere familială, cât şi printr-o 
măsură legislativă relativ veche precum este cea de stabilire a unei 
vârste minime la căsătorie. Cercetările întreprinse în mai multe țări 
confirmă că familiile rezultate din căsătorii precoce sunt relativ insta- 
bile. Această situaţie poate fi explicată prin mai mulți factori, dintre 
care menţionăm: 

- nivelul social-economic scăzut; 

- imaturitatea emoţională a partenerilor; 

- căsătoria ca rezultat al unei fertilități precoce etc. 

O altă măsură cu caracter juridic — nerecunoaşterea legală a unor 
forme de convieţuire (menaje de o singură persoană, cupluri consen- 
suale) — reprezintă un mijloc de protecţie şi de promovare a familiei 
nucleare bazate pe căsătorie. În țările dezvoltate din Europa de Vest ea 
nu s-a dovedit însă a fi un mijloc suficient de puternic pentru a frâna 
extinderea noilor forme de convieţuire. Unele țări au renunţat la anu- 
mite măsuri restrictive (marginalizarea cuplurilor consensuale, etiche- 

tarea drept imorale a persoanelor care trăiesc în asemenea cupluri 
etc.), modificându-şi legislația pentru a putea normaliza statutul unor 
forme de conviețuire, ajunse să ţină o mare pondere în cadrul societă- 
tii. În ţările din Europa de Est, în care fenomenul cuplurilor consensu- 
ale este mult mai puţin important decât în ţările din Europa de Vest, 
guvernele nu şi-au formulat clar atitudinea față de ele. 

Alte reglementări prevăzute în politica demografică (impozite plă- 
tite de celibatari şi de familiile fără copii) au mai curând un efect eco- 
nomic decât demografic. Ele permit o redistribuire a veniturilor de la 
persoanele fără copii la cele cu copii şi permit statului să acopere o 
parte din cheltuielile pentru alocaţii familiale. 

Anumite implicații demografice conţin şi măsurile privind com- 
portamentele sexuale deviante. 

Actualmente, în toate societățile se constată o creştere a permi- 
sivității sociale față de comportamentele sexuale: homosexualism, 
prostituție, viol, supuse reprimării formale în perioadele anterioare. 
Violul este puternic reprimat în toate societăţile dezvoltate, în 
unele societăți ajungându-se până la pedeapsa capitală. Prostituţia 
este un fenomen tolerat tacit sau de cele mai multe ori ignorat. 
Toleranţa cea mai ridicată se manifestă față de comportamentele 
homosexuale care au şi frecvenţa cea mai ridicată comparativ cu 
toate tipurile de devianţă sexuală. 

Homosexualitatea nu este un fenomen modern. În unele societăţi 
europene precreştine (Grecia, Roma) homosexualismul era considerat 
ca o alternativă posibilă la heterosexualism. Statele creştine au repri- 
mat homosexualismul, dar nu l-au eliminat. Pe măsura laicizării socie- 
tăților, comportamentele homosexuale au devenit, dacă nu mai frec- 
vente, cel puţin mai evidente, pentru ca la sfârşitul secolului al XX-lea 
să devină o adevărată problemă socială şi politică. 

Cauzele homosexualității sunt diferite şi foarte complexe — fizice, 
sociale, psihice etc. 

În anii ‘80, homosexualismul a devenit în unele ţări din Europa de 
Vest şi în SUA o adevărată mişcare socială şi este pe cale de a se insti- 
tuționaliza ca o subcultură. S-au constituit asociaţii ale homosexualilor 
care acționează, prin mijloace politice, în vederea dobândirii de noi 
drepturi. În SUA, spre exemplu, în 1969 s-a constituit Gay Liberation 
Movement, iar mai târziu Gay Activist Alliance care au acționat pen- 

tru recunoaşterea drepturilor homosexualilor şi a homosexualității ca 
un stil de viaţă normal şi legitim. 

Homosexualitatea este răspândită în toate categoriile socioprofesiona- 
le, o frecvență mai mare fiind întâlnită la profesiile libere şi în mediile 
studenţeşti. O anchetă mai veche realizată în SUA pare să confirme cele 
spuse prin procentajele privind bărbaţii homosexuali de diverse profesii: 
vânzători de flori — 86,8%, cântăreţi — 85,2%, actori — 84,5%, cosmeti- 
cieni — 71,7, funcţionari guvernamentali — 32,6%, preoţi — 23,4%, profe- 
sori de şcoli — 23,1% şi judecători — 22,8%. 

Mult mai active sunt mişcările lesbienelor, întrucât acestea consi- 
deră că au de luptat nu numai pentru recunoaşterea socială a 
homosexualismului, dar şi pentru eliminarea sexismului instituționali- 
zat. 

Homosexualitatea constituie una dintre cele mai controversate 
probleme sociale, fapt care face ca măsurile de politică socială în acest 
domeniu să fie foarte greu de elaborat şi de aplicat. 

Politicile în domeniul populaţiei şi familiei sunt realizate şi prin 
măsuri economice şi sociale. 

În țările în curs de dezvoltare, aceste măsuri au ca obiectiv contro- 
lul creşterii populaţiei, constituind o anumită prelungire, cu mijloace 
economice şi sociale, a politicilor de control demografic. Ele urmăresc 
în principal scăderea ratei fertilităţii şi rezolvarea unor probleme so- 
ciale grave rezultate din practicarea anumitor comportamente demo- 
grafice şi familiale (abandon familial, “copiii străzii”, morbiditate şi 
mortalitate infantilă de mari proporţii etc.) şi includ următoarele cate- 
gorii de intervenții : 

- asistenţa socială a familiilor; 

- plăți pentru personalul sanitar care lucrează în serviciile de 
planning familial; 

- compensaţii în bani sau în natură pentru cei care acceptă meto- 
dele de planning familial promovate de guverne; 

- beneficii economice şi sociale pe termen lung pentru familiile 
care au un anumit număr de copii; 

- reducerea beneficiilor sau penalizări pentru cei care nu se înca- 
drează în modelele familiale promovate de guverne. 

Măsurile enumerate pot conduce la rezultate dorite numai dacă se 
bucură de o largă acceptare publică. 

În țările dezvoltate măsurile economice şi sociale urmăresc indirect 
creşterea ratei fertilității şi în mod direct ameliorarea condițiilor de viață 
ale indivizilor şi familiilor şi asistarea socială a acestora în soluţionarea 
unor probleme. Dintre măsurile economice şi sociale practicate în țările 
dezvoltate un rol mai mare îl au a/ocațiile pentru copii, sprijinul acor- 
dat tinerelor familii, ameliorarea condițiilor de muncă şi de viaţă ale 
femeii, dezvoltarea serviciilor sociale pentru familie. 

Din cele menţionate observăm că atât în țările în curs de dezvoltare, 
cât şi în țările dezvoltate măsurile economice şi sociale sunt orientate 
preponderent spre familie şi copil, chiar dacă există o diferențiere de 
accente în abordarea problemei date. Aceasta se datorează faptului că în 
orice societate familia şi copilul a fost şi va rămâne o valoare supremă. 
Familia este, în primul rând, cea care îi poate oferi copilului un mediu 
pozitiv, suportiv de viaţă, care poate răspunde la toate cerințele sale de 
tip integrativ: educaţie, asistență medicală, asistență socială, prevenirea 
abandonului, eliminarea oricărui tratament inadecvat, a abuzului etc. 
Copilul nu poate fi privit însă ca unul dintre alte grupuri în nevoie (şo- 
meri, delincvenți, prostituate etc.). El necesită o atenție specială sporită 
datorită faptului că de condiţiile dezvoltării tinerei generaţii depinde 
fundamental viitorul unei comunități. Copilul este o resursă umană a 
viitorului. Bunăstarea oricărei societăți depinde de gradul de educație şi 
profilul social-moral al copiilor şi al tinerilor, de starea sănătății lor, de 
punct de vedere, copilul reprezintă un bun social colectiv. Dar în comu- 
nitate copilul reprezintă o sursă de consum, şi nu una aducătoare de ve- 
nit. Copilul nu-şi poate asigura prin eforturi proprii condiţiile necesare 
de viaţă. Pe o perioadă de timp el este dependent de familie, de colecti- 
vitate, de cei din jurul lui. De aceea, copilul este îndreptățit să aibă o 
protecție suplimentară față de alte grupuri. 

În majoritatea țărilor dezvoltate, pentru a încuraja fertilitatea în ca- 
litate de mijloc incitativ este folosită a/ocația pentru copii. Alocaţia 
trebuie sa fie suficient de consistentă, încât să compenseze parțial di- 
minuarea veniturilor medii pe membru de familie provocată de apari- 
ţia unui nou copil. Sistemul de alocații familiale diferă de la o ţară la 
alta. Astfel, în toate ţările din sudul Europei, în Canada (fără Quebec), 
Marea Britanie, Irlanda, Noua Zeelandă, în Danemarca şi Suedia nive- 
lul alocaţiilor familiale este independent de rangul naşterilor. În aceste 

țări politica alocațiilor familiale nu urmăreşte obiective demografice, 
nivelul lor fiind relativ redus: mai puţin de 2% din salariul mediu 
(doar Suedia şi Marea Britanie sunt mai generoase, acordând 4% din 
salariul mediu). 

În Austria, Bulgaria, Cehia, Slovacia, Elveţia, Franţa şi Ungaria 
alocaţiile familiale sunt concentrate asupra anumitor ranguri ale naşte- 
rilor (2 şi/sau 3), preocupările demografice fiind mai evidente. Cu ex- 
cepţia Elveţiei, care alocă mai puţin de 5% din salariul de bază pentru 
al doilea născut şi 2% pentru rangurile următoare; celelalte țări din 
acest grup alocă 10 - 19% din salariul mediu pentru copiii de rangul 
statistic trei. 

Din ţările care acordă alocaţii progresive în raport cu rangul statis- 
tic al naşterilor mai generoase sunt Belgia, Luxemburgul, Germania 
(7- 10% din salariul mediu pentru naşterile de rangul trei şi următoare- 
le). Dintre ţările mai puţin generoase în acest context pot fi numite 
Japonia, Australia, Polonia, România, Moldova etc. 

Pe lângă alocaţiile pentru copii în multe ţări se acordă şi alte aju- 
toare financiare: alocații prenatale, alocaţii postnatale, prime la naşte- 
re, împrumuturi în condiţii avantajoase în raport cu numărul copiilor 
crescuți, dispoziții fiscale familiilor cu mai mulţi copii, ajutoare mate- 
riale şi financiare acordate familiei de către instituţii sau organizații 
(municipalități, spitale, organizaţii ale femeilor, organizații de tineret, 
organizaţii religioase, bănci etc.). În unele ţări (Austria, Franţa) totalul 
ajutoarelor primite de o familie la naşterea unui copil poate să ajungă 
până la o sumă ce reprezintă echivalentul a 3-4 salarii medii. 

Dintre țările Uniunii Europene, Belgia, Franţa şi Luxemburgul 
sunt cele mai generoase în materie de alocaţii şi ajutoare familiale. 
Italia şi Irlanda lasă aproape în întregime costurile întreţinerii copilului 
în sarcina părinților. În ţările din cadrul Uniunii Europene, politica 
alocaţiilor familiale nu are o orientare pronatală declarată, ci ţine mai 
curând de aspecte sociale (reducerea deosebirilor dintre categoriile 
sociale). 

Alocaţiile familiale şi alte ajutoare acordate familiei pot încuraja 
indirect creşterea fertilității. Studiile privind politica familiei şi evolu- 
Noua Zeelandă) au pus în evidenţă corelaţii foarte diferite, de la un 
grup de țari la altul, între nivelul ajutoarelor financiare pentru familie 

şi nivelul fertilității. Pentru ţările mai puţin dezvoltate, confruntate cu 
dificultăţi economice, alocaţiile familiale şi alte ajutoare pentru îngriji- 
rea copiilor au o incidenţă redusă asupra fertilităţii. Corelaţia dintre 
aceste două variabile este mai puternică în țările mai dezvoltate din 
punct de vedere economic. Creşterea nivelului alocaţiilor familiale şi a 
altor ajutoare pentru îngrijirea copiilor nu este însoțită în nici o ţară 
sau grup de ţări de o creştere similară a fertilității. Chiar dacă statul 
sau colectivităţile locale ar acoperi în întregime costurile creşterii co- 
piilor, cum se întâmplă în familiile din kibutz-urile Israelului, menţio- 
nează sociologul român loan Mihăilescu, creşterea fertilității nu ar 
depăşi 0,5 copii la o femeie. Sistemul alocaţiilor şi al ajutoarelor pen- 
tru familie are o influență mai mare asupra fertilității atunci când este 
însoţit de măsuri sociale, ameliorarea condițiilor de locuit, concedii 
plătite pre- şi postnatale, preluarea unor funcţii familiale de către ser- 
viciile sociale specializate, facilități de desfăşurare a activităţii acorda- 
te mamelor cu mulți copii, preluarea de către stat a unor costuri ale 

În mod direct creşterea fertilităţii poate fi favorizată de sprijinul 
acordat tinerelor familii în ameliorarea condiţiilor de locuit. Este im- 
portant ca accesul tinerelor familii la locuințe spaţioase să fie asigurat 
încă din perioada de început a fertilităţii — măsură destul de costisitoa- 
re şi care, desigur, nu poate fi practicată de toate ţările. 

Guvernele țărilor dezvoltate urmăresc să influenţeze direct fertili- 
tatea prin ameliorarea statutului femeii. Măsurile aplicate în acest 
domeniu vizează preponderent: 

- asigurarea cu locuri de muncă şi a drepturilor egale în muncă, 
garanții constituţionale privind egalitatea şanselor bărbaţilor şi ale 
femeilor; 

- ameliorarea accesului femeii la beneficiile educaţiei; 

- asigurarea drepturilor politice şi civile; 

- egalizarea statusurilor bărbaţilor şi ale femeilor în formarea fa- 
miliilor, privind drepturile şi în cazul căsătoriei şi al divorțului. 

În favoarea ameliorării condițiilor de activitate şi de viață ale 
femeilor, îndeosebi ale mamelor, în multe ţări dezvoltate au fost 
adoptate măsuri vizând prelungirea concediilor pre- şi postnatale 
plătite, garantarea locurilor de muncă pe perioada în care mama se 
află în concediu de îngrijire a copiilor, extinderea unor activităţi la 

domiciliu pentru femeile care doresc să se ocupe în acelaşi timp de 
îngrijirea copiilor şi să-şi continue activitatea, extinderea orarului 
glisant (femeile îşi aleg orele de lucru când pot desfăşura activități 
profesionale), preluarea unor activităţi ale soţiei de către soţ sau 
servicii sociale specializate, renunţarea la lucrul în schimburi de 
noapte în cazul mamelor cu mai mulţi copii, oferirea locurilor de 
muncă cu program redus. 

Din categoria intervențiilor economice şi sociale fac parte şi mă- 
surile de asistență socială prin servicii specializate. Pentru a veni în 
sprijinul indivizilor aflați în nevoie, în sprijinul familiilor şi, mai ales, 
al mamelor, în multe țări dezvoltate a fost extins sistemul serviciilor 
publice pentru familie, în care se înscriu: 

1. Serviciile publice pentru menaj: 

- servicii de alimentaţie; 

- servicii de asistenţă pentru îngrijirea locuinței; 

- servicii pentru prestarea de activități menajere la domiciliu 
(pregătirea hranei, curăţenia, spălatul etc.). 

2. Asistenţa pentru familiile numeroase: 

- asistență comunitară; 

- reglementări privind regimul de muncă al mamelor; 

- facilități fiscale. 

3. Asistenţa familiilor cu copii şcolari: 

- transport şcolar gratuit sau la preţuri modeste, 

- tabere de vacanţă (îndeosebi pentru copiii provenind din familii 
cu venituri modeste); 

- cantine şcolare şi şcoli cu orar prelungit (îndeosebi în ţările din 
Europa Centrală şi cea de Vest). 

4. Asistenţa pentru îngrijirea copiilor şi a persoanelor dependente: 

- servicii de îngrijire diurnă a copiilor, la domiciliu sau în locuri 
special organizate; 

- servicii de îngrijire temporară a copiilor, îngrijire în perioadele 
de criză din viaţa unei familii (îmbolnăviri ale mamei, absente fortuite 
etc.); 

- servicii pentru îngrijirea vârstnicilor (la domiciliu sau instituţio- 
nalizat); 

- servicii pentru asistenţa şi îngrijirea altor persoane dependente 
(persoane handicapate); 

- servicii pentru familiile cu dificultăți de socializare. 

5. Serviciile de consiliere familială care pot fi orientate spre pro- 
blemele cuplului, ale copiilor sau spre ambele aspecte. 

6. Centrele de informare pentru familii: 

- informarea asupra şcolilor, serviciilor oferite menajelor şi 
familiilor; 

- testarea copiilor; 

- programe educaţionale pentru părinţi; 

- consultanță privind drepturile copiilor, părinţilor şi ale fami- 
liilor; 

- informații privind locuințele; 

- informații privind procedurile de adopțiune sau plasament 
familial; 

- organizarea primirii noilor vecini; 

- informații pentru prevenirea relelor tratamente aplicate copii- 
lor etc. 

Serviciile sociale enumerate oferă indivizilor şi familiilor un spri- 
jin substanțial. În acelaşi timp, trebuie remarcat şi faptul că prin multi- 
plicarea acestei categorii de servicii se intensifică şi dependența indi- 
vizilor şi a familiilor de anumite instituţii sociale. 


5. Aspecte ale comportamentelor familial-demografice 
în Republica Moldova şi modalități de influențare 
prin politici sociale 


Începând cu anii '90, Republica Moldova cunoaşte o perioadă de 
adânc declin economic. Nivelul PIB pe cap de locuitor a scăzut cu 
25% — de la 462 USD în 1996 la aproximativ 350 USD în 2000, fiind 
acum unul dintre cele mai reduse din cadrul țărilor CSI. 

Eşecul reformelor inițiate a generat consecințe nefaste privind 
dimensiunile demografice. Indicii de bază ai mişcării populaţiei au 
suferit schimbări dramatice pe parcursul anilor *90. Între 1990 şi 
1999 rata natalității s-a redus de la 17,7 la 10,1 la 1 000 de locuitori, 
iar rata mortalității a crescut, cu mici abateri, până la 11,4 la 1 000 
de locuitori, ajungându-se la un spor natural negativ (-1,3 la 1 000 de 

locuitori). În această perioadă s-a produs o descreştere a populaţiei 
de la 4,37 mln. la începutul anului 1991 până la 4,28 mln. la începu- 
tul anului 2000. Desigur, fenomenul depopulării contemporane nu 
poate fi asociat doar declinului economic din ultimii ani. El îşi are 
rădăcini mult mai adânci în istorie, fiind condiționat de o multitudine 
de factori: socioeconomici, culturali, spirituali, geopolitici, migrațio- 
nali etc. Concomitent, contradicţiile tranziţiei au acutizat şi au scos 
la iveală tendinţele îndelungatelor procese de degradare a structurii 
şi a funcțiilor familiei. Or, familia şi-a pierdut mult din caracterul ei 
de instituţie socială. 

Fenomenele de criză în viaţa familiei din Moldova se reflectă ex- 
plicit în dinamica ratei totale a fertilităţii. Până la sfârşitul anilor '80 
nivelul fertilităţii în Moldova era cel mai înalt din republicile situate în 
zona europeană a fostei URSS, iar la mijlocul anilor ‘80 — unul dintre 
cele mai înalte în Europa (după Albania). Începând cu anul 1990, rata 
totală a fertilităţii este în descreştere: de la 2,39 copii (1990) la 1,7 
copii (1998). E ştiut însă că un cuplu ar trebui să lase în urma sa 2,05 
copii (1,05 de sex masculin şi 1,0 copii de sex feminin) ca să-şi conti- 
nue reproducerea. Or, rata totală de fertilitate se situează în Moldova 
începând cu anul 1994 sub nivelul de înlocuire exactă a generaţiilor. 
Vârsta medie a mamelor în această perioadă se menţine în jur de 25,0 
ani, iar vârsta medie a femeilor la prima naştere se află în descreştere 
(22,2 ani în 1996). 

Natalitatea este componenta principală a mişcării naturale ce in- 
fluenţează în mod decisiv, prin evoluţia sa, întregul proces de repro- 
ducere a populaţiei. Numărul de născuți-vii a atins în republică la mij- 
locul anilor *80 cota maximă de 94,7 mii, micşorându-se apoi perma- 
nent până la 51,9 mii în 1996 şi ajungând la 38,5 mii în 1999. 

Din 1990 are loc o creştere a numărului de copii născuţi în afara 
căsătoriei. În anul 1999 el a constituit 18,8% din numărul total al nou- 
născuţilor, faţă de 11,0% în 1990 şi 7-8% în anii ‘80. În aceeaşi pe- 
rioadă ponderea a doilea şi a următorilor născuţi s-a micşorat de la 
60,0 la 48,8%. Astfel, se observă tendința de micşorare a numărului 
copiilor în familie, acesta constituind în medie 2,2 copii. Cele menţio- 
nate impun concluzia că în Moldova societatea tinde să accepte fami- 
lia de tip închis, considerând ca ideală familia cu 2 copii. 

Asupra natalității populației influențează mai mulți factori 
(condiţiile materiale ale familiei, nivelul de studii, statutul social al 
femeilor etc.), inclusiv nupțialitatea şi divorţialitatea. Concomitent 
cu evoluţia descendentă a fertilităţii se observă o scădere evidentă a 
numărului de căsătorii — de la 9,4 la 1 000 de locuitori în anul 1990 
până la 5,8 în 2001. Numărul de divorţuri nu a cunoscut schimbări 
esenţiale după 1990, menţinându-se în jurul valorii de 3,5 la 1 000 
de locuitori. 

Schimbările în comportamentul nupțial, asociate cu factorii eco- 
nomici şi culturali, au condus, ca şi în multe alte țări, la apariţia unor 
noi tipuri de familie (menaje de o singură persoană, menaje care 
coabitează, cupluri de homosexuali, familii migratorii etc.), orientate 
tot mai mult spre satisfacerea propriilor interese şi mai puțin spre 
realizarea funcțiilor, pe care societatea le atribuie instituției familiale 
— celor ale reproducției şi socializării. 

Devine alarmantă şi dinamica mortalităţii (în special a persoanelor 
apte de muncă şi a copiilor), longevitatea vieţii. Rata mortalității în 
Republica Moldova a cunoscut o creştere (de la 6,4 decedați la 1 000 
de locuitori în 1960 la 9,7 decedați la 1 000 de locuitori în 1990) şi s-a 
stabilit în jurul valorii de 11 decedați la 1 000 de locuitori în anul 
2001. Principalele cauze de deces continuă a fi bolile aparatului cardi- 
ovascular (623,41 decedați la 100 000 de locuitori în 1999), tumorile 
maligme (125,69 în 1999), accidentele, intoxicaţiile, traumele (95,46 
în 1999), bolile aparatului digestiv (99,22 în 1999), acestea fiind com- 
pletate în ultimul timp cu starea ecologică precară, starea stresantă a 
societăţii (stresuri patologice etc.). 

Rata mortalităţii infantile (decese până la 1 an), după o descreştere 
de la 48,2 decese la 1 000 de nou-născuţi în 1960 la 18,4 în 1992, a 
crescut uşor, atingând valoarea maximală în 1994 (22,6), apoi s-a sta- 
bilit în jurul valorii de 18-19 decese la 1 000 de nou-născuţi (18,2 în 
1999 şi 18,1 în 2 000). Principalele cauze de deces infantil sunt stările 
care apar în perioada perinatală (31,7% din numărul total în 1999), 
bolile congenitale (23,5%), bolile organelor respiratorii (26,0%), acci- 
dentele, intoxicaţiile şi traumele (7,8%). Este îngrijorătoare situația ce 
ține de mortalitatea mamelor, care se află în creştere pe parcursul ul- 
timilor ani: în 1997 ea a fost de circa 4 ori mai mare decât în 1995, 
atingând cifra de 48,3 decese la 100 000 născuţi vii. Moldova se ca- 

racterizează în prezent printr-o speranță de viaţă dintre cele mai redu- 
se: în 1998 ea constituia 68 ani, ceea ce o plasa pe locul 102 în lume şi 
pe penultimul — în Europa. 

În ultimul deceniu a luat proporţii migrația populaţiei din Mol- 
dova, care a început valorificarea nu numai a ţărilor postsovietice, 
dar şi a statelor din Apus. Tot mai pronunţată devine migraţia eco- 
nomică sau a “braţelor de muncă” (conform estimărilor neoficiale, 
numărul cetăţenilor moldoveni care lucrează în străinătate se situea- 
ză între 600 mii şi 1 mln.). Noile realități au generat, în defavoarea 
copilului, un factor de risc absolut nou - abandonarea temporară sau 
definitivă de către părinții ce au plecat peste hotare în căutare de câş- 
tig. Aspectul cel mai negativ al lucrurilor este că aceşti copii nu sunt 
luaţi la evidenţă în nici un fel de autoritățile locale şi pot deveni cel 
mai uşor victime ale traficului de copii sau încadraţi în “industria 
cerşitului”. Migraţia conduce de asemenea la pierderea potențialului 
apt de muncă, în special a celui intelectual. 

Natalitatea în continuă descreştere, însoţită de mortalitatea în 
creştere şi procesele migraționiste, generează o depopulare simți- 
toare cu urmări profund negative în plan economic şi social. Astfel, 
are loc reducerea esenţială a părţii active a populaţiei, se produce o 
îmbătrânire accentuată a societăţii, ceea ce va încetini şi mai mult 
ritmurile dezvoltării economice. Coeficientul îmbătrânirii demogra- 
fice (numărul de persoane în vârstă de 60 de ani şi peste la 100 de 
locuitori) a crescut de la 9,7 în 1970 la 13,5 în 1998, depăşind va- 
loarea de 12, clasificată de scara lui G.Bojio-Gamier ca “îmbătrâni- 
re demografică”. Această situaţie se va reflecta inevitabil asupra 
sarcinii demografice. De asemenea, populaţia îmbătrânită va com- 
plica şi mai mult problemele sociale, căci ea are nevoie de noi re- 
surse pentru protecţia socială, deservirea medicală etc. 

În concluzie se poate spune că greutăţile inerente perioadei de 
tranziţie, cu deteriorarea continuă a standardului de viaţă, s-au fă- 
cut resimţite în mod acut asupra situaţiei demografice, nefiind exa- 
gerată aprecierea că fără măsuri urgente de ordin material şi sanitar 
Moldova va intra inevitabil într-un colaps demografic. Lipsa de 
reacţie a factorilor de decizie față de declinul natalității va conduce 
la situații imposibil de soluţionat în perspectivă. Dacă fenomenele 

demografice manifestă un anumit imobilism, ciclurile nefavorabile 
generează situaţii conjuncturale nefavorabile, de tip “val” — motiv 
de tensiune şi distorsiuni în evoluția demografică. Sunt necesare 
măsuri urgente de promovare a politicilor de stimulare a investiții- 
lor pentru ameliorarea condiţiilor de viaţă ale indivizilor şi ale fa- 
miliilor, pentru ajutorarea copiilor şi a familiilor cu copii. Conco- 
mitent, e necesar a menţiona că politicile sociale în domeniul popu- 
laţiei nu pot opta doar pentru aspectele cantitative — creşterea ferti- 
lităţii şi a numărului populaţiei. Această creştere trebuie să fie înso- 
țită de îmbunătăţirea aspectelor calitative ale vieţii familiale, în 
special a calităţii socializării copiilor. 

Copilul rămâne a fi categoria cea mai dezavantajată în actuala pe- 
rioadă de tranziție, având în vedere degradarea continuă a condiţiilor 
de existenţă a copilului în familiile sărace, în instituţiile publice, creş- 
terea abandonului şcolar, a numărului de copii ai străzii, al copiilor 
delincvenţi etc. Această situaţie este rezultatul unui şir de factori, din- 
tre care vom numi: 

- lipsa unui cadru general coerent privind politici sociale unitare 
de protecţie a copilului şi a familiei în dificultate; 

- fragmentarea sistemului de protecţie pentru copil şi familie între 
diferite ministere, instituții, organizaţii; 

- lipsa unui sistem de servicii publice de asistență socială specia- 
lizate pe nevoile copilului şi ale familiei; 

- dezinteresul față de problema dezinstituționalizării copilului; 

- ignorarea unor probleme grave, precum abandonul copilului, 
copiii străzii, abuzuri de tot felul exercitate asupra copilului; 

- lipsa programelor de asistenţă socială la nivel de comunitate; 

- adoptarea unor măsuri de sprijin pentru copil cel mai des sub 
presiunea urgențelor sau a factorilor externi; 

- blocaje la nivel instituţional; 

- perceperea inadecvată a necesității implementării sistemului de 
asistență socială la nivel național; 

- iresponsabilitatea autorităților centrale şi locale pentru deciziile 
privind protecţia copilului. 

Dificultatea majoră a politicii sociale centrate pe copil şi familie 
constă actualmente în incapacitatea acesteia de a oferi o strategie de 

reformă a sistemului de măsuri pentru protecția copilului şi a familiei, 
capabilă: 

- să identifice punctele critice în configuraţia actuală a situaţiei 
copilului şi a familiei; 

- să evidențieze sursele de blocaj al sistemului de suport pentru 
copil; 

- să clarifice opţiunile la nivel instituțional, organizaţional, le- 
gislativ şi politic pentru susţinerea copilului în dificultate; 

- să preia experiențele pozitive acumulate în domeniu pentru a 
le generaliza. 

Dacă problemele sociale tradiționale privind familia sunt, în li- 
nii generale, acoperite legislativ şi instituțional, noile probleme ge- 
nerate de tranziție sunt insatisfăcător soluționate şi abordate. Printre 
acestea putem numi: 

- tendinţa de creştere a abandonului copilului datorită exploziei 
sărăciei; 

- creşterea divorțialităţii,; 

- lipsa de educaţie corespunzătoare a copiilor şi tinerilor; 

- creşterea abandonului şcolar; 

- explozia îmbolnăvirilor HIV/SIDA; 

- dezorientarea tinerilor în raport cu dificultățile integrării sociale 
într-un mediu adânc sărăcit, cu puţine oportunități de muncă; 

- consumul de droguri şi alcool (în special de către copii şi tineri); 

- fenomene de vagabondaj, criminalitate şi delincvență juvenilă etc. 

Unul dintre cele mai importante elemente ale politicii sociale efi- 
ciente pentru familie şi copil îl reprezintă dezvoltarea unui sistem coe- 
rent, articulat de asistență socială centrată pe nevoile acestora. Or, în 
Moldova capacitatea sistemului instituţional actual de asistență socială 
de a dezvolta răspunsuri la noile probleme este sporadică şi slab struc- 
turată. Există un decalaj substanţial în ceea ce priveşte capacitatea de 
intervenţie în diferite faze ale situaţiilor de criză severă şi capacitatea 
de prevenţie şi recuperare. În sistemul asistenţei sociale în curs de de- 
venire lipsesc specialişti cu o calificare superioară în domeniul politi- 
cilor sociale, asistenţei sociale, sociologiei etc. Profesionalizarea slabă 
a asistenţei sociale conduce, la rândul său, la o capacitate redusă de a 
formula şi a experimenta alternative. 

Relansarea economiei este, desigur, condiţia de bază ce poate 
asigura dezvoltarea durabilă a familiei. Paralel există însă un set 
important de variabile strategice pentru sănătatea familiei prin 
care se poate acţiona şi obține rezultate pozitive semnificative 
chiar la nivelul resurselor modeste disponibile la momentul actu- 
al. Aceste variabile strategice ar trebui să constituie obiectul pro- 
gramelor speciale, sectoriale care compun această strategie. Ast- 
fel, printre principalele programe de care trebuie să se țină seama 
putem numi: 

- intensificarea promovării valorilor familiei şi, în mod speci- 
al, cea a responsabilităţi față de copil prin cele mai diverse mijloa- 
ce; 

- susținerea economică a familiilor cu grad ridicat de sărăcie, 
în special a familiilor cu copii; 

- asigurarea accesului tinerelor familii şi a familiilor cu copii 
la locuinţe adecvate; 

- prevenirea abandonului copilului şi reintegrarea în familie a 
copiilor abandonaţi; 

- prevenirea şi contracararea situaţiilor de neglijare, de abuz al 
copilului; 

- prevenirea şi combaterea fenomenelor de violenţă în familie, 
mai ales împotriva femeilor şi a copiilor; 

- promovarea sănătăţii reproducerii; 

- educaţie sanitară în sfera sănătăţii familiei şi a nutriției sănă- 
toase; 

- prevenirea delincvenţei juvenile şi recuperarea socială a de- 
lincvenţilor; 

- prevenirea şi tratarea alcoolismului şi a dependenţei de drog 
atât la adulți, cât şi la tineri; 

- îmbunătăţirea formelor de asistenţă a copiilor abandonaţi. 

În cele din urmă menţionăm că o politică de suport pentru fami- 
lie şi copil prin măsuri sociale şi economice ar putea avea o influ- 
ență pozitivă şi asupra comportamentelor demografice din Republi- 
ca Moldova. 

Elaborarea politicilor în domeniul populaţiei şi familiei este în- 
soţită de ample dispute politice, etice şi antrenează numeroase luări 

de poziţii din partea partidelor politice, a organizaţiilor guverna- 
mentale şi neguvernamentale, numeroase şi diverse atitudini din 
partea indivizilor şi a familiilor. Oricare ar fi însă amploarea şi di- 
versitatea acestor dispute, din ele nu trebuie să lipsească analiza 
ştiinţifică a condiţiilor concrete din fiecare societate şi din fiecare 
perioadă de timp. Or, politicile privind populaţia şi familia în mod 
obligatoriu vor ţine seama de transformările care au avut loc în 
structurile şi funcţiile familiilor, de marea diversitate de compor- 
tamente demografice specifice fiecărei societăţi. Efectele politicilor 
în domeniul populației şi familiei nu pot fi evaluate prin raportarea 
doar la un singur standard, la un singur model de familie. Deşi fa- 
milia nucleară continuă să fie modelul cel mai acceptabil din punct 
de vedere social, ar fi o utopie să se creadă că prin politici familiale 
se va putea ajunge la o societate, în care întreaga ei populaţie va 
trăi în familii constituite legal şi care vor da viață la cel puţin trei 
copii. 

Comportamentele demografice sunt în mare măsură imprevizi- 
bile, îşi au propria raționalitate, care nu coincide cu raționalitatea 
societală sau cu cea politică. Această situație impune necesitatea 
aprecierilor realiste a capacităţilor de influență a politicilor popu- 
laţiei şi familiei asupra orientării comportamentelor demografice şi 
familiale. 

Eficienţa politicilor în domeniul populaţiei şi familiei este în 
dependenţă de îmbinarea armonioasă a intereselor indivizilor, fa- 
miliilor şi societăţii, a aspectelor cantitative şi calitative, a valori- 
lor ce stau la baza dezvoltării unei societăți şi a celor ce orientează 
comportamentele demografice şi familiale. 


Întrebări recapitulative: 

1. Care este raportul dintre politica socială şi politica demografică? 

2. Caracterizaţi principalele transformări intervenite în modelele de 
familie la etapa actuală. 

3. Dezvăluiţi contradicţiile caracteristice pentru interacţiunea societă- 
ţii şi familiei. 

4. Ce probleme sociale majore sunt generate de schimbările în com- 
portamentele demografice şi familiale? 

5.Numiţi obiectivele politicilor sociale în domeniul populaţiei şi fa- 
miliei. 

6. Caracterizaţi principalele tipuri de politici sociale privind popula- 
ţia şi familia. 

7. Specificați măsurile ce influențează comportamentele demografice 
şi familiale. 

8. Are nevoie Moldova de o politică demografică la etapa actuală? 

CAPITOLUL I 


COMUNITĂȚI UMANE TERITORIALE 


1. Comunitățile umane teritoriale: definiții 
şi caracteristici 


Prin comunitate se înţelege o entitate social-umană, ai cărei 
membri sunt legaţi împreună prin locuirea aceluiaşi teritoriu şi prin 
relaţii sociale constante, consolidate în timp. Comunitatea conţine, 
într-o măsură mai restrânsă, toate activitățile proprii unui sistem social 
(economie, drept, morală, religie etc.), iar membrii ei folosesc în co- 
mun resursele naturale ale mediului. 

Sociologul german F.Tonnies face distincţie între comunitate şi 
societate. Aceste două forme de conveţuire posedă două forme dis- 
tincte de voință. Comunitatea se caracterizează printr-o voinţă orga- 
nică, instinctuală, naturală, originală care decurge din cerinţele vita- 
le, iar societatea posedă o voinţă reflectată, rațională, utilitară. Ast- 
fel, comunitatea se întemeiază pe datini şi pe trăiri comune, în vreme 
ce societatea este un agregat complex, dar artificial, întemeiat pe 
convenţie, opinie publică, legislaţie. Formele comunitare, în concep- 
ţia lui F.Tonnies, sunt singurele cadre care pot conserva memoria, 
tradiția, în timp ce formele sociale sunt indiferente la memoria colec- 
tivă. Comunitatea se realizează prin fiecare în parte, în societate însă 
fiecare este pentru sine. 

În sistemul sociologic al lui Em.Durkheim, comunitatea are la ba- 
ză solidaritatea mecanică, bazată pe asemănarea membrilor, pe împăr- 
tăşirea aceloraşi sentimente şi valori, iar societatea — solidaritatea or- 
ganică care diferențiază membrii grupului. Solidaritatea mecanică re- 
zultă din asocierea indivizilor aflaţi pe o treaptă arhaică de dezvoltare 
a societăţii (tribul, clanul). La acest nivel, în calitate de sistem al nor- 
melor juridice se impune dreptul represiv, exprimat de forța sentimen- 
telor comune. Solidaritatea provine din faptul că un anumit număr de 
stări de conştiinţă sunt comune tuturor membrilor. 

Procesul creşterii şi diversificării funcţionale a societăţii creează 
în cadrul ei noi zone de contact între indivizi şi între grupuri fără a 
genera şi regulile după care se vor desfăşura asemenea contacte. Afir- 

marea funcţiilor economice provoacă un dezechilibru funcțional, pen- 
tru că scoate mase mari de indivizi de sub acţiunea funcţiilor comuni- 
tare, familiale, religioase etc. Dezvoltarea funcțiilor economice pro- 
voacă o anumită incoerenţă în mediul comercial şi industrial, întrucât 
modifică o dată cu ocupațiile şi regulile, anulând vechile structuri fără 
a genera altele în mod spontan. Astfel, formele tradiţionale de grupare 
umană nu pot garanta ordinea socială în raport cu specializarea zilnică 
progresivă a vieţii economice. În aceste condiţii, Em.Durkheim susține 
că este necesară dezvoltarea unei noi forme de grupare umană şi de 
organizare socială, şi anume - a grupului profesional (corporaţia), care 
este sursa unei noi forme de solidaritate socială în cadrul anarhiei pro- 
vocate de noua diviziune a muncii sociale. 

Solidaritatea organică este deci caracteristica etapei de maturizare 
a raporturilor interpersonale, când are loc trecerea de la stadiul de in- 
divid la cel de personalitate ca urmare a depăşirii motivaţiilor primare 
pe care se baza agregarea mecanică a indivizilor. Diversificarea trebu- 
ințelor, generată de diversificarea corespunzătoare a vieţii economice, 
a antrenat necesitatea obiectivă a cooperării lucrătorilor specializați în 
baza unui contract social global care nu este determinat de voințe so- 
ciale, ci de complexitatea societății moderne. În acest fapt rezidă prio- 
ritatea structurii sociale față de structura conduitelor particulare re- 
glementate de normele dreptului restitutiv, care tinde să creeze organe 
din ce în ce mai speciale. 

Şcoala lui Fr. Le Play a menţionat importanța teritoriului în condi- 
ționarea şi desfăşurarea proceselor de obţinere a mijloacelor de satis- 
facere a nevoilor individuale şi sociale, în modalitatea de organizare a 
grupurilor umane, în stabilirea relaţiilor sociale. Unul din meritele 
acestei şcoli este Nomenclatorul ştiinţelor sociale (propus de 
H.Thourville) - un plan de analiză sistematică a comunităţilor sociale. 
Nomenclatorul cuprinde 25 de diviziuni cuprinse în categorii de varia- 
bile referitoare la mediul geografic, factorii economici, organizarea şi 
funcţiile familiei, mediul social superfamilial, societatea globală. 

Din cele expuse putem conchide că comunitatea teritorială este 
nucleul principal al spaţiului social în care se relaționează locul de 
muncă şi locul de rezidenţă. Mobilitatea locurilor de muncă determină 
mobilitatea rezidenţială, iar sedentarizarea acestora impune şi 
sedentarizarea rezidenţială. 

În mod tradiţional, distingem comunități rurale şi comunităţi ur- 
bane. P.Sorokin, într-o analiză de excepţie — lucrarea Principles of 
Rural-Urban Sociology (1929), propune criteriile de diferenţiere între 
rural şi urban. Acestea pot fi sintetizate astfel: 

- criteriul ocupaţional (în comunităţile rurale predomină ocupațiile 
agricole, iar în cele urbane alte ocupaţii decât cele agricole); 

- criteriul relațional (în mediul rural, relația cu mediul este nemij- 
locită şi continuă; în mediul urban această relaţie este caracterizată 
prin distanţă şi izolare); 

- criteriul demografic (densitatea şi mărimea colectivităţii: densi- 
tatea populaţiei este mai mică în comunităţile rurale şi mai mare în 
comunităţile urbane); 

- criteriul omogenităţii (comunitatea rurală este mai omogenă, iar 
cea urbană mai diferențiată); 

- criteriul stratificării (stratificarea este mai redusă în comunităţile 
rurale şi mai accentuată în comunităţile urbane); 

- criteriul componenței (populaţie autohtonă dominantă în co- 
munităţile rurale şi populație neautohtonă dominantă în comunități- 
le urbane); 

- criteriul interacțiunii (interacţiune nemijlocită în comunităţile 
rurale şi anonimă în comunităţile urbane). 

În societăţile contemporane dezvoltate, interpătrunderea dintre 
diverse tipuri de comunităţi şi procese de omogenizare şi mobilitate 
socială nu mai permit stabilirea unor criterii disjunctive riguroase. 

Există un număr de definiţii extrem de variat date comunităților 
rurale şi urbane. Diversitatea acestor puncte de vedere se datorează 
abordării disciplinare diferite şi diversităţii de comunităţi rurale şi 
urbane. Ținând cont de perspectiva din care au fost elaborate, pu- 
tem deosebi: 

- definiții sociologice (cantitative şi calitative, monofactoriale 
sau plurifactoriale, în dependenţă de relațiile sociale); 

- definiții statistico-administrative. Organizarea administrativă a 
Republicii Moldova face distincție între următoarele comunități terito- 
riale: municipiu, oraş, suburbie, sat; 

- definiții de tip istorico-genetic care analizează comunitățile te- 
ritoriale în raport cu devenirea lor social-istorică. 

2. Comunitățile rurale 


Analiza istorică a diferitelor civilizaţii pune în evidenţă o multitu- 
dine de forme de comunităţi rurale. Marea diversitate a acestora nu 
poate fi redusă la un fenomen social omogen. Dacă şcolile sociologice 
şi antropologice europene definesc comunitățile rurale ca ansamblu 
istoric (economic sau instituţional), şcoala sociologică americană pune 
accentul pe interacțiunea socială şi pe activitate. Astfel, R.Redfield 
defineşte comunitatea rurală ca un tot uman, în afara căruia membrii 
nu pot exista, iar H.Lefebvre consideră că aceasta este organizată după 
modalități istorice determinate, anumite ansambluri de familii fixate 
pe anumit teritoriu. 

Pentru a depăşi limitele şi criticile aduse diferitelor interpretări ale 
comunităţilor rurale, în analiza sociologică au fost formulate clasifi- 
cări tipologice ale acestora în baza mai multor variabile calitative: 

- identitatea (întotdeauna este vizibil unde începe şi unde sfârşeşte 
comunitatea); 

- dimensiunile mici (satele sunt mai mici decât oraşele, atât în ceea 
ce priveşte numărul populaţiei, cât şi în privinţa teritoriului); 

- omogenitatea (activităţile şi atitudinile sunt asemănătoare pentru 
toate persoanele de un anumit sex şi o anumită vârstă); 

- autonomia (majoritatea nevoilor comunitatea şi le satisface singură). 

Analiza trăsăturilor specifice ale comunităţilor rurale poate fi făcută 
şi în baza altor clasificări tipologice decât cea prezentată de sociologia 
americană. Din perspectiva sociologiei marxiste, clasificarea tipologică 
a comunităților rurale se face în dependenţă de caracteristicile modurilor 
de producţie. Conform acestei paradigme, fiecare mod de producţie ge- 
nerează anumite forme de comunități teritoriale. Astfel, putem deosebi: 

1. Comunităţi primitive ce se caracterizează prin: proprietatea co- 
lectivă a bunurilor; organizarea socială în baza relaţiilor de rudenie; 
diviziunea socială rudimentară a muncii; lipsa formelor de organizare 
socială centralizată exterioară comunității; relaţii în baza schimbului 
etc. Comunitățile primitive au fost în faza lor inițială nomade, nefiind 
legate de un teritoriu strict delimitat. Unele comunităţi şi-au păstrat 
caracterul lor nomad vreme îndelungată, altele s-au sedentarizat, cre- 
ând legături strânse cu un anumit teritoriu. 

2. Comunităţi ţărăneşti care prezintă o autonomie relativă faţă de 
comunitatea totală şi arată importanţa structurală a grupului domestic 
în organizarea vieţii economice şi sociale a comunității. La rândul lor, 
acest tip de comunităţi se divizează în: 
teristice modului de producţie tributal sau modului de producție asiatic). 
Spre deosebire de modul de producţie tributal, modul de producţie asiatic 
se confruntă cu existenţa oraşelor. În acest cadru, comunitatea nu mai este 
proprietar colectiv al bunurilor sale; ea depinde de o autoritate exterioară 
ei, deşi posedă o organizare internă. Pe lângă cele menţionate trebuie de 
specificat că ierarhia socială este amplificată, fiind accentuată diviziunea 
muncii, iar funcționarea comunităţii - profund modificată. 

- Comunităţi ţărăneşti familiale de tip greco-roman (caracteristice 
modului de producţie sclavagist, greco-roman şi de tip feudal sau modu- 
lui de producţie feudal occidental). Modul de producţie antic greco- 
roman prezintă coexistența proprietății private alături de proprietatea 
comună. Proprietarii privați sunt organizaţi într-o comunitate militară în 
oraş, dar apartenenţa comunitară rămâne fundamentală, întrucât numai 
ea permite aproprierea privată a pământului şi folosirea proprietăţii co- 
mune. Diviziunea muncii, îndeosebi cea dintre sat şi oraş, este puterni- 
că, ceea ce contribuie la separarea agricultorilor de meşteşugari. Obser- 
văm, astfel, că comunitatea rurală antică ia naştere din proprietatea pri- 
vată, dominaţia oraşelor şi stratificarea socială accentuată. 

În modul de producţie feudal, proprietatea aparţinea seniorilor ca- 
re stabileau cu țăranii dependenți o serie de raporturi personale de do- 
minare şi exploatare. Feudalismul a redus rolul puterii centrale şi a 
favorizat creşterea rolului comunităților rurale, pentru că fundamentul 
societăţii feudale este ruralul. Pământul şi producţia agricolă reprezin- 
tă raporturile economice. 

- Comunităţi ţărăneşti artizanale care indică trecerea spre comuni- 
tățile agricole. 

3. Comunităţi agricole caracteristice societăţilor industriale în ca- 
re comunitatea rurală este dominată de către societatea globală. Pro- 
ducția din mediul rural este destinată în principal pentru piață. Ocupa- 
tiile sunt specializate în funcție de tehnologie şi piață. În cadrul acestei 
comunităţi relaţiile de intercunoaştere diminuează, devenind din ce în 
ce mai formale. 

Această tipologie nu epuizează marea diversitate a comunităţilor 
rurale, dar a reuşit să pună în evidenţă principalele tipuri configurate 
de dinamica modurilor de producţie şi permite o definire specifică a 
acestor tipuri. 

Un aport deosebit în studierea comunităţilor rurale în România 
în perioada interbelică a avut Şcoala Monografică de la Bucureşti, 
fondată de D.Gusti. Sociologul român a propus în calitate de meto- 
dă de cercetare pe teren metoda monografică care se caracterizează 
prin cercetarea directă a unităților sociale, privite analitic din toate 
punctele de vedere (cadre şi manifestări) şi sintetic în condiționarea 
lor reciprocă. 

Recensământul general al populaţiei României (inclusiv a Basarabiei) 
din 29 decembrie 1930 a dovedit existenţa a 72 de oraşe şi 15 201 sate. 
D.Gusti menţiona că satele de pe teritoriul ţării noastre se deosebesc tipo- 
logic după nenumărate criterii. Sunt nu numai sate de munte, de deal, de 
câmpie, de litoral, de ape, cu vetre aglomerate şi sate cu vetre împrăştiate. 
Sunt şi sate deosebite după natura ocupaţiilor lor economice, sate agrico- 
le, forestiere, pastorale, meşteşugăreşti, industrializate; după gradul lor de 
integrare în ansamblul vieţii noastre economice, sate rămase la un stadiu 
de economie închisă şi sate adânc capitalizate. 

Scopul pe care şi l-a propus D.Gusti şi colaboratorii săi a constat 
în cercetarea de ansamblu a satelor, cercetare executată asupra întregii 
țări româneşti, pentru a stabili toate tipurile de sate, spre a afla cauzali- 
tatea lor socială, procesele şi tendinţele lor. După studierea tipurilor de 
sate, urma stabilirea frecvenţei şi ariilor de răspândire teritorială a fie- 
cărui tip social în parte. 

În cercetările efectuate asupra comunităților rurale româneşti s-au 
remarcat H.H. Stahl, T.Herseni, A.Golopenţia, M.Vulcănescu şi 
alții. H.H. Stahl a studiat tipul de comunitate rurală devălmaşă, ca- 
racterizată prin modul de producţie tributal (Contribuții la studiul 
satelor devălmaşe româneşti. — Bucureşti, 1958-1965; Teorii şi 
ipoteze privind sociologia orânduirii tributale. — Bucureşti, 1980). 
Comunitățile devălmaşe au în calitate de trăsături distincte: stăpâ- 
nirea colectivă a unui teritoriu în care o importanță semnificativă o 
au legăturile de rudenie, diviziunea muncii bazată pe vârstă şi sex, 
cultura proprie; organizarea şi controlul de către obşte a întregii 
activităţi. Obştea organizează întregul proces de producţie, intervi- 

ne în viața publică şi privată a satului, reglementează relaţiile inter- 
comunitare şi supraveghează relaţiile comerciale cu exteriorul, re- 
prezintă comunitatea. 

Anton Golopenţia, după expedițiile ştiinţifice efectuate în satele ro- 
mâneşti, a publicat rezultatele în 60 sate româneşti cercetate de echipele 
studenţeşti (volumele 4 şi 5) reprezentând Contribuţii la tipologia satelor 
româneşti (sate agricole, sate pastorale, sate cu ocupaţii anexe). 

Clasificarea tipologică din perspectiva istorică genetică eviden- 
țiază dinamica comunităţilor rurale. Integrarea acestora în societa- 
tea globală a contribuit la diminuarea autonomiei economice, de- 
mografice, sociale şi culturale. Schimbările în diviziunea socială a 
muncii au condus la specializarea continuă şi la diversificarea 
structurii sociale locale. Astăzi, comunităţile rurale nu mai sunt 
limitate doar la raporturile sociale dintre populaţia rurală. Relaţiile 
sociale se orientează spre modelele de interacțiune globală a popu- 
laţiei. Totuşi, definitorii pentru rural rămân a fi: volumul demogra- 
fic mic al comunităţii; densitatea spaţială redusă; contactele sociale 
predominant personale; coeziunea socială ridicată; omogenitatea 
ocupaţională a membrilor comunităţii; relaţiile de rudenie şi veci- 
nătate; cultura locală specifică; mobilitatea redusă; predominarea 
„dreptului viu” (obişnuielnic) asupra dreptului legislativ. 

Baza reţelei de localităţi rurale a Republicii Moldova consti- 
tuie 1 479 sate în care locuiesc 54% din populaţie (conform date- 
lor din ianuarie 2001). O particularitate a republicii noastre este 
că majoritatea populaţiei rurale e concentrată în sate mari (2 000 
— 10000 de locuitori), însă aceste localități nu dispun de 
infrastructuri sociale şi tehnici adecvate. Reţeaua de localităţi 
rurale, privită ca sistem polifuncţional, se confruntă cu grave 
probleme. Legăturile funcţionale dintre localităţi sunt perturbate. 
Destrămarea marilor întreprinderi  agroindustriale, creşterea 
costurilor serviciilor, în special ale celor de transport, au limitat 
navetismul populaţiei rurale spre oraşe. Astfel, în republică creşte 
decalajul dintre sat şi oraş. Drept urmare, se impune dezvoltarea 
echilibrată a reţelei de localităţi şi prevenirea polarizării social- 
economice sub aspectul rural-urban. 

3. Comunitățile urbane 


Termenul „urbanizare” este greu a-l defini; el are conotații specifice 
în diferite ţări şi diferite timpuri. În unele ţări, aşezările cu o populaţie 
de 2 000-3 000 de locuitori sunt considerate urbane. În Europa de Est, 
spre exemplu, o localitate nu poate fi considerată urbană dacă ea nu 
are statut oficial de oraş; unele aşezări, chiar şi cu o populaţie de 
10 000-20 000 de locuitori, sunt considerate medii rurale. 

În opinia lui Em.Durkheim, faptul care conduce la destrămarea 
tipului segmentar (a comunităţii tradiționale, rurale) este creşterea 
volumului şi a densităţii populaţiei. Acest fenomen conţine trei ca- 
racteristici: migraţiunea internă, creşterea volumului şi sporirea 
densităţii dinamice a populaţiei. Oraşul este produsul social al celor 
trei procese menţionate şi este creat la intersecţia acestora. Socio- 
logul francez menţionează că aceste schimbări aduc după sine di- 
minuarea tradițiilor şi prăbuşirea respectului (legea slăbirii „su- 
pravegherii colective”), transformări în poziţia actorilor sociali pe 
scena istoriei, a culturii, în ierarhia prestigiului şi a puterii. Spre 
deosebire de comunitatea rurală, oraşul are un volum demografic 
relativ mare, o diviziune socială a muncii în numeroase ocupaţii 
specializate, predomină activităţile industriale, relațiile sociale sunt 
reglementate instituţional (relaţiile de rudenie au o importanţă scă- 
zută), viaţa socială este raţionalizată. 

Clasicii sociologiei urbane (F.Tonnies, G.Simmel, L.Wirth) sublinia- 
ză că fenomenul urbanizării nu este redat doar de creşterea numărului 
populaţiei, ci şi de concentrarea acesteia şi de diversitatea ei, de calitatea 
relaţiilor umane şi a instituțiilor. L.Wirth explică urbanizarea ca „un mod 
de viață” determinat de creşterea mărimii, densității, eterogenităţii, ano- 
nimatului. R.Park argumentează că o trăsătură importantă a acestui proces 
o constituie existența grupurilor marginale, în ambele sensuri (pozitiv şi 
negativ). Locuitorii oraşelor fiind marginalizați, mai puţin controlaţi, sunt 
mai creativi. În acest sens, fenomenul marginalizării urbane explică de ce 
oraşele sunt locuri dinamice şi inovatoare. Dar, fenomenul marginalizării 
provoacă şi efecte negative: criminalitate, prostituție etc. 

Totuşi, dezvoltarea urbană are unele trăsături specifice în cadrul 
fiecărei societăţi sau regiuni (oraşele europene şi latino-americane au 
fost şi vor rămâne diferite de cele din America de Nord). În societăţile 

europene, unele societăți din America şi Asia urbanizarea a însoțit 
industrializarea, în unele societăți în curs de dezvoltare urbanizarea 
depăşeşte ritmul industrializării, ceea ce provoacă probleme sociale. 

Există două paradigme în analiza sociologiei urbane: explicaţia 
ecologică şi cea istorică. 

Paradigma ecologică prezintă importanţa imperativelor industria- 
lizării în procesul de urbanizare. Creşterea economică, în general, şi 
industrializarea, în particular, contribuie la concentrarea optimală a 
populației în spaţiu (Schema 1). 


Schema 1 
Explicaţia ecologică a procesului de urbanizare 
Variabilă independentă Variabile de intervenţie Variabilă dependentă 
Organizarea social-economică 
| 
M 
Industrializarea -----------------------------------------------------—- » Urbanizarea 


Acest mod de analiză a suferit unele modificări din partea exegeţi- 
lor neomarxişti şi neoweberieni la sfârşitul anilor *60 - începutul ani- 
lor '70 ai secolului al XX-lea. Aceştia explică fenomenele de urbani- 
zare în conexiune cu specificul istoric şi circumstanţele concrete de 
existenţă a oraşelor. Astfel, ei consideră organizarea socială (în sens 
weberian) sau modul de producţie (marxist) cea mai importantă varia- 
bilă independentă (Schema 2). 


Schema 2 
Explicaţia istorică a procesului de urbanizare 
Variabilă independentă Variabile de intervenție Variabilă dependentă 
Industrializarea 
i] 
Organizarea social-economică/ v 
Modul de producție oo > Urbanizarea 


În sociologia românească procesul de orăşenizare a fost studiat 
de A.Golopenţia în cadrul expedițiilor monografice. Cercetătorul 
român menţionează următoarele trăsături de bază ale procesului de 
orăşenizare a satului basarabean Cornova desprinse în cercetarea 
din 1931: integrarea satului în ritmul comerțului național, târgurile 
apropiate Vladul, Călăraşi, Chişinău, Odesa; identificarea agenţilor 
sociali purtători ai noilor forme de viață socială orăşenească în ca- 
tegoria demnitarilor satului: mazili, preoți, dascăli; semnificaţia 
sociologică a mijloacelor simbolice de construcţie a distanțelor so- 
ciale faţă de „inferiori” şi de edificare a solidarităţii sociale cu 
„egalii”; ierarhizarea locuitorilor pe stări sociale; starea sufletească 
a sătenilor intuită din motivații, comportamente, atitudini. Instituţia 
obiceiului, scria sociologul român, posedă o elasticitate unică 
atunci când ea perimează sau contrazice progresul societății; în 
acest caz obiceiul se transformă, se metamorfozează şi el devine un 
instrument incomparabil şi unic care face ca societatea să progrese- 
ze şi în acelaşi timp să se menţină, să se conserve. 

Structurile spaţiale ale urbelor şi funcţiile acestora s-au modificat 
în decursul timpurilor. Oraşele din perioada antică şi medievală erau, 
în majoritatea lor, oraşe cetăţi, relativ mici în comparaţie cu oraşele 
actuale. Dezvoltarea progresivă a acestora începe abia după revoluţia 
industrială de la sfârşitul secolului al XVII-lea şi începutul secolului al 
XVIII-lea. Dacă în 1800 în ariile urbane locuiau aproximativ 3% din 
populaţia Terrei, în 1950 — 30%, astăzi - 50% (Population Reference 
Bureau, 2000). 

Aceeaşi situaţie putem urmări şi în Moldova. Timp de 5 decenii, 
populaţia urbană a Republicii Moldova a crescut de la 17% în 1950 la 
47% în 1989 (46% în 2002). Reţeaua urbană a republicii cuprinde 67 
oraşe şi municipii. Chişinăul (752 000 locuitori) ocupă locul domi- 
nant, fiind capitală şi cel mai important centru economic. Categoria 
oraşelor mici, cu o populaţie între 10 000 şi 20 000 locuitori, este cea 
mai numeroasă. 

Cercetările efectuate asupra marilor oraşe au pus în evidenţă trei 
forme de amplasare în spaţiu: 

- Sistemul concentric (propus de Burgess, 1925, reprezentant al 
Şcolii de la Chicago, în baza cercetării marilor oraşe americane). 
Structura spațială a sistemului concentric prezintă 5 zone circulare, 

concentrice. În zona din centru sunt amplasate instituţiile administrati- 
ve, comerciale, hotelurile, teatrele, cinematografele, redacțiile ziarelor. 
A doua zonă, de tranziţie, este locuită de populaţia săracă. Localurile 
de distracţie, magazinele sunt ieftine, dar de o calitate inferioară. 
Acesta este locul infracţiunilor şi al prostituţiei. A treia zonă, cea rezi- 
denţială a populaţiei de muncitori, este o zonă stabilă, dar puţin avută. 
A patra zonă cuprinde locuinţele clasei mijlocii şi ale clasei de oameni 
bogaţi, zona vilelor şi a apartamentelor luxoase. La graniţele adminis- 
trative ale oraşului este amplasată cea de-a cincea zonă, locuită de o 
populaţie legată de oraş prin munca salariată sau prin cea legată de 
serviciile oraşului. 

Acest sistem de structurare spaţială a caracterizat oraşele ameri- 
cane din primele două decenii ale secolului al XX-lea. Dezvoltarea 
planificată a urbelor a condus la unele transformări în sistemul res- 
pectiv. 

- Sistemul spaţial pe cartiere specializate. Adesea, oraşele nu se 
dezvoltă pe zone concentrice, ci pe cartiere specializate industrial, 
administrativ, comercial, rezidenţial etc. 

- Sistemul spațial pe cartiere multifuncţionale. În acest caz, 
cartierele nu au o singură funcție, ci mai multe, spre exemplu: zonă 
de locuit cu unităţi de producţie, instituţii şcolare, medicale, co- 
merciale, culturale. 

Dacă în perioada dezvoltării marilor oraşe era caracteristică con- 
centrarea populaţiei şi creşterea densităţii spaţiale, în prezent asistăm 
la fenomenul invers — mobilitatea spre periferia oraşului în căutarea 
unor condiții mai bune de mediu (mai puţin zgomot, aer mai curat 
ş.a.). În acest mod, oraşele se extind, cuprinzând noi zone şi comuni- 
tăți rurale. Se pot constitui astfel megapolisurile (un set de arii me- 
tropolitane) — zone urbane aglomerate, în care trăiesc peste 10 mi- 
lioane de oameni. Topul celor 10 oraşe mari începe de la aproxima- 
tiv 30 milioane pentru oraşul Mexico şi se încheie cu 15 milioane 
pentru oraşul Rio de Janeiro. 

Cercetările efectuate asupra problemei diferențelor urban-rural 
relevă că modul de viaţă urban are o serie de trăsături caracteristice 
care influenţează relaţiile sociale şi personalitatea umană. Viaţa 
urbană este mult mai tensionată decât cea din mediul rural. Popula- 

ţia urbană este mult mai grăbită, folosirea timpului depinde de fac- 
torii exteriori şi mai puţin de individ. Numărul mare al locuitorilor 
în oraşe, eterogenitatea ocupaţională şi culturală conduc la anoni- 
mat. Relaţiile sociale dintre indivizi în zonele urbane sunt prepon- 
derent funcționale, impersonale; relațiile de vecinătate sunt mai 
reduse decât în zonele rurale. Mecanismele neformale ale controlu- 
lui social în oraşe îşi diminuează eficienţa. De aceea, în zonele ur- 
bane rata comportamentelor deviante, a criminalităţii, divorțialității 
este mai ridicată. Fenomenele de dezorganizare socială au o frec- 
venţă şi o amploare mai mare. 


4. Dinamica populaţiei şi impactul ei 
asupra comunităților 


Societatea care ființează la nivelul unei arii teritoriale implică 
existența unei populaţii ce trăieşte pe teritoriul respectiv. Societatea nu 
este acelaşi lucru cu populaţia aflată la baza ei. Populaţia reprezintă 
doar unul dintre elementele primare ale societăţii, un dat asemănător 
mediului geografic sau natural, capabil să explice unele trăsături ale 
fenomenelor sociale. Populaţia este o colectivitate eterogenă care poa- 
te fi privită prin prisma a diverse caracteristici: teritoriale, sociale, 
economice, culturale. Pe lângă indicatorul „populaţie totală” se utili- 
zează frecvent efectivul unor subcolectivități, subpopulaţii (state, ora- 
şe, sate), componente ale colectivităţii generale, caracterizate printr-un 
grad mai redus sau mai ridicat de omogenitate. 

Populaţia este un sistem specific care se caracterizează prin modi- 
ficări cantitativ/structurale continue, datorate mişcării naturale şi mi- 
gratorii (Schema 3). 

Intrările în sistemul populaţiei se datorează naşterilor şi imigrării 
unor persoane din colectivităţile exterioare celei studiate. 

Ieşirile din sistem sunt cauzate de decesele înregistrate în co- 
lectivitatea studiată şi de emigrarea unor persoane către alte co- 
lectivități. 


- 197 - 


Schema 3 
Sistemul populaţiei şi componentele mişcării acesteia 


Intrări 


Mişcare Mişcare 
naturală Populaţia migratorie 


Ieşiri 


Fenomenul natalității (naşterile) şi cel al mortalităţii (decesele) 
formează mişcarea naturală a populației, iar imigrările şi emigrările 
alcătuiesc mişcarea migratorie. 

În continuare ne vom opri la analiza componentelor schimbării 
(principalelor fenomene demografice) în cadrul populaţiei: natalitatea 
(fertilitatea), nupțialitatea, divorțialitatea, mortalitatea şi migraţia. 

Natalitatea populaţiei caracterizează masa născuților vii în ca- 
drul colectivităţi umane, delimitată prin caracteristici de spațiu şi 
timp. Intensitatea fenomenului de natalitate (n) se stabileşte în baza 
raportului dintre numărul de născuţi vii într-o perioadă de timp şi 
populaţia medie în perioada respectivă. Principalele aspecte în analiza 
fenomenului de natalitate vizează: intensitatea natalității pe medii şi în 
profil teritorial; studiul natalității în funcţie de nivelul de instruire, pe 
naționalități; analiza fertilității populaţiei etc. 

Intensitatea natalității înregistrează uneori deosebiri semnificative 
în funcţie de mediu (urban-rural), precum şi în profil teritorial (pe ju- 
deţe). De regulă, natalitatea este mai intensă în mediul rural şi, ca ur- 

mare, judeţele în care gradul de urbanizare este mai redus se plasează 
în rândul judeţelor cu natalitate ridicată. Această observație nu trebuie 
absolutizată, deoarece gradul de urbanizare este numai unul din facto- 
rii multipli care influenţează nivelul natalității. 

Pentru anul 1999, în Republica Moldova, spre exemplu, rata na- 
talității (la 1000 de locuitori) se situa între 8,5%o pentru municipiul 
Chişinău şi 12,8% UTA Gagauzia. Judeţele Chişinău, Lăpuşna, Ti- 
ghina, Ungheni prezintă o rată ridicată a natalității — peste 11,5%0, iar 
în judeţele Edineţ şi Soroca natalitatea este scăzută — sub 10%o. 

Intensitatea natalității variază în funcţie de nivelul de instruire, se 
diferențiază după naționalitate, este puternic influențată de gradul ge- 
neral de cultură, concepţii şi tradiţii religioase, gradul de ocupare în 
sfera activităţilor sociale ale populației feminine. 

Dat fiind că nu toată populația este implicată în procesul de repro- 
ducere, a fost introdus termenul de fertilitate (f) care desemnează fe- 
nomenul natalității în cadrul populației feminine având vârsta între 15- 
49 ani. Impactul social al fenomenului de fertilitate este mult mai pro- 
fund şi complex. Latura biologică a fenomenului respectiv se rezumă 
la satisfacerea instinctului sexual şi la capacitatea biologică a femeii 
sau a cuplului de a procrea. Evident, aceste elemente sunt variabile de 
la individ la individ, însă nu putem afirma că ele ar putea genera dife- 
renţe de fertilitate la nivel de populaţii aflate în condiţii de viaţă simi- 
lare. Factorii sociali determină, în ultimă instanță, nivelul de fertilitate. 
Între populaţii şi subpopulaţii se constată diferenţe foarte mari de ferti- 
litate în dependenţă de variabila timp. 

Nupţialitatea populaţiei defineşte masa căsătoriilor în limitele 
unei perioade de timp determinate, de obicei ale anului calendaristic. 
Intensitatea nupţialităţii se obține cu ajutorul ratei generale de nupțiali- 
tate (c), care reprezintă raportul dintre numărul căsătoriilor şi efectivul 
mediu al populației. 

În analiza nupţialităţii, pe lângă aspectele globale, se identifică 
unele laturi specifice unor subcolectivități de populaţie. Se impune, 
din acest punct de vedere, distincția dintre analiza nupțialităţii celiba- 
tarilor (primele căsătorii) şi analiza fenomenului de recăsătorie (nupţi- 
alitatea persoanelor divorțate sau văduve). 

Un rol esenţial în analiza fenomenului dat îl joacă vârsta. Legisla- 
ţia majorităţii țărilor stabileşte vârsta minimă la care orice persoană 
poate încheia o căsătorie, fără alte implicaţii procedurale. 

Un indicator sintetic foarte sugestiv este vârsta medie la căsătorie. 
Spre exemplu, în anul 1999 vârsta medie la prima căsătorie în Repu- 
blica Moldova a fost de 24 ani pentru bărbaţi şi 22 ani pentru femei. 
Rezultă că diferenţa medie dintre vârsta soțului şi vârsta soţiei este de 
2 ani, aspect considerat favorabil în privinţa reproducerii populației. 

Divorţialitatea populației caracterizează masa divorţurilor într-o 
anumită perioadă de timp. Ca şi în cazul celorlalte fenomene demogra- 
fice, intensitatea fenomenului de divorţialitate (d) se stabileşte ca o 
mărime relativă, comparând numărul persoanelor care au divorţat cu 
efectivul mediu al populației. Utilizarea întregii populaţii pentru ex- 
primarea ratei de divorţialitate nu se justifică suficient, deoarece nu 
întreaga populaţie poate participa, potențial, la constituirea masei di- 
vorţurilor. Ca urmare, se recomandă ca numărul divorţurilor să se co- 
releze cu efectivul populaţiei căsătorite, pentru a exprima mai corect 
intensitatea fenomenului. 

În analiza practică a fenomenului divorţialității o atenţie mai mare 
se acordă divorțurilor după durata căsătoriei comparativ cu divorțurile 
în funcţie de vârsta celor doi soţi. S-a afirmat şi s-a demonstrat că ma- 
joritatea divorţurilor se produc în primii ani după încheierea căsătoriei, 
intensitatea ratelor de divorţialitate şi deci a riscului divorțialităţii sca- 
de pe măsură ce durata căsătoriei este mai mare. 

Mortalitatea populaţiei. Decesul, ca eveniment demografic, vizea- 
ză fiecare individ din cadrul populaţiei; el este nerepetabil şi foarte puţin 
influenţat de celelalte evenimente demografice din viaţa unei persoane. 
În ultimă instanţă, decesul este un act biologic, dar analiza statistică a 
deceselor reliefează multiple determinaţii sociale ale fenomenului. 

Intensitatea mortalității (m) este un indicator ce se poate obţine prin 
raportarea numărului de decese într-o perioadă dată la numărul mediu al 
populaţiei din perioada dată şi înmulţirea la 1 000. În acest mod, aflăm 
câte decese revin în medie, într-un an, la 1 000 de locuitori. Întrucât de- 
cesul este ineluctabil şi intensitatea mortalității este întotdeauna 100%, 
termenul intensitate în acest caz este oarecum impropriu. 

Diferenţele de intensitate a mortalităţii între diferite colectivi- 
tăți rezultă nu din intensitatea generală a fenomenului, ci din dife- 
renţele dintre intensitatea deceselor la fiecare vârstă. Din acest mo- 
tiv, atunci când se fac comparații între populaţii, se folosesc aşa 
indicatori ca: indicele mortalităţii infantile (m.;) şi speranţa de viaţă 

la naştere (eo). Primul indicator reflectă mortalitatea populaţiei în 
vârstă de până la un an şi se obţine raportând numărul acestor de- 
cedați la numărul născuţilor vii într-un an calendaristic. Speranța 
de viaţă la naştere este cel mai consistent indice de mortalitate. Ea 
arată durata medie a vieţii indivizilor dintr-o generaţie ipotetică, 
născută în perioada analizei, generație care la fiecare vârstă ar fi 
afectată de o intensitate a mortalităţii ce se manifestă real, în acel 
moment, în populaţia reală la vârstele respective. Speranța de viaţă 
este deci un indicator al stării de sănătate a populaţiei: cu cât valoa- 
rea lui este mai mare, cu atât mortalitatea este mai redusă, adică 
momentul decesului, pentru individul mediu, este amânat mai mult. 
Speranţa de viaţă la naştere se calculează, de obicei, pe sexe, dar şi 
pe ansamblul populaţiei şi este considerată unul dintre cei mai buni 
indicatori sintetici al calității vieții. 

Factorii sociali care influenţează nivelul mortalității unei populații 
sunt foarte numeroşi şi între ei există relații şi interdependenţe com- 
plexe. Putem menţiona totuşi că o populaţie are un nivel de mortalitate 
în situații normale, adică în condiţiile obişnuite de viaţă ale unei epoci 
istorice, iar în situaţii excepţionale, când viaţa colectivității este afec- 
tată de evenimente perturbatoare majore, nivelul mortalității se ridică 
brusc: epidemii, războaie, secetă, inundaţii etc. Desigur, frecvenţa 
acestor evenimente a scăzut pe măsura evoluţiei societăţii şi informați- 
ile existente afirmă tendinţa pe termen lung de scădere a mortalităţii. 
Spre exemplu, durata medie a vieții omului în epoca bronzului este 
estimată la 18 ani, mortalitatea infantilă - de 300-400%o; astăzi, în cele 
mai dezvoltate țări, speranţa de viaţă este de 75-85 ani, iar mortalitatea 
infantilă a scăzut la 6-7%o. 

Factorii, care determină nivelul mortalităţii unei populații la mo- 
mentul dat, pot fi divizați în trei mari categorii: 

- factorii economici, care influențează direct asupra gradului de 
satisfacere a nevoilor primare: hrană, locuinţă, îmbrăcăminte etc.; 

- factorii medicali, respectiv nivelul de dezvoltare a medicinii, 
care previne şi tratează maladiile cu impact semnificativ asupra 
mortalității; 

- factorii culturali care vizează modul de trai al indivizilor şi co- 
lectivităţilor, modalitatea de utilizare a resurselor materiale şi a cunoş- 
tințelor ştiinţifice în protejarea vieții. 

Deci, nivelurile de mortalitate sunt determinate în special de fac- 
torii sociali (dar nu exclusiv, căci nu putem neglija unii factori bio- 
logici), ceea ce ne vorbeşte despre o inegalitate în fața morţii. Inega- 
litatea de şanse în sens sociologic semnifică că anumite categorii de 
oameni, categorii caracterizate de un anumit statut social, trăiesc în 
medie, graţie acestui statut, mai mult decât alte categorii, cu alte ca- 
racteristici sociale. 

Consecințele sociale ale scăderii mortalităţii sunt numeroase. 
Principala consecinţă a reducerii mortalității este creşterea populației. 
Efecte interesante are scăderea mortalităţii asupra schimbărilor în 
structura pe vârste a populației, în structura şi funcțiile familiei, inclu- 
siv asupra numărului de copii. 

Migraţia populaţiei (mobilitatea spațială) prezintă, în modul cel mai 
general, fenomenul de deplasare a indivizilor în spaţiul social. În sens mai 
restrâns, mişcarea migratorie prezintă deplasarea populaţiei dintr-o locali- 
tate în alta sau dintr-o ţară în alta, mişcare însoțită de schimbarea statutu- 
lui rezidenţial. Sociologia, spre deosebire de alte ştiinţe (demografie, eco- 
nomie, geografia populaţiei), încadrează fenomenul dat în ansamblul de- 
terminărilor sale sociale şi încearcă să evalueze consecinţele globale ale 
acestuia. În principiu, consecințele migraţiei se manifestă în trei direcţii: 
asupra societăţii de ieşire, asupra societăţii de destinație şi asupra popula- 
tiei migrante. Efectul primar al emigrației asupra populaţiei este reducerea 
acesteia sau reducerea ritmului de creştere a ei. Reducerea este directă, 
datorită pierderii efective a populaţiei, dar şi indirectă. Întrucât migrează 
în special populaţia tânără, putem vorbi despre scăderea numărului de 
naşteri, deci despre reducerea sporului natural. 

Efectul nemijlocit al migraţiei asupra populaţiei gazdă este sporirea 
ritmului ei de creştere sau de reducere. Populaţia migrantă suferă, la 
rândul ei, o serie de schimbări pe toate planurile vieţii sale, datorate ne- 
cesității de a se integra în societatea de destinație şi datorate ruperii de 
mediul în care a trăit. Procesul de integrare, adoptare sau neadoptare de 
către imigranți a modelului cultural al populației majoritare constituie o 
temă extrem de larg cercetată, atât ca reflecţie a importanţei sale practi- 
ce pentru societăţile occidentale, în care imigranții ajung să reprezinte 
procente semnificative din populaţie şi să provoace mişcări sociale, cât 
şi pentru interesul său ştiinţific, datorat varietăţii de situaţii şi de reacţii 
din partea imigranților sau autohtonilor. 

Studiul fenomenelor şi al proceselor de natalitate, nupţialitate, 
mortalitate, migrațiune este subordonat necesității de cunoaştere a 
numărului şi a repartizării geografice a populaţiei, a evoluţiei acesteia, 
a schimbărilor care au loc în cadrul comunităţilor umane şi prezintă un 
aspect indispensabil în organizarea şi conducerea societăţii. 


Întrebări recapitulative: 

1. Conceptul de comunitate umană teritorială. 

„ Criteriile de diferenţiere între rural şi urban. 

. Clasificarea tipologică a comunităţilor rurale. 

„ Cercetările sociologice asupra comunităţilor rurale în mediul româ- 
nesc. 

. Apariţia şi evoluţia comunităților urbane. 

. Paradigmele explicării procesului de urbanizare. 

. Impactul dinamicii populaţiei asupra comunităților umane. 

. Principalele fenomene şi procese demografice din cadrul populaţiei. 

CAPITOLUL II 


DEZVOLTARE COMUNITARĂ: 
ASPECTE TEORETICE ŞI PRACTICE 


1. Conceptul comunității 


Argumentele în favoarea cercetării şi explicării conceptului dezvol- 
tării comunitare, precum şi a politicilor la nivel de comunitate, sunt ex- 
trem de importante, ţinându-se cont de faptul că comunitatea este pro- 
iecţia istorică a formațiunilor umane, a modelelor de convieţuire şi de 
soluționare a problemelor, de organizare şi de menţinere a sistemului 
social. Conceptul dezvoltării comunitare are un caracter complex şi în 
mare parte nedeterminat. Pentru a pătrunde în esenţa lui e necesar să 
explicăm mai întâi sensul noțiunii de comunitate care deţine de aseme- 
nea un conținut muabil. Conceptul de comunitate, precum şi soluționa- 
rea problemelor comunității reprezintă o preocupare fundamentală în 
sociologia ultimelor decenii. Menţionăm aici că oricine ar dori să identi- 
fice un grup de indivizi prin diverse caracteristici el se va referi, inevi- 
tabil, la noţiunea de comunitate, fie că este vorba de o abordare la nivel 
micro sau la nivel macro: comunitate locală, comunităţi etnice, naţiuni, 
Comunitatea Europeană, Comunitatea Statelor Independente, comunita- 
tea oamenilor de ştiinţă etc. Desigur, aceste enumerări de comunități nu 
reflectă încă sensul sociologic al conceptului dat, ele fiind atât de etero- 
gene încât adesea includ în conținutul lor aspecte contradictorii. 

Spre deosebire de alte state, în literatura de specialitate din Repu- 
blica Moldova conceptul comunităţii este la o etapă iniţială de cerceta- 
re. Actualmente, acest termen nu este utilizat frecvent nici în limbajul 
cotidian. În mediul savanților din SUA, termenului de comunitate i se 
atribuie un sens larg, desemnându-se prin el cel mai des o realitate 
socială specifică, o zonă rezidențială care satisface nevoile curente de 
educaţie, recreare, aprovizionare, acţiune civică în structuri formale 
sau informale etc. Or, când vorbim despre o comunitate nu ne putem 
referi doar la aşezarea sau ocupaţia comună. Noţiunea dată reprezintă 
o “compoziţie” de dimensiuni şi de valori definitorii. Anume acest 
“aliaj” al termenului de “comunitate” şi generează o multitudine de 
abordări ale comunităţii şi ale dezvoltării comunitare. 

În Dicţionarul de sociologie, autorii C.Zamfir, L.Vlăsceanu de- 
finesc comunitatea ca pe o entitate social-umană, ai cărei membri sunt 
legaţi prin faptul că locuiesc pe acelaşi teritoriu, că relațiile sociale 
stabilite între ei sunt constante şi consolidate în timp. Baza organizării 
comunităţii este acea “nişă ecologică” pe care comunitatea însăşi o 
ocupă, fapt ce se referă nu numai la dimensiunea spaţială a comunită- 
ţii, ci mai mult la aspectul convieţuirii economice a indivizilor. Spaţiul 
comun, mediul ambiant al comunităţii, precum şi statutul legal al loca- 
lităţilor prevăd existenţa unei proprietăți devălmaşe (comune), mem- 
brii comunităţii având, la rândul lor, dreptul de a folosi resursele co- 
mune (păduri, râuri, drumuri etc.), respectiv responsabilităţile pentru 
folosirea acestora, în egală măsură şi în conformitate cu convenienţele 
existente, şi obligațiunea de a păstra şi de a reabilita proprietatea dată. 
De regulă, folosirea proprietăţii comune, respectiv responsabilităţile 
pentru folosirea acesteia, sunt reglementate de prevederile actelor 
normative elaborate la nivel de stat, de statutele adoptate de către ad- 
ministrația publică locală şi în cadrul adunărilor comunitare. 

Sociologul german Ferdinand Tonnies a realizat cea mai reuşită 
analiză comparativă între comunitate (Gemeinschaft) şi societate 
(Gesellschaft). În concepţia lui comunitatea (familia, satul), prin au- 
tenticitatea sa, este asemeni unui “organism viu” întemeiat pe datini şi 
trăiri comune, în vreme ce societatea - ulterioară faţă de comunitate, ar 
fi un sistem complex, dar artificial, întemeiat pe convenţie, opinie pu- 
blică, legislaţie. 

În concepția lui Em.Durkheim, comunitatea persistă prin “solida- 
ritate organică”, iar societatea prin “solidaritate mecanică”, caracterul 
organic al comunității fiind datorat relaţiei bazate pe normele morale 
de convieţuire între membrii unei comunităţi (astăzi această relaţie 
este prezentă preponderent în localitățile rurale). 

Din perspectiva asistenţei sociale, comunitatea reprezintă o sursă 
de îngrijire şi control social. Deseori nevoile individuale, care nu sunt 
soluționate de familie din anumite motive, primesc un “răspuns” din 
comunitate, aceasta din urmă posedând mecanismele necesare soluţio- 
nării problemelor de ordin funcţional şi relațional. În practica asistenţei 
sociale rolul comunităţii este primordial. Prin ea se efectuează relația 
directă dintre cel ce “are nevoie” şi prestatorii de servicii (agenţiile de 
asistență socială, asistenții sociali de sector, ONG-urile etc). Situaţiile 


- 205 - 


de ordinul “persoana care este trimisă de cineva pentru a dispune de 
ajutor”, sau “persoana care trimite pe cineva pentru a primi sprijin” sunt 
foarte cunoscute practicienilor. Gerald Smile (Social Work and Social 
Problems, London, 2000) afirmă că comunitatea reprezintă principala 
sursă de soluții pentru o gamă vastă de probleme sociale. Concluzia dată 
este bazată pe opinia că în comunitate există resurse neutilizate, a căror 
mobilizare ar putea fi “de folos” celor aflați “în nevoie”. Cea mai mare 
problemă în acest sens este de a identifica aceste resurse şi de a le orien- 
ta spre beneficiar. Pentru aceasta este nevoie de o abilitate a asistentului 
social de lucru în grup şi în comunitate. 

Comunitatea constituie un sistem social complex bazat pe o serie 
de caracteristici ce condiționează existenţa ei: pe capacitatea indivizi- 
lor de a-şi extinde viaţa la evenimentele trecute şi viitoare, pe un nu- 
măr distinct de ființe capabile de comunicare socială, de persoane care 
să se raporteze la un eveniment comun tuturor, pe sentimentul de soli- 
daritate etc. Principalele dimensiuni ale comunităţii sunt: 

e Dimensiunea spațială 
Dimensiunea cantitativă 
Dimensiunea structurală 
Dimensiunea relațională 
Dimensiunea funcțională 
Dimensiunea temporală 

Dimensiunea spaţială şi cantitativă a comunității 

Definind comunitatea din punct de vedere morfologic, primele 
două coordonate - spațială şi cantitativă - pot fi examinate împre- 
ună, cu atât mai mult că aceasta este reclamată şi de relativitatea 
inerentă prezentă în evaluarea conţinutului lor. Ce întindere, spațiu 
ar trebui să ocupe o grupare de oameni pentru a putea fi numită 
comunitate? Răspunsul la această întrebare nicidecum nu ţine doar 
de aspectul numeric. Or, “mişcarea comunitaristă” şi dezvoltarea 
comunitară au apărut nu ca o necesitate a creşterii sau descreşterii 
comunităţilor, ci acolo unde persistă şi “sentimentul de apartenen- 
tă la această localitate”. Interesul pentru investiţii şi reforme este 
manifestat în mare parte de comunităţile unde există o coeziune 
socială predominantă. În sens general, când vorbim de aspectul 
cantitativ, ne referim la comunități umane-teritoriale specifice: 
comunitatea rurală - satul, comuna; comunitatea urbană - oraşul. 

Prin urmare, comunitatea este cuprinsă într-un spaţiu relativ res- 
trâns. Realitatea arată însă că pot exista comunităţi chiar într-o 
clădire, într-un cartier de clădiri, în unele zone din localitate. Cele 
două dimensiuni nu sunt deci suficiente pentru a da o definiție 
elocventă comunității. Pentru a utiliza expresia durkheimiană, 
densitatea materială nu reprezintă decât o condiţie necesară, dar nu 
şi suficientă, a existenţei unei comunități. Astfel, mulțimea specta- 
torilor dintr-un stadion, deşi îndeplineşte condiţiile de mai sus, nu 
este o comunitate. Este nevoie să existe o “relație morală” sau este 
necesar ca între indivizi să existe relații şi raporturi specifice, prin 
care să interacționeze reciproc. 

Dimensiunea structurală 

Structura comunităţii la nivel general păstrează indicii unui sis- 
tem social complex, fiind determinată de următoarele criterii impor- 
tante: economie, drept, morală, religie. Concomitent cu evoluţia so- 
cietăţii criteriile structurale ale comunităţii s-au completat cu noi 
elemente, precum: apartenența etnică, confesională, nivelul şi tipul 
şcolarizării, status-ul social moştenit, status-ul social dobândit, ni- 
velul veniturilor, natura ocupaţiei, nivelul aspirațiilor. Toate acestea 
vizează raportarea la o grilă axiologică comună, iar termenul “omo- 
genitate” exprimă preponderență, şi nu exclusivitate. 

Dimensiunea relațională 

Este evident că pentru orice grup relația are un rol decisiv, fiind 
de importanță majoră şi în cadrul comunităţilor. Dimensiunea dată 
vizează tipurile de raporturi care se stabilesc între membrii comunități- 
lor, acestea, la rândul lor, fiind întemeiate pe: 

1) sentimentul de apartenenţă la comunitate; 

2) interdependența economică; 

3) flexibilitatea grupurilor comunitare; 

4) omogenitatea relativă a apartenenţei etnice sau confesionale; 

5) spiritul responsabilităţi colective. 

Dimensiunea funcțională 

Comunitatea îndeplineşte anumite funcţii în raport cu indivizii ce 
o compun, cele mai esenţiale fiind: funcţia de socializare şi cea de 
control social. Atribuţiile comunităţii reprezintă o instanţă terță de 
socializare, după familie şi grupul de prieteni, alături de şcoală şi într- 
o competiție cu mass-media. 

Dimensiunea de timp 

Pentru a întregi tabloul dimensiunilor definitorii ale comunității, 
este necesar să ne referim şi la timp. Căci o comunitate îşi poate înde- 
plini funcţiile doar “persistând în timp”, nu însă numai pentru o singu- 
ră generaţie. 

Generalizând cele expuse putem concluziona că: comunitatea este 
o formaţiune socială rezistentă în timp, reunind un număr relativ 
restrâns de indivizi umani cu temeiuri culturale şi status-uri sociale 
asemănătoare, care locuiesc pe o suprafață relativ extinsă şi între 
care există relaţii viabile de cooperare, reuşindu-se prin aceasta 
exercitarea unui control social eficient la nivelul grupului respectiv. 


2. Semnificațiile dezvoltării comunitare 


Actualmente exista o varietate de programe de rang global care 
şi-au propus drept scop eradicarea sărăciei şi producerea bunăstării. 
Redistribuirea echitabilă a veniturilor reprezintă dezideratul oricărei 
politici sociale naţionale. Din această perspectivă, secolul al XX-lea a 
cunoscut o adevărată revoluţie de idei şi acţiuni cu privire la eficienti- 
zarea mecanismelor de producere a bunăstării colective. Drept urmare, 
în societăţile fundamentate pe economia de piață s-a stabilit un com- 
plex de mecanisme de producere a bunăstării. 

Astfel, inițialmente, în societăţile moderne bunăstarea reprezenta 
rezultatul efortului individual. Există o unanimitate severă în ce pri- 
veşte opinia despre eficiența economiei de piaţă în producerea bu- 
năstării, motivul acestei “solidarități” datorându-se, întâi de toate, 
prezenţei în economia de piață a mecanismelor de “creare a bunăstă- 
rii individuale”. Prin depunerea efortului individual (în primul rând, 
prin munca salariată), membrii societăţii “obțin” resursele necesare 
pentru propria bunăstare. De fapt, acesta şi este principiul “funda- 
mental” al economiei de piaţă, unde bunăstarea personală este de- 
terminată în exclusivitate de responsabilitatea fiecăruia pentru aceas- 
tă bunăstare. Mecanismul producerii bunăstării în această strategie 
este axat pe efortul indivizilor depus întru obținerea resurselor şi pe 
piaţa economică care oferă, în schimbul banilor, toate bunurile şi 
serviciile necesare bunăstării personale. 

Pe parcursul anilor s-a dovedit însă că doar pe o asemenea cale 
este imposibil a produce o bunăstare colectivă echitabilă. Economia 
de piaţă, ca producător primar al bunăstării, generează o serie de li- 
mitări structurale în ceea ce priveşte obiectivul final. Menţionăm, în 
primul rând, că bunurile publice şi sociale - esențiale pentru bunăsta- 
rea colectivă - sunt produse într-o proporţie inferioară nivelului con- 
siderat de către colectivitate a fi necesar. În al doilea rând, distribuţia 
bunăstării realizată prin mecanismele pieţei este într-atât de inegală, 
încât lasă secțiuni importante ale colectivităţii sub nivelul de bunăs- 
tare, considerat a fi acceptabil. Aşadar, economia de piaţă creează în 
esență toate condiţiile necesare pentru producerea bunăstării; în ace- 
laşi timp, prin convențiile şi principiile sale individualiste, favori- 
zează discrepanțe considerabile în ce priveşte distribuirea venituri- 
lor. Această stare a lucrurilor impune necesitatea de a introduce une- 
le “corecţii” prin mecanisme exterioare economiei, adică necesită 
intervenţia statului în configuraţia proceselor sociale. În acest con- 
text a fost lansată o nouă strategie, “complementară” economiei de 
piaţă, de producere a bunăstării colective, întruchipată în conceptul 
statul bunăstării. Scopul statului bunăstării este de a atenua deze- 
chilibrul în producerea bunăstării şi de a asigura distribuirea echita- 
bilă a bunurilor şi a serviciilor. Aceasta înseamnă însă doar o 
restrângere a limitelor economiei de piață şi nicidecum o înlocuire a 
lor. Ba mai mult, “statul bunăstării” conţinea în sine, chiar de la în- 
ceputul afirmării sale, necesitatea de a fi completat cu noi mecanis- 
me. Recesiunea economică de la mijlocul anilor '70 - începutul ani- 
lor '80 ai sec. al XX-lea a condus la o serioasă reconsiderare a poli- 
ticilor sociale ale statului bunăstării, a căror birocratizare a generat o 
consolidare simțitoare a dependenţei personale. Creşterea cerințelor 
pentru ajutoare şi servicii, pe de o parte, şi descreştrea resurselor, a 
posibilităților de finanţare, pe altă parte, au constituit o cauză serioa- 
să a “prăbuşirii”, a crizei statului tradițional al bunăstării. Costurile 
sociale ridicate în comparaţie cu existența unor resurse neexploarate 
au generat căutări de noi strategii care puteau scuti statul de implica- 
re într-un şir de probleme de ordin social. 

Una dintre aceste strategii de producere a bunăstării este axată pe 
ideea dezvoltării comunitare. Ea vine să completeze primele două 
strategii prin reducerea limitelor structurale ale efortului individual şi 

a rolului statului în producerea bunăstării. Conceptul de “dezvoltare 
comunitară” indică o caracteristică extrem de importantă a programe- 
lor de acţiune colectivă în contextul societăților actuale. Dezvoltarea 
comunitară a apărut la început ca o strategie ulterioară politicilor soci- 
ale, apoi s-a afirmat ca un domeniu autonom al asistenţei sociale şi al 
politicilor sociale. Inovația şi eficienţa acestei strategii ține de utiliza- 
rea unor resurse neexploarate, precum: comunitatea şi efortul comuni- 
tar. Utilizarea acestor resurse aduce mai multe beneficii întregii socie- 
tăți: în primul rând, ea consolidează coeziunea dintre cetăţenii unui 
stat, îi face mai responsabili față de inegalităţile existente în comunita- 
te, modifică structura şi funcționalitatea principalelor instituții ale sta- 
tului; în cel de-al doilea rând, dezvoltarea comunitară a reprezentat 
întotdeauna “calea directă spre consolidarea civică a societăţii”. Co- 
munitatea locală devine astfel subiectul activ al rezolvării unei game 
largi de probleme colective. 

Definirea noţiunii de dezvoltare comunitară este direct depen- 
dentă de accepțiunea termenului de comunitate (descrisă mai sus) 
şi de dezvoltarea propriu-zisă a acesteia. În context, dezvoltarea 
comunitară se reteră la crearea / refacerea / reabilitarea condi- 
ţiilor comunitare care să facă posibilă reintegrarea comunităţii 
în circuitul global al economiei de piaţă şi al bunăstării colecti- 
ve dorite. Acţiunea de dezvoltare comunitară implică o acţiune 
limitată în timp, cu un obiectiv precis orientat spre rezolvarea 
problemelor comunității. 

În ultimii ani, interesul pentru comunitate şi dezvoltare comunita- 
ră a crescut atât la nivel național, cât şi internaţional. Astfel, după cum 
menţiona Gary Craig (în art. Community Development in a Global 
Context // Community Development Journal, 3/1998) Consiliul Euro- 
pei încearcă să dezvolte strategii la nivel comunitar pentru cele mai 
sărace segmente ale populaţiei. Ţările din sudul Africii încearcă să 
construiască pentru prima dată o politică de dezvoltare comunitară la 
nivel naţional. 

În Human Development Report (UNDP.1993) se consideră că 
“participarea indivizilor la producerea bunăstării devine problema cen- 
trală a timpului nostru”. Participarea comunitară poate constitui de 
asemenea un mijloc pentru asigurarea dezvoltării țărilor lumii a treia 
care se va extinde şi asupra celor mai sărace segmente ale populaţiei. 

Cărui fapt se datorează totuşi acest succes al dezvoltării comuni- 
tare? 

În opinia lui Gary Craig, ideile de dezvoltare şi participare comuni- 
tară sunt revendicate atât de partidele de dreapta, cât şi de cele de stân- 
ga. Aceste idei conțin însă caracteristici contradictorii. Astfel, dreapta 
politică susține retragerea statului din economie, promovează ideea de 
dezvoltare comunitară în numele libertăţii individuale, în timp ce stânga 
politică vede în dezvoltarea comunitară o împuternicire a săracilor cu 
mai multe şanse, considerând că acesta este drumul spre libertate. 

Proiectele politice menționate au implicaţii diferite pentru dezvol- 
tarea comunitară. De exemplu, în Marea Britanie s-au dezvoltat foarte 
multe strategii antisărăcie în relație cu dezvoltarea comunitară şi parti- 
ciparea săracilor. Aceste strategii pot fi considerate admirabile, dar pot 
fi înţelese şi ca un mijloc de a reduce fondurile pentru servicii sociale, 
ascunzând acest fapt în spatele retoricii voluntarismului şi implicării 
comunitare. A te ajuta singur înseamnă o modalitate de participare 
democratică (în stânga politică), dar şi servicii sociale ieftine (în 
dreapta politică). Fiecare partid politic din Marea Britanie încearcă să 
se prezinte ca partidul familiei şi al comunității. 

În concepţia lui Gary Craig, atracţia comunitarismului pare să pre- 
zinte incapacitatea sa de a satisface o arie largă de agende politice. 
Astfel de probleme precum sunt egalitatea, reciprocitatea, respectarea 
demnităţii umane, dreptul de a participa la decizii pot deveni simple 
elemente ale unei ideologii, iar dezvoltarea comunitară poate fi "un 
mijloc de a ajuta oamenii să-şi adapteze stilul de viaţă la schimbările 
politice care se impun prin intermediul unor forțe politice preocupate 
foarte puţin de nevoile şi dorinţele lor”. Constatând acest lucru şi 
parafrazându-l pe Mark Twain, Gary Craig concluzionează în continu- 
are că “zvonurile despre moartea soluţiilor colective la problemele 
sociale şi politice au fost exagerate”. 

Uneori, cei care lucrează în domeniul comunitar sunt chemaţi de că- 
tre agenţiile guvernamentale să contribuie la managementul proceselor 
de schimbare economică, deşi sarcina lor nu este să ajute individul să se 
adapteze insecurităţii provocate de deciziile acestor agenţii. În Marea 
Britanie, filosofia politică derivă din sloganul "Gândeşte global, acțio- 
nează local”, care demonstrează că procesele care se manifestă la nivel 
local sunt consecinţe ale deciziilor luate departe de aria locală. 

Pe de altă parte, Craig şi Mayo (1995) consideră o realitate faptul 
că economia de piaţă a eşuat în încercarea de a oferi beneficii semnifi- 
cative majorităţii populaţiei. În opinia lor, “bordările economiei libe- 
re” au fost o modalitate de a facilita creşterea sărăciei şi excluderea 
socială, iar strategiile de ajustare structurală au exacerbat problema 
nevoilor acute în cele mai sărace ţări. În acest context, dezvoltarea 
comunitară poate fi considerată o soluţie opusă globalizarii puterii 
economice, extinderii sărăciei, hegemoniei pieţei libere, creşterii con- 
flictelor de diferită natură (rasială, religioasă etc.). 

Spiritul opțiunii pentru dezvoltarea comunitară constă în crearea 
unui parteneriat multiplu în producerea bunăstării: între membrii co- 
munităţii, între oamenii de afaceri din sânul comunităţii, între biserică 
şi organizaţiile publice locale etc. Aşadar, putem concluziona că dez- 
voltarea comunitară reprezintă o metodă de lucru cu oamenii, membri 
ai comunităţii, care porneşte de la nevoile şi aspiraţiile acestora; o 
completare a formelor existente de organizare politică bazate pe o or- 
ganizare centralizată exagerat; o “provocare a lumii postmoderne” în 
care aşa valori ca dreptatea, solidaritatea, cetăţenia şi o societate fără 
clase sunt amenințate de efectul restructurărilor economice, de frag- 
mentarea statului bunăstării, de insecuritate şi de competiţia în numele 
libertăţii individuale (Williams, Hewitt // Community Development 
Journal, 1994). 

“Împuternicirea” comunităţii şi a organizaţiilor acesteia de a-şi 
controla şi rezolva problemele ce intră în propriul cerc de interese ar 
echivala cu o ieşire din starea de dependenţă creată de implicarea ex- 
clusivă a statului în furnizarea tuturor serviciilor sociale. Comunitățile 
care îşi rezolvă ele însele propriile probleme funcționează mai bine 
decât comunităţile dependente de serviciile furnizate de alţii. Forța 
comunităţii în rezolvarea propriilor probleme, în crearea bunăstării 
colective poate fi ilustrată prin multiple exemple. Aici vom aminiti de 
modelul asiatic al bunăstării caracteristic Asiei de Sud-Est: Hong- 
Kong, Singapore, Coreea de Sud şi Taiwan. 

Contribuţia cea mai importantă a dezvoltării comunitare, ca forță 
viabilă a bunăstării colective, ţine de dezvoltarea sentimentelor de 
apartenenţă a oamenilor la comunitate, de dezvoltarea sau recâştigarea 
sensului cetăţeniei, înțeleasă ca angajare activă şi responsabilă pentru 
schimbarea comunităţii şi a societăţii. Englezii V.Clarke, A.Cochrane 


- 212 - 


şi E.Mc. Laughlin avansează ideea “reinventării” prin dezvoltarea co- 
munitară a “cetăţeniei democratice”, ale cărei virtuţi ar fi acelea de a 
aduce cetăţenii în procesele politice de luare a deciziei cu privire la 
configurarea şi furnizarea serviciilor. Aceasta ar implica o reală 
schimbare culturală, drepturile contractuale negative acordate de piață 
fiind înlocuite cu drepturile sociale, politice şi economice pozitive 
conferite de cetăţenia participativă. Orientarea politicilor guvernamen- 
tale spre comunitate este extrem de necesară şi pentru țările post- 
comuniste, care în prezent se confruntă cu un nou tip de dificultăţi, 
precum: inflația, sărăcia, şomajul etc. Fără implementarea şi antrena- 
rea tuturor grupurilor şi organizaţiilor (fie ele publice, private sau vo- 
luntare) în rezolvarea acestor probleme este greu a ne imagina că sta- 
tul va putea face față de unul singur acestor probleme. Necesitatea 
redobândirii sensului cetățeniei şi al importanţei comunităţii este chiar 
mai mare în țările ex-comuniste, întrucât ele au fost discreditate com- 
pletamente de politicile guvernamentale autoritare. Strategia politică 
orientată spre dezvoltarea comunitară nu înseamnă însă negarea rolu- 
lui statului şi al responsabilităților guvernamentale în asigurarea “bu- 
năstării sociale”, ci doar transferarea către comunitate a funcţiilor pe 
care aceasta le poate îndeplini mai bine decât ar face-o agenţiile gu- 
vernamentale. 

La nivel teoretic dezvoltarea comunitară constă din: planificarea 
comunitară, lucrul comunitar; dezvoltarea propriu-zisă. 


Planificarea comunitară 

Planificarea comunitară reprezintă raportarea problemelor prioritare 
ale comunităţii la posibilitatea de implementare a proiectelor, strategiilor 
sau serviciilor menite să reducă sau să soluţioneze aceste probleme. Plani- 
ficarea are loc în contextul unor alternative existente în cadrul comunită- 
tii. În timp ce scopul ştiinţelor ce contribuie la procesul de planificare este 
acela de a descrie situațiile existente şi de a oferi predicții legate de condi- 
tiile viitoare de acţiune, planificarea vizează schimbarea. Acţiunea plani- 
ficată intenționează schimbarea situațiilor existente sau evitarea unor 
condiții nedorite în viitor. În acest context, planificarea poate fi considera- 
tă ca un tip de control asupra situaţiilor. Unii teoreticieni se concentrează 
asupra producerii unor efecte dorite drept scop al planificării (Bennis 
W.G. The planning of change. — New York. 1961), alţii accentuează va- 

loarea planificării în asigurarea unui control sau a unei orientări în contex- 
tul unei schimbări rapide, fie că consideră planificarea drept mecanism 
preferat de orientare socială sau de management al unor situații complexe, 
uneori chiar turbulente. 

Conceptele de alegere, schimbare şi control sunt strâns legate de cel 
de putere. Planificarea presupune puterea de a determina cel mai bun curs 
al unor acțiuni al unor grupuri mari de oameni sau societăți. Implementa- 
rea unei acțiuni sociale presupune capacitatea agențiilor de planificare de 
a influenţa, de a convinge sau de a controla mari grupuri de oameni, fapt 
ce leagă planificarea de conducere, de planificarea publică şi de practica 
instituțională. Relaţia planificării cu puterea publică se remarcă şi în nu- 
meroasele definiții date acesteia în ultimele decenii. Astfel, planificarea 
înseamnă o activitate politică, grație căreia problemele cruciale comunita- 
re ajung la nivelul jocurilor de putere datorită caracterului conflictual al 
intereselor sociale. Planificarea are, printre altele, şi un puternic caracter 
normativ. Natura normativă a planificării provine din tipurile de situaţii ce 
impun alegerea unor alternative, proces bazat pe valori şi norme domi- 
nante în comunitate. Planificarea nu apare ca un scop, ci ca un mijloc 
pentru utilizarea mai eficientă a resurselor comunității în urmărirea bine- 
lui social sau a interesului public. 

Este important ca orice acţiune de planificare, desfăşurare a unui 
program de dezvoltare comunitară sau a unei activităţi de organizare a 
comunităţii să înceapă cu procesul de identificare, determinare a nevo- 
ilor comunitare (din engleză needs assessment), care se face folosind 
următoarele tehnici specifice: informatorul relevant; adunarea co- 
munitară; rata persoanelor în tratament; indicatori sociali. 

Tehnica informatorului relevant se bazează pe informaţiile adu- 
nate de la persoana care cunoaşte cel mai bine nevoile şi practicile 
comunităţii. De obicei, persoanele alese ca informatori relevanți sunt: 
oficialii administraţiei publice locale; administratori şi şefi de program 
ai organizaţiilor de protecţie socială din comunitate (inclusiv preoţi, 
directori de şcoală, medici, lucrători sociali, personalul din clinicile de 
psihiatrie, din centrele judeţene de recalificare a persoanelor neînca- 
drate în câmpul muncii etc.). 

Pentru a folosi un informator relevant, trebuie definite, la început, 
obiectivele intervenţiei. Mai apoi se alcătuieşte un chestionar sau un 
ghid de interviu pentru a obţine informaţii comparabile de la mai mulți 

informatori. Informaţiile se obţin, de obicei, prin interviu direct. Pot fi 
folosite, de asemenea, chestionarele prin poştă sau cele telefonice, dar 
rata răspunsurilor în aceste cazuri este foarte mică. 

Avantajele tehnicii informatorului relevant constau în faptul că 
această tehnică este relativ simplă, nu prea costisitoare, permite obţi- 
nerea de informaţie de la diferiți indivizi, fiecare cu perspectiva lui. 
În final, se poate organiza o discuţie în grup cu toți informatorii pen- 
tru a determina care sunt nevoile şi serviciile cele mai necesare co- 
munităţii respective. 

Tehnica informatorului relevant conţine şi dezavantaje, determi- 
nate de faptul că această tehnica se bazează pe punctul de vedere al 
specialiştilor care reprezintă o agenţie sau alta, cu nevoile, aspirațiile 
acestora şi problematica promovată de ei. Respectivii informatori de 
multe ori nu pot să ia în considerare unele categorii sociale (persoa- 
nele de vârstă fragedă sau înaintată, pe cei izolaţi geografic sau foar- 
te săraci etc.). 

Adunarea comunitară se bazează pe indivizii care sunt invitaţi să 
determine nevoile şi serviciile comunitare. Deşi este asemănătoare cu 
tehnica informatorilor relevanţi (se bazează pe opinia mai multor indi- 
vizi), unele dezavantaje ale acesteia sunt depăşite prin includerea, ală- 
turi de specialişti, şi a unor persoane obişnuite, comune. Focus-grupul 
este convocat printr-o serie de adunări publice la care sunt invitaţi toți 
locuitorii cărora li se propune să-şi exprime opiniile. Este o tehnică 
relativ flexibilă. Se pot obține informaţii de la orice membru al comu- 
nității, care doreşte să participe la adunări publice, indiferent de vârstă, 
rasă, origine etnică etc. 

Ca şi în cazul tehnicii informatorului irelevant, înaintea adunărilor 
un grup de investigatori stabileşte obiectivele cercetării, menite să struc- 
tureze întâlnirile în jurul anumitor probleme (totodată oferind partici- 
panților posibilitatea de a-şi exprima spontan şi original opiniile). Este 
necesar, de asemenea, să fie făcută publicitate acestor adunări, prin care 
să se încurajeze participarea indivizilor din cadrul tuturor segmentelor 
populaţiei comunităţii date. Pot fi emise scrisori de invitaţie indivizilor, 
familiilor, organizaţiilor; folosită mass-media locală. 

În măsura posibilităţilor, adunările locale trebuie organizate în aşa 
fel încât să se poată forma mici grupuri pentru a încuraja participarea 
individuală. Adunările cu mulți participanţi, ţinute în sălile caselor de 

cultură, sunt de evitat, dat fiind că ele nu facilitează comunicarea 
interpersonală. Adunările pot începe şi într-o sală cu participare nume- 
roasă, unde sunt stabilite obiectivele şi regulile generale ale discuţiei, 
după ce urmează împărţirea pe săli mici, unde sunt aleşi conducători 
de grupuri şi secretari care înregistrează propunerile. Pe măsura desfă- 
şurării adunărilor este util să se rețină ideile, atitudinile şi părerile tu- 
turor participanţilor. 

În etapa finală se alcătuieşte o listă cu sugestiile privind nevoile de 
servicii comunitare, fiind evidenţiate cele mai importante sau cele care 
au întrunit consensul (de obicei, acestea se trimit agenţiei care finan- 
țează proiectul). 

Stabilind avantajele adunării comunitare, menţionăm că ele se 
află în posibilitatea relativ uşoară de a organiza şi de a conduce. Sunt 
importante, deoarece conduc la o creştere a participării cetățenilor şi îi 
identifică pe aceştia ca fiind potenţialii donatori şi contribuabili de 
resurse pentru implementarea ulterioară a programului. 

Dezavantajele adunării comunitare se explică prin faptul că dese- 
ori în comunitățile mari este greu a găsi locul de desfăşurare a acestor 
adunări în număr suficient. Uneori e greu să obţii o participare repre- 
zentativă la adunări, din care cauză se obţine doar o descriere parțială 
a nevoilor comunităţii şi a serviciilor necesare (în afara cazurilor în 
care se poate obţine un eşantion reprezentativ de cetăţeni “buni cunos- 
cători”). 

De asemenea, inițiatorii trebuie să ţină cont de posibilitatea unor 
cazuri sau situaţii neplăcute: adunarea se poate transforma într-o plân- 
gere organizată sau un subgrup poate prelua conducerea şi îşi poate 
impune punctele sale de vedere. Deşi fiecare cetăţean poate să-şi ex- 
prime opiniile privind orice nedreptate socială, politică sau economi- 
că, există unele reguli sau acțiuni sociale care nu pot fi modificate. De 
aceea, e de dorit ca opiniile să vizeze elementele posibil de modificat 
în program. 

Rata persoanelor în tratament se bazează pe o numărare descrip- 
tivă a persoanelor care au apelat la serviciile direcțiilor de sănătate şi 
protecție socială dintr-o anumită comunitate sau au beneficiat de ele. 
Rata persoanelor aflate în tratament porneşte de la ideea că nevoile 
comunităţii pot fi estimate pe baza unui eşantion de persoane, care au 
primit tratament sau servicii de ocrotire. 

Sub aspect istoric, metoda a fost folosită iniţial pentru a observa 
rata bolilor mintale, la nivel general, ce au afectat populaţia americană 
(1983 - Baltimore, 1939 - Chicago). Prin aceste observaţii s-a desco- 
perit că rata pacienţilor domiciliaţi în centrele oraşelor era mai ridicată 
decât a celor de la periferii. În 1958, s-a constatat, în cadrul unei in- 
vestigații, că diferite clase sociale apelau în mod diferit la tratament: 
clasele superioare apelau la psihoterapie, pe când clasele inferioare - la 
terapie medicamentoasă. Ca şi în majoritatea studiilor de estimare a 
nevoilor comunitare, prima sarcină constă şi în acest caz în definirea, 
conceptualizarea şi operaţionalizarea obiectivelor şi a metodologiei 
cercetării. Întrebările de bază la care se cere a da răspuns sunt: 

e Ce dorim să aflăm? 

e Ce fel de date dorim să adunăm? 

e De unde putem să obținem aceste date? 

e Cum putem să le obţinem? 

e Care sunt cele mai bune metode de prezentare a rezultatelor? 

e Cum putem folosi rezultatele pentru a trage concluzii şi a face 
recomandări? 

Sursele de date se referă la: 

e caracteristicile sociodemografice ale clienților (de exemplu: vâr- 
stă, sex, etnie, nivel de şcolarizare, adresă etc.); 

e problema sau problemele prezentate; 

e caracteristicile oferite; 

e frecvenţa şi durata tratamentelor; 

e rezultatele tratamentului oferit. 

Se poate realiza o fişă pentru colectarea informaţiei şi înregistra- 
rea opiniilor vizavi de aceste cinci compartimente. După ce sunt colec- 
tate datele, trebuie identificate acele agenţii sau persoane din comuni- 
tate care oferă servicii sociale şi de sănătate. Multe date de acest fel se 
găsesc în statisticile publice şi pot fi obţinute prin consultarea registre- 
lor sau a bazei de date a spitalelor publice. Liste cu persoane care pri- 
mesc asistență publică pot fi obţinute din partea centrelor sau a direcți- 
ilor de asistenţă socială. 

După ce metodele şi obiectivele au fost stabilite şi sursele de date 
identificate se trece la colectarea lor, preferabil prin examinarea dosa- 
relor unei agenții. Dacă dosarele sunt prea voluminoase şi se întind 
pentru perioade lungi, se foloseşte eşantionarea. 

Avantajele tehnicii descrise sunt determinate de disponibilitatea date- 
lor şi costurile relativ scăzute ale colectării şi analizei lor. Un beneficiu 
secundar este conlucrarea strânsă între diferitele agenţii, ceea ce duce la 
implicarea pe larg a acestora în rezolvarea problemelor comunității. 

Dacă e să vorbim despre dezavantaje, menţionăm că ele ţin de 
problemele asociate cu garantarea confidenţialităţii, mai ales în cazul 
obţinerii de informaţie de la practicienii particulari. De asemenea, se 
impun precauţii în estimarea nevoilor populaţiei pe baza datelor culese 
de la un anumit eşantion pentru că, de exemplu, persoanele pot să se 
afle simultan în tratament la mai multe agenţii sau să consulte mai 
mulți specialişti; astfel, se poate crea o imagine inadecvată despre si- 
tuaţia reală. În orice comunitate există persoane care beneficiază de 
ajutor şi care au nevoi mai puţin pronunţate, şi invers - persoane care 
nu beneficiază de serviciile de asistență socială, deşi necesită trata- 
ment sau servicii de ocrotire. 

Indicatorii sociali se bazează pe explorarea nevoilor comunită- 
ţii, analizând statisticile din rapoartele şi datele publicate. Prezum- 
ţia este că se pot face estimări ale nevoilor şi ale bunăstării unei 
comunităţi în baza analizei statisticilor parțiale ale unor categorii 
de populaţie. Aceste statistici sunt privite ca indicatori ai nevoilor 
comunitare, bunăstarea fiind estimată în dependenţă de: comporta- 
mentul social (pozitiv sau negativ), rata abuzului de alcool şi 
substanţe narcotizante şi, nu în ultimul rând, de situaţia economică 
care determină în mare parte ratele mortalităţii şi ale morbidităţii 
etc. Pot fi analizate şi condițiile de trai: igiena locuinţei, numărul 
de persoane/cameră, condiţiile economice etc. 

Indicatorii sociali ca metodă prezintă o anumită flexibilitate. Ast- 
fel, pot fi analizaţi unul sau doi indicatori (ex: numărul de persoa- 
ne/cameră), pot fi construiți indicatori complecşi care implică 40-60 
de variabile, pot fi folosite şi alte procedee sofisticate. 

Indicatorii sociali au fost utilizaţi în activitatea sociologică a Şco- 
lii de la Chicago (Park, Bourgess), ai cărei reprezentanți considerau 
oraşul ca o constelație de “unităţi naturale”. O unitate naturală are ca- 
racteristici sociale diferite de alte unități. Aceste diferenţe constau în: 

e caracteristici topografice (râuri, coline); 

e caracteristici sociodemografice (vârsta, rasa, sexul, veniturile, 
educaţia, ocupațiile etc.); 

e factori ai populației (distribuție, densitate, mobilitate, migrație); 

e aranjamentul special al instituţiilor; 

e sănătatea şi bunăstarea socială (mortalitatea, morbiditatea, de- 
lincvenţa, frecvența cazurilor de suicid, abuzul de alcool şi folosirea 
narcoticelor etc.). 

În 1939, Faris şi Durnham au stabilit (în lucrarea Mental Disor- 
ders in Urban Areas. — Chicago, 1939) că unităţile caracterizate prin 
rate ridicate de “dezorganizare socială” (sărăcie, sinucideri, delincven- 
tă, şomaj) sunt şi unităţi cu o rată ridicată a bolilor psihice. Alte studii 
au arătat că incidenţa bolilor psihice creşte în raport şi cu locul de trai, 
fiind în creştere la persoanele care locuiesc în apropiere de centrul 
oraşului sau nemijlocit în centrul lui. 

Ca şi în alte cazuri, în cadrul acestei metode o sarcină importantă 
este de a stabili obiectivele studiului, după ce se stabilesc tipurile de 
date care pot servi ca indicatori ai nevoilor comunității. De exemplu: 

e caracteristici ale populaţiei (densitate, rase, origine etnică, statut 
marital, vârstă, sex); 

e caracteristici ale locuinţei (proprietate, persoane/cameră etc.); 

e rate ale mortalităţii şi ale morbidității (tuberculoză, boli sexual 
transmisibile, mortalitate infantilă, sinucideri); 

e delincvență şi abuz de substanţe; 

e educaţie; 

e venituri; 

e ratele fertilităţii şi ale natalității etc. 

Unul dintre principalele avantaje ale utilizării metodei indicatori- 
lor sociali constă în crearea unei baze de date pentru cercetările ulte- 
rioare. Indicatorii sociali doriţi pot fi obţinuţi relativ uşor din anuarele 
statistice sau de la direcţiile de resort judeţene. Se pot face comparații 
cu situaţia în alte comunități. 

Dezavantajele acestei metode sunt determinate de faptul că in- 
dicatorii sociali reprezintă doar o estimare indirectă a nevoilor co- 
munităţii. De exemplu, rata ridicată a divorțurilor poate să indice şi 
la instabilitatea socială a familiei, dar şi la nevoia de mobilitate 
socială verticală pentru femei. Un alt dezavantaj constă în faptul că 
ratele medii din anumite zone pur şi simplu nu reflectă caracteris- 
tici individuale. 

Lucrul comunitar 

Practicienii lucrului comunitar îşi direcționează de obicei activitatea 
de organizare a comunităţii din două perspective. Prima indică activitatea 
grupurilor comunitare deja existente sau “construirea” de noi grupuri co- 
munitare de iniţiativă care urmează să funcționeze autonom, această 
schemă fiind numită abordarea din perspectiva dezvoltării lucrului co- 
munitar. Schema respectivă de lucru este cel mai des folosită în activita- 
tea de asistenţă socială comunitară şi de organizare a comunităților. 

A doua modalitate în care activează practicienii activi în comu- 
nități este legată de lucrul direct cu organismele decizionale şi pres- 
tatoare de servicii, urmărindu-se scopul sensibilizării lor la nevoile 
specifice ale comunităţii şi elaborării de noi strategii şi politici. 
Această schema este numită organizarea lucrului comunitar din per- 
spectiva planificării sociale. 

În general, persoanele antrenate în programe de organizare a 
comunității trebuie să poată lucra în ambele direcții. Sunt importante 
atât oportunităţile pentru programele de dezvoltare comunitară, cât şi 
cele de planificare socială. În acelaşi timp, există foarte multe situaţii 
şi aspecte ale lucrului comunitar care implică ambele abordări. Efici- 
enţa lucrului comunitar este direct dependentă de măsura în care sunt 
coalizate ambele perspective. Anume această simbioză a dezvoltării 
comunitare şi a planificării sociale alcătuieşte principiul de bază al 
desfăşurării activității în comunitate. De exemplu, o organizație 
“umbrelă” a unui cartier sau sat are în componența sa membri atât 
din cadrul grupurilor alternative, cât şi reprezentanţi ai oficialităților 
publice sau de stat. În continuare vom analiza câteva principii de 
care depinde eficienţa lucrului comunitar. 

Dacă examinăm rolul grupurilor comunitare, constatăm că mul- 
te din nevoile specifice ale comunităţii pot fi satisfăcute prin resurse- 
le existente în acea comunitate (resurse din interior) - cluburi de vo- 
luntariat pentru tineri, cantine sociale pentru cei nevoiaşi, organizații 
ale femeilor, centre antidrog sau antialcool etc. În asemenea situație 
grupul este implicat într-o activitate de autosusținere, de stabilire a 
anumitor servicii autonom viabile. 

Alte nevoi pot fi modificate doar prin antrenarea organismelor 
decizionale sau finanţatoare din afara comunităţii, fie cu scopul de a 
schimba caracterul politicilor promovate sau de a influenţa deciziile 

privind finanțarea. Unitatea grupurilor de autosusţinere depinde în 
mod direct şi de colaborarea cu actorii exteriori. Grupurile din cadrul 
comunității au în vizor nu doar utilizarea eficientă a resurselor exis- 
tente în comunitatea respectivă, ci şi implementarea diferitelor pro- 
iecte, granturi care vin să soluţioneze o gamă mai largă de probleme 
comunitare (de ex: serviciile de sănătate, modernizarea unei clase de 
calculatoare, reabilitarea sau construirea unui nou sistem de ape- 
duct/canalizare). Esenţa acestui principiu constă în elaborarea unui 
“lucru cu/şi în cadrul sistemului”, antrenarea calităților de competiti- 
vitate şi de responsabilitate; într-un cuvânt — ridicarea responsabilită- 
ţii civice. Numai prin această schemă de cooperare şi asociere poate 
fi construită o comunitate în dezvoltare. 

Unii lucrători comunitari sunt abili să activeze în orice domeniu (să 
soluţioneze problemele ce ţin de reducerea şomajului, de cultură, odih- 
nă, consiliere, asistență materială) şi cu diverse grupuri (bătrâni, femei, 
persoane cu dizabilități etc). Asemenea lucrători sunt numiți specialişti 
generici. Deoarece aceştia nu au obiective strict determinate profesional 
de a presta un anumit serviciu, ei sunt liberi să colaboreze la identifica- 
rea nevoilor, la soluționarea acestora şi la evaluarea rezultatelor. 

Oricum, există foarte puţine agenţii finanţatoare care ar putea să 
ofere granturi pentru un lucru comunitar generic. În cadrul proiectelor 
de dezvoltare comunitară accentul se pune pe obiectivele mai “îngus- 
te” care să se refere la un segment anumit de probleme ale comunității. 
Obiectivele, la rândul lor, vor face corp comun cu proiectul numai 
după o analiză profesionistă a situaţiei în care se vor implica şi repre- 
zentanții comunităţii. 

Programele de dezvoltare comunitară au ca subiect schimbarea 
mentalității membrilor comunităţii, ridicarea capacității de a conştien- 
tiza, formarea abilităților tehnice - toate în scopul de a facilita prospe- 
rarea comunităţii. Rezultatul final vizează schimbările în situaţia mate- 
rială în comunitate, gradul de prestare a serviciilor de asistenţă socială 
şi calitatea lor. Atât organizarea programelor de dezvoltare comunita- 
ră, cât şi rezultatul final sunt importante prin caracteristica compatibi- 
lităţii succesive şi a interrelaţiei care există între ele. 

Există multe situații în care unul din aceste principii ale lucrului 
comunitar este “dominant” celuilalt. Spre exemplu, în cazul reabilitării 
infrastructurii sociale a comunităţii este prioritară implicarea comuni- 

tăţii în metodele de lucru alese şi în dezvoltarea unui sentiment gene- 
ral de responsabilitate al fiecărui membru. În aceste cazuri grupurile 
de iniţiativă trebuie să se confrunte cu noi oportunităţi de lucru, trebu- 
ie să cunoască aşa noţiuni ca “termen limită” de implementare a pro- 
iectului sau contribuţie comunitară pentru dezvoltarea proiectului. Lu- 
crul comunitar, în general, este organizat în baza ideii că rezultatul 
final trebuie obținut nu cu orice mijloace, ci cu contribuţia directă a 
comunităţii, cu participarea voluntară a membrilor comunităţii. De 
asemenea, practicianul comunitar sau instituţia pe care el o prezintă în 
comunitate trebuie să fie sigur că, după derularea proiectului, membrii 
comunităţii vor putea să soluţioneze problemele autonom. Modalitatea 
în care va fi planificat lucrul comunitar depinde foarte mult şi de pro- 
filul comunităţii. Astfel, există comunităţi (de cele mai multe ori în 
oraşe, organizate pe baza cartierelor şi a vecinătăţii) care sunt preocu- 
pate mai mult de procesul de implementare a programului privind 
dezvoltarea comunitară, adică de nivelul de implicare a membrilor, a 
grupurilor de inițiativă, de relaţiile sociale stabilite în timpul desfăşu- 
rării proiectului, de dimensiunea culturală şi profesională a acestuia 
decât de rezultatul final. Aceste comunități sunt numite comunități 
expresive. Pentru ele mult mai importantă este modalitatea în care s-a 
lucrat decât finalitățile. 


3. Modele curente de organizare 
a lucrului comunitar 


Modelul de abordare practică a dinamicii organizării 
grupurilor comunitare (BIDDLES) 

Potrivit acestui model, se consideră că orice activitate de organiza- 
re comunitară conține un set de etape şi principii decisive, iar practici- 
enii trebuie să ţină cont de consecutivitatea acestor etape, extrem de 
importante în cazul implementării unor programe de dezvoltare comu- 
nitară. La etapa inițială, numită şi exploratorie, activităţile, condițio- 
nate de anumite scopuri, derulează în următoarea succesiune: 

Istoricul. Când un lucrător comunitar ajunge pe scena locală, el/ea 
trebuie să aibă cunoştinţe despre populaţie, conflictele locale, frustră- 
rile oamenilor, speranțele şi temerile lor. Se impune evidența eveni- 

mentelor recente, a evenimentelor care sunt în curs de desfăşurare şi a 
celor pe cale să izbucnească. 

Invitaţia. Pentru a-şi legitima poziţia, un organizator trebuie să vi- 
nă într-o comunitate atunci când este invitat, în general, de către orga- 
nizaţii locale sau grupuri nemulțumite de situaţia prezentă. Deseori 
organizatorul provoacă o astfel de invitație, prin contacte personale cu 
indivizii, informându-i că cineva este gata să ofere sprijin pentru re- 
zolvarea unei situaţii. 

Prezentarea. Este foarte important momentul prezentării comuni- 
tății şi a problemelor ei în faţa organizaţiilor implicate în activitatea de 
organizare a comunității respective. De aceasta depinde de fapt succe- 
sul cu care etapa de planificare a unui proiect sau program comunitar 
va trece peste toate obstacolele birocratice posibile. 

Convorbirile informale. Mediul în care derulează convorbirile 
sunt prioritare în cadrul fazei de explorare. Este important ca oamenii 
să fie ajutaţi să verbalizeze temerile, îngrijorările, frustrările etc. Con- 
versaţiile vor scoate în vileag, pe cât e posibil, iniţiativele de acțiune 
locală împreună cu alți membri ai comunităţii care sunt preocupaţi de 
aceleaşi probleme. Această fază poate fi realizată într-o perioadă de 
timp mai îndelungată. 

O altă etapă a lucrului comunitar, evidenţiată de modelul 
BIDDLES, este cea organizatorică. Această etapă include: 

Problema. Prin convorbiri informale, organizatorul caută să gă- 
sească problemele comune ce necesită rezolvare. Numărul de persoane 
care doresc să acționeze pentru rezolvarea unei probleme este adesea 
foarte mic la început, posibil două sau trei persoane. Dar aceşti “câţi- 
va” formează nucleul la care ulterior vor fi asociaţi şi ceilalți, formând 
astfel un grup lucrativ. Cei care formează nucleul trebuie: 

e să se cunoască şi să aibă încredere reciprocă, chiar şi atunci 
când apar divergențe; 

e să se preocupe de problemele locale şi să-şi dorească condiţii de 
viață mai bune pentru ei şi vecinii lor; 

e să fie conştienţi de diferenţele, general acceptate, dintre bine şi rău. 

Întâlniri informale. Cei interesaţi organizează întâlniri periodice 
pentru a face schimb de opinii privind problema identificată. În cadrul 
acestor întâlniri se încearcă o definire cât mai exactă şi corectă a ariei 
de preocupări. De regulă, vor fi expuse numeroase păreri, diferite 

puncte de vedere şi vor fi duse discuţii îndelungate. Cei câțiva intere- 
saţi vor fi încurajați să-şi invite prietenii, vecinii la aceste întâlniri 
pentru a extinde dimensiunea nucleului inițial. 

Structura. Grupul format necesită a fi structurat pentru atingerea 
scopurilor propuse. Structura formală poate varia de la câțiva repre- 
zentanți (preşedinte, casier etc.) până la o organizație cu statut, reguli 
de funcţionare, un comitet director şi comisii de lucru. Modelul 
BIDDLES atestă că liderii pot reprezenta orice categorie socială. 

Angajament. După ce structura este stabilită, este important ca 
membrii grupului să ajungă la angajamentul de a activa împreună o 
perioadă de timp pentru a realiza un anumit obiectiv. Acest angaja- 
ment este adoptat adesea în scris şi este oferit spre completare tuturor 
membrilor potențiali, fiind difuzat prin mass-media. 

Formare pentru dialog. Uneori participanţii devin conştienţi de faptul 
că le lipsesc abilităţile pentru a-şi atinge obiectivele. Nu ştiu să consem- 
neze evenimentele, să ţină evidenţa întâlnirilor şi a deciziilor. Sau se poa- 
te întâmpla să fie necesară o anchetă asupra unei anumite situaţii, apărând 
nevoia de a se pregăti pentru a o putea întocmai. Dacă se decide desfăşu- 
rarea unui traning, poate fi invitat un specialist din afară, neutru, pentru a- 
l realiza sau pentru a oferi expertiză în organizare. 

Următoarea etapa este cea conversațională care prevede şi ea mai 
multe componente: 

Definiţii. Membrii sunt încurajați să examineze problema care îi 
reuneşte, pentru a determina acele aspecte care îi interesează cel mai 
mult şi pe care speră să le soluţioneze efectiv. Unele aspecte ale pro- 
blemei, din cauza complexităţii lor, trebuie amânate pentru o altă eta- 
pă. Reducerea obiectivelor, prin selectarea celor stringente, implică 
autodisciplinarea membrilor. Adesea membrii trebuie să înveţe arta 
discuţiei. Unii trebuie să înveţe că a nu fi de acord cu cineva nu în- 
seamnă a neglija opinia acestei persoane, ci înseamnă a o lua în consi- 
derare pentru o soluţionare mai reuşită a chestiunii. Alţii trebuie să 
înveţe să fie mai îndrăzneţi în a-şi exprima propriile îngrijorări, temeri 
şi opinii, fie să treacă de la exprimarea nemulțumirilor la concentrarea 
pe acţiuni întru lichidarea neregulilor. 

Alternative. După ce problema este definită în mod clar, se trec în 
revistă toate căile alternative de soluţionare a ei accesibile pentru 
membrii grupului. 

Studiul. Avantajele şi dezavantajele soluţiilor propuse sunt apoi ana- 
lizate şi discutate cu atenţie. Atitudinea dorită în cadrul nucleului nu este 
un entuziasm “sălbatic al cruciaților”, ci o convingere tacită care se for- 
mează prin analiza temeinică şi compararea mai multor puncte de vedere. 

Baza valorică. Când sunt discutate alternativele, e de dorit ca hotărâ- 
rea să fie luată în conformitate cu normele etice general acceptate. În 
acest moment, organizatorul poate şi trebuie să pună întrebări privind ob- 
iectivele finale, pentru a atrage atenţia asupra valorilor pe baza cărora vor 
fi judecate alternativele propuse. Scopul este de a face posibilă stabilirea 
unui sistem de “valori” susceptibile de a a facilita alegerea. 

Decizia. În final se ia hotărârea care va conţine şi etapele specifice 
ale acţiunii în vederea rezolvării problemei identificate în comun. 

În cadrul următoarei etape, numită acțiunea, sunt elaborate: 

Proiectul acțiunii. Pentru ca oamenii să nu se învinovăţească reci- 
proc în condiţiile lipsei de încredere în propriile puteri, este de dorit să 
existe un mic proiect privind desfăşurarea acţiunii (un proiect mai 
complicat, care să cuprindă şi colaborarea cu autorităţile, poate fi rea- 
lizat ulterior). Este posibilă o mare varietate de proiecte ce ar include 
acțiuni de tipul: realizarea unei anchete, întocmirea unei petiții cu nu- 
meroase semnături, salubrizarea grădinii publice, desfăşurarea unei 
campanii de colectare a fondurilor etc. Proiectul poate fi realizat într-o 
zi sau, dacă este mai complicat, se poate desfăşura timp de câteva luni. 

Raportul. Raportul se face, de regulă, de către un “nucleu” şi vi- 
zează activităţile desfăşurate şi eficacitatea acestora. 

Analiza şi evaluarea. Membrii nucleului discută şi evaluează rezul- 
tatele proiectului. Adesea, organizatorul constată că membrii grupului 
supun unei critici aspre opiniile ce nu se conjugă cu obiectivele pro- 
iectului, fiind totodată foarte autocritici. Uneori, organizatorul trebuie 
să domolească elanul critic şi autocritic, mai ales când unii dintre par- 
ticipanți reacționează neadecvat. Discuţiile generează la “nucleu” şi la 
alți participanți dorinţa de a-şi modifica propriul sistem de valori. 

Etapa următoare se referă la elaborarea noilor proiecte şi include: 

Repetarea. După proiectul iniţial (de obicei, simplu) "nucleul" îşi 
îndreaptă acţiunile către probleme şi interese de o complexitate spori- 
tă. Pentru fiecare nou proiect se repetă acțiunile întreprinse în cadrul 
celor două faze anterioare. O dată cu creşterea complexităţii proiecte- 
lor sporeşte şi încrederea participanţilor în propriile forțe. 

Contacte exterioare. O dată ce cresc numărul şi complexitatea 
proiectelor, se dezvoltă şi contactele cu factorii de decizie şi figurile 
politice ale comunităţii. Membrii nucleului încep să considere că pot 
discuta deschis problemele cu cei aflați la putere, chiar dacă uneori 
cererile le sunt refuzate. Un alt set de contacte pe care le realizează 
"nucleul" este cu agenţiile de servicii sociale din comunitate. 

Intensificarea controverselor. Pe măsură ce problemele rezolvate 
devin mai complicate, cererile înaintate autorităților şi factorilor de 
decizie sunt supuse unui risc mai mare de a fi refuzate. Oficialii se pot 
dovedi "birocratici" în hotărârile lor de a aproba sau nu o cerere, ei pot 
amâna luarea unei decizii. Pentru a obține o hotărâre favorabilă, une- 
ori poate fi necesară exercitarea de presiuni. 

Acţiunile de presiune sunt recomandate doar în cazul în care 
încercările de a coopera cu autorităţile au eşuat. Înainte de acestea, 
nucleul trebuie să se arate cooperant şi să plece de la premisa că 
autoritățile depun toate eforturile pentru a-i ajuta. Atunci însă când 
cooperarea eşuează, se recomandă a recurge la presiuni sub formă 
de demonstraţii publice şi conferinţe de presă. Selectarea unei 
anumite strategii trebuie să se bazeze pe ceea ce pare a fi mai con- 
structiv şi eficient. 

Nevoia de coaliții. Uneori este avantajoasă formarea de coaliţii cu 
nucleele din vecinătate care sunt interesate în rezolvarea problemelor 
similare. Formarea de coaliții conduce, de asemenea, la exercitarea de 
presiuni asupra autorităților care refuză să coopereze. 

Ultima etapă de organizare a lucrului comunitar în modelul 
“BIDDLES” ţine de continuitatea acțiunii şi prevede: 

Nucleul permanent. Dacă dezvoltarea unui nucleu s-a dovedit "să- 
nătoasă", aceasta are ca rezultat formarea unui grup permanent pe o 
perioadă nelimitată. Unul din scopurile majore ale dezvoltării comuni- 
tare este formarea de grupuri permanente, chiar dacă uneori compo- 
nența lor şi conducerea se modifică. 

Retragerea organizatorului. După ce nucleul grupului are încrede- 
re în forțele proprii pentru a continua activitatea fără supraveghere, 
nevoia de a primi încurajări din afară dispare. Organizatorul se poate 
retrage treptat, participând tot mai rar la întâlniri şi intervenind tot mai 
puţin. Apoi, el se poate retrage completamente, cu excepţia unor vizite 
ocazionale şi a unor scrisori de încurajare. El poate să rămână "la dis- 

poziţie”, dacă apar situații deosebit de complexe. Modalitatea, terme- 
nul şi rapiditatea retragerii organizatorului sunt diferite şi depind, în 
special, de nevoile nucleului. 

Creşterea responsabilităţii. Pe măsură ce nucleul continuă să 
capete dimensiuni şi să obţină încredere, se presupune că acesta îşi 
va asuma răspunderi sporite şi va aborda situaţii de o complexitate 
tot mai mare. 


Modelul reorganizării structurii puterii 
la nivel local (Alinsky) 

În conformitate cu cerinţele acestui model, de fiecare dată când un 
organizator vine într-o nouă comunitate sau într-un nou grup, el trebuie 
să înceapă imediat analiza structurii puterii din comunitate sau din grup. 
În toate comunitățile este stabilită o structură a puterii, reală sau imagi- 
nară, în baza căreia grupul acționează. Pentru a cunoaşte structura pute- 
rii în comunitate, necesită a fi clarificate un şir de întrebări: 

Cine pare că deţine puterea? 

Acest lucru este relativ uşor de determinat. Cine este membru în 
consiliul municipal, cine face parte din consiliul de administraţie de la 
spital, bancă, mari întreprinderi industriale, al cui nume apare în ziare 
atunci când se discută o problemă importantă? Această persoană sau 
aceste persoane pot avea sau nu puterea reală într-o comunitate dar, cel 
puţin în aparență, o dețin. Trebuie să presupunem că anume ei alcătuiesc 
puterea. Este important pentru organizator să nu facă presupuneri fără 
temei, deoarece în aşa caz analiza structurii puterii nu va fi adecvată. 

Cine deţine puterea în realitate? 

Într-un oraş, acest lucru nu este uşor de determinat. Ca şi organi- 
zatorul, această persoană sau aceste persoane preferă, de regulă, să 
rămână în culise, să nu apară în lumina reflectoarelor. El/ea poate fi 
membru al unei familii care a fost (este) foarte bogată sau este res- 
pectată datorită "numelui". Adesea, aceste persoane activează în do- 
meniul financiar sau sunt încadrate în activităţi ilegale. De multe ori 
ele finanţează campania electorală a oamenilor politici. Organizato- 
rul, discutând cu cei care par a deţine puterea, le pune întrebări de 
felul: "A cui opinie respectaţi, de fapt?". Răspunsul poate ajuta la 
descoperirea unor nume care nu apar, de obicei, în presă sau în con- 
siliile de administraţie. 


- 227 - 


Într-o organizaţie sau comunitate mai mică este mai uşor a deter- 
mina dacă cei care par a deţine puterea o dețin într-adevăr, căci aceste 
persoane vor apare în momentul în care se iau hotărâri sau când se 
solicită o opinie autorizată. De asemenea, în grupuri mai mici persoa- 
na care într-adevăr deţine puterea nu are, de regulă, motive pentru a 
rămâne în umbră. Dacă persoane deţinătoare de putere (preşedinţi, 
directori) nu sunt şi dacă nu sunt nici persoane care iau decizii, aceasta 
se întâmplă din cauza că adevărata putere în organizație vine din afară, 
conform regulamentului de funcţionare a grupului respectiv. 

Când şi de ce acţionează organizatorul asupra structurii de 
putere dintr-o comunitate? La această întrebare pot fi găsite mai 
multe răspunsuri, şi anume: 

e Când puterea oficială nu mai reprezintă comunitatea. O admi- 
nistrație comunitară a descoperit că în cadrul comunităţii lor 300 de 
locuinţe erau abandonate şi alte 50 pe cale de a fi părăsite, fapt pentru 
care oamenii erau foarte îngrijoraţi. Totuşi, consiliul de administraţie, 
alcătuit din doi preoţi, un funcţionar public, un candidat la postul de 
primar şi două persoane care nu mai veneau la şedinţe, nu a considerat 
această problemă dintre cele mai stringente. Organizatorul comunitar 
(neformal), fără permisiunea consiliului de administraţie, a reunit zece 
membri ai comunității şi, împreună, au planificat o adunare publică. 
Au participat peste 300 de oameni şi au fost discutate problemele pri- 
vind locuinţele abandonate. După adunare, consiliul de administrație a 
constatat că aceasta, într-adevăr, este o problemă a comunităţii, dar 
trebuie tratată în mod diferit. Comitetul de acţiune, constituit la aduna- 
re, a devenit adevăratul deținător al puterii, deşi membrii lui nu făceau 
parte din consiliul de administraţie. Organizatorul a apreciat corect 
situaţia: exista o putere latentă care putea fi uşor mobilizată pentru a 
înlocui reprezentanții (care nu mai reprezentau de fapt comunitatea) 
din consiliul de administraţie. 

e Când puterea oficială este incapabilă sau nu doreşte să rezolve 
adevăratele probleme. O comunitate s-a confruntat cu o serie de pro- 
bleme: clădiri pe cale de a se deteriora, clase supraaglomerate în şcoli- 
le publice (a câte 70 de copii în fiecare), tensionări pe motive de rasă, 
naționalitate etc. Administrația comunitară a organizat o întâlnire cu 
publicul pentru a educa la membrii comunităţii sentimentul de patrio- 
tism faţă de localitatea în care trăiesc. Or, în loc să rezolve problemele 

stringente ale comunității, administraţia locală (puterea oficială) era 
preocupată de probleme minore. Ataşamentul față de locul de trai este 
important pentru menţinerea stabilităţii în zona locativă, dar nu poate 
schimba logica şi mentalitatea proprietarilor, care nu erau interesați de 
sănătatea şi bunăstarea chiriaşilor. Comisia pentru educaţie, la rândul 
ei, nu poate soluţiona de una singură problema privind completarea 
claselor sau să lichideze sursa conflictelor etnice. Administrația însă s- 
a detaşat de la soluționarea acestor probleme. Acesta şi a fost motivul 
din care întâlnirea cu publicul din comunitate organizată de adminis- 
trație nu s-a soldat cu rezultatele preconizate. Din cauza incompetenţei 
şi a lipsei de interes pentru problemele esenţiale ale comunităţii, ad- 
ministrația locală a generat propria disoluţie şi respingerea din partea 
oamenilor nemulțumiți de starea actuală a lucrurilor. 

Cum preia organizatorul puterea de la structura existentă? 

e Niciodată singur, ci doar prin formarea unei echipe noi de 
putere. 

e Prin punerea puterii actuale în situația de a reacționa. Când 
organizatorul găseşte un grup de persoane care are o problemă pe care 
administraţia actuală nu o rezolvă, însoţeşte grupul respectiv la o adu- 
nare a administraţiei. Reacția administraţiei este adesea: "Noi acţio- 
năm aici de mult timp. De ce nu aţi venit niciodată până acum?" Ade- 
sea, noii veniţi sunt îndepărtați fără menajamente. Atunci când grupul 
părăseşte adunarea dezorientat, se constituie un teren fertil pentru ca 
organizatorul să-şi formeze o bază proprie. Dacă însă administraţia 
acceptă grupul şi încearcă să rezolve problema, atunci organizatorul 
va avea asigurat accesul la factorii de decizie, pentru că a contribuit la 
aplanarea unei situaţii conflictuale. Dacă organizatorul îşi joacă corect 
rolul, aceştia vor deveni de curând suportul de bază în acţiunile sale 
direcționate spre formarea unei noi structuri. 

e Prin acțiuni rapide cu care structura existentă nu poate ţine 
pasul. O comunitate locală avea un grup închegat care se ocupa doar 
cu probleme şcolare. Comisia pentru educație a acceptat să conlucreze 
cu acest grup mic pentru că nu organizau adunări publice şi numărul 
membrilor grupului nu depăşea 12 persoane. Acest grup era considerat 
a fi unul ce exprimă pe deplin interesele comunității şi nu mai era ne- 
voie de noi membri. Organizatorul a activat timp de 6 luni, timp în 
care a format 45 cluburi de bloc ce se ocupau cu rezolvarea probleme- 

lor legate de condiţiile de trai şi de sănătate, dar niciodată nu şi-a pro- 
pus să treacă la rezolvarea problemelor ce țin de educație. La început, 
grupul educaţional a încercat să împiedice adunările cluburilor de 
bloc, dar după o lună acestea erau organizate într-un număr atât de 
mare (în fiecare săptămână) încât activitatea lor nu mai putea fi urmă- 
rită. Întrucât cluburile de bloc nu rezolvau problemele privind educa- 
ţia, grupul şcolar şi-a pierdut curând interesul față de activitatea orga- 
nizatorului, iar cluburile de bloc în câteva luni şi-au dezvoltat o struc- 
tură de conducere puternică. Comisia pentru educaţie a anunţat că se 
va construi o nouă şcoală în cadrul comunității. Grupul care se ocupa 
cu probleme educaționale a înaintat propunerea ca şcoala să fie con- 
struită în centrul comunității. Dacă amplasamentul noii şcoli propus de 
grup ar fi fost acceptat, aceasta ar fi însemnat că un bloc locativ cu 75 
de locuinţe urma a fi dărâmat pentru a face loc şcolii. Cluburile de 
bloc nu puteau să considere această alternativă drept una reuşită, în- 
trucât numai la 500 de metri de la amplasament comisia de educaţie 
deţinea un teren viran având o suprafață de 1800 de m” care putea fi 
folosită cu succes în acest scop. În ciuda acestui fapt, comisia de edu- 
cație şi-a anunţat intenția de a demola blocul locativ, astfel încât şcoa- 
la să poată fi plasată în centrul comunităţii. Cluburile de bloc au reac- 
ționat. Ei au invitat comisia pentru educaţie la o adunare la care au 
participat 400 de persoane din comunitate. Grupul educațional a parti- 
cipat la adunare şi în cadrul dezbaterilor a adus argumente în favoarea 
amplasamentului în centrul comunităţii. Cluburile de bloc au cerut 
totuşi ca şcoala să fie construită pe terenul viran. Comisia pentru edu- 
cație a anunţat că, deoarece nu s-a ajuns la un consens, şcoala nu va fi 
construită. Conducătorii cluburilor de bloc au cerut comisiei pentru 
educaţie să participe la o altă adunare publică care urma să fie convo- 
cată peste două săptămâni, perioadă în care toate organizaţiile din co- 
munitate vor lua poziţia în favoarea uneia din alternative, după care se 
va adopta poziția majorităţii. Comisia pentru educaţie a căzut de 
acord. La adunarea planificată au participat 600 de persoane, grupul 
educaţional a fost prezent şi el la adunare. Cluburile de bloc au repre- 
zentat 43 de organizaţii. Două biserici, un sindicat şi două alte organi- 
zaţii s-au pronunţat pentru amplasarea noii şcoli pe terenul viran. Un 
alt grup şi proprietarul unei mari clădiri care trebuia demolată au sus- 
ținut amplasamentul şcolii în centrul comunităţii. La finele adunării, 

conducătorul cluburilor de bloc a anunţat comisia pentru educație că 
cluburile de bloc au şi ele în componenţă un comitet educaţional şi 
că, de acum înainte, comisia pentru educaţie trebuie să contacteze 
acest nou comitet în legătură cu acţiunile ei viitoare la nivelul res- 
pectivei comunităţi. Astăzi o nouă şcoală se ridică pe locul unde odi- 
nioară era un teren viran, fără ca blocul de locuinţe să fi fost demo- 
lat. Iar a reacţiona la provocările şi problemele membrilor comunită- 
ţii a devenit o tradiţie demnă de urmat pentru factorii de decizie. În 
acest mod, organizatorul a inițiat o nouă bază a puterii - populară. 
Nu întotdeauna însă există şansa ca o structură a puterii să reacţione- 
ze atât de prompt şi viguros ca în cazul prezentat. Totuşi, aceasta 
este sarcina organizatorului comunitar - să forțeze organele puterii 
din comunitate să reacționeze oriunde (în biserică, în adunări comu- 
nitare) şi la orice problemă a comunității. 

e Prin formarea unei coaliții sub un nou nume. Organizațiile 
având o anumită istorie de obicei nu agreează să renunțe la istoria lor 
sau la propria autonomie. Dacă însă organizația, grupul poate găsi o 
cale prin care să-şi menţină poziţiile, atunci ea poate să renunțe la 
propriul nume când are de rezolvat o situaţie specială. Aceasta mai 
ales dacă situația este una pe care autorităţile locale nu au rezolvat-o 
sau una prea complicată pentru a fi rezolvată de respectiva organiza- 
ție, grup. De aceea, organizatorul asigură o participare mult mai spo- 
rită a membrilor comunităţii, a organizațiilor din teritoriu prin for- 
marea unei coaliții, precum şi posibilitatea de a rezolva în comun o 
problemă vitală. Singura condiţie este ca toți participanţii să lupte 
sub acelaşi drapel. Astfel, fiecare organizaţie simte că a renunțat la 
ceva pentru a participa la o coaliţie. Atunci când grupurile, deşi 
fragmentate, nu doresc să-şi piardă identitatea şi autonomia, o alter- 
nativă este ca ele să formeze o coaliție în scopul de a soluţiona în 
comun o problemă ce interesează toate grupurile, dar care nu este în 
puterea unui singur grup. 

În concluzie menţionăm că pentru organizator este important să 
recunoască că, o dată ce analiza structurii puterii este realizată, ea 
trebuie permanent reevaluată şi adaptată la exigenţele timpului. Pute- 
rea nu este statică. Ea se modifică continuu şi se reechilibrează per- 
manent. Organizatorul trebuie să fie conştient de acest lucru, să ob- 
serve şi să anticipeze schimbările şi, pe cât e posibil, să introducă 

schimbări în favoarea comunităţii, spre binele ei. Organizatorul care 
nu are capacitatea de a realiza aceste obiective de importanță majoră 
nu-şi merită calificativul. 

Un loc aparte în modelul ALINSKY îl deţine strategia şi tactica 
organizării lucrului în comunitate. Problema ce urmează a fi soluționa- 
tă poate fi clară, iar oamenii gata să se încadreze în soluționarea ei. 
Dar dacă tactica este greşită şi strategia neclară, toate eforturile depuse 
se pot solda cu eşec. De aceea, este important ca organizatorul, liderii 
şi grupul de bază să fie înarmaţi cu o strategie clară în organizarea 
lucrului comunitar, căutând răspuns la următoarele întrebări: 

e Va fi ea acceptată de oameni? 

e Va reprezenta suficient de bine problema? 

Va dezechilibra adversarul? 

Va arăta cine este adversarul? 

Va fi plăcută pentru participanţi? 
Ce alternative trebuie planificate? 
Va conduce ea la masa tratativelor? 

Va fi ea acceptată de oameni? 

Un organizator tânăr, dornic să-şi arate capacităţile de a-i im- 
plica pe oameni într-o acţiune, a făcut mari presiuni asupra lideru- 
lui unui grup de chiriaşi, cerându-i să organizeze pichetarea locuin- 
tei proprietarului dacă acesta nu se va prezenta la adunarea lor. Li- 
derul nu era pregătit pentru o astfel de acţiune şi de aceea a reacți- 
onat negativ nu doar la strategia propusă, ci şi la ideea de a întruni 
în adunare chiriaşii şi proprietarul. Bătălia a fost pierdută, pentru că 
oamenii au fost orientaţi spre o strategie în cadrul căreia nu se sim- 
teau prea confortabil. De aceea, este important să existe o ordine 
logică în ce priveşte alegerea strategiei. Astfel, un alt organizator a 
mers în acelaşi bloc şi a sugerat ideea unei adunări doar cu partici- 
parea locatarilor pentru a discuta problemele privind ameliorarea 
condiţiilor de trai în blocul respectiv. La adunare, locatarii au hotă- 
rât să ţină o altă adunare, la care să-l invite şi pe proprietar. Când 
acesta nu s-a prezentat, oamenii au hotărât să amâne adunarea pen- 
tru altă dată şi să-l invite din nou, Justificându-i lipsa prin argu- 
mentul „poate a fost reținut de alte treburi». Însă când proprietarul 
nu s-a prezentat nici a doua oară, oamenii au hotărât să meargă la el 

acasă. Astfel, acelaşi grup care iniţial spusese “NU” în privinţa vi- 
zitei la locuinţa proprietarului a sfârşit prin a face acest lucru, pen- 
tru că acum li se părea a fi o soluție logică în desfăşurărea eveni- 
mentelor. Astfel, organizatorul va construi strategii de o aşa manie- 
ră, încât fiecare nouă acţiune să pară foarte logică. Acest lucru este 
valabil, în mod special, pentru grupurile nou-create. Însă, pe măsu- 
ră ce grupul câştigă experienţă eforturile vor fi direcționate în prin- 
cipal spre a obţine victorie, urmând strategii care o asigură mult 
mai rapid. Strategia de lucru cu grupurile noi trebuie construită 
succesiv şi într-o progresie logică. Aceasta necesită timp, dar dacă 
organizatorul vrea să atragă în lucru cât mai mulți membri, aceştia 
trebuie să vină cu ideile lor şi să devină astfel coparticipanţi ai co- 
munităţii la dezvoltarea strategiei. 

Va reprezenta suficient de bine problema? Un grup comunitar 
nu reuşea să convingă autoritățile locale de necesitatea măsurii de de- 
ratizare. Ei ţinuseră numeroase adunări şi frustrarea membrilor comu- 
nității atinsese cote ridicate. Atunci când autoritățile au refuzat să par- 
ticipe din nou la o adunare publică în cadrul căreia a fost pusă în dez- 
batere problema, 75 de oameni au mers la primărie şi au agăţat deasu- 
pra intrării un şobolan. Vestea s-a răspândit cu repeziciune; ca rezultat 
au început să protesteze şi alte persoane, presa a publicat o serie de 
materiale despre problema în cauză. În cursul unei săptămâni, servicii- 
le de deratizare au venit de două ori în comunitatea respectivă. În acest 
caz, problema a fost reprezentată atât de bine, încât bătălia a fost câş- 
tigată fără alte confruntări. 

Strategia trebuie să fie dramatizată într-atât, încât să fie evident şi 
pentru cei din afară că problema cere o rezolvare urgentă. Dramati- 
zând problema, cei care se confruntă cu ea pot să atragă mai mulți 
combatanți în jurul lor. 

Va fi plăcută pentru participanţi? 

Viaţa noastră este, în general, plicticoasă. Acesta este motivul 
pentru care oamenii privesc atât de mult televizorul; ei vor să trăias- 
că, fie şi imaginar, fie doar câteva ore, într-o lume diferită de cea 
reală. De aceea, dacă e posibil, strategiile trebuie să fie atractive pen- 
tru persoanele care participă. În felul acesta, ei vor veni şi altă dată şi 
îşi vor aduce prietenii şi vecinii, încadrându-se activ în organizarea 
unei noi acțiuni. 

Membrii comunității nu o dată au încercat să se întâlnească cu un 
director de bancă care era învinuit că nu acordă împrumuturi în comu- 
nitate. Intenţiile fiind însă zadarnice, în cele din urmă au hotărât să se 
ducă la el acasă; locuia într-o zonă cu locuinţe impunătoare. Vecinilor 
le-au fost împărţiţi "fluturaşi" (aceştia simbolizând bancnotele). Mulţi 
au adus cu ei fâşii de hârtie roşie pe care le-au aruncat pe acoperişul 
casei bancherului şi cu care au înfăşurat gardul casei. Acţiunea a fost 
rezultativă - bancherul a acceptat să se întâlnească cu un grup de cetă- 
teni în zilele apropiate (în care scop a şi fost întreprinsă acțiunea). 
Subiectul care a predominat în discuţie între oameni ţinea de plăcerea 
pe care ei au primit-o când au decorat casa bancherului cu fâşiile de 
hârtie. La următoarea adunare au venit foarte mulţi oameni, pentru că 
toţi vroiau să participe la acţiuni de acest fel. 

Ce acţiuni alternative trebuie planificate? 

Înainte de a convoca o adunare publică sau altă acţiune este ne- 
cesar ca organizatorul, împreună cu conducătorul grupului, să pre- 
conizeze şi alte acţiuni, alternative acesteia, deoarece se pot crea 
diverse situaţii din care trebuie găsită o ieşire: Ce vom face dacă 
adversarul va spune "Da" la prima şi a doua cerere a noastră, dar va 
spune "Nu" la a treia cerere? Dar dacă zice "Da" la prima cerere şi 
"Nu" la celelalte două? Ce vom face dacă nu va veni deloc la adu- 
nare? Dar dacă vine şi apoi părăseşte adunarea? Strategia iniţială a 
grupului, care a atârnat şobolanul la intrarea în primărie, era să 
aducă şobolanul direct în biroul primarului. Dar putea să se întâm- 
ple ca primarul să nu se afle la moment în primărie. De aceea au şi 
gândit o acţiune de alternativă. Când au venit, într-adevăr, clădirea 
era închisă. Astfel, planul alternativ de acţiune a devenit operaţio- 
nal: au adus ciocanul şi cuiele pregătite din timp şi şobolanul a fost 
atârnat deasupra intrării în văzul şi spre hazul trecătorilor. Dacă nu 
ar fi avut o strategie alternativă, cineva s-ar fi putut gândi la aceas- 
ta pe loc, dar grupul putea şi să se retragă pentru a reveni altă dată, 
modalitate sigură de eşec a unei acţiuni. 

Strategiile alternative asigură reuşita acțiunii; chiar dacă datele 
vizând problema se modifică, conducerea este pregătită, pe cât e po- 
sibil, cu o varietate de planuri pentru a se adapta situației deja 
schimbate. Adversarul şi nu liderul este cel pe care dorim să-l facem 
să-şi piardă echilibrul! 

Ne va conduce oare la masa tratativelor? 

Scopul oricărei strategii este să aducă grupul de nemulțumiți la 
masa tratativelor, astfel încât aceştia să-şi poată negocia doleanțele. 
Astfel, strategia nu trebuie să se îndepărteze de la acest scop, iar cei 
care o elaborează trebuie să țină permanent în vizor substanța proble- 
mei de rezolvat. Într-o campanie întreprinsă împotriva supraaglomeră- 
rii unei şcoli de cartier, liderii au decis să organizeze un boicot pentru 
a-şi demonstra nemulțumirea. Pentru a spori eficienţa acțiunii, s-a ho- 
tărât ca elevilor să li se distribuie, cu o zi înainte, afişe cu inscripția 
“NU MERGEM MÂINE LA ŞCOALĂ”. Când afişele erau deja repar- 
tizate, o maşină polițienească s-a oprit în dreptul grupului, poliţiştii 
amenințând că îi va aresta pe cei care îndeamnă tinerii la acţiuni “de- 
lincvente”. Un avocat din grup a încercat să protesteze împotriva 
amestecului poliției. Dar organizatorul şi conducătorul grupului de 
acțiune au găsit o altă ieşire din situaţie: au strâns imediat toate afişele 
de la copii şi le-au înmânat poliţiştilor. Spiritele au fost calmate, con- 
flictul evitat. Mulţumiţi de rezultat, poliţiştii au plecat. Să ne imagi- 
năm însă un alt rezultat. Presupunem că conflictul a evoluat şi cineva a 
fost arestat. În acest caz lupta împotriva supraaglomerării din şcoală ar 
fi fost umbrită de acest eveniment. La acel moment, problema nu era 
poliţia, ci şcoala, de aceea nimic nu trebuia să deturneze grupul de la 
scopul urmărit. Scopul oricărei strategii este să conducă grupul la ma- 
sa tratativelor, nu însă să-l detaşeze de aceasta. 

În concluzie putem menţiona că recunoscând puterea pe care o de- 
țin cei ce organizează activităţile în comunitate şi puterea celora care 
se opun “nucleului”, este imperios necesară elaborarea unei strategii 
sănătoase care să aducă părţile aflate în conflict la masa tratativelor. 
Vorbind despre o strategie potrivită, Ming afirma: “Fă-l pe inamic să 
înnebunească şi uimeşte-l într-atât încât să-şi risipească forțele din 
cauza confuziei”. Organizatorul se va strădui să elaboreze o aşa strate- 
gie care va maximaliza puterea unei părți şi va reduce la minimum 
puterea alteia, ce i se opune. 

După ce va reflecta profund asupra tuturor acestor aspecte, orga- 
nizatorul va atrage în discuţie liderii, iar aceştia - membrii comunităţii, 
care vor lucra împreună la elaborarea unei strategii pentru acţiune. 

Întrebări recapitulative: 

1. Caracterizați principalele dimensiuni ale comunității. 

2. Care sunt obiectivele de bază ale dezvoltării comunitare? 

3. În ce constă esenţa modelului BIDDLES de organizare a lucrului co- 
munitar? 

4. Dezvăluiţi strategia organizării lucrului comunitar propusă de modelul 
ALINSKY. 

CAPITOLUL III 


FENOMENUL SĂRĂCIEI: MODALITĂŢI DE 
OPERAŢIONALIZARE ŞI ESTIMARE 


1. Sărăcia absolută: metode de estimare 


Sărăcia, fenomen care afectează atăt țările în curs de dezvoltare, 
căt şi cele dezvoltate, suscită multe controverse, deşi baza teoretică 
pentru studierea acesteia a început să se stabilească încă în a doua ju- 
mătate a secolului al XIX-lea. Problema principală în studierea sărăci- 
ei constă în aceea că nu există o accepţiune universală, în baza căreia 
să se poată stabili exact cănd o persoană sau o familie se află în starea 
de sărăcie. Conceptualizarea şi alegerea modalităţilor de măsurare a 
sărăciei trebuie să pornească, evident, de la definiţia acesteia. Concep- 
tul de sărăcie a evoluat de la: 

e o abordare absolută, care presupune lipsa mijloacelor necesare 
menținerii vieții umane şi se asociază noţiunii de subzistență; 

e o interpretare relativă, potrivit căreia nu există resurse minime 
care ar asigura existenţa normală a persoanei/familiei în contextul so- 
cial-cultural dat; 

e o interpretare subiectivă, avănd la bază opinia publică referi- 
toare la nivelul veniturilor considerate a fi suficiente pentru satisface- 
rea necesităţilor elementare. 

Fiecare dintre cele trei concepte prezintă avantaje şi dezavanta- 
je cu implicaţii asupra evaluărilor. În ultimă instanță, operarea cu 
oricare din ele se realizează cu ajutorul unui standard de viaţă pres- 
tabilit pentru identificarea persoanelor sau a familiilor sărace. La 
răndul său, standardul de viaţă (pragul de sărăcie), e determinat de 
conceptul adoptat. 

Evident, modalităţile diferite de abordare conduc la estimări di- 
ferite ale numărului de săraci. Nu se poate vorbi despre cea mai 
bună abordare, cum nu se poate vorbi nici despre cea mai bună 
metodă de măsurare. Alegerea unei abordări şi a unei metode 
pentru măsurarea sărăciei trebuie să pornească de la obiectivele 
analizei şi de la informaţiile disponibile şi utilizabile în realizarea 

acesteia. Nu în ultimul rănd, este necesar să se aibă în vedere una 
din concluziile principale ale studiului realizat de EUROSTAT 
asupra evoluţiei sărăciei în perioada 1980-1985 pentru 11 state 
membre ale UE: sărăcia este o problemă naţională şi, prin ur- 
mare, cere o soluţie națională. 

Precizăm unele concepte de bază, pe care le vom utiliza în acest 
compartiment. Pragul de sărăcie reprezintă suma de bani necesară 
unei familii pentru procurarea bunurilor şi serviciilor în structura şi 
cantitățile considerate a fi necesare asigurării unui trai minim de- 
cent (MD) sau a subzistenţei (MS). Cel mai des nu se utilizează doar 
un singur prag al sărăciei, ci mai multe, fiecare dintre ele indicănd un 
anumit tip sau grad de sărăcie. Corespunzător sărăciei absolute şi rela- 
tive se utilizează frecvent două praguri distincte (numite adesea şi mi- 
nim de trai): minim de subzistență (MS) şi minim social sau minim 
decent de viaţă (MD). Pragurile de sărăcie permit identificarea inci- 
denţei sărăciei (cine este sărac, câţi săraci există în întreaga colectivi- 
tate sau într-un anumit grup) şi a gradului de sărăcie (cât de săraci 
sunt diferiți săraci). Utilizarea pragului de sărăcie produce doi indica- 
tori foarte importanţi ai sărăciei: 

e numărul săracilor — numărul persoanelor sau al familiilor care 
se plasează sub respectivul prag şi 

e amploarea sărăciei — distanţa dintre veniturile de care dispune 
o familie/persoană aflată sub pragul sărăciei şi acest prag. Pragul de 
sărăcie este prezentat, de regulă, în expresie valorică. 

Pragul sărăciei absolute derivă în esență din evaluarea nevoilor 
umane fundamentale, reprezentănd nivelul minim al cheltuielilor ne- 
cesare satisfacerii acestor nevoi. Într-o ţară slab dezvoltată resursele 
absolut necesare existenţei oamenilor ca membri ai societății sunt rela- 
tiv apropiate de cele strict necesare supravieţuirii fizice. În ţările dez- 
voltate pragul de sărăcie absolută are un conținut mai amplu şi un ni- 
vel mai înalt decăt cel aferent supravieţuirii sub aspect fizic. 

Caracteristicile fundamentale ale pragului sărăciei absolute con- 
stau în următoarele: 

e Se presupune o invariabilitate a volumului fizic al consumului 
apreciat ca minim necesar, adică parametri cantitativi constanți de-a 
lungul unei perioade şi într-un spațiu geografic relativ omogen sub 
aspect economic şi cultural; 

e Componenta normativă a respectivului prag legată de ancorarea 
pragului absolut în cel puţin un parametru fizic al consumului minim 
necesar, fixat ca normă ce trebuie atinsă de fiecare persoană / gospo- 
dărie pentru a fi considerată în afara sărăciei. 

A determina pragul sărăciei absolute înseamnă a defini nevoile 
şi nivelul satisfacerii lor, a identifica bunurile şi serviciile de con- 
sum necesare în acest scop, a calcula cheltuielile minime de con- 
sum necesare achiziţionării bunurilor şi plăţii serviciilor. 

Dificultatea realizării în practică constă în lipsa unor criterii obiecti- 
ve de stabilire a “minimului necesar”. Nevoile sunt definite drept nevoi 
fundamentale de alimentaţie, îmbrăcăminte, adăpost, precum şi cele de 
igienă, sănătate şi odihnă, de educaţie şi participare la viața socială. Însă e 
greu a aprecia care este nivelul minim (de bază) de satisfacere a acestor 
nevoi; de asemenea, este dificil a selecţiona din bunurile şi serviciile exis- 
tente pe piaţă pe acelea care formează combinaţia cea mai potrivită pentru 
a asigura realizarea nivelului minim de satisfacere a nevoilor. 

Toate metodele de determinare a pragului sărăciei absolute au 
la bază normele de consum alimentar recomandate de nutrițio- 
nişti. Metodele diferă: 

e în funcție de modalitatea transpunerii acestor norme în cheltu- 
ieli minime de consum alimentar; 

e în dependență de modul de estimare a cheltuielilor minime ne- 
cesare consumului nealimentar (de bunuri şi servicii). 


Metoda structurii consumului: ponderea cheltuielilor alimen- 
tare în totalul cheltuielilor 

Consumul este deseori mult mai dificil de a fi înregistrat decât ve- 
niturile, iar în perioada de criză economică şi tranziție suferă distorsi- 
uni importante. Structura consumului reprezintă însă o importantă 
metodă de estimare a nivelului de sărăcie. 

Potrivit legii lui Engel, evoluția consumului are o serie de caracte- 
ristici structurale determinante: 

e la venituri scăzute cheltuielile tind să se axeze pe satisfacerea 
nevoilor elementare: hrană, îmbrăcăminte, locuință; 

e la un nivel mai ridicat ponderea cheltuielilor alimentare tinde 
să scadă, crescând ponderea consumului discreționar, în special a ce- 
lui nealimentar. 

Concluzie: ponderea excesivă a cheltuielilor alimentare constituie 
un indice al sărăciei. Ponderea cheltuielilor alimentare în totalul chel- 
tuielilor variază în raport cu: 

- nivelul veniturilor; 

- costul locuinţei; 

- costul educaţiei; 

Reieşind din cele menționate şi din analiza bugetelor de familie, 
care a scos în evidenţă faptul că pentru o familie americană medie 
cheltuielile pentru alimentație reprezintă o treime din totalul cheltuie- 
lilor, Orshanski (SUA) a propus în anul 1964 un prag al sărăciei abso- 
lute definit ca “bunurile şi serviciile care asigură un nivel de subzis- 
tență”. Administraţia Securităţii Sociale din SUA a adoptat pragul 
propus. Deci, conform metodei structurii consumului, pragul de sără- 
cie se stabileşte, după M. Orshanski, la nivelul veniturilor care gene- 
rează o treime din cheltuieli pentru alimentaţie. 

Relevanta metodei structurii consumului pentru Republica Moldova 

În cazul consumului alimentar este destul de dificil să ne pro- 
punem atingerea unor anumite niveluri ale consumului comparabile 
cu cele înregistrate de țările dezvoltate, deoarece modul de produ- 
cere şi de utilizare a alimentelor este specific fiecărui popor. As- 
pectele comparaţiilor la nivel internațional privind consumul ali- 
mentar sunt condiţionate de obiceiuri, experienţă ş.a., precum şi de 
deciziile zilnice de a consuma sau nu un anume produs. Totuşi, 
există un canon universal. Variabilele generale, cererea şi oferta 
(nivelul lor depinde de mediul economic şi cultural), se completea- 
ză reciproc prin mecanismul preţurilor şi oferă consumatorului o 
anumită posibilitate de a se hrăni, un anume număr de calorii şi 
substanţe nutritive. Variabilele individuale ţin de vărstă, sex, acti- 
vitate, anabolism şi catabolism celular, preferinţe şi determină ne- 
cesarul caloric şi nutritiv al organismului. 

În anii anteriori şi în prezent consumul alimentar în Republica 
Moldova este marcat de dificultăți în procurarea unor produse, de 
substituirea unor produse cu altele (deci, sunt afectate variabilele ge- 
nerale şi, în special, cele individuale). Consumul alimentar al popula- 
tiei este departe de a ilustra o situaţie normală. Argumentăm afirmația 
prin următoarele date: 

e În perioada 1990-2000 preţurile şi tarifele la mărfurile şi servi- 
ciile destinate consumului personal şi familial au fost majorate în pro- 
porţii mari şi diferite, determinănd schimbări în ponderea diverselor 
grupe de cheltuieli (vezi Tabelul I). Astfel, ponderea cheltuielilor pen- 
tru alimentaţie ale primei decile (familiile cele mai sărace) a constituit 
88,6% din cheltuielile în ansamblu, în timp ce a zecea decilă (partea 
cea mai înstărită a populației) a alocat pentru alimentație 46,0 la sută, 
media constituind 65% din cheltuieli. Pentru comparaţie, în țările foste 
socialiste aceste niveluri erau în anii '90 cuprinse între 32% şi 52%: 
Bulgaria 49%, Republica Cehia 33%, Slovacia 32%, Polonia 43%, 
Rusia 52%. 


Tabelul 1 
Structura cheltuielilor de consum ale populaţiei, anul 1999 (%) 
Republica Rusia | SUA 
Moldova 1999 1999 


1992 1999 
Cheltuielile de consum, total | 100 100 100 100 
Inclusiv: 


consum alimentar 43,5 65,0 52,0 13,9 
mărfuri nealimentare 45,8 15,7 34,3 27,8 
servicii 10,7 18,6 13,7 58,3 


Sursa: Strategia Naţională pentru Dezvoltare Durabilă, PNUD, Chişinău, 
2000 


e Scăderea drastică a puterii de cumpărare a familiilor cu venituri 
medii şi mici a condus la reducerea calităţii rației alimentare. Valoarea 
de alimentare a coborăt sub “pragul caloric” stabilir de FAO — 2500 
calorii. Media de consum pe cap de locuitor a constituit în Republica 
Moldova 1980 calorii. Deşi reprezintă un indicator important, valoarea 
energetică a produselor consumate nu oferă informaţii despre calitatea 
propriu-zisă a nutriţiei. În conformitate cu recomandările FAO -OMS, 
raportul de consum al proteinelor, grăsimilor şi glucidelor trebuie să 
constituie 1:1:4. În Republica Moldova corelaţia e de 1:1,2:572. 

Este elocvent faptul că creşterea preţurilor la produsele alimentare 
duce la scăderea consumului alimentar, în special înregistrată la pro- 
dusele cu valoare biologică mare (carne, lapte, ouă). La produsele ali- 

mentare de bază (pâine, cartofi ş.a.) efectul creşterii prețurilor poate 
determina chiar creşterea consumului acestora, ele constituind, în spe- 
cial, hrana celor săraci. 

Concluzie: datele prezentate relevă că ponderea cheltuielilor ali- 
mentare în țara noastră este extrem de ridicată, ceea ce indică un grad 
ridicat de sărăcie. Considerăm că stabilirea pragului de sărăcie con- 
form metodei structurii consumului nu este relevant pentru Republi- 
ca Moldova, decât cel mult ca complementare la alte metode. 


x x x 


În ceea ce priveşte cheltuielile aferente consumului nealimentar, 
există metoda calorică şi metoda normativă. 

Metoda calorică 

Metoda calorică presupune fixarea unui prag energetic (în calorii) 
şi determinarea nivelului cheltuielilor de consum sau al venitului ne- 
cesar pentru atingerea acestei limite. Esența metodei constă în aceea 
că defineşte pragul de sărăcie ca fiind cheltuielile totale de consum la 
care este de aşteptat ca o persoană să se alimenteze potrivit normelor 
stabilite in societatea în care trăieşte. Această metodă include automat 
în cheltuielile totale de consum o sumă corespunzătoare consumului 
nealimentar (bunuri nealimentare şi servicii). 

Metoda normativă (bugetul, coşul minim de consum) 

Metoda normativă a fost utilizată de S.Rowntree în lucrările de 
pionierat în domeniul cercetării sărăciei şi a stat la baza stabilirii nive- 
lului de prestații sociale în cadrul programului de asistenţă socială ini- 
tiat de Beveridge. Mai târziu însă în țările dezvoltate metoda a fost 
abandonată în favoarea metodei relative. În schimb, a fost utilizată în 
țara noastră şi în alte țări est-europene pentru determinarea standardu- 
lui minim de trai. 

Metoda normativă presupune stabilirea, prin diverse mijloace, a 
unor norme de consum minim necesar de bunuri şi servicii, apreciate 
ca indispensabile. 

Sumele de bani minime la care pot fi achiziționate aceste coşuri de 
bunuri reprezintă pragurile de sărăcie. După cum se poate observa, 
metoda normativă, analitică, prin natura sa, ia în consideraţie o anumi- 
tă structură a consumului presupusă a reprezenta minimul de viață. 

De obicei, se stabilesc două coşuri de produse şi servicii cores- 
punzătoare, respectiv, minimului de trai decent şi minimului de 
subzistență. 

1. Minimul decent (MD) cuprinde toate bunurile şi serviciile 
absolut necesare pentru o viață normală în contextul societăţii noastre, 
oferind resurse pentru participarea la viaţa socială a colectivităţii şi 
oportunităţi de dezvoltare personală. La stabilirea normativelor trebuie 
respectate anumite principii: 

e La bunurile alimentare se stabileşte: 

- necesarul de consum evaluat de nutriționişti în funcție de vâr- 
sta, sexul şi tipul de activitate a persoanelor care compun gos- 
podăria; 

- nivelurile efective ale consumului alimentar şi caracteristicile 
comportamentului de consum al gospodăriilor, în special al ce- 
lor situate în zona săracă după distribuţia veniturilor; 

- preţurile comparative ale produselor alimentare. 

e La vestimentaţie — minimul se stabileşte în baza a două dimen- 
siuni: fiziologică (este dimensiunea determinantă) şi socială (care de- 
curge din nivelul de dezvoltare social-economică a ţării, din gradul de 
civilizaţie atins). Normativele prevăzute pentru vestimentație sunt dis- 
cutabile din următoarele motive: 

- minimul necesar de îmbrăcăminte şi încălțăminte este depen- 
dent nu numai de caracteristicile ortoepice şi antropometrice 
ale fiecărei persoane, de mediul (inclusiv climateric) în care 
aceasta trăieşte, ci şi de statutul său social; 

- consumul de astfel de bunuri depinde în mare măsură de calita- 
tea acestora şi, în special, de rezistenţa lor, respectiv de durata 
de folosire; 

- durata de folosire a unui obiect de vestimentaţie, fapt care con- 
stituie un parametru esenţial de determinare a normativelor de 
consum, depinde şi de numărul de schimburi sau înlocuitori. 
Spre exemplu, alternanţa palton, scurtă, pardesiu face ca fiecare 
din acestea să poată fi folosită un număr mai mare de ani. 

e Principalele categorii de servicii pentru care se estimează chel- 

tuielile minime sunt cele referitoare la: 

- locuinţă: cheltuieli legate de utilizarea locuinţei (minimul de 
mobilă, produse textile pentru încăperi, aparate electrice de uz 

casnic, radio şi televizor, articole de menaj ş.a.); cheltuieli pen- 
tru serviciile comunale; 

- transportul urban şi interurban; 

- serviciile culturale: cinema, teatru, muzeu ş.a.; 

- igiena personală: frizerie, saună; 

- îngrijirea medicală: procurarea de medicamente. Se iau în con- 
siderare datele din bugetul de familie şi o listă de medicamente 
cu grad ridicat de solicitare; 

- poştă şi telecomunicaţii; 

- repararea şi întreținerea îmbrăcămintei şi a încălțămintei. 

Se impune o remarcă cu privire la preţurile referitoare la cele două 
grupe mari de bunuri ce intră în consumul populației — produse ali- 
mentare şi mărfuri nealimentare. Din cauză că în condiţiile actuale 
preţurile diferă de la o localitate la alta şi chiar de la o unitate la alta, 
soluția adoptată este cea a prețului mediu, aşa cum este determinat 
acesta de Departamentul Analize Statistice şi Sociologice. 

Conform datelor prezentate de Departamentul Analize Statisti- 
ce şi Sociologice al Republicii Moldova (DASS), bugetul minim 
de consum în ţară (sau coşul minim de consum) se estimează la 
1047 lei/persoană, pentru martie 2002, ceea ce constituie 107,6% 
față de martie 2001 şi 175,3% față de martie 2000. Cea mai mare 
creştere a înregistrat-o indicele preţurilor de consum la mărfurile 
alimentare (120%). 

2. Alt nivel, denumit minim de subzistență (MS), reprezintă 
un parametru de analiză mult mai sever. Acesta din urmă se de- 
termină în felul următor: din nivelul minim de trai decent se eli- 
mină unele cheltuieli comune familiei (cele pentru mobilier, pen- 
tru articole de uz casnic, veselă şi tacâmuri), care se fac la in- 
tervale mari de timp; se reduc sumele estimate a fi necesare pen- 
tru procurarea de alimente (înlocuirea proteinelor animale cu cele 
vegetale ş.a.), de aparate electrice de uz casnic şi se exclud, în 
principal, nevoile spirituale. 

Concluzie: metoda normativă este utilizată în Republica Moldova 
pentru stabilirea coşului (sau bugetului) minim de consum. Desigur, 
componenţa acestui coş şi durata de utilizare a unor bunuri (vestimen- 
tație, mobilă etc) e discutabilă. Cu toate acestea, rațiunea alegerii me- 
todei normative este următoarea: 

e declinul standardului de viață face ca metoda normativă să 
fie mai adecvată pentru a determina un prag al sărăciei, apropiat de 
cel real; 

e minimul de trai determinat prin metoda normativă poate consti- 
tui un reper pentru analiza evoluţiei în timp a sărăciei, precum şi a di- 
ferenţelor în teritoriu; 

e prin operativitatea cu care poate fi ajustat în funcţie de evoluţia 
preţurilor, el poate servi ca punct de referinţă în stabilirea diferitelor 
componente ale sistemului de protecţie socială. 


2. Sărăcia relativă: modalități de măsurare 


Pentru măsurarea sărăciei relative se utilizează un număr de varia- 
bile instrumentale alternative: 

- venitul per capita sau pe adult echivalent; 

- cheltuielile de consum ale gospodăriilor per capita sau pe adult 
echivalent. 

Pragul de sărăcie relativă se determină pe baza distribuţiei 
populaţiei statistice (gospodării) în funcţie de o variabilă instru- 
mentală. Ideea esenţială în interpretarea sărăciei relative este că per- 
soanele şi gospodăriile, care se află sub pragul sărăciei sunt într-o si- 
tuație mai grea decăt celelalte. 

Pragul de sărăcie relativă se determină prin mai multe metode, 
printre care: 

Metoda primei decile 

Cea mai simplă modalitate este stabilirea unui anumit procentaj de 
gospodării considerate sărace din numărul total al gospodăriilor. În 
acest caz, pragul de sărăcie relativă este valoarea care delimitează pro- 
centul respectiv de gospodării din distrubuţia variabilei instrumentale 
(venituri sau cheltuieli) utilizate pentru măsurarea sărăciei. Cea mai 
răspăndită metodă din această categorie este metoda primei decile, 
care presupune ordonarea gospodăriilor în ordinea crescătoare a 
veniturilor sau a cheltuielilor. Gospodăriile care se situează în decila 
inferioară (10% din numărul total de gospodării) sunt considerate să- 
race. În acest caz pragul de sărăcie corespunde limitei maxime a in- 
tervalului de venituri (sau de cheltuieli) din prima decilă. 

Metoda OECD": 

Metoda propusă de Comunitatea Europeană în anul 1981 este una 
dintre cele mai simple. Ea stabileşte pragul sărăciei la jumătate din 
venitul mediu net pe persoană în respectiva colectivitate. În baza 
acestei metode, Comisia a estimat un număr de 30 milioane de săraci 
în toate țările Comunităţii, ceea ce reprezintă aproximativ 10% din 
totalul populaţiei. O asemenea măsură este utilizată oficial în Anglia 
din anul 1988. 

Se presupune deci că există un mod de viață normal, majoritar. 
Sărăcia ar reprezenta depărtarea excesivă (în sens negativ) de un 
asemenea nivel. În mod convenţional, bazat mai mult pe argumente 
intuitive decăt pe formule precise, s-a ales 0,5 din venitul mediu ca 
fiind o limită, peste care, deşi pot exista frustrări importante, per- 
soanele respective trăiesc mai mult sau mai puţin normal. Sub 
această limită (de 0,5 în raport cu modul de viaţă majoritar) se in- 
stalează o stare de sărăcie. De regulă, pentru a determina gradul de 
sărăcie”, se utilizează mai multe praguri: 0,4 (sau 40%) din nivelul 
mediu reprezentând un nivel minim de subzistență, iar 0,6 (sau 
60%) desemnând o viaţă decentă. 

După cum se poate observa, o asemenea măsură este pur relati- 
vă: ea raportează individul la nivelul întregii colectivităţi, putând fi 
mai ridicată sau mai scăzută în raport cu toate celelalte venituri din 
colectivitate. 

Relevanţa metodei OECD pentru Republica Moldova 

Metoda OECD de stabilire a pragului de sărăcie este eficace doar 
în situaţia în care trei condiţii sunt satisfăcute: 

1. Majoritatea colectivităţii are asigurat un minim de viaţă, ast- 
fel încât imposibilitatea de satisfacere a unor nevoi elementare (să- 
răcie absolută) să fie caracteristică doar unui segment relativ res- 
trâns, mulţi dintre săraci fiind doar săraci relativi la standardul de 
viaţă dominant. 


! OECD — Commission of the European Communities. 

? Gradul sau amploarea sărăciei: distanța veniturilor unei persoane, familii, grup, co- 
lectivităţi de pragul sărăciei. Indicatorul standard utilizat este procentul distanței față 
de pragul de sărăcie din valoarea respectivului prag. 

În situaţia economică de astazi a Republicii Moldova condiţia 
dată nu poate fi îndeplinită. Numărul de săraci absoluţi este 
substanțial (20,7%), ca urmare a declinului economic. Astfel, veni- 
turile disponibile lunare per capita în 2000 au fost de 185,8 lei, pla- 
sănd țara la acest indicator pe ultimul loc din Europa. Între 1990- 
1999, veniturile reale s-au redus de circa 3,5 ori!. Jumătate din 
acest venit ar fi 92,9 lei, venit care nu poate asigura pentru o per- 
soană nici simpla supravieţuire. 

2. Colectivitatea să prezinte o evoluţie relativ continuă, cu un grad 
ridicat de stabilitate, fapt care permite stabilizarea unor moduri de via- 
tă standard adoptate la nivelul resurselor existente. 

În Republica Moldova standardele unei vieţi decente, stabilite la 
nivelul colectivităţii, sunt net superioare veniturilor existente în mo- 
mentul actual de criză. Chiar şi persoanele care se plasează la nivelul 
venitului mediu (de aproximativ 185,8 lei) pot trăi sub aceste standar- 
de, fiind deci relativ săraci. 

3. Veniturile să prezinte o dispersie suficientă, astfel încăt majori- 
tatea populaţiei să aibă venituri peste jumătatea venitului mediu. 

Pentru Republica Moldova este caracteristică o distribuţie a 
veniturilor puternic deplasată spre stânga (sărăcie absolută), ju- 
mătate din venitul mediu fiind un nivel prea scăzut, incluzând 
doar un număr mic dintre cei care sunt efectiv săraci, nu numai 
relativ, dar şi absolut. 

Concluzie: în cazul nesatisfacerii acestor trei condiţii, metoda 
OECD devine o metodă artificială de stabilire a pragului de sărăcie. 
Dacă, de exemplu, nivelul venitului mediu al colectivităţi este foarte 
scăzut, persistă riscul să existe chiar şi săraci absolut, nu numai rela- 
tiv, şi peste jumătatea acestuia. Sau, dacă distribuția veniturilor este 
serios deplasată spre stânga, atunci, deşi majoritatea populaţiei poate fi 
săracă, totuşi sub jumătatea venitului mediu ar putea fi un segment 
artificial redus (vezi Graficul 1). 


! Situaţia social-economică a Republicii Moldova pe anul 2000. Departamentul Anali- 
ze Statistice şi Sociologice, Chişinău, 2001. 

Graficul 1 

O colectivitate săracă cu o distribuţie a veniturilor deplasată spre stânga 
sărăcie 
absolută 


sărăcie 
relativă 


Va venit 
VM mediu 


De asemenea, în societățile unde s-a produs o evoluție contradic- 
torie a standardului de viață: pe de o parte, a crescut nivelul de aspira- 
ti, iar, pe de altă parte, au scăzut resursele economice ale populației, 
metoda OECD riscă să-şi piardă sensul. 

Studiile comparative la nivel internațional au utilizat, în mod tra- 
dițional, metodele relative pentru evaluarea sărăciei (de exemplu, stu- 
diile iniţiate de Biroul Internaţional al Muncii, EUROSTAT). 

Scale (coeficienţi) de echivalență 

Pentru a compara nivelul de trai între gospodării se utilizează veni- 
turile sau cheltuielile pe gospodărie. Însă aceşti indicatori nu iau în 
considerare diferenţele referitoare la mărimea şi structura gospodăriilor 
şi la necesităţile lor. Având acelaşi nivel al veniturilor, o gospodărie cu 
doi membri trăieşte mult mai bine decât una cu şase membri. O modali- 
tate de a reflecta astefl de diferenţe constă în utilizarea veniturilor sau a 
cheltuielilor ce revin în medie pe o persoană în gospodărie. Dezavanta- 
jul acestei metode constă în faptul că nu se ţine cont de caracteristicile 
demografice şi economice ale membrilor gospodăriei, considerându-se 
că toți au nevoie de aceleaşi cheltuieli pentru a avea aceeaşi bunăstare. 

Pentru a putea compara între ele gospodăriile care diferă după 
numărul şi caracteristicile persoanelor, acestea trebuie transformate. 
Transformarea gospodăriilor în gospodării echivalente (deci com- 
parabile). ţinându-se cont de principalele caracteristici care le pot 
afecta necesităţile, se face cu ajutorul scalelor de echivalență. 

Scalele de echivalență sunt nişte instrumente cu ajutorul cărora fiecă- 
rui membru al gospodăriei i se atribuie un anumit coeficient de ponderare. 

În literatura de specialitate se disting cinci tipuri de scale de echi- 
valență, în funcţie de metodele de determinare: 

1. Normative: se bazează pe norme de consum stabilite de către 
experți, care determină coşuri minime de produse necesare gospodă- 
riilor de dimensiuni diferite. 

O scală normativă, devenită clasică, este cea a lui Rowntree 
(York, 1936). 

Tabelul 2 
Scala de echivalență Rowntree 


Cuplu + 1 copil 
Cuplu +2 copii 
Cuplu +3 copii 


2. Scalele de echivalență determinate pe bază empirică, rezultă 
din observarea comportamentului şi a nevoilor gospodăriilor. 

Un exemplu de astfel de scale, introduse pentru scopuri de analiză 
statistică, îl constituie cele elaborate de Universitatea Oxford, cunos- 
cute actualmente sub denumirea de scale OECD. 


Tabelul 3 
Scala de echivalență OECD 

Comp CENA BOP odarier Coeficienţi de echivalență 
adulţi copii 

1 0 1,0 

1 1 1,5 

1 2 2,0 

1 3 2,5 

2 0 1,7 

2 1 2,3 

2 2 2,7 

2 3 3,2 

3. Scalele de echivalență utilizate în programele de securitate so- 
cială rezultă, implicit, din reglementările privind protecţia socială, în 
special cele de asistenţă socială. 

4. Scalele de echivalență bazate pe consum sunt construite cu 
ajutorul informațiilor privind cheltuielile provenite din anchetele de 
gospodării. Pentru a determina o scală de echivalență bazată pe con- 
sum se compară nivelul de bunăstare între diferite tipuri de gospodării 
cu scopul de a răspunde la întrebări de genul: cu cât mai mult ar trebui 
să cheltuie o gospodărie cu doi copii pentru a ajunge la nivelul de bu- 
năstare al unei gospodării cu un copil? Respectiv scalelor de echiva- 
lenţă bazate pe consum se utilizează căteva metode: 

Metoda porționării bugetului 

În conformitate cu această metodă, scalele de echivalență se determi- 
nă pe baza cheltuielilor curente ale gospodăriilor, care se divizează în 
cheltuieli colective, separat pentru adulți şi copii. Toate cheltuielile legate 
de prezenţa copiilor sunt evidențiate, astfel încăt cheltuielile persoanelor 
adulte să rămănă la acelaşi nivel (indiferent dacă au sau nu copii). 

Metoda ponderii cheltuielilor alimentare 

Metoda dezvoltată de Engel porneşte de la premisa că gospodării- 
le cu o pondere egală a cheltuielilor alimentare au un nivel de trai si- 
milar. O abordare recentă a acestei metode este scala de echivalență 
Van Ginneken. 


Tabelul 4 
Scala de echivalență Van Ginneken 


5. Scalele de echivalență subiective, care au la bază măsurarea 
directă a bunăstării (Van Praag). Metoda reprezintă o alternativă de 
măsurare şi se bazează pe o anchetă pentru măsurarea bunăstării în 

gospodării, compărnd-se nivelul veniturilor apreciat ca necesar în dife- 
rite gospodării. Metoda subiectivă evidențiază aspecte noi comparativ 
cu alte metode. De exemplu, prezenţa copiilor generează utilități pozi- 
tive părinţilor, care îşi pot schimba structura consumului la naşterea 
copiilor, fără a se menţiona o diminuare a bunăstării lor. 

Din cele expuse rezultă următoarele: prin scalele de echivalență 
cheltuielile gospodăriei se transformă în cheltuieli pe persoană (chel- 
tuieli pe adult echivalent), în care se iau în considerare: 

e mărimea şi structura acestora; 

e economiile de scară: tendința de diminuare a cheltuielilor con- 
stante ce-i revin unei persoane o dată cu mărirea numărului de persoa- 
ne în gospodărie. Cheltuielile pentru locuinţă, chirie şi pentru bunurile 
de folosinţă îndelungată puţin depind de numărul de persoane în gos- 
podărie. Alegerea tipului scalei de echivalență constituie o problemă 
fundamentală a măsurării sărăciei. E necesar a reţine următoarele : 

e scalele cu pondere ridicată, aproape de unitate (aşa-numitele 
“scale abrupte”) vor prezenta gospodăriile mari să pară sărace; şi cu 
căt ponderea va fi mai mare, cu atăt scalele de echivalență vor tinde să 
includă gospodăriile în răndul celor considerate sărace; 

e scalele de echivalență care acordă pondere mică următorilor 
membri ai gospodăriei (“scale line”) vor tinde să minimalizeze nevoile 
gospodăriilor numeroase şi să includă în categoria gospodăriilor săra- 
ce pe cele formate dintr-o singură persoană. 


3. Sărăcia subiectivă ca autoapreciere a indivizilor 


Metodele de determinare a pragului de sărăcie subiectivă se bazează 
pe autoaprecierea indivizilor cu privire la semnificaţia veniturilor 
minime necesare acoperirii nevoilor proprii. În literatura de specia- 
litate au fost dezvoltate mai multe metode, respectiv: 

1. Metoda venitului minim 

Metoda a fost propusă de Goedhart în anul 1977 şi se bazează pe 
răspunsurile la întrebarea: “Ce venit considerați dumneavoastră a fi 
minimal?”. Utilizănd aceeaşi metodă, Danziger, propune, în 1984, 
întrebarea: “Trăind în aceleaşi condiţii ca acum şi efectuând cheltuieli- 
le pe care le consideraţi necesare, care ar fi cel mai mic venit cu care 
s-ar putea descurca familia dumneavoastră până la sfârşitul lunii?”. 

Studiile care au evaluat răspunsurile la această întrebare au evi- 
denţiat faptul că între venitul efectiv şi venitul considerat minim nece- 
sar există următoarele relaţii: 

- persoanele care au un venit mai mare decât pragul de sărăcie consi- 
deră că venitul lor este adecvat şi tind să supraevalueze minimul necesar; 

- persoanele situate sub pragul sărăciei consideră că venitul lor es- 
te necorespunzător şi tind să subevalueze minimul necesar. Situaţia 
dată este reprezentată în Graficul 2. 


Graficul 2 
Pragul de sărăcie subiectivă determinat după metoda venitului minim 
venit evaluare a minimului necesar 
minim g 
a ;; Sai 
subiectiv A J 
A minim real 

P A — prag 
i al sărăciei 
Pi 
Le 


venit efectiv 


Metoda respectivă a fost utilizată în căteva țări europene, dar nici- 
odată într-o ţară în curs de dezvoltare. 

2. Metoda Centrului de politică socială (CSP) 

Metoda dată se bazează de asemenea pe o întrebare: “Ţinând 
cont de veniturile efective ale gospodăriei dumneavoastră, reuşiți să 
vă acoperiţi necesităţile?”. Pentru răspuns este prezentată o grilă cu 
şase opţiuni posibile: 
foarte greu; 
greu; 
destul de greu; 
destul de uşor; 

Uşor; 
foarte uşor. 

Deosebirea dintre celelalte metode de estimare a pragului de 
sărăcie şi metoda subiectivă constă în faptul că nivelul pragului se 
fixează numai în funcţie de răspunsurile persoanelor care trăiesc în 
sărăcie. Pe când în cazul celorlalte metode aprecierea venitului ca 
fiind suficient sau insuficient se bazează în egală măsură atât pe 
răspunsurile celor săraci, cât şi pe răspunsurile persoanelor care nu 
trăiesc în sărăcie. 

3. Metoda Institutului de Cercetări ale Calităţii Vieţii (ICCV) 

Metoda ICCV se deosebeşte de metodele prezentate anterior prin 
faptul că utilizează întrebarea asupra venitului minim necesar doar în 
scopul verificării pragului determinat prin metode obiective. Comple- 
mentar sunt propuse întrebări care permit estimarea nivelului de bu- 
năstare printr-o autoevaluare a populaţiei. De exemplu: “În momentul 
de față vă consideraţi sărac?”; “Sunteţi mulțumit de veniturile actuale 
ale familiei dumneavoastră?” etc. 

Avantajul metodei subiective: în viziunea mai multor specialişti, 
o asemenea abordare poate fi chiar mai exactă decăt abordările obiec- 
tive, care unifică, la nivelul mediei, varietatea situaţiilor şi nu pot lua 
în calcul configurația nevoilor concrete ale fiecărei familii. Nivelurile 
subiective de apreciere a pragului de sărăcie au avantajul de a conside- 
ra particularitățile standardului de viaţă al fiecărei familii în parte, cu 
nevoile sale specifice, cu problemele şi aspiraţiile sale. Dezavantajul 
constă în faptul că, fiind subiectivă, această metodă este afectată de 
factori specifici fiecărei persoane şi situaţii de viață foarte diferite, 
cunoscând o variaţie substanțială. Estimarea subiectivă pe care fiecare 
o face propriei sale situații are un caracter predominant intuitiv, şi nu 
analitic. Goedhart apreciază elasticitatea la venit a pragului de sărăcie 
subiectivă de 0,60, ceea ce înseamnă că la fiecare unitate de venit su- 
plimentar pragul minim estimat subiectiv va creşte cu 0,60 unități. 
Danziger găseşte în SUA o elasticitate de 0,38. 

Relevanţa metodei subiective pentru Republica Moldova 

Folosirea metodei subiective presupune anumite condiţii, între care: 

e o economie capabilă să satisfacă cererea populației; 

e stabilitatea prețurilor pe piaţa internă. 

În lipsa unor asemenea condiții, estimările diverselor persoane 
asupra veniturilor strict necesare sunt eronate, incertitudinea defavori- 
zând estimarea corectă. 

Cunoaşterea situației fiecărei familie în raport cu pragul de sără- 
cie, şi anume, relevanța metodei subiective pentru Republica Moldova 
nu este în prezent adecvată, din cauza: 

e incertitudinii provocate de schimbările economice, de instabili- 
tatea situaţiei şi modificarea permanentă a premiselor care stau la baza 
aprecierilor personale, aspecte ce afectează corectitudinea oricărei 
aprecieri făcute de nespecialişti; 

e creşterii continue şi rapide a preţurilor şi a tarifelor care afec- 
tează starea psihologică a populaţiei, stare manifestată prin nelinişte, 
cu consecințe asupra estimărilor făcute de subiecţii interogaţi în ceea 
ce priveşte condiţiile lor de viaţă. 

Metoda deprivării relative 

Această metodă a fost privită ca o metodă de “consens social”, fi- 
ind dezvoltată şi utilizată de Townsend în 1979. Indicele de deprivare 
relativă defineşte deprivarea ca fiind: starea de dezavantajare relati- 
vă care poate fi observată şi demonstrată în raport cu comunitatea 
locală, societatea sau națiunea căreia aparține un individ, o familie 
sau un grup. În conformitate cu această metodă se identifică acele 
componente ale modului de viață, despre care colectivitatea consideră 
că reprezintă elemente absolut normale şi obligatorii unei vieți accep- 
tabile. Astfel, Townsend utilizează 77 indicatori pentru a acoperi 13 
forme de deprivare: alimentară, îmbrăcăminte, locuinţă, facilităţi cas- 
nice, mediu, localitate, muncă, drepturi la muncă, activităţi de familie, 
integrare în comunitate, participare la instituțiile sociale, timp liber şi 
educaţie. Populaţia a fost solicitată să indice apoi care dintre aceste 
elemente nu pot fi realizate cu resursele de care dispune. Suma tuturor 
deprivărilor a fost utilizată ca indicator al deprivării şi, prin aceasta, al 
sărăciei. Subiecţii sunt ordonaţi în funcţie de gradul de deprivare. 
Apoi, considerându-se veniturile populaţiei şi scorul de deprivare, se 
calculează nivelul de venit corespunzător punctului de la care depriva- 
rea începe să crească rapid. Venitul corespunzător acestui punct 
poate fi considerat a fi pragul de sărăcie. 

Câteva exemple din lista de indicatori utilizată de Townsend 

Deprivare materială 

1. Deprivare alimentară: cel puţin o zi în ultimele 2 săptămâni cu 
hrană insuficientă; lipsa de carne sau peşte proaspăt în cele mai multe 
zile ale săptămânii (alternativă pentru vegetarieni). 

2. Deprivare în domeniul vestimentaţiei: protecție inadecvată 
împotriva ploii torențiale; mai puţin de 3 perechi de şosete/ciorapi în 
condiţii bune. 

3. Deprivare în sfera locuinţei: lipsa WC-ului şi băii în casă în 
folosire exclusivă; locuință cu igrasie; supraaglomeraţie (mai puține 
camere, incluzând bucătăria, decât numărul de persoane). 

4. Deprivare de facilități casnice: lipsa autovehiculului, a televi- 
zorului, a maşinii de spălat, a frigiderului, a telefonului. 

5. Deprivare de sfera mediului: lipsa unui loc în care copiii sub 
10 ani să se joace afară în siguranţă; riscul de accidente de circulaţie în 
jurul casei. 

6. Deprivare în ceea ce priveşte localitatea: inexistenţa unui spa- 
tiu deschis (de ex., a unui parc) la o distanţa de mers pe jos; probleme 
privind curăţenia pe străzile din localitate. 

7. Deprivare în sfera muncii: mediu de muncă neplăcut (praf, 
zgomot, aer poluat); angajatul stă în picioare sau merge mai mult de 
trei sferturi din timpul de muncă. 

Deprivare socială 

8. Lipsa drepturilor de muncă: concediu neplătit;, 50 de ore de 
muncă sau mai mult pe săptămână. 

9. Deprivare în sfera familiei: dacă are copii, copiii nu au avut 
vacanţă în afara casei în ultimele 12 luni; probleme cu sănătatea unui 
membru al familiei în ultimele 12 luni. 

10. Neintegrare în comunitate: singurătate şi izolare de oameni; 
insecuritate relativă în zona locuinţei; persecuții pe motiv de rasă. 

11. Neparticipare formală în instituţiile sociale: nu a votat la ul- 
timele alegeri. 

12. Deprivări recreaţionale: nu a avut concediu în afara casei în 
ultimele 12 luni. 

13. Deprivări educaţionale: a făcut mai puţin de 10 ani de şcoală 
(persoanele având vârsta sub 60 de ani). 


x k E i 


Din aspectele prezentate rezultă că nivelul pragului de sărăcie di- 
feră în funcţie de modalitatea de abordare şi de metoda de identificare. 
Finalmente menţionăm că determinarea pragului de sărăcie trebuie să 
corespundă următoarelor criterii: 

e Pragul de sărăcie trebuie să conţină valoarea informațională ca- 
re să permită măsurarea corectă a sărăciei. 

e Pragul de sărăcie trebuie să fie coerent, temeinic şi neafectat de 
erori ale sistemului de colectare a datelor. 

e Pragul de sărăcie trebuie să fie intuitiv admisibil. 

e Informaţiile colectate să fie pe cât e posibil de actuale, iar cos- 
tul colectării lor să fie tolerabil. 


Întrebări recapitulative: 

1. Explicaţi diferenţa dintre tipurile de sărăcie. 

2. Caracterizaţi metodele de estimare a pragului de sărăcie absolută, re- 
lativă şi subiectivă. 

3. Dezvăluiţi avantajele şi dezavantajele metodelor respective. 


Bibliografie selectivă: 

3. Strategia Naţională pentru Dezvoltare Durabilă, PNUD, Chişinău, 
2000. 

4. Zamfir C. Dimensiuni ale sărăciei. — Bucureşti, 1995. 

ŞTIINŢA SOCIOLOGICĂ ŞI INTERESUL PUBLIC 


„Eu apreciez deosebit ştiinţa adevărată, 
care se interesează de viața omului, 

de a lui fericire şi soartă.” 

Lev Tolstoi 


Cea mai superbă, cea mai agreabilă şi cea mai necesară dintre 
toate ştiinţele este ştiinţa despre noi înşişi, - menţiona filosoful 
francez Malebranche. Această opinie are ca subiect toate ştiinţele 
umanistice, însă în mod deosebit se raportează la ştiinţa sociologi- 
că, care studiază realitatea socială, toate sferele activității umane în 
interacțiune cu sferele economică, socială, politică şi spirituală. 
Sociologia este domeniul ştiinţific, care se preocupă de activitatea 
vitală a societăţii, având în vizor modalităţile perfecţionării progre- 
sului social. Este deosebit de important ca omul să conştientizeze 
necesitatea de a se autoperfecționa, de a-şi autodirija propria viaţă, 
astfel încât să-şi realizeze capacităţile nu numai în folosul său, dar 
şi al societăţii, al generaţiilor care îl vor urma. 


1. Sociologia - în acţiune 


Problemele funcționării societății, problemele vieţii sociale îi 
preocupau pe gânditorii-istorici, filosofi, jurişti încă din îndepărtata 
antichitate. Mai târziu, când s-a stabilit tendinţa spre diferenţierea 
ştiinţelor, inclusiv a celor socioumanistice, a apărut necesitatea obi- 
ectivă de a analiza multilateral fenomenele sociale în scopul speci- 
ficării mecanismelor funcţionării societăţii, a instituţiilor ei, în spe- 
cial a celor legate de determinarea rolului şi locului omului în viața 
societăţii, stării lui sociale, interacțiunii oamenilor în societate în 
cadrul diferitelor comunităţi, grupuri, categorii sociale. Având rădă- 
cini în istoria ideilor, în istoria socială, acestea, îmbinându-se, au 
creat condiţii favorabile pentru constituirea unei noi ştiinţe - socio- 
logia, ştiinţă despre societate, despre starea egalităţii şi inegalității 
în societate, despre funcţionarea instituțiilor ei, despre atitudinea 
oamenilor față de acestea. 

Termenul "sociologie" a fost introdus în circuitul ştiinţific de filoso- 
ful francez Auguste Comte prin anii '30 ai secolului al XIX-lea. Fiind 
preocupat de clasificarea sistemică a ştiinţelor, Comte a constatat că 
societatea descrisă de predecesorii săi - Aristotel, Platon, T.Hobbes, 
A.Smith, H.Spencer, A.de Saint-Simon, J.-J. Rousseau ş.a. - nu era tra- 
tată în ştiinţele existente (matematică, astronomie, fizică, chimie, biolo- 
gie). Se cerea deci o nouă ştiinţă care să studieze societatea prin obser- 
varea şi sistematizarea faptelor şi a proceselor vieţii sociale, respingând 
în principiu interpretarea filosofică ca fiind metafizică, ruptă de realita- 
te. Iniţial, Comte a numit-o fizica socială, apoi sociologie, a cărei meni- 
re era studierea societăţii ca întreg, prin metode exacte, pozitive. 

Rolul decisiv în constituirea sociologiei îi revine însă lui Karl 
Marx: materialismul istoric elaborat de el a pus bazele ştiinţifice ale 
sociologiei şi a constituit un pas uriaş în dezvoltarea acestei ştiinţe. 

Unul dintre cei mai de vază fondatori ai ştiinţei sociologice este con- 
siderat Emil Durkheim - sociolog francez, a cărui operă este legată de 
instituționalizarea sociologiei, stabilirea obiectului şi regulilor metodei 
sociologice. Cercetând originile sociologiei, care s-a desprins de la filoso- 
fia istoriei europene, Durkheim menţionează că obiectul sociologiei este 
realitatea deosebită, a cărei temelie o constituie faptele sociale "capabile 
să exercite asupra individului o constrângere exterioară... având totuşi o 
existență proprie, independentă de manifestările sale individuale". 
Durkheim confirmă că doar în lucrările lui Saint-Simon şi în ale discipo- 
lului său, A.Comte, se conturează ideea realităţilor sociale care sunt su- 
perioare sumei indivizilor, se formează concepția potrivit căreia instituții- 
le şi credinţele sociale, instituţiile economice, juridice, politice, morale nu 
pot să existe în afară de societate. În concepția lui Durkheim, nivelul stării 
sociale este determinat de solidaritatea socială. Dacă solidaritatea lipseşte, 
considera Durkheim, societatea se află în patologie socială. 

Întemeietori ai sociologiei pot fi consideraţi, de asemenea, 
F.Tonnies, G.Simmel, M.Weber, V.Pareto, H.Spencer. În lucrarea sa 
fundamentală Principiile sociologiei Spencer face o analogie între or- 
ganismele biologice şi cele sociale. Societatea, susţine Spencer, nu 
trebuie să absoarbă individul, or colaborarea în atingerea scopurilor 
comune urmează să fie de bună voie, nu însă prin constrângere. Con- 
curenţei economice Spencer îi atribuie acelaşi rol care îl joacă selecţia 
naturală în teoria lui Darwin. 

Totuşi, originile sociologiei sunt tratate în mod diferit de cercetă- 
tori, după cum şi definirea sociologiei ca ştiinţă are multiple şi variate 
interpretări în spaţiu şi în timp. 

În Cartea de lucru a sociologiei, publicată în 1988 (sub redacţia 
sociologului american N.Smelser), se menţionează că sensul inițial al 
sociologiei contemporane este "structura socială", iar conţinutul prin- 
cipal al categoriei "social" este "egalitatea- inegalitatea". Anume de la 
analiza bazelor inegalităţii în societate începe expunerea teoriei şi a 
structurii ştiinţei sociologice, menţionează N.Smelser. 

Specificul abordării sociologice a societăţii constă în faptul că so- 
cietatea este examinată ca un organism unic, a cărui dezvoltare şi fun- 
cționare se realizează prin interacțiunea diferitelor sfere ale activității 
ei vitale - economică, socială, politică etc. 

Aşadar, sociologia este ştiinţa despre funcţionarea sistemului 
social, a comunităţilor sociale, a instituţiilor sociale, despre proce- 
sele şi mecanismele activităţii sociale şi despre interacțiunea oame- 
nilor în cadrul diferitelor structuri sociale - economice, profesiona- 
le, demografice. 

După Marx, factorul determinant al existenţei sociale a populaţi- 
ei este structura economică a societății. Determinismul materialist i-a 
dat posibilitatea să formuleze legea fundamentală a dezvoltării socie- 
tății, a cărei esență constă în faptul că "oamenii mai întâi trebuie să 
mănânce, să bea, să aibă locuinţă şi să se îmbrace înainte de a fi în 
stare să se ocupe cu politica, ştiinţa, arta, religia ş.a., deci producerea 
mijloacelor materiale pentru viață şi, prin acestea, fiecare treaptă a 
dezvoltării economice a epocii sau a poporului formează temelia pe 
baza căreia se dezvoltă instituţiile statale, concepţiile de drept... ale 
acestor oameni din care ele trebuie să fie explicate, şi nu invers, cum 
aceasta se făcea până acum”. 

Actualmente, destul de întemeiat se manifestă criteriul clasifică- 
rii teoriilor sociologice în funcţie de modul rezolvării problemei fun- 
damentale a sociologiei - a raporturilor dintre individ şi societate, 
mai ales de problemele dezvoltării sociale sincronizate în măsură 
deplină cu dezvoltarea economiei. Astăzi problema cheie constă în 
asigurarea optimal-raţională a calității vieţii populaţiei şi dezvoltării 
armonioase a personalităţii în baza creării posibilităţilor egale şi a 
principiului echităţii sociale. 

2. Dezvoltarea sociologiei 


Analiza dezvoltării ştiinţei sociologice, pornind de la etapa ei inci- 
pientă, demonstrează concludent că, în linii mari, evoluţia ei a derulat în 
două direcţii principale — direcția individualismului şi direcția 
integralismului. Dacă reprezentanţii primei direcții consideră că indivi- 
dul este o realitate de sine stătătoare şi de aceea toate procesele sociale 
se reduc la ființele individuale, la voinţa individului, apoi reprezentanţii 
celei de-a doua direcţii, din contra, consideră că societatea este o realita- 
te supraindividuală, ireductibilă la indivizi, la relaţiile sociale între ei. 

F.Giddings — sociolog american, unul dintre întemeietorii socio- 
logiei ştiinţifice, deşi este aproape de concepţia integralistă privind 
viața socială, totuşi rămâne a fi adeptul factorilor psihologici ai inte- 
grării sociale: ai comunicării, imitaţiei ş.a. Psihologismul contempo- 
ran este foarte variat. Astfel, promotorul psihologiei mulțimilor, 
G.Le Bon, consideră că mulțimea reduce calităţile individuale, res- 
ponsabilitatea individului fiind permanent atacată de mişcări, de con- 
tagiunile sociale. În opinia psihologului american Riesman, tipului 
social al omului orientat “dinăuntru” îi sunt caracteristice scopurile 
constante ale vieţii, pe când omul “din afară” nu are scopuri constan- 
te, idealuri, orientându-se după aceea ce fac alții. 

Behaviorismul american pune accentul pe relațiile psihologice, in- 
dividuale. Spre exemplu, unul dintre cei mai contemporani reprezen- 
tanți ai behaviorismului social, B.Skinner, identifică mecanismele 
conduitelor colective ale animalelor cu cele ale oamenilor şi consideră 
că aceste conduite sunt reglate de stimule psihologice (reciproc avan- 
tajoase), reacția-—stimul fiind apreciată ca componentă a conduitei. 

M.Weber, unul dintre cei mai de seamă sociologi nu numai ger- 
mani, ci şi ai lumii, consideră că sociologia este ştiinţa acţiunilor soci- 
ale. Weber a introdus în metodologia cercetărilor sociologice teoria 
“tipurilor ideale”, care, chipurile, este un mijloc auxiliar de cunoaştere 
socială. De importanţă deosebită sunt concepțiile lui privind originile 
şi structura capitalismului, ale birocraţiei, ale organizațiilor sociale. 
Actualmente, sociologia europeană, dar mai ales cea americană, este 
influențată de doctrina sociologică weberiană. 

Sociologul italian V.Pareto postulează concepţia acțiunilor ome- 
neşti prin divizarea lor în acţiuni logice, care se bazează pe un anumit 
raționament logic-experimental, şi acţiuni nonlogice, întemeiate pe 

instincte sau sentimente — separând din ele aşa-numitele reziduuri. 
Pareto opinează că sistemele ideologice care au conținut fals sunt de- 
rivaţii de la sentimentele care se află în straturile iraționale ale psihicu- 
lui uman şi care, chipurile, determină comportamentul social al indivi- 
dului. Caracteristic naturii iraționale a omului Pareto consideră aptitu- 
dinea unora din ei de a folosi rațiunea în scopuri mercantile. Cu regret, 
asemenea aptitudini s-au amplificat pe larg în condiţiile trecerii actua- 
le la relaţiile de piață şi democraţie. 

În ce priveşte problema corelaţiei dintre sentimente şi rațiune, 
Pareto consideră că prioritate au sentimentele, susținând că însăşi ide- 
ologia este o exprimare a sentimentelor. Prin proclamarea rolului fun- 
damental al psihicului uman, Pareto deducea teorii privind stratificarea 
socială şi schimbul elitelor de guvernământ. 

Aşadar, examinarea diferitelor modele, metode de abordare a pro- 
blemelor sociale cere să menţionăm că relaţiile sociale, care caracteri- 
zează anumite interacțiuni ale indivizilor cu societatea, se manifestă ca 
un aspect important al relaţiilor lor economice, sociale şi spirituale. 
Fenomenul social, sau procesul social, apare atunci când comporta- 
mentul, chiar şi al unui individ, se află sub influenţa altuia sau a unui 
grup de indivizi, indiferent de faptul dacă aceştia sunt prezenţi sau nu 
când se manifestă acest comportament. Socialul se naşte deci în proce- 
sul de desfăşurare a interacțiunii dintre oameni, se determină prin dife- 
renţierea locurilor sau a rolurilor în structurile sociale concrete, care se 
manifestă, la rândul lor, în diverse atitudini ale indivizilor şi ale grupu- 
rilor de indivizi faţă de procesele vieţii sociale. Elementele de conținut 
ale “socialului” sunt noţiunile egalitate, echitate şi libertate. 

Separarea socialului de economic are drept consecinţe — creşterea 
inegalităţi, a nedreptăţii sociale şi restricţia libertăţilor. În opinia aca- 
demicianului rus G.Osipov, în prezent au obținut recunoaştere patru 
paradigme sociologice principale, şi anume: determinismul social- 
istoric, întemeiat în operele lui K.Marx; paradigma faptelor sociale, 
care îşi are rădăcinile în lucrările lui Em.Durkheim; paradigma defini- 
țiilor sociale stipulată în operele lui M.Weber; paradigma comporta- 
mentului social, care şi-a găsit expresie în lucrările lui B.Skinner. 

Termenul paradigmă a fost introdus în circulaţia ştiinţifică de sa- 
vantul american T.Kuhn. Acest concept înseamnă un model de punere 
a problemelor şi de realizare a lor, model prin care s-au obţinut anumi- 

te rezultate general recunoscute, pentru un anumit timp, de comunita- 
tea ştiinţifică. 

Realitatea socială se prezintă la două niveluri: macro- şi micro-. 
Micronivelul cuprinde înseşi investigațiile sociologice empirice, indi- 
vizii, interacţiunea lor, grupurile sociale; macronivelul — organizaţiile 
sociale, instituţiile, naţiunile, clasele, societatea, tipurile de societăţi, 
concepțiile teoretice de proporții ş. a. 

Efectuând cercetări sociologice privind aspecte ale realităţii socia- 
le la diferite niveluri, este necesar a releva şi a argumenta ştiinţific 
interacțiunea lor: mecanismele trecerii de la individual la social, de la 
social de ordin mai mic la social general, şi viceversa; a fi stabilite 
motivele şi factorii ce stimulează aceste comportamente. Instituţiile 
sociale, ştiinţa, economia şi alte structuri creează posibilitățile necesa- 
re pentru a satisface necesităţile indivizilor, pentru a asigura coeziunea 
membrilor grupurilor sociale. Instituţiile sociale se bazează pe valorile 
şi normele sociale, a căror realizare constituie scopul principal în acti- 
vitatea acestora. Interesele şi necesitățile indivizilor se realizează doar 
în rezultatul activității lor conştiente. 

Pentru ştiinţa sociologică este foarte important a studia conştiinţa 
socială, diversele comunităţi sociale, grupuri sociale ținând cont de 
complexitatea relaţiilor dintre ele şi de discordanţele ce le însoțesc, în 
special în procesul transformării conştiinţei sociale, în anumite condi- 
ti, într-o forță publică. 

Sociologia ca ştiinţă socială îndeplineşte două funcții principale: 
de cunoaştere şi de conducere. Aceste funcții se află într-o legătură 
reciprocă. Bazele teoretice şi aparatul conceptual al sociologiei permi- 
te să fie analizate şi prognozate, prin aplicarea metodei dialectice con- 
temporane, procesele sociale aflate în legătură reciprocă şi interdepen- 
denţă. Totodată, după cum demonstrează practica socială, noi cunoş- 
tinţe pot fi acumulate doar în cazul în care este clar formulată proble- 
ma socială, iar aceasta cere, la rândul său, soluţionarea contradicţiei 
dintre necesitățile dezvoltării sociale şi posibilităţile reale de care dis- 
pune societatea la o anumită etapă a evoluţiei sale. 

În cercetarea proceselor şi fenomenelor sociale un rol deosebit re- 
vine teoriilor sociologice speciale ale căror obiect şi tematică sunt fe- 
nomenele sociale care formează în totalitatea lor societatea civilă. Ac- 
tualmente există mai multe teorii sociologice speciale care studiază 

fenomenele specifice din diverse domenii ale vieţii sociale. Prin aces- 
tea putem numi: sociologia oraşelor, a satelor, a industriei, a muncii, a 
învățământului, a ecologiei sociale, a tineretului, a vieții economice, a 
familiei şi altele. 

Orice fenomen social conţine două aspecte: unul care ţine de exis- 
tența socială şi altul care ţine de reflectarea subiectivă a vieții sociale, 
reflectare ce poate fi exactă, dar şi aproximativă sau chiar eronată. 

Este necesar ca sociologii să utilizeze atât metode de analiză cu 
caracter subiectiv, precum sunt chestionarele, interviurile, testele, în 
cadrul cărora cei intervievaţi îşi expun cunoştinţele personale, convin- 
gerile, opiniile, îşi exprimă sentimentele, bănuielile şi altele, cât şi me- 
tode obiective, când se apelează la documente, date statistice, ţinând 
cont de faptul că factorii obiectivi deţin totuşi un anumit primat onto- 
logic, dar şi cauzal, față de factorii subiectivi. Este rațional deci ca 
factorii obiectivi şi cei subiectivi ai vieţii sociale să se completeze re- 
ciproc, să se afle într-o coeziune cât mai strânsă stabilită datorită cu- 
noştinţelor ştiinţifice şi construcţiilor sociale planificate. 

În acest sens, tendința actuală este de a folosi în investigaţiile so- 
ciologice metode şi tehnici tot mai raționale, mai adecvate probleme- 
lor studiate, prin care ar putea fi elucidate, descoperite noi aspecte ale 
realităţii sociale, ale relaţiilor sociale, care să asigure mai multă certi- 
tudine ştiinţifică, şi astfel să contribuie la perfecționarea dirijării pro- 
ceselor sociale, la îmbinarea reuşită a teoriei şi practicii. 

În cele din urmă menţionăm că în domeniul sociologiei cunoştin- 
tele noi pot fi obţinute doar în cazul în care este formulată clar pro- 
blema, care se înregistrează, de regulă, ca o contradicție dintre cerințe- 
le dezvoltării sociale şi activitatea subiectivă a oamenilor. 


3. Evoluţia gândirii sociologice în Republica Moldova 


Precursorul mai îndepărtat al sociologiei moldoveneşti poate fi con- 
siderat renumitul savant, scriitor şi domnitor al Moldovei Dimitrie Can- 
temir. În cunoscuta sa monografie social-etnografică Descrierea Mol- 
dovei, pe care a elaborat-o la rugămintea Academiei din Berlin, al cărei 
membru era în 1716, D.Cantemir a analizat multilateral viaţa socială, 
obiceiurile moldovenilor, administrarea de stat a Moldovei, legile, insti- 

tuțiile sociale şi tradițiile băştinaşilor. Analizând viaţa mizeră a țărani- 
lor, impozitele împovărătoare pe care urmau să le plătească boierilor, 
D.Cantemir scria: “Eu i-aş socoti pe ţăranii moldoveni că sunt cei mai 
nenorociți țărani din lume, dacă belşugul pământului şi secerişurile bo- 
gate nu i-ar scoate din sărăcie aproape fără voia lor. Aşa că sărăcia la- 
mentabilă a țăranilor noştri din moşi — strămoşi are o lungă şi teribilă 
istorie. Țăranul plăteşte atâtea dări câte voieşte domnia să-i pună”. 

D.Cantemir regreta mult că moldovenii nu erau deprinşi să se 
ocupe cu comerțul, din care cauză în ţară permanent nu ajungeau bani, 
deşi pe atunci exportul prevala asupra importului de mărfuri. “Rareori 
afli un moldovan neguţător”, scrie D.Cantemir. Mai mult decât atât, 
“orice neguțătorie o socotesc lucru de ocară, afară de neguțătoria cu 
roadele pe care le dobândesc de la pământurile lor.” “Şi eu socot, con- 
tinuă D.Cantemir, că aceasta este pricina cea mai de seamă, de nu se 
poate afla decât rareori un târgoveţ moldovan bogat şi în ţara noastră 
se simte necontenit lipsă de bani”. 

La devenirea sociologiei ca ştiinţă şi-a adus aportul şi Alecu 
Russo, care menţionează în Scrieri alese că “numai gândurile bine- 
voitoare şi duhul dumnezeiesc care zideşte şi credința ce dă viață 
mai aduce lumină poporului, însă acolo unde nu e lege, nu e nici 
slobozenie, şi acolo unde legea e numai pentru unii şi ceilalți sunt 
scutiți de sub ascultarea ei, slobozenia a pierit... căci atuncea asu- 
prirea, nevoile, necazurile şi sărăcia izvorăsc în lume, atuncea lu- 
mea se împarte în săraci şi bogaţi, în stăpâni şi robi, flămânzi şi 
îmbuibaţi... atuncea lumea stă în cumpănă de peire... căci drepta- 
tea dumnezeiască e vecinică;, ea urăşte şi blastămă pe omul şi nea- 
mul ce alunecă în calea nedreptăţii... strâmbătatea izvorăşte din 
siluire, din pizmă, din jefuire şi din neştiință... legea dreptăţii e 
frăția, şi ce frăție poate fi între uliu şi prada lui, între răpitul şi răpi- 
tor, între dreptul şi nedreptul?” 

Mai târziu, prin anii treizeci ai secolului al XX-lea, în perioada 
regatului român sociologul Boris Malschi, sub conducerea ştiinţifi- 
că a fondatorului Şcolii Sociologice monografice româneşti, renu- 
mitul savant Dimitrie Gusti a cercetat detaliat realitatea socială din 
satul Olăneşti, judeţul Tighina. În anul 1939 a fost publicată mo- 
nografia lui B.Malschi Olăneşti. Monografia sociologică a unui 
sat pe Nistru. În monografie sunt examinate toate domeniile vieții 

social-economice, politice, spirituale, religioase, precum şi tradiții- 
le, obiceiurile, folclorul, nivelul de trai, opiniile ţăranilor, ale 
intelectualilor satului. După cum menţionează B.Malschi, în anul 
1935 în Olăneşti locuiau circa 4000 oameni, dintre care peste 90% 
moldoveni, ruşi - 3%, evrei - 3%, nemți - 1,5%, ţigani - 1,2%. 
“Toate naţionalităţile, scrie autorul, fug de agricultură spre alte 
ocupaţii, numai moldovenii se țin de pământ”. Natalitatea era 
foarte scăzută, fiindcă viaţa ţăranului era foarte grea. Țăranii aveau 
puţin pământ, deseori prin acele locuri bântuia seceta. Prezintă 
interes unele observaţii ale autorului: “O oaie este mai bine 
protejată de gospodar, decât femeia gravidă, ori cu prunc nou- 
născut, - ... fiindcă îi e frică să nu piardă cârlanul...”; “În sat 
domneşte ignoranța şi superstiţia”; “Săpunul de spălat este un 
articol care nu se prea vede în casele ţărăneşti ale satului”; “Iarna 
trupul cetăţeanului nu se spală decât foarte rareori. Vara Nistrul e 
baia olăneşteanului. Rufele se spală în Nistru”; “Țăranul, având 
nevoie de bani pentru plata impozitelor, pentru procurarea 
diferitelor unelte de gospodărie, este nevoit să-şi vândă tocmai 
produsele cele mai scumpe, cele mai necesare alimentaţiei sale ...”; 
«...Mizeria vieţii ţăranului îl face să fie într-o permanentă revoltă 
sufletească. Din toate părţile e “jecmănit” ... de aceea sufletul lui e 
ca un vulcan care fierbe în interior şi e gata din moment în moment 
să idbirctatadetatea proceselor sociale destul de triste, descrise în mo- 
nografie de sociologul B. Malschi, se desprind câteva concluzii prin- 
cipale: “Țăranul trăieşte în mizerie, e gata să lucreze la orice muncă, 
fără jenă, numai să scape de această mizerie”, “Țăranul e un rob al 
pământului său, pe care nu ştie să-l cultiveze rațional”, “Se cere deci 

. O bună organizare a comerțului, introducerea culturii intensive ca 
mijloc împotriva secetei, ... raţionalizarea ocupaţiunilor auxiliare 
agriculturii, ... dezvoltarea spiritului de cumpărare, prevedere şi aso- 
ciaţie, ... reînvierea vechilor industrii textile, aşa cum au fost altă dată 
„..” (adică prelucrarea cânepei, țesutul pânzei cu stativele, prelucrarea 
manuală a lânii, facerea opincilor etc. ...). 

După cum reiese din cele citate, îndemnurile sociologului erau în 
mare măsură irealizabile din mai multe considerente. Cu regret, multe 
nevoi ale societății moldave, mai ales ale ţăranilor, au devenit, în urma 
reformelor nechibzuite, de acum şi mai acute. 

4. Investigațţiile sociologice în Republica Moldova 


Cercetările sociologice în Republica Moldova s-au desfăşurat mai 
amplu în anii “60 ai sec. al XX-lea. În perioada respectivă dezvoltarea 
ramurilor principale ale economiei: industria construcției de maşini, 
radioelectronica, industria de prelucrare a materiei prime agricole, ex- 
tinderea suprafeţelor de pământuri irigabile, cultivarea viilor, livezilor, 
legumelor, a culturilor tehnice a cunoscut ritmuri înalte. Sfera socială 
la fel se dezvoltă: se construiau case de locuit, şcoli, instituţii de învă- 
țământ mediu de specialitate şi superior, totodată era insuficient numă- 
rul de instituţii preşcolare, spitale, policlinici, precum şi al obiectelor 
de menire culturală şi socială, din care cauză nu puteau fi satisfăcute 
cerințele crescânde ale populaţiei în sfera socială. În acest context, 
dezvoltarea cercetărilor sociologice a fost condiționată de necesitatea 
efectuării planificării sociale la întreprinderi, în gospodăriile colective, 
în complexele agroindustriale şi, în legătură cu aceasta, de necesitatea 
studierii orientărilor valorice ale diferitelor categorii sociale — ale tine- 
retului, femeilor, a situaţiei în familie, în grupurile social-profesionale. 
Intensificarea rapidă a diviziunii muncii în societatea moldavă cerea, 
de asemenea, investigaţii privind structura socială a societăţii. 

Una dintre primele cercetări sociologice complexe a avut ca obi- 
ectiv studierea dezvoltării economice şi sociale a satului Copanca (ju- 
dețul Tighina). Ea a fost efectuată în anii 1963-1964, de către un grup 
de savanţi - sociologi, filosofi, economişti, istorici de la Institutul de 
Filosofie al Academiei de Ştiinţe a fostei URSS şi de la Academia de 
Ştiinţe a RSSM. Concepţia, metodica şi tehnica investigației sociolo- 
gice, elaborate de G.V. Osipov (actualmente academician al Academi- 
ei de Ştiinţe a Federaţiei Ruse) şi V. Şubkin (actualmente profesor în 
sociologie), au pus bazele studierii complexe, aprofundate a procese- 
lor sociale ce aveau loc în sat, a atitudinilor oamenilor de la sate față 
de implementarea noilor tehnologii avansate, faţă de unele procese de 
dezvoltare a infrastructurii sociale. 

De menţionat că anterior, în anii 1938-1939, problemele sociale 
ale ţăranilor din satul Copanca au fost în atenţia sociologilor din Rega- 
tul Român. Concluzia principală pe care au făcut-o sociologii români 
se reducea la simpla constatare a situaţiei jalnice a țăranilor din 
Copanca, iar cauza acesteia au determinat-o ca lipsă de voinţă a săte- 

nilor de a deveni mai avuţi, mai înstăriți, ignorând impozitele destul de 
mari pe care ei erau nevoiţi să le achite, preţurile înalte la uneltele de 
gospodărie ş.a. 

În anii *60 situaţia țăranilor s-a transformat radical. Mecanizarea 
lucrărilor agricole, irigarea pământurilor, folosirea îngrăşămintelor 
chimice, organice, implementarea tehnologiilor avansate au contribuit 
la ameliorarea condiţiilor de muncă, la reducerea volumului de muncă 
manuală, la sporirea producţiei agricole, la mărirea veniturilor, la 
schimbarea spre bine a vieţii sătenilor. Astfel, au fost puse premisele 
dezvoltării economice şi sociale, inclusiv a satului Copanca. Pentru 
construcția şcolii medii, a Casei de cultură, a instituțiilor preşcolare, a 
drumurilor, a stadionului sportiv din Copanca şi a altor obiecte ale 
infrastructurii sociale au fost cheltuite în perioada respectivă peste 20 
milioane ruble. 

Conform datelor cercetărilor sociologice comparative realizate în 
anul 1984, peste 80% din cei 300 de ţărani chestionaţi din Copanca şi- 
au autoapreciat ca pozitivă starea materială, nivelul profesional şi so- 
cial-cultural. Ani la rând gospodăria din partea locului obținea roade 
bogate: tomate - 350-400 chintale, fructe - 150 chintale de pe fiecare 
hectar. Peste 200 tineri din Copanca au absolvit instituţii de învăță- 
mânt superior şi au devenit agronomi, ingineri, medici, pedagogi etc. 

Rezultatele cercetărilor sociologice, realizate între anii 1939 şi 
1964-1965, au fost publicate în monografia colectivă Konanxa 25 
nem cnycma (”Copanca peste 25 de ani”), elaborată de G.V. Osipov, 
V.N. Şubkin, A.I. Babii, D.N. Tabacaru, V.S. Zelenciuc, V.N. Ermu- 
ratschii ş.a. 

Cercetările sociologice privind dezvoltarea întreprinderilor indus- 
triale, a gospodăriilor complexului agroindustrial al republicii contri- 
buiau la relevarea problemelor economice şi sociale, precum şi la im- 
plementarea recomandărilor privind soluţionarea problemelor investi- 
gate. În acest sens, drept exemplu poate servi cercetarea sociologică 
întreprinsă la uzina de tractoare din Chişinău. În urma investigaţiei 
sociologice s-au constatat următoarele: iluminarea proastă, zgomotul 
excesiv în încăperile de producţie, lipsa condițiilor necesare de muncă 
şi lipsa amenajării adecvate a locurilor de muncă, protecţia socială 
slabă a muncitorilor. În baza materialelor investigaţiei sociologice, 
Ministerul Construcţiilor de maşini şi tractoare al fostei URSS a alocat 

peste două milioane de ruble pentru construcția unui şir de obiective 
de menire socială la uzina de tractoare din Chişinău, fapt ce a contri- 
buit la extinderea producţiei, la crearea noilor locuri de muncă, la 
ameliorarea condițiilor de muncă la uzină. 

În anii '70 ai sec. al XX-lea, tot mai vădită devine contradicția 
dintre ritmurile creşterii producției industriale şi agricole şi indicatorii 
relativ scăzuţi ai sferei sociale. De exemplu, în satul Cupcini (judeţul 
Edineţ) au fost construite mai multe întreprinderi mari industriale: 
uzina de materiale de construcţie, fabrica de conserve, fabrica de za- 
hăr, fabrica de fermentare a tutunului şi alte întreprinderi. Pe parcursul 
doar a 7 ani satul Cupcini s-a transformat într-un oraşel populat de 
72% locuitori având vârsta de până la 30 de ani, tineri specialişti şi 
muncitori calificați. Investigația sociologică, întreprinsă în anul 1973 
de sociologii de la Academia de Ştiinţe a RSSM în orăşelul Cupcini 
(pe atunci Kalininsk), a atestat un deosebit entuziasm al muncitorilor, 
al tineretului în vederea creării unei baze materiale a complexului 
agroindustrial al republicii, construcţiei obiectelor industriei prelucră- 
toare de materie primă agricolă în zona de nord a republicii. 

Totodată, problemele ce ţineau de dezvoltarea sferei sociale rămâ- 
neau în mare parte nesoluţionate, în special problemele privind crearea 
condiţiilor de trai adecvate, construcţia locuinţelor, a obiectelor deser- 
virii sociale şi comunale. O parte însemnată a tinerilor muncitori, ve- 
niţi din sate, nu aveau experiență de muncă la fabrici. În acest sens, 
era necesar să se acorde mai multă atenţie problemelor adaptării oa- 
menilor la locurile de muncă, formării colectivelor, ridicării calificării 
tinerilor muncitori. Menţionăm, că după cum denotă practica socială şi 
experienţa întreprinderilor înaintate, numai folosind cu pricepere re- 
zervele sociale, factorul uman, numai asigurând dezvoltarea sincroni- 
zată a sferei de producție cu sfera socială poate fi atinsă creşterea pro- 
ducției şi ridicat nivelul de trai al populației. 

Intensificarea şi aprofundarea proceselor de dezvoltare a agricul- 
turii şi a industriei de prelucrare a produselor agricole, de integrare a 
acestora într-un complex unic — agroindustrial a condiționat necesita- 
tea investigaţiilor sociologice în acest domeniu, mai ales a studierii 
proceselor social-economice ce se desfăşurau în localităţile rurale în 
condiţiile progresului tehnico-ştiințific care cerea un nivel profesional 
înalt al cadrelor de la sate, maturitate socială a colectivelor de agricul- 

tori. În vederea studierii proceselor sociale ce aveau loc la întreprinde- 
rile industriale, precum şi în gospodăriile colective ale complexului 
agroindustrial, au fost pregătiţi, la cursuri pe termen scurt, peste 200 
de sociologi - din rândul economiştilor, inginerilor, psihologilor. 

Recomandările sociologilor, în conformitate cu rezultatele inves- 
tigațiilor efectuate la întreprinderile agroindustriale, au contribuit în 
mare măsură la relevarea rezervelor sociale, la folosirea adecvată a 
potențialului uman, la creşterea eficienţei producției, calităţii ei, iar, în 
baza dezvoltării economiei, la perfecționarea politicii sociale — asigu- 
rarea creşterii bunăstării nivelului de trai al populaţiei. 

Probleme privind relevarea rezervelor sociale, a complexului mo- 
tivațional al muncii creatoare, a mecanismelor sociale de organizare a 
muncii în colective, ameliorarea condiţiilor şi a conținutului muncii, 
stimulării lucrătorilor, perfecționării politicii sociale în ce priveşte 
dezvoltarea mai rezultativă a obiectelor sferei sociale au constituit ob- 
iectul cercetărilor sociologice între anii 1965-1998. Rezultatele acestor 
cercetări au fost publicate în 178 monografii şi culegeri ştiinţifice. E 
de menţionat însă că, începând cu anul 1991, recomandările sociologi- 
lor Academiei de Ştiinţe a Republicii Moldova, precum şi ale altor 
servicii sociologice, care rezultă din cercetările efectuate în oraşele şi 
satele republicii privind situaţia social-economică în condițiile tranzi- 
tiei la relațiile de piaţă, nu se iau aproape deloc în consideraţie de către 
organele puterii de stat. Şi aceasta în condiţiile, când situaţia se 
agravează din ce în ce mai pronunțat, se intensifică discordanța dintre 
ceea ce se aprobă prin legi, prin programele guvernamentale şi ceea ce 
se realizează în viaţă. În timpul cercetărilor pe teren oamenii tot mai 
insistent pun întrebări: de ce majoritatea întreprinderilor complexului 
industrial al republicii nu funcționează, iar sute de mii de specialişti 
pleacă peste hotare în căutarea locurilor de muncă, a surselor necesare 
pentru existenţă? Răspunsul trebuie să-l dea persoanele care au primit 
împuternicirile poporului - mandatul puterii. 

Investigaţiile sociologice denotă înstrăinarea cetăţenilor de la in- 
stituțiile puterii la toate nivelurile, participarea lor insuficientă la ela- 
borarea deciziilor privind problemele importante ale vieții sociale. De 
pildă, în cercetările sociologice în cadrul monitoringului schimbării 
vieții sociale, efectuate de Serviciul sociologic independent “Opinia” 
(conducător T.Danii, doctor în sociologie) împreună cu Secţia Socio- 

logie a Institutului de Filosofie, Sociologie şi Drept al Academiei de 
Ştiinţe a Republicii Moldova, constată că pe parcursul ultimilor 8 ani 
(la 1/1 2001) peste 78% din numărul respondenţilor (în cadrul eşan- 
tioanelor reprezentative de peste 1200 oameni) sunt nemulţumiţi de 
politica socială vizând drepturile cetăţeneşti, dezvoltarea democraţiei, 
a orientărilor sociale, a economiei de piaţă, care nu ţine deloc cont de 
interesele şi necesitățile oamenilor. 

Trecerea nechibzuită, haotică, stihiinică de la economia planificată 
la economia de piață a condus la o criză generală dezastruoasă, care în 
timp de aproximativ 10 ani a înapoiat industria, agricultura, sfera soci- 
ală a ţării la nivelul anilor ‘60. Moldova a devenit cea mai săracă țară 
din Europa, având datorii enorme externe şi interne (peste 2 miliarde 
dolari SUA). Relaţiile de piaţă determină obiectivul individului de a 
stăpâni, de a avea avere, obiectiv care devine tot mai constant. Însă, 
caracterul social al omului generează contradicţia dintre necesitățile 
fundamentale ale naturii omeneşti şi modul de satisfacere a acestor 
necesități. 

Astăzi cea mai dificilă profesiune este cea de a fi Om cumsecade. 
Rezultatele sondajului denotă că doar 3% din cei chestionaţi socot că 
trăiesc mai bine cei care muncesc cinstit. Reformele economice şi so- 
ciale efectuate în Moldova, fără a fi prevăzute consecințele lor, au 
condus la stratificarea radicală a populației republicii. Peste 80% din 
populație nu îşi pot asigura minimumul necesar de existenţă, aproxi- 
mativ 15% din numărul total de funcționari, intelectuali o duc puţin 
mai bine şi peste 5% de antreprenori, businessmeni constituie pătura 
înstărită, bogată a societăţii. Dacă în anul 1990 dezvoltarea economică 
a ţării contribuia la creşterea producției industriale şi agrare astfel în- 
cât fiecărui cetăţean îi revenea producţie în sumă de 3800 dolari, apoi 
în anul 2000 această sumă era în mărime de 337 dolari, ceea ce în- 
seamnă că acest indicator s-a redus de peste 11 ori. Puterea de cumpă- 
rare a salariului mediu s-a micşorat de 12 ori. Sondajele denotă că 
85% din cetăţenii republicii nu sunt încrezuţi în ziua de mâine. 

Ignorarea tradiţiilor, a particularităților dezvoltării social-economice a 
țării, a grijilor şi aspirațiilor populației, obținerea profitului pe contul alto- 
ra cu orice preț provoacă nemulțumirea maselor. Ruinarea normelor soci- 
ale, a relaţiilor tradiționale dintre oameni, lipsa unei politici sociale chib- 
zuite, nivelul scăzut de trai a majorităţii absolute a cetăţenilor, decăderea 

normelor morale au condus la înrădăcinarea egoismului, a lăcomiei la o 
anumită parte din oamenii de afaceri. Rațiunea omului normal atestă însă 
că egoismul, lăcomia sunt odioase în popor, iar acei care le protejează, 
după cum susţine filosoful B.Pascal, sunt la fel de odioşi. 

Consecințele acestor procese s-au cristalizat în urma dezlănțuirii 
criminalității şi corupției. Astfel, peste 90% din cetăţenii chestionaţi în 
cadrul cercetărilor sociologice au declarat că au pierdut încrederea în 
capacitatea statului de a asigura securitatea oamenilor, 71% din 
respondenţi consideră că cea mai mare influență asupra puterii o au 
escrocii şi agenţii economiei tenebre. Volumul acestei economii ni- 
meni nu-l cunoaşte. Probabil, au dreptate cei care consideră că e la 
nivelul celei oficiale sau şi mai mare. 

Însă, esența democraţiei, baza organizării raporturilor dintre om şi 
stat constă în asigurarea prin lege a posibilităţilor egale pentru 
autorealizare. Or, fiecare om are dreptul garantat de stat la muncă, la 
minimul de existenţă. Statul şi economia există pentru oameni, şi nu 
invers. În condiţiile sărăciei, haosului, corupției demnitatea omului 
este cel mai mult oprimată. 

Cercetările sociologice relevă: peste 80% din cei intervievaţi sunt 
nemulțumiți de nivelul democraţiei din republică. Drept motiv sunt 
invocate lezarea drepturilor principale ale cetăţenilor la o viață destoi- 
nică, garantată prin asigurarea locurilor de muncă, a dreptului la învă- 
țământ gratuit, la prim-ajutor medical minimal gratuit. Aceste drepturi, 
declarate în mai multe programe electorale şi legi, au devenit o simplă 
iluzie şi sunt în cel mai grosolan mod încălcate. Peste 78% din 
respondenţii chestionaţi consideră că reformele economice sunt greşi- 
te, fiindcă nu au fost orientate spre satisfacerea necesităților oamenilor 
muncii. Realitatea vieţii sociale confirmă că în societatea în care legile 
se ignorează, acolo unde bântuie corupţia, criminalitatea, nedreptatea, 
consecinţele sociale ale acestor flageluri sunt: sărăcia, mortalitatea, 
migrațiile enorme, toate ducând la depopularea ţării. Închiderea între- 
prinderilor prin falimentarea lor artificială, scăderea permanentă a pu- 
terii de cumpărare a salariilor, pensiile, care sunt cele mai mici în Eu- 
ropa, creşterea îngrozitoare a numărului de şomeri, care constituie as- 
tăzi peste 30% din efectivul oamenilor apți de muncă, au creat o deo- 
sebită încordare socială, ceea ce a şi determinat rezultatul alegerilor în 
Parlamentul Republicii din 25 februarie 2001. 

Care sunt deci cele mai acute probleme ce-i îngrijorează cel mai 
mult pe oameni? Peste 80% au indicat: nivelul scăzut al vieţii, creşte- 
rea permanentă a preţurilor la cele mai necesare produse alimentare, 
mărfuri industriale, servicii comunale, sociale şi medicale. Aproape 
80% consideră că familia, care trebuie să poarte răspunderea pentru 
educarea copiilor, formarea personalităţii, astăzi nu este protejată de 
stat, e lăsată în voia soartei. Peste 74% din cei chestionaţi sunt îngrijo- 
rați de creşterea constantă a criminalităţii, a numărului de jafuri, dela- 
pidări ale averii personale şi a statului. Toate aceste probleme sociale 
au fost discutate la mai multe conferințe ştiințifico-practice, în rezulta- 
tul cărora au fost elaborate şi expediate recomandări concrete pentru 
organele de resort în vederea ameliorării situaţiei în care ne aflăm. 


5. Studierea realității sociale - un imperativ al zilei 


Academia de Ştiinţe a Republicii Moldova acordă o deosebită 
atenţie desfăşurării cercetărilor sociologice cu privire la studierea rea- 
lităţii sociale din sferele: economică, socială şi spirituală, precum şi a 
problemelor ce ţin de pregătirea cadrelor, inclusiv a celor de sociologi. 

Începând cu anul 1989, Secţia Sociologie, împreună cu Institutul 
de Cercetări Economice al Academiei de Ştiinţe şi în colaborare cu 
Academia de Studii Economice a Republicii Moldova, editează revista 
“Economie şi Sociologie” (câte trei numere în an, volumul constituind 
7 coli editoriale). În revistă sunt publicate articole în care se generali- 
zează materialele cercetărilor economice şi sociologice efectuate în 
republică. În articolele publicate o atenţie deosebită se acordă deter- 
minării factorilor sociali în dezvoltarea social-economică a republicii, 
factori ce ţin de cointeresarea oamenilor în muncă, de crearea conditii- 
lor care ar contribui la creşterea productivității muncii, a calităţii pro- 
ducţiei, competitivităţii ei. Astăzi este deosebit de important a crea cât 
mai multe locuri de muncă, astfel ca specialiştii, muncitorii calificați, 
care lucrează acum în străinătate, să se întoarcă în ţară şi să activeze 
întru creşterea potenţialului economic al țării, unde au fost pregătiţi ca 
specialişti. Sociologii Republicii Moldova se ocupă mai mult cu pro- 
blemele legate de eficientizarea sferei politicii sociale privind: folosi- 
rea rațională a potenţialului uman, crearea condiţiilor pentru autoreali- 

autorealizarea capacităților fiecărui cetăţean, a intereselor sale, precum 
şi pentru promovarea Patriei. În condiţiile actuale, când dezvoltarea 
economiei e bazată pe mai multe forme de proprietate, au loc schim- 
bări radicale în orientarea socială a oamenilor, mai ales a tineretului şi 
a celor de vârstă mijlocie. Însă structurile conducerii de diferite nive- 
luri puţin ţin cont de interesele unor astfel de categorii sociale cum 
sunt muncitorii din industrie, construcţie, lucrătorii din agricultură, din 
sferele învăţământului general, deservirii medicale, culturală, socială, 
de măsura în care aceştia se pot adapta la schimbările privind condiții- 
le lor de muncă, de remunerare, organizare, de apreciere a activității 
lor de producere şi socială. 

În ultimii ani sociologii acordă o deosebită atenţie studierii pro- 
blemelor sociale, care cer măsuri adecvate pentru realizarea lor. Ast- 
fel, relaţiile sociale dintre individ şi stat, care se stabilesc în condiţiile 
actuale în diferite direcții, procesele formării opiniei publice adecvate 
societății tranzitive au fost studiate temeinic de către Ludmila 
Malcoci. Ea a sintetizat rezultatele a mai multor investigaţii sociologi- 
ce, a elaborat recomandări privind perfecţionarea “legăturilor inverse” 
dintre mass-media şi populație, care au fost incluse în teza de doctor 
habilitat în sociologie pe care a susţinut-o cu succes. 

Doctorul în sociologie Vitalie Armaşu a susţinut teza ce vizează 
interacțiunile dintre individ şi stat prin intermediul proceselor de stra- 
tificare, de diferenţiere a populaţiei, impactul acestor procese asupra 
evoluției comportamentului şi orientărilor valorice. Autorul relevă 
factorii care împiedică ameliorarea relaţiilor dintre individ şi stat, pro- 
pune unele mecanisme privind soluţionarea problemelor cercetate. 

Problemele sociale privind autoafirmarea femeilor în condițiile 
de tranziţie au fost studiate într-o investigaţie interdisciplinară (so- 
ciologie-etnografie) de către doctorul în sociologie Iulia Bejan- 
Volc. Astăzi o mare parte a femeilor sunt înstrăinate de la putere, 
de la viaţa socială, de la munca profesională, multe din ele sunt 
şomere (peste 60%). Autoarea a elaborat în baza cercetărilor mai 
multe recomandări ştiinţific întemeiate întru organizarea muncii 
individuale şi cooperatiste casnice, precum şi întru promovarea fe- 
meii în diferite direcţii de activitate şi conducerere. Un rol deosebit 
în cercetările autoarei îl ocupă familia, locul ei în educaţia copiilor 
şi în societate. 

Din 1987 apare şomajul, fenomen economic care nu era cunoscut 
în societatea noastră timp de vreo 60 de ani. Economiştii, sociologii 
studiază tot mai profund acest fenomen. De relevarea factorilor sociali 
care pot contribui la reducerea şomajului se ocupă şi sociologul Sve- 
tlana Dmitrenco. Rezultatele investigaţiilor efectuate de ea denotă că 
situația în cauză poate fi ameliorată prin crearea locurilor de muncă şi 
stimularea agenţilor economici în această direcție, recalificarea în co- 
respundere cu necesitățile pieţei muncii, creşterea rolului statului în 
reglarea proceselor economice, sociale şi, îndeosebi, în reducerea şo- 
majului şi în dezvoltarea potenţialului uman. În baza elaborării meca- 
nismelor sociale de reglare a acestor procese Svetlana Dmitrenco a 
susținut teza de doctor habilitat în sociologie. 

Teme destul de actuale, vizând problemele ecologiei sociale şi 
ecosocioumane, au constituit obiectul cercetărilor efectuate de Tatiana 
Spătaru şi Andrei Dumbrăveanu, doctori în sociologie. Cu regret, le- 
gislația națională, elaborată în scopul protecției solului, apei, aerului, 
atmosferei, reducerii disbalanţei ecologice, nu asigură schimbări spre 
bine în ce priveşte situaţia mediului. Legile astăzi în vigoare, regimul 
sancţionator au efecte reduse. 

Problemele sociale privind asigurarea posibilităților egale de in- 
struire calitativă şi autoafirmare a absolvenţilor şcolilor medii din ora- 
şele şi satele Republicii Moldova au fost cercetate la nivel interdisci- 
plinar de Stela Milicenco, doctor în sociologie. Parlamentul Republicii 
Moldova a aprobat, în 1995, în detrimentul tineretului, dar şi a progre- 
sului social, Legea învățământului, care reduce posibilitățile egale în 
obţinerea studiilor medii generale gratuite (9-11 clase), precum şi a 
profesiei dorite. 

Studierii interacțiunii factorilor sociali şi economici întru sporirea efi- 
cienței producţiei, precum şi a desfăşurării proceselor investiționale în 
condiţiile societăţii tranzitive şi-au consacrat cercetările doctorii în socio- 
logie Victoria Breahnă şi Lorina Pâslari. Orientările valorice actuale în 
activitatea de întreprinzător, în sfera managementului social au fost obiec- 
tul cercetărilor efectuate de Angela Boguş, doctor în economie. 

Tendinţe noi în formarea valorilor sociale, a mentalități tineretu- 
lui a relevat în cadrul cercetărilor sociologice comparative între diver- 
se grupuri sociale (în funcţie de mărimea venitului şi de poziţia socia- 
lă) doctorul în sociologie Tatiana Comendant. 

O investigaţie temeinică, consacrată evoluției unor forme ale con- 
ştiinţei colective în condiţiile reformării societăţii, intensificării relații- 
lor sociale (în contextul concepţiei sociologice a lui Emil Durkheim) a 
efectuat doctorul în sociologie Oxana Isac. 

Investigaţii sociologice de o deosebită valoare, privind procesele 
social-economice, social-juridice, social-culturale, au efectuat I. Batcu 
(doctor habilitat în sociologie), M.Liviţki, V.Mândru, V.Mocanu, 
T.Danii, O.Gagauz, I.Caraman, doctori în sociologie. Recomandările 
făcute în baza acestor cercetări au contribuit la perfecţionarea dirijării 
proceselor sociale în Republica Moldova. 

Condiţiile actuale de viață ale majorităţii grupurilor sociale se 
complică tot mai mult. Pe scena teatrului de activitate umană continuă 
spectacolul veşnic al vieţii şi fiecare cetăţean, grup social, rămâne în 
căutarea răspunsurilor la întrebările: “cum de procedat?”, “ce trebuie 
de făcut?”, “cum să ieşim din criza care ne afectează ani la rând?” etc. 
Deocamdată, reformele economice, sociale promovate pe parcursul 
lungii perioade de tranziţie nu dau rezultatul scontat, criza devine tot 
mai acută: se intensifică contradicţiile dintre cei care acumulează tot 
mai mult profit şi marea parte a populaţiei care tot mai adânc cade în 
sărăcie, fapt ce intensifică tensiunea socială. Republica Moldova a 
“obținut” deja statutul celei mai sărace ţări de pe vechiul continent 
european. Trecerea la economia de piață, destul de haotică şi imprevi- 
zibilă, derulează stihiinic, fiind un proces necontrolat. După cum men- 
ționează însă profesorul englez Pol Jonson, sistemul de piaţă nu este 
dirijat de principiul umanismului, iar cei care îl dirijează sunt lipsiţi de 
oarecare sentimente morale, indiferenți față de valorile spirituale, forța 
lui motrice fiind doar impulsul de a câştiga profit cu orice preţ. Deci, 
după cum afirmă sociologul american E.Fromm, în condiţiile econo- 
miei de piață omul nu mai este acea valoare supremă care trebuie pro- 
tejată, totul se reduce la goana după profit, fără a lua în seamă intere- 
sele, necesităţile celor ce creează plusvaloarea. În aceste condiţii statul 
recomandă pentru toţi principiul autosalvarii, adică — “salvarea celor 
care se îneacă rămâne în seama lor”. Acest principiu este anunțat va- 
labil astăzi atât pentru cetăţeni, cât şi pentru ţară. 

Actualmente, omului, pentru a-şi menţine demnitatea, pentru a-şi rea- 
liza cât de cât interesele, trebuie să-i fie asigurat minimul de existență. Cu 
alte cuvinte, salariul mediu, de pildă, în agricultură, în sfera socială, să fie 

echivalent cu coşul minim de consum (la 1.05.2002 salariul mediu pentru 
grupurile sociale respective era stabilit de 244 lei, iar costul coșului mi- 
nim de consum era de peste 1190 lei, sau de 5 ori mai mare). De aseme- 
nea, el trebuie să aibă dreptul la asigurarea garantată, egală pentru toți, la 
învățământul mediu general (cel puţin), la asistență medicală gratuită, la 
deservire culturală, socială şi, îndeosebi, să-i fie respectat dreptul garantat 
la muncă. Desigur, toate aceste drepturi sunt fixate în Constituţie, însă 
astăzi majoritatea populaţiei e lipsită practic de ele. Aceste drepturi vor 
avea o bază trainică numai dacă economia țării va fi în stare să satisfacă 
cerinţele raționale ale populaţiei. Astăzi însă economia naţională, resurse- 
le economice, potenţialul uman, intelectual al țării nu sunt adecvat reglate, 
fiind ieşite de sub controlul Parlamentului, al Guvernului. Legile aproape 
nu funcționează, iar funcționarii birocratici de fapt ignorează demonstra- 
tiv drepturile şi nevoile cetăţenilor. 


6. Politica socială şi necesitățile oamenilor 


Politica socială a ţării, a cărei esență constă în a asigura populaţiei 
condiții decente de muncă şi de trai, trebuie sincronizată cu politica 
economică promovată de stat. Numai o economie dezvoltată, adică acti- 
vitatea eficace a tuturor întreprinderilor, a gospodăriilor de orice formă, 
tipuri de proprietate va fi în stare să sprijine la nivelul cerut dezvoltarea 
sferei sociale. Aceasta va fi posibil doar prin crearea locurilor de muncă 
pentru toţi cetățenii apți de muncă, satisfacerea necesităților şi interese- 
lor în corespundere cu principiul echităţii sociale, asigurarea învăţămân- 
tului general gratuit, a deservirii medicale, sociale etc. 

Stabilirea principiilor democrației înseamnă nu altceva decât satis- 
facerea intereselor majorității populaţiei, respectarea demnității uma- 
ne. Politica socială cuprinde toate sferele activităţii vitale a oamenilor: 
munca socialmente utilă, viaţa culturală, spirituală. Reglând relaţiile 
dintre societate şi personalitate, politica socială acordă o deosebită 
atenţie dirijării intereselor diferitelor grupuri sociale şi ale persoanelor 
aparte. Politica socială trebuie să asigure sporirea nivelului de trai al 
populaţiei care, la rândul său, ar contribui la consolidarea echităţii so- 
ciale, la creşterea eficienţei economice, la dezvoltarea tuturor ramuri- 
lor economiei şi a sferelor sociale ale ţării. 

Anume ştiinţei sociologice îi revine misiunea importantă de a asi- 
gura prin cercetările sale stabilirea legăturii inverse dintre instanțele 
puterii şi masele largi ale oamenilor muncii în sfera relaţiilor sociale, 
relevând opiniile, aprecierile, aşteptările, contradicţiile, prioritățile, 
problemele pe care ei le înaintează. Anume sociologia este chemată să 
elucideze direcţiile prioritare ale dezvoltării social-economice care ar 
contribui la activizarea tuturor grupurilor sociale, astfel ca toţi cetăţe- 
nii să participe, în divers mod, la elaborarea şi luarea deciziilor care, 
într-o măsură sau alta, vizează viaţa lor. 
nomice este problema-cheie a cărei soluționare va asigura creşterea 
bunăstării populației şi prosperarea statului moldav. Menţionăm în 
context că toate reformele economice şi sociale promovate până la 
începutul lui aprilie 2001 au fost efectuate pe contul înrăutățirii vieţii 
populaţiei sau din contul scăderii capacității de cumpărare (veniturile 
mizere ale consumătorilor acoperă în majoritatea lor doar 20% din 
costul coşului minim de consum). Anume acestea sunt cauzele nivelu- 
lui mai ridicat al mortalităţii decât al natalității, scăderii în continuare 
a sporului natural al populației, fapt constatat pentru prima dată pe 
parcursul ultimilor 50 de ani în Republica Moldova. Economia repu- 
blicii în cei 10 ani de lungă trecere la economia de piaţă a fost arunca- 
tă până la nivelul anilor '60. Despre aceasta destul de elocvent ne măr- 
turisesc datele tabelului ce urmează. 


Tabelul 1 
Date comparative privind unele mărfuri industriale şi produse 
fabricate în Republica Moldova între anii 1990-2000 


Reducerea 
A Denumirea producţiei 1990 2000 2000 a 

de 1990, ori 

1 2 3 4 5 

l Energie electrică, mlrd kWh 15,7 0,9 -17,4 

2 | Tractoare, mii buc. 9,8 0,243 -40 

3 | Pompe centrifuge, mii buc. 79,2 3,7 -21 

4 | Ciment, mii tone 2287 222 -10 

5 Maşini de spălat, mii buc. 297,5 25 -11,9 

6 | Televizoare, mii buc. 138,2 3 -46 

Tabelul 1 (sfârşit) 
5 


1 2 3 4 

7 | Frigidere şi congelatoare, mii buc. 133,4 1,0 -133 
8 | Covoare şi pleşuri, mln m? 5,4 0,5 -10,8 
9 | Articole de ciorăpărie, mln perechi 44,4 0,01 -444 
10 | Articole tricotate, mln buc. 66,1 4,8 -13,7 
11 Încăltăminte, mln perechi 23:2 0,5 -46 
12 | Zahăr tos, mii tone 435,8 102,4 -4,2 
13 | Carne, fabricare industrială, mii tone 257,9 8,6 -29,9 
14 | Mezeluri, mii tone 50,0 8,1 -6,2 
15 | Ulei vegetal, mii tone 125,2 15,6 -8 

16 | Lactate, mii tone 454,8 26.0 -17,4 
17 | Produse de cofetărie, mii tone 70,2 9,8 -7 

18 | Vin de struguri, mln dal. 29,9 8,1 -3,7 
19 | Coniac, mii dal. 1395 427 -3,2 
20 | Detergenți sintetici, mii tone 15 0,5 -30 
21 | Săpun pentru rufe, mii tone 117 0,4 -29 


Sursa: Departamentul Statistică şi Sociologie al Republicii Moldova 


Analiza datelor comparative privind producerea mărfurilor indus- 
triale, precum şi fabricarea materiei prime agricole în mărfuri finite 
pentru anii 1990-2000 demonstrează că reformele economice nechib- 
zuite au condus la distrugerea potențialului industrial al republicii şi la 
transformarea pieței interne a țării într-o piață colonială — de desfacere 
a mărfurilor necalitative din străinătate. În acest sens, cred că au drep- 
tate cei care consideră că pentru oamenii geniali există graniță, iar 
pentru cei nepricepuți nu există margine. Criza economică a lovit pu- 
ternic în cele mai vulnerabile pături sociale care nu sunt în stare să-şi 
asigure o viaţă destoinică: i-a lipsit de locurile de muncă garantată, de 
învățământul calitativ şi gratuit, de deservirea medicală gratuită şi de 
posibilitatea de a-şi educa şi instrui gratuit copiii în instituţiile preşco- 
lare şi şcolare, i-a lipsit pe bătrâni, invalizi, familiile cu mulţi copii de 
protecția socială, aceştia fiind lăsaţi astăzi în voia soartei. 

Într-o asemenea situaţie e şi fireasca întrebarea adresată deseori de 
respondenţi: Cine trebuie să răspundă de declinul economic, care a 
situat ţara, nu demult prosperă, pe ultimul loc al țărilor slab dezvolta- 
te? E posibil oare ca nimeni să nu poartă răspundere în faţa poporului 
de această stare? 

În urma diminuării potenţialului economic Moldova şi-a pierdut ima- 
ginea de altădată. Creşterea îngrozitoare a preţurilor şi scăderea perma- 
nentă a veniturilor, şomajul de proporţii şi nedreptăţile sociale au condus 
la scăderea consumului alimentar exprimat în calorii şi factori nutritivi — 
de la 3800 calorii în medie zilnic estimat la un locuitor în anul 1990 la 
circa 1900 calorii în anul 2000. Consumul anual de produse lactate, carne, 
ouă s-a redus în anul 2000 faţă de anul 1990 de aproape 3 ori; de legume, 
fructe, struguri — de 2,5 ori. Cheltuielile pentru alimentaţie în anul 2000 
erau de peste 12 ori mai mari decât în 1990. Toate acestea s-au soldat cu 
consecinţe sociale grave. Astfel, în ultimii trei ani aproape jumătate din 
numărul nou-născuţilor provin de la mame bolnave de anemie, provocată 
de alimentația lor proastă, de lipsa de proteine şi vitamine. Alimentarea 
necalitativă a mamelor şi a nou-născuţilor nu asigură, de regulă, după 
cum menţionează Federico Mayor, Directorul general al UNESCO, dez- 
voltarea capacităților mintale ale copilului. Astăzi un număr impunător de 
copii suferă de debilitate mintală, maladie aproape incurabilă. 

Cercetările sociologice fixează tot mai mult aprecierea negativă a 
componentelor de bază ale nivelului de viață al cetățenilor, în special ten- 
dinţa destul de constantă de extindere a bolilor sociale - a narcomaniei, 
tuberculozei, pediculozei, a bolilor sexual transmisibile, a nevrozelor psi- 
hopatologice. Tot mai mult se înrăutăţeşte starea familiilor nevoiaşe, pro- 
tecţia socială a păturilor vulnerabile aproape că lipseşte (vezi Tab.2). 


Tabelul 2 
Aprecierea indicatorilor de bază ce determină nivelul de trai şi cali- 
tatea vieţii cetățenilor Republicii Moldova (în %)* 


Situaţia s-a schimbat spre rău 

Indicatorii de bază Respon- Experţi Indici 

ce determină calitatea vieţii denţi de con- 

trast** 
1l 2 3 4 
Starea sănătății 89 87 +2 
Extinderea şomajului 90 82 +8 
Deservirea medicală 86 81 +5 
Costul coşului minim de consum 79 83 -4 
Posibilitatea de a munci productiv 76 75 FI 
Posibilitatea de a câştiga normal 78 72 +6 
Asigurarea reală a drepturilor şi liber- 91 84 +7 

tăților omului 

Tabelul 2 (sfârşit) 
3 4 


1 2 

Remunerarea adecvată a muncii 67 12 -5 
Starea mediului (a apei, a solului etc.) 71 67 +4 
Protecția socială a cetățenilor 76 78 -2 
Securitatea personală a omului 79 83 -4 
Deservirea culturală 67 69 -2 
Deservirea comunală 71 74 -3 
Luarea în considerare a opiniei publice 80 75 +5 
de către structurile puterii 

Informarea populației 75 11 -2 
Încrederea în ziua de mâine 76 82 -6 
Nivelul de trai sl 76 +5 
Starea materială a familiei 85 82 +3 
Situația criminogenă 88 sl +7 


* Investigațiile sociologice au fost efectuate de Serviciul independent sociologic 
„Opinia ” în anii 1997 — 2000 (numărul total de respondenţi — 3052 şi de experţi — 
200) 

** Indicii contrastului au fost determinaţi prin raportarea aprecierilor date de 
respondenţi la cele date de experți. 


Datele Tabelului 2 denotă că aprecierile date de respondenţi şi ex- 
perți la cei 20 de indicatori ce determină calitatea vieţii, nivelul de trai 
al populației pe parcursul a mai multor ani aproape că nu s-au schim- 
bat, după cum nu s-a schimbat atitudinea organelor de conducere față 
de viața lamentabilă a populației. Astăzi bugetul republicii e foarte 
sărac. Dacă, eventual, s-ar introduce monopolul de stat asupra produc- 
tiei şi realizării băuturilor spirtoase, a tutunului, asupra resurselor 
energetice, după cum propun peste 70% din numărul de respondenţi, 
apoi economia subterană s-ar reduce cu mult, iar veniturile bugetului 
republicii aproape s-ar dubla, ceea ce ar da posibilitatea de a mări pen- 
siile, de a revigora în mare măsură sfera socială. Prin subvenţiile stata- 
le întreprinderile ar avea posibilitatea să creeze locuri de muncă, pro- 
ducția ar creşte în ritmuri accelerate, iar învățământul la toate niveluri- 
le, precum şi deservirea medicală ar putea deveni gratuite, mai ales 
pentru grupurile socialmente vulnerabile. Această idee s-a conturat din 
propunerile venite de la majoritatea populaţiei. Recomandările valo- 
roase expuse în urma cercetărilor sociologice rezultă din vocea popo- 
rului. Aceasta ne conduce spre dictonul romanilor antici: vox populi — 

vox Dei. Cei mai vestiți şi mai înţelepţi oameni ai timpului — Hristos, 
Buddha, Confucius (Kong Fu-zi), Gandhi, Diderot, Goethe, Tolstoi, 
Vernadski — considerau că cel mai fericit om în lume este acela care îi 
face fericiţi pe cât mai mulți oameni. 


7. Unele obligaţiuni ale sociologilor 


Cerinţele profesionale față de sociologi sunt: competenţa, onestita- 
tea ştiinţifică şi corectitudinea la toate etapele cercetării sociologice. 
Principalul scop în activitatea de cercetare trebuie să fie obţinerea 
adevărului. Sociologul trebuie să tindă spre o autenticitate cât mai ma- 
ximă a rezultatelor cercetării, a informaţiei sociologice, precum şi a 
concluziilor, recomandărilor elaborate în baza analizei cercetărilor pe 
care le-a efectuat. 

Îndeosebi, este important ca sociologul, reprezentant al ştiinţelor 
socioumanistice, să nu admită ca prin analiza problemelor şi a proce- 
selor sociale să împiedice soluționarea problemelor în interesul grupu- 
lui social investigat, eliminând orice gen de influenţe în vederea stabi- 
lirii adevărului ştiinţific întemeiat. Anume în acest context sociologii 
poartă răspunderea personală pentru rezultatele obţinute în baza pro- 
gramelor şi metodicilor folosite. În relaţiile cu beneficiarii, sociologii 
asigură realizarea profesională a problemelor, respectă strict condiţiile 
prevăzute în contractul bilateral. 

În discuţiile ştiinţifice, sociologii îşi argumentează competent 
părerile, concepțiile întemeiate, indiferent de conjunctură şi autori- 
tăți. Manifestarea onestităţii ştiinţifice necesită tărie de caracter, 
morală şi curaj civic. Atitudinea sociologului față de alte idei şi alți 
oameni, adepţi ai acestor idei, se deosebeşte prin toleranță şi res- 
pect. În raporturile cu respondenţii sociologul este dator să respecte 
confidențialitatea, să nu divulge informaţia comunicată de respon- 
dent. Cadrul deontologic al sociologului nu permite folosirea meto- 
delor, a testelor, a procedurilor care pot leza demnitatea responden- 
ților, interesele lor. 

Sociologia este chemată să participe activ la elaborarea mecanis- 
melor sociale întru crearea şi realizarea unui complex motivaţional al 
muncii fiecărui cetăţean, astfel ca membrii societăţii să conştientizeze 

atât drepturile, cât şi obligațiunile lor privind folosirea rațională a re- 
surselor materiale, financiare, sociale, precum şi a potenţialului uman 
la sporirea eficienţei economice, la ameliorarea activităţii sferei socia- 
le - activități care cer iniţiativă şi eforturi comune. 

Încă la începutul demarării reformelor, renumitul economist ame- 
rican, laureat al Premiului Nobel, V.Leontiev menţiona: Este inadmi- 
sibil ca din cauza reformelor să fie scăzut nivelul de trai al poporului. 
Astăzi condiţiile de trai în Republica Moldova sunt foarte dificile, mi- 
cile stimulări puţin ameliorează situaţia. În acest sens este important a 
intensifica rolul statului în reglarea proceselor economice şi sociale, 
prin planificarea strategică, determinarea direcțiilor prioritare ale dez- 
voltării economiei, a sferei sociale şi asigurarea conducerii competente 
la toate nivelurile. Cel mai important este ca oamenii, bazându-se pe 
fapte reale, să fie încredinţați că conducerea la toate nivelurile naționa- 
le izbuteşte să obţină, pas cu pas, succese în ce priveşte dezvoltarea 
economiei naţionale — izvorul principal al creşterii bunăstării populaţi- 
ei, al propăşirii societății moldave. 

Viaţa merge înainte. Astăzi avem toate temeiurile să aşteptăm re- 
zultate bune în toate sferele vieţii sociale, fiindcă după alegerile din 
februarie 2001 şi după formarea noului Guvern sunt create deja condi- 
tii pentru consolidarea tuturor structurilor puterii. Direcţiile prioritare 
privind dezvoltarea economiei țării şi a sferei sociale care au fost de- 
terminate insuflă încrederea că vom ieşi totuşi din criza acută în care 
am nimerit artificial nu din voia poporului. Însă de la fiecare cetăţean 
apt de muncă se cere cât mai multă inițiativă, energie şi activitate re- 
zultativă. După cum scria clasicul Goethe, numai acela este demn de 
viață şi libertate, care luptă pentru acestea zi cu zi. 

